
Susan  Roets 

Fantasieë  uit  'n  Naweekdagboek:  Poortjie  I 


Toe  ons  langsbeen  op  die  groen  mat  sit 
tussen  seesand  en  skulpe,  in  die  lamp  se  lig 
voer  ek  jou  Smirna-vye  — 
ál  wat  ek  in  die  haas  kon  gryp. 

Jy  kou  en  mymer:  laas  was  die  maroelas 
in  die  Noorde  ryp  ... 

Noorde  — maar  buite  dreun  die  see 

en  ek  sê:  móre  stap  ons  strandlangs  tot  by  V — 

dis  vroeg  laagwater,  en  daar  sal  skulpe  wees! 

Ek  gaan  maak  hibiskustee 

wat  ons  in  langsteelglase  skink 

en  op  die  onklaar  houthuis  se  balkon  gaan  drink. 

Jy  sê:  Dis  reusig  om  sáám  hier  te  staan  ... 

maar  bo  ons  skyn  die  sterre  blouer 

én  die  maan,  en  dit  waai  kouer 

uit  die  see,  want  dis  April. 

Terug  in  Poortjie  is  dit  snoesig  warm 
in  ons  dubbelslaapsak  onder  'n  wolkombers. 

En  ek  lê  in  die  kring  van  jou  arms  en  weet: 
híérdie  werklikheid  moet  ons  móre  vergeet. 


Fantasieë  uit  'n  Naweekdagboek:  Poortjie  II 


Ons  kom  toe  met  die  priesterpad  — onthou  jy  nog? 

Holderstebolder  in  'n  golf  van  sand 

gille  en  gebreekte  mosselskulp,  maar  héél. 

Ek  het  'n  halfuur  lank  vir  jou  moes  wag 

om  uit  die  newels  op  te  swem  van  dik-eet  slaap  ... 

en  nou  — nou  wil  jy  "leef",  dan  nie? 

Dié  see  — vyf,  ses  lae  gestolde  groen,  blou  en  blouer  glas 
met  donker  vinne  en  gewebde  pote  iewers  diep  ... 

Teen  die  duine  waai  die  wind  ons  deurmekaar 
ons  ore,  hare  en  monde  vol  sand; 
ons  drink  brakwaterkoffie  en  jy  staan  vir  my  en  lag 
en  ek  kry  jou  so  lief  dat  ek  wil  smelt. 

Twee  onpaar  skoene  — vir  my  versameling  skatte  uit  die  see; 

'n  stuk  visnet  vol  mossels,  'n  plastieksak  skulpe 
'n  ou  plank  en  talle  troetelklippe  later  loop  ons 
klere  en  al  in  die  water  — nat  en  souttaai  terug 
en  soek  in  perlemoen  boodskappe  uit  die  see: 

Ek  kry  'n  "L"  en  jy  'n  "D"  — ons  skrik  en  gooi  hulle  terug. 

Saam  op  die  bruin  rots  hou  ons  skuite  dop 

op  pad  na  Stilbaai  of  waar  ook,  en  wens  ondankbaar 

ons  het  'n  vis  of  iets  gehad  vir  later  ... 

Toe  raak  ons  dapper  en  gaan  bedel  eiers 
by  die  inwoners  van  die  chalets 
want  jy  lus  omelet. 

Ons  klouter  teen  die  duin  uit  en  gaan  sit  op  'n  verlate  stoep. 
Toe  iemand  en  sy  hond  kom  draaie  loop,  vlug  ons  wanordelik 
en  rol  histeries  laggend  in  die  sand  agter  jong  rooipitjies  — 
natuurlik  al  die  eiers  plat  — en  ons  gaan  bek-af  huis  toe 
(die  nat  broeke  krimp  en  word  nou  onplesierig  koud) 
en  maak  badwater  in  kastrolle  op  die  gasstoof  warm. 

Jy't  seer  gebrand,  veral  voetlangs 

en  in  die  trekkerige  stort  — elk  met  'n  been  in  die  oranje  bad  — 
kom  ons  tóg  skoon  en  warm,  en  ek  smeer  jou  sonbrandsalf  — 
maar  soos  die  tyd  kan  vlieg! 

Ek  het  op  kasset  'n  klompie  "saksofoon-blues"  saamgebring, 
en  toe  dit  donker  is,  ná  blikkiesvisbredie  op  mieliebrood  (jigl) 
dans  ons  voor  die  oop  deur  in  die  maanlig  — nagklubstyl, 
drink  wyn,  steek  later  al  die  kerse  op  totdat  die  was  deur  gate 
begin  uitloop,  en  maak  reg  vir  slaap  onder  panfluitmelodieë: 
Don't  cry  for  me,  Argentina, 
don't  cry  for  me 
don't  cry  ... 
don't  ... 


Fantasieë  uit  'n  Naweekdagboek:  lil  Meiringspoort 

As  die  sekelmaan  kantel  oor  Meiringspoort 
giet  hy  sy  skraal  lig  oor  die  kranse 
oor  duisend  danse  van  newel  met  klip; 
en  as  jy  dan  — onbeduidend  méns  — 
mierklein  langs  'n  waterval 

bo  uit  die  Swartberg  sit 

styf  teen  jou  geliefste  geliefde 

weet  jy:  dís  die  skerp  wit  klippies  dié 

wat  Hansie  uit  die  kleintyd  heelpad 

agter  hom  laat  val  het  vir  die  maan 

om  met  sy  blink  lig  teen  verdwaal  te  keer  ...! 

Maar  wat  jy  nié  wil  weet  of  leer 

is  watter  saak  dit  tog  sal  maak 

as  ek  en  jy  vir  goed  verdwaal; 

want  in  jou  arms 

word  ek  koningin 

van  die  hoogste,  hoogste  krans 

wat  eerste  weet  dis  dag: 

my  kroon  is  drie  sterre 

my  rok  is  'n  wolk 

en  die  bosse  daar  onder 

is  my  volk 

en  solank  as  wat  jy  by  my  bly 
sal  ons  niks  van  dié  aarde  nodig  kry! 


Fantasieë  IV:  Kaappunt 

Kyk  na  my  — kyk  ín  my  oë! 

Jy  is  sq  ver  en  so  alleen 
en  séér:  jy  het  alweer 
vergeet  ek  het  jou  lief 
van  alle  tye  af. 

As  dit  so  pyn  deur  die  korrekte 

dade  en  geluide  heen  van  elke  dag  — 

onthou  vannag, 

die  flikkerende  vetkers 

in  ons  klein  groen  tent 

(verdwaalde  vuurvlieg  uit  die  Noorde) 

en  die  see  se  swart  — 

Kaap  van  Hoop,  Dias, 
en  van  verydeling  — 
onthou,  ver  in  die  Suide 
dié  twee  oseane  se  ontmoet  — 

Kaap  van  vervulling,  Dias 
en  van  gebrokenheid  — 
onthou  óns  groet 
en  hou  my  styf  vas  altyd 
mý  Dias  ...  in  jou  hart. 

Fantasieë  uit  'n  Naweekdagboek:  V Strandwandeling 


Sondagnamiddag  — wandel  langs  strand 
vanaf  drie-uur,  het  jy  geskryf 
in  ons  program. 

Langs  dié  omgekrapte  see,  met  elkeen 
van  sy  kleure  in  ons  oë 
en  meeue  wat  wit 
soos  gedagtes  hang  ... 

Wandel  ver  verby  die  grense 
van  beskawing  — ons  alleen 
op  die  verlate  strand  se  duine. 

Effens  slordig  is  vandag  se  see  — 

wit  perdjies  op  die  kruine 

van  diep  golwe,  en  bloublasies 

oral  op  die  sand  — ons  twee 

met  son  op  ons  hare 

son  in  ons  oë  wat  brand,  son  ... 

(hoe  uitgehonger  is  ons  al  vir  son) 
en  die  seewind,  die  soutsproei, 
die  vreugde  van  jou  hand  in  myne! 

Wat  kan  ek  jou  gee  as  alles  oor  is 
om  te  groet? 

Wat  sou  jy  oop  en  vry  altyd 
by  jou  mag  hou  om  jou 
diep  in  die  nag  te  troos? 

Op  perlemoen,  mý  voorletter 
in  die  see  se  handskrif?  Nee, 
ek  sal  jou  soen  en  soen  ... 
dis  ál  wat  ek  kan  doen. 


Naskrif 


Hulle  het  ons  pad  verwoes  — 
die  duinepad  af  na  die  see. 

Met  'n  paar  vragte  blou  gruis 

en  'n  monstergraaf 

was  dit  maar  'n  paar  uur  se  werk 

en  toe  was  alles  oor 

en  het  ons  die  geworpenheid 

die  opwinding  — die  angs  verloor 
van  daardie  blindelingse  sprong 
wat  dit  nog  altyd  was  — 
ál  die  bedwelmende  gevaar 
waarsonder  ons  nou  middeljarig 
effens  styf  en  stokkerig  kan  afstap 
Sondagmiddae 

om  na  dié  wilde,  wonderlike  see  te  kyk! 

Abraham  H.  de  Vries 

Dias  en  Dias:  1488,  1952,  1988 


Van  Bartholomeus  Dias  de  Novaes  se  historiese  vaart  om  die  Kaap  tydens 
die  tweede  helfte  van  die  vyftiende,  die  drempel-eeu  voor  die  Renaissance, 
word  — soos  'n  mens  kan  verwag  — slegs  'n  gedeelte  gebruik  in  N.P.  van 
Wyk  Louw  se  hoorspel,  Dias  (1952).  Slegs  dié  historiese  gegewens  word 
geselekteer  wat  belangrik  is  vir  die  opbou  van  die  Dias-figuur  (soos  Van 
Wyk  Louw  hom  sien),  vir  die  ontwikkeling  van  'n  mens  "van  oormoed  tot 
ootmoed",  in  Rob  Antonissen  se  woorde.  Neem  'n  mens  die  jaar  in  ag 
waarin  die  hoorspel  verskyn  het,  1952:  die  jaar  van  die  Van  Riebeeck-fees,  is 
dit  ewe  belangrik  dat  die  Dias-figuur  gekonsipieer  is  "met  'n  bepaalde  sin- 
rykheid  vir  ons  (Suid-Afrikaners)  wat  in  die  twintigste  eeu  leef",  dat  dit  "re- 
levant  vir  ons  tyd"  is,  benewens  die  relevansie  vir  ons  as  ménse  (Pheiffer 
1966:  20). 

Vandaar  dan  ook  dat  vele  uitsprake  in  'n  spel  wat  eeue  gelede  afspeel  die 
byklank  het  van  'n  voorspelling  ("En  mag  wat  hier  gebreek  is,  later  groei", 
ensomeer). 

Maar  werk  die  algemeen  aanvaarde  seleksie-beginsel  werklik  so  eenvoudig, 
veral  in  'n  historiese  drama?  As  ons  aanvaar  dat  die  "relevansie  vir  sy  tyd" 
meegespeel  het  in  die  konsipiëring  van  die  hoorspel,  volg  dit  dat  dié  soort 
sinrykheid  ook  meegespeel  het  in  die  seleksie.  En  wat  dan  — dit  is  die  vraag 
— van  bekende  historiese  gegewens  wat  hierdie  drama  nié  gebruik  nie? 
Waarna  daar  selfs  nie  met  'n  woord  of  frase  verwys  word  nie? 

Om  verskillende  redes  het  ek  in  wat  volg:  die  terugplasing  van  Dias  by  Dias, 
in  sy  historiese  verband,  swaar  gesteun  op  veral  die  bevindinge  van  prof. 
Erik  Axelson  (uitgaande  van  sy  artikel,  "The  voyage  of  Bartholomeu  Dias 
1487—1488",  wat  op  29  April  1987  in  die  Cape  Argus  verskyn  het)  en  aan- 
gevul  deur  waardevolle  gesprekke  met  die  skrywer. 

Van  Wyk  Louw  se  hoorspel  begin  volgens  die  Aankondiger  "maande"  ná 
Julie/Augustus  1487.  Die  verste  bekende  punt,  Kruiskaap  is  verbygevaar, 
die  swaarder  vragskip  is  agtergelaat.  Dias  en  sy  stuurman  op  die  Sint  Chris- 
toferus  vaar  resies  met  die  San  Pantaleao  van  Johan  Infante  en  Alvaro  Mar- 
tins.  Dis  "kort  nadat  hulle  die  ewenaar  verbygevaar  het,"  sê  Antonissen 
(1963:  II).  Waarskynlik  skat  hy  dit  ietwat  te  ver  noord,  want  die  eerste  aand 
waarop  dié  twee  karavele  kon  resies  vaar  was  op  4 Desember  1487  en  toe 
was  hulle  al  teenoor  Santa  Barbara  — die  huidige  Swakopmund.  Die  vrag- 
skip  is  agtergelaat  in  die  Baja  dos  Tigres,  net  noord  van  die  mond  van  die 
Kunene,  suid  van  die  huidige  Porto  Alexandrie.  Hulle  is  nou  reeds  langs  'n 
kus  wat  "bedags  (...)  kaal  en  skerp"  is,  in  'n  gebied  waar  "alle  aande  (...) 
suidelik  en  somers"  is:  die  Namib-kus?  "Ek  moet  die  eerste  weesl/  Altyd  wil 
ek  op  die  voorpunt  staanl/  Van  ons  sal  daar  gehóór  word  in  die  Ooste  ...," 

lê  Dias  sy  sug  na  erkenning  bloot  teenonr  Pedro.  Hy  voorsien  ook  die  Nuwe 
Tyd:  ''Ek  sal  die  vertes  aan  mekaar  verbind/  en  hierdie  aarde  één  maak", 
maar  hy  oorskat  sy  plek  daarin. 

In  hierdie  eerste  van  die  vyf  tonele  van  die  hoorspel  word  ook,  om  aan  sy  eie 
ongeduld  reliëf  te  gee,  die  geskiedenis  bygehaal  van  Prins  Hendrik  die  See- 
vaarder  ("die  somber  Prins")  se  lang  wag  in  Sagres  ("solank  sy  volk  nog  nie 
wou  edel  wees")  en  die  vorige  ontdekkingstogte,  die  "geplooi,  gekwansel/ 
met  hierdie  land:  van  baai  tot  baai  gekruip,/  telkens  'n  treetjie  suid,  dan 
trug/  en  huis  toe;  van  kaap  tot  kaap  'n  kruis  gedra  ..." 

Maar  Bartholomeu  Dias  het  na  alle  waarskynlikheid  nie  slegs  sy  voorraad- 
skip  en  matrose  agtergelaat  in  die  Baja  dos  Tigres  nie.  Die  eerste,  miskien 
selfs  twee  van  die  vier  slavinne  uit  Guinea  wat  hulle  aan  boord  gehad  het,  is 
hier  met  goud,  silwer  en  speserye  aan  wal  gelaat  met  die  opdrag  om  die 
legendariese  Priester  Johannes  te  probeer  opspoor.  Volgens  De  Kock 
(1957:  101  ev)  is  die  eerste  slavin  by  die  huidige  Walvisbaai  aan  wal  gesit, 
die  tweede  by  Luderitzbucht  — waar  volgens  hom  ook  die  vragskip  gelaat 
is;  Axelson  vind  dit  onwaarskynlik  dat  Dias  op  die  heenvaart  by  Luderitz 
ingevaar  het.  Hoe  ook,  as  Louw  se  hoorspel  begin,  is  daar  reeds  van  die  sla- 
vinne  aan  wal  gesit.  Na  hierdie  vroue  is  daar  in  Dias  geen  verwysing  nie. 
Hierdie  "weglating"  is  uit  die  hoorspel  self  verklaarbaar.  Die  hunkering  na 
onsterflikheid,  na  roem,  het  jare  in  Dias  opgedam  ("0,  Pedro!  mens 
sterwe/  wanneer  jy  groot  wil  waag  en  magteloos  is/  en  jou  geduld  moet 
sluk/  terwyl  jy  op  die  wêreld  wag");  die  hoop  dat  sy  naam  nie  sal  sterf  nie  as 
hy  "die  vertes  aan  mekaar  verbind"  geniet  voorrang.  Dermate,  sê  Pheiffer 
(op.  cit.,  10)  dat,  ho^wel  Dias  hom  verwant  voel  aan  die  Heilige  Christofo- 
rus,  draer  van  Christus,  selfs  "die  motief  van  'dit  vir  God  doen'  eintlik 
agterna  kom."  As  "Sy  kruise  (dra)  na  die  verste  land/  wat  God  wou  hê" 
agterop  staan  by  sy  ambisie  om  vóór  te  wees,  om  onsterflikheid  te  bekom, 
is  dit  begryplik  dat  die  slavinne  en  hul  gedoemde  sending  na  Priester  Johan- 
nes  nie  inpas  nie.  Ook  van  die  matrose  wat  op  die  voorraadskip  gelaat  is,  is 
daar  trouens  geen  melding  nie. 

Die  tweede  toneel  speel  af  tydens  die  storm,  terwyl  hulle  "slinger  in  die 
newel"  en  die  matrose  vreesbevange  en  bygelowig  dink  Dias,  en  Pedro, 
"dra  Gods  wil"  nie  meer  nie  omdat  hulle  hulle  oorgegee  het  aan  bose  self- 
verhelfing.  Dias  verskyn  in  hierdie  toneel  eers  as  hulle  die  kus  weer  kan  sien. 
Hulle  het,  as  eerstes,  óm  die  suidpunt  van  dié  donker  kontinent  gevaar: 
"Ons  is  jonk/  en  sluit  die  aarde  en  die  eeue  oop,"  sê  Dias  vol  bravado.  Hy 
het  geslaag  "en  die  wat  slaag,  vermoed  maar  selde  dat  God  se  plan  met 
hulle  en  hul  werk  in  vervulling  gaan  óók  as  hulle  nié  (in  aardse  sin)  seëvier 
nie."  (Antonissen  1963:  11) 

Histories  is  ons  nou  aan  die  begin  van  Februarie  1488.  As  Pedro  sê:  "Daar's 
hutte  en  daar's  vee.  Ook  hierdie  aarde/  het  sy  mense"  is  die  uitsig  (van  die 
"minds  eye"  want  dis  in  'n  hoorspel!)  dié  op  die  Bahia  dos  Vaquieros,  die 
Baai  van  die  Koeiwagters,  na  alle  waarskynlikheid  vandag  se  Vleesbaai,  14 

seemyle  wes  van  Mosselbaai.  Dias  se  opmerking  oor  wat  Pedro  noem  die 
“vreemde  land  van  duin  en  donker  struike"  is  weer  eens  "voorspelling",  én 
weer  eens  uiting  van  sy  sug  na  roem:  "Waar  niemand  Christus  noem./  Dít 
is  die  land  waar  ek  dalk  sal  onthou  word,"  sê  hy. 

Die  tweede  belangrike  gegewe  wat  in  Dias  nie  genoem  word  nie,  dateer  uit 
kort  na  die  3de  Februarie  1488  (die  datum  waarop  hulle  by  Mosselbaai  aan 
wal  gegaan  het).  Oor  wat  gebeur  het  by  die  destydse  Bahia  de  Sao  Bras 
berig  W.J.  de  Kock  (1957:  105—106)  soos  volg: 

"Die  Hottentotte  van  die  Waterhaalplek  van  S.  Bras  het  van  Dias  se  ge- 
skenkies  (waarskynlik  klokkies  en  spieëls)  weinig  notisie  geneem.  Hulle  het 
die  bosse  ingevlug  en  terwyl  die  Portugese  besig  was  om  uit  'n  fontein  naby 
die  strand  water  te  haal,  het  hulle  met  klippe  begin  gooi.  Hoewel  Dias  van 
sy  koning  opdrag  gehad  het  om  aan  die  inwoners  van  die  lande  wat  hy  ont- 
dek  nóg  geweld  nóg  skandaal  te  laat  geskied,  het  hy  blykbaar  sy  geduld  ver- 
loor  en  een  van  die  Hottentotte  met  'n  kruisboog  doodgeskiet.  Dit  was  die 
eerste  gewelddadige  voorval  in  die  oorwegend  ongelukkige  geskiedenis  van 
die  Portugese  aanraking  met  die  Hottentotte  van  Suid-Afrika." 

As  die  derde  toneel  in  Dias  begin,  is  dit  — histories  gesproke  — ongeveer  'n 
maand  ná  die  tweede  (by  Bahia  dos  Vaquieros),  dus  die  begin  van  Maart. 
Johan  Infante  is  nou  vir  die  eerste  maal  sprekend  teenwoordig  — 'n  aandui- 
ding  dat  dié  toneel  in  Louw  se  hoorspel  op  die  kus  afspeel.  Volgens  die  Aan- 
kondiger  is  hulle  by  "Eiland  van  die  Twee  Fonteine:  ...  vandag  Kwaaihoek 
naby  Boesmansriviermond."  Die  historiese  beraad,  waarvan  ook  die 
sestiende-eeuse  skrywer,  Barros,  vertel,  het,  volgens  prof.  Axelson,  na  alle 
waarskynlikheid  plaasgevind  in  wat  ons  vandag  ken  as  Algoabaai. 

Elke  matroos  moet  nou  gedagtig  aan  slegs  God  en  die  koning  sy  mening 
uitspreek  oor  óf  die  vaart  moet  voortgaan.  Dias  pleit  in  die  hoorspel  vanuit 
'n  "bandelose  insig/  wat  nie  myne  is  nie",  en  hy  oorreed  die  matrose  om 
nog  drie  dae  aan  te  vaar"  en  kyk  of  daar  'n  teken  kom,  'n  wonder/  'n  teken 
dat  ons  welbehaaglik  doen/  in  hierdie  vaart." 

Waar  vandag  die  mond  van  die  Keiskamma  is,  kom  (weer  eens  volgens 
Axelson  wat  hierin  verskil  van  ander  historici)  die  keerpunt  vir  Dias  se  "ver- 
metele  vertroue"  (Antonissen):  die  teken  bly  uit.  Dias  besef  hý  was  nie  vir 
hierdie  vaart  bestem"  nie.  Maar  uit  sy  redelose  vertroue  groei  ook  die  insig: 
God  het  nié  'n  teken  van  hulle  weerhou  nie:  "...  God  het  geswygM  Hy  het 
Sy  hemel  teen  my  toegesluit;/  Hy  was  nie  stil  nie,  nie  niks  nie,  nie  dadeloos 
nie,/  maar  toornig  — of  Hy  het  Sy  eie  tyd;/  van  my,  van  my  wou  hy  die 
werk  nie  hê  nie." 

En  in  die  laaste  toneel  is  dit  juis  hierdie  gegewe  wat  uitgebou  word,  dié  van 
God  se  Tyd,  as  Dias  in  'n  skeepsramp,  twaalf  jaar  later,  besef:  "Vir  elke 
daad  is  daar  'n  tyd:/  streef  jy/  alleen,  dan  breek  jy.  Heersend  stil  en  heerlik/ 
trap  bo-oor  jou  jou  eeu  ..."  Maar  hy  weet  ook  nou,  voor  hy  die  ewige 
ingaan,  dat  hy  deur  die  jare  bestendig  'uit  die  kern  geryp'  het  tot  "hierdie 
voltooidheid  en  besit"  (Antonissen  op.  cit.:  II).  Die  skeepsramp  waarin  die 

historiese  Dias  omgekom  het,  was  aan  die  kus  van  Tristan  de  Cuna;  sy 
sterfdatum  is  29  Mei  1500. 

Vir  ons  vraag  van  belang  is  dat,  ondanks  die  beleidenisse  waarmee  Dias  sy 
matrose  oorhaal  om  verder  te  vaar,  ondanks  sy  opsomming  van  wat  ''mens- 
lik"  is  (en  waar  so  'n  verwysing  sou  pas?),  ondanks  sy  insigte  van  twaalf  jaar 
later,  daar  in  die  laaste  drie  tonele  geen  woord  van  die  voorval  by  Mossel- 
baai  gerep  word  nie.  Weer  eens  sou  'n  mens  die  weglating  kon  verklaar: 
vanuit  Van  Wyk  Louw  se  oeuvre  en  die  plek  wat  Dias  daarin  inneem:  die 
ooreenkomste  met  die  vroeëre  groot  monoloë,  die  "geding  van  mens  en 
God,  die  geding  van  die  edele  en  die  onedele  in  die  mens,  die  konflik  tussen 
trots  en  deemoed,  die  verhouding  tussen  eenling  en  die  menigte,  die  kon- 
frontasie  tussen  redelike  wysheid  en  sublieme  dwaasheid,  van  plig  en  roe- 
ping"  (Antonissen  op.cit:  12)  — almal  bekende  gegewens  wat  in  dié  hoor- 
spel  ook  weer  voorkom,  al  is  dit  dan  in  'n  nuwe  soort  taalgebruik,  nader  ver- 
want  aan  die  spreektaal  as  vroeër  (waarop  ook  Kannemeyer  wys). 

Maar  uiteraard  is  geen  "verklaring"  eintlik  streng  gesproke  ter  sake  nie; 
daar  is  ook  ander  gegewens  (oor  bv.  plekke  waar  die  vroeë  vaarders  aange- 
doen  het)  wat  in  die  hoorspel  nie  genoem  word  nie.  Anders  gestel:  "wegla- 
tings"  sê  oor  die  gehalte  van  die  hoorspel  niks.  Maar  daarteenoor  staan  dat 
daar  myns  insiens  'n  verskuiwing  gekom  het  tussen  1952  en  1988  in  die  ver- 
wagtings  wat  'n  hoorspel  oor  Dias  oproep.  By  wyse  van  vraag:  sou  enige 
digter/dramaturg  in  1988  'n  hoorspel  oor  Dias  skryf  waarin  met  geen  woord 
na  dié  eerste  gewelddadige  konfrontasie,  dié  eerste  doodslag,  verwys  word 
nie?  Indien  die  antwoord  nee  is,  dan  sê  hierdie  verwagting  op  sy  beurt  iets 
vir  en  van  "ons  tyd":  byvoorbeeld  dat  die  afgelope  drie  dekades  in  die  Suid- 
Afrikaanse  geskiedenis  geweld  en  konfrontasie  tussen  blank  en  gekleurd 
dermate  aksent  verleen  het  dat  van  die  letterkunde  — met  op  sy  beurt  sý 
veranderde  aard  en  inhoude  — in  1988  verwág  word  om  'n  dergelike  histo- 
riese  feit  nie  te  vermy  nie,  dit  minstens  te  noem,  waarskynlik  dáár  ook  iets 
sinvols  vir  die  mens  as  mens  uit  te  haal. 

Ook  die  hoorspel  Dias  staan,  net  soos  die  historiese  figuur,  in  die  kentering 
van  die  tye. 

Ernst  van  Heerden 

Die  digterskap  van  Lucas  Malan 


1 

In  die  eerste  gedig  van  sy  eerste  bundel,  'n  Bark  vir  die  Ontheemdes  (1981 ), 
skryf  Lucas  Malan  oor  die  vervlietenheid  van  die  mens  se  bestaan:  "let  op 
hoe  skoon/  maar  taanbaar  is  die  mond  en  oog".  Hierdie  taanbaarheid  — 
van  lewens,  dié  lewe,  van  dinge  en  verhoudings  — sal  'n  bestendige  tema  in 
hierdie  begaafde  digter  se  werk  word  deur  drie  bundels  heen. 

Hierdie  noukeurige  woordgebruiker  is  iemand  met  'n  kennis  van  en  'n 
beheer  oor  die  bekende  poëtiese  grepe  waaraan  hy  op  'n  uiters  skerpsinnige 
wyse  'n  paar  van  sy  eie  dimensies  toevoeg.  Opvallend  is  die  hegte  struktuur 
van  die  verse,  die  benutting  van  leksikale  waardes,  die  geraffineerdheid 
waarmee  die  vers  tot  sy  "oplossing"  gevoer  word.  Die  meeste  gedigte 
(veral  in  die  eerste  twee  bundels)  is  dan  ook  uiters  kort,  'n  aanduiding  van 
die  digter  se  beheer  oor  sy  materiaal  en  hoe  hy  bewus  bly  van  relevansie  en 
kompaktheid  wat  op  'n  enkel  doel  afstuur  en  geen  tierlantyntjies  gedoog 
nie. 

Een  van  die  beste  voorbeelde  hiervan  is  "Gesante"  waarmee  die  bundel 
Tyc/spoor  (1985)  ingelei  word.  Opvallend  is  die  progressie  watdeurvrae  oor 
die  tollenaar,  swendelaar  en  Fariseër  verwagtings  skep  wat  in  die  slotstrofe 
pragtig  gerealiseer  word  as  "Christus  vriendelik  die  pad/  na  Golgota  kom 
vra".  Die  voorbestemdheid  van  Christus  se  navraag  wek  'n  ironiese  knal- 
effek  wat  meteens  beduidend  skakel  met  al  die  toevallige  besoekers  in  die 
voorafgaande  strofes.  Dit  is  asof  die  joernalistieke  gewoonheid  en  die  lug- 
tigheid  van  die  vers  die  ironie  onderstreep. 

'n  Ander  geval  waar  hierdie  soort  vaardigheid  ten  beste  optree,  is  "Stam- 
boom"  (Bark,  p.  38)  — 'n  vers  oor  die  digter  se  ouers  wat  nie  onwaardig 
teenoor  Eybers  se  beroemde  "Oorsig"  (Balans)  sou  kon  staan  nie.  Drie  stro- 
fes  — twee  vyfreëlig  en  die  laaste  sesreëlig  — gee  'n  netjiese  afbakening  vir 
karakteristieke  van  die  voorouers  en  loop  dan  uit  op  'n  veralgemeende  en 
"filosofiese"  slot.  Die  spreker  se  bittere  erkentenis  van  "saamgestelde 
skuld"  en  "koppige  venyn"  kaats  terug  op  verskeie  psigologiese  aannames 
vroeër  en  word  as  openbaring  van  'n  simbiotiese  verwantskap  'n  klinkende 
én  verrassende  sleutel  tot  die  hele  gedig. 

'n  Paar  ander  gedigte  verdien  nadere  beskouing  om  die  een  of  ander  ideële 
of  tegniese  besonderheid. 

Ek  vestig  die  aandag  op  "Ou  seebonk  neul"  (Tydspoor,  33)  as  voorbeeld 
van  die  wyse  waarop  Malan  sy  metaforiese  siening  in  verskeie  fasette  uit- 
bou  en  tog  altyd  die  basiese  enkeldoeligheid  respekteer.  Die  titel  bring  reeds 
die  maritieme  assosiasie  na  vore,  maar  gou  besef  die  leser  dat  'n  hele  rits 
verwante  woorde  soos  ystervylsels  in  die  magnetiese  veld  betrek  word: 

water,  strande,  hawens,  wapperskip,  branders,  maste,  vaart,  see,  dryf- 
goed.  Dit  is  juis  hierdie  laaste  komponent  wat  die  tekstuur  verdig  en  die  hele 
inhoud  saamvat:  paradoksale  kommentaar  op  hierdie  ou  seeman  se  verbin- 
tenis  met  die  "witperd”  en  die  "simpatieke  element",  die  enigste  wat  hom 
begryp,  al  is  hy  dan  net  "dryfgoed". 

Die  digterlike  voorstelling  van  gegewens  uit  verwante  kunste,  soos  die 
musiek  of  die  beeldende  kuns,  hou  gevare  in  vir  baie  digters  en  kan  maklik 
na  die  presieuse  oorhel.  Maar  Malan  bewys  sy  behendigheid  in  "Gallo 
moriente"  (Tydspoor,  36)  waar  seksualiteit,  vaderskap  en  sterflikheid  ver- 
bind  word  tot  'n  aangrypende  woordweergawe  van  die  beeldhouwerk  van 
die  sterwende  Galliër  in  die  Kapitolynse  Museum  in  Rome.  Hier  word  nie 
alleen  marmer  gebuig  nie  (soos  die  gedig  beweer),  maar  ook  woorde  word 
tot  deernis  en  medebelewing  gebuig. 

Van  oudsher  af  ken  die  poësie  allerlei  tegnieke  om  effekte  te  vertraag  of  uit 
te  stel.  Maar  heelwat  besondere  gevalle  van  metaforiese  opskorting,  van  'n 
"terugresonansie"  kom  by  hierdie  digter  voor.  Soms  word  dit  gedoen  deur 
'n  beginmetafoor  in  die  gedigmiddel  onbenut  te  hou,  en  om  dit  dan  uitbrei- 
ding  en  bevestiging  in  die  slot  te  gee.  'n  Mens  sien  dié  proses  bv.  in  "Inte- 
rieur"  (Tydspoor,  12)  waar  die  bed  aanvanklik  gebeeld  word  as  'n  "slordige 
verlate  kryt",  om  dan  vervolgens  in  'n  realistiese  ontbyttoneel  te  ontwikkel. 
Na  die  krytgedagte  in  die  tweede  strofe  rustend  was,  bring  die  derde  strofe 
beklemtoning  van  die  primêre  metafoor  as  ons  verneem  van  'n  "flenterdag" 
en  "elke  kneusplek",  van  "voos  geslaan  en  uitgetel"  tot  by  die  sintetise- 
rende  van  "en  ons  die  kluts  volkome  kwyt"  — eintlik  'n  stukkie  interne  eti- 
mologisering  en  daarby  'n  verbasende  en  sinvolle  benutting  van  die  idioom. 
lets  soortgelyks  gebeur  in  "Storm  oor  Johannesburg"  (Bark  39).  Die  eerste 
strofe  begin  beskrywend,  maar  kondig  met  "godegramskap"  (die  donder- 
weer)  reeds  aan  wat  die  fundamentele  "argument"  gaan  wees.  Strofe  2 is 
'n  stuk  beeldende  realisme  en  die  derde  geheel  en  al  metaforiese  toeligting 
by  die  begrip  "wraak"  met  die  byhaal  van  die  name  Ninevé  en  Enlil  wat  elk 
'n  hele  analoë  wêreld  oproep. 

Soos  reeds  geblyk  het,  is  'n  kenmerk  van  hierdie  digter  die  sorg  waarmee 
die  gedigeindes  beplan  en  uitgevoer  word.  Markante  voorbeelde  is  orals  te 
vind,  soos  bv.  in  die  kort  gediggie  "Geen-verwant"  (Tydspoor,  15),  waar 
genetiese  ooreenkomste  in  die  "jongenskind"  uitgebrei  word  om  in  die  slot 
"bloedig  inkarnasie  (te)  pleeg".  Hierdie  drie  grammatikale  eenhede,  nl. 
bywoord,  s.nw.  en  werkwoord,  is  uiters  behendig  vir  maksimale  effek 
geplaas! 

Daar  is  ook  die  geval  van  Ouma  Bekkie  se  horlosie  (Tydspoor,  14)  wat  "in 
die  rat  geruk"  is.  Die  gedig  eindig  met  'n  verwysing  na  'n  "nukkerige  nage- 
slag"  van  wie  skaars  "dié  soort  stiplikheid"  verwag  kan  word.  Daar  is  ook 
"Versoening"  (Tydspoor,  16)  wat  oor  die  gestorwe  vader  se  timmermans- 
doenighede  handel  (Tydspoor,  16)  — met  allerlei  suggesties  in  die  idiome  — 
'n  progressie  tot  by  'n  pragtige  einde,  met  die  tambotie  (van  die  hede)  wat 

al  lustiger  "van  swaar  en  digte  greine  praat". 

Dan  is  daar  ook  die  ongelooflike  tere  en  retrogressiewe  kyk  op  die  gestorwe 
broer  in  "Kroniek  M"  (Edenboom).  Hierdie  gedig  is  'n  hoogtepunt  in  die  Afri- 
kaanse  elegiese  vers:  ook  om  die  eenvoud  en  meelewing  daarvan  en  die 
skamele  dialoog  met  die  gestorwene  as  teruggekeerde  — met  die  elliptiese 
van  "jy  moet  gaan  pak.  Kyk  om.  Jy  wou  nog  sê?"  waarmee  die  gedig  ein- 
dig. 


2 

Diergedigte  in  Afrikaans  het  sedert  Boggom  en  Voertsek,  die  sekretarisvoël, 
'n  rooivlerkspreeu  of  wat  en  verskeie  gedaantes  van  die  "edel  jukgediert'  " 
die  gebied  aansienlik  verruim  en  daarmee  ook  'n  hele  gedaanteverwisseling 
ondergaan.  Meestal  het  die  moderne  Afrikaanse  digter  in  diere  (of  dit  nou 
die  tuissoort  is,  of  dié  in  die  veld,  dieretuin  of  sirkus  of  bloot  uit  geskrewe 
bronne  gefantaseer)  nuttige  projeksieterreine  gevind  vir  'n  klein  filosofiese 
stelsel  of  minstens  'n  geleentheid  vir  metaforiese  vinding.  'n  Voorbeeld  van 
(veral)  die  laaste  soort  benadering  is  Malan  se  "Volstruisvermaak" 
(Tydspoor,  48).  Hierdie  gedig  het  verskeie  voortreflike  eienskappe  wat 
nadere  beskouing  verdien.  Allereers  is  daar  die  sterk  visuele  aard  van  die 
aanbod  — met  woorde  soos  nekgestrekte,  vieserig,  swikkend,  knieë  knak, 
potigs,  oer-gesplete  klou,  waggelswaan,  hoenderkop  word  die  volstruis- 
beeld  nagenoeg  volledig  en  onderskeidend  daargestel. 

Die  gedig  skarnier  eintlik  óm  twee  metafore,  die  een  "meganies",  die  ander 
antropomorfisties.  Die  meganiese  analogie  kom  vroeg  reeds  aan  bod  met 
"voorwaarts  rem  die  meganiek"  en  "'n  lomp  trurat"  — 'n  doeltreffende 
onderskraging  van  die  visualiteit  van  die  hele  beskrywing.  Die  vermensliking 
van  die  voël  kom  dan  boeiend  in  die  laaste  strofe  tot  realisasie  — ná  twee 
ánder  diere  eers  metafories  bygehaal  is  (swaan  en  hoender).  Maar  "wals", 
"cancan-dye",  "verhoog"  en  "dansers"  laat  geen  twyfel  oor  milieu  en  sfeer 
van  hierdie  "Folies  Bergére"-voorstelling  nie:  alhoewel  skouspelagtig,  is 
gekheid  en  potsierlikheid  steeds  die  basis  van  hierdie  stukkie  mensvermaak. 
Maar  in  Edenboom  (1987)  lewer  Malan  van  sy  allerbeste  diergedigte.  'n 
Mens  kan  drie  in  hierdie  kategorie  uitsonder  wat  deur  hul  voortreflikheid 
spoedig  — soos  te  verwagte  is  — ook  bloemlesingerkenning  sal  kry. 

Die  gedig  oor  die  troupant  het  'n  aardsheid  wat  deur  vernuftige  metafore  en 
personifikasies  tot  'n  indrukwekkende  slot  gevoer  word.  In  drie  kort  strofes 
word  'n  hele  wêreld  betrek:  sensoriese  waarnemings  van  die  natuur,  die 
seksuele,  wording  en  primordialiteit  — 'n  direkte  skakeling  met  die  bundel- 
titel.  Die  Adam  en  Eva-konneksie  word  reeds  deur  die  gedigtitel  ("Paradys- 
voël")  aangedui:  ook  die  troupant  kyk  neer  op  'n  "ongeldige"  paradys  wat 
by  hom  as  'n  soort  getransformeerde  Lucifer  sy  "bliksemwoede"  wek. 
Ewe  merkwaardig  is  die  vers  oor  die  geboorte  van  'n  walvissie  in  'n  "ongere- 
kende,  stil  baai"  ("Watergeboorte").  Die  "menslike"  siening  van  die  walvis- 
koei  word  algaande  ondersteun  deur  verwysings  na  vissers,  'n  "brander- 

kind”  en  die  Bybelse  Jona.  Maar  die  hele  fisiologiese  proses  wat  hier  voltrek 
word,  het  'n  onderliggende  ekstase  wat  ook  op  'n  digterlike  skeppings- 
proses  dui. 

Die  gedig  oor  die  ibis  (''Tweede  geboorte")  verenig  skepping,  geskiedenis, 
mitologie  en  bygeloof  tot  'n  indrukwekkende  geheel.  Uit  die  kosmos  beland 
die  nuutgeskapene  in  die  Nylvallei  (dus  Egipte,  waar  die  ibis  'n  heilige  dier 
is)  om  die  ''eier  van  die  eerste  dag"  te  lê  waaruit  alle  lewe  en  geskiedenis  sal 
voortkom.  Eeue  later  in  'n  meer  plaaslike  milieu  is  die  ibis  net  "skyn-heilig" 
en  sy  aktiwiteit  minder  groots  en  universeel.  In  sy  nuwe  sfeer,  die  ingerigte 
asiel  by  Langebaan,  kan  hy  doodgewoon  na  paddatjies  pik,  maar  nog 
steeds  by  vollemaan  broeis  raak  ...  en  nou  sy  Afrikaanstalige  (!)  eiers  lê? 

3 

Met  die  verskyning  van  Malan  se  derde  bundel,  Edenboom,  in  1987  val  'n 
aantal  verskillende  aspekte  op.  Allereers  is  dit  duidelik  dat  die  verse  oor  die 
algemeen  langer  geword  het  — langer  ook  in  die  reëllengtes  en  selfs  in  die 
omvang  van  die  strofes.  Al  is  daar  'n  effense  "verswaring"  ('n  meer  verwik- 
kelde  metaforiek  bv.)  word  die  uitgebreidener  stelling  en  teenstelling  nog 
steeds  deur  'n  vernuftige  beeldrykheid  gedra.  Daar  word  ook  ruim  gebruik 
gemaak  van  taalwetenskaplike  grepe  — nie  om  moedswillig  "duister"  te 
skryf  nie,  maar  om  die  legitieme  medium  vir  'n  filosofiese  en  wêreld- 
beskoulike  sisteem  te  vind. 

Die  titels  van  die  drie  afdelings  ondersteun  op  'n  sinryke  manier  die  gedag- 
tepatrone  wat  deur  die  bundeltitel  Edenboom  opgeroep  word.  Naas  die  pril- 
heid  en  onskuld  van  Eden  is  die  boom  met  sý  suggesties  van  kennis,  van 
goed  en  kwaad,  van  groei  en  verganklikheid  weer  'n  aanvulling  van  die 
motto  uit  Andrew  Marvell  se  "The  Garden":  "Annihilating  all  that's  made/ 
To  a green  thought  in  a green  shade".  Om  groen  aan  vervalXe  koppel,  word 
die  hele  konsep  van  die  Edenboom  veel  markanter  en  sprekender:  die 
wêreld  van  die  mens  se  smetlose  ontstaan  het  (so)  gou  verword  tot  aanda- 
digheid,  verdrywing,  boete  en  skuld.  In  sy  wese  kry  die  bundel  'n  drieledige 
paradigma:  water-lig-plant;  daarom  ook  die  oorheersende  beelde  van  wor- 
ding,  embrionaliteit,  skepping,  vog,  see  en  water. 

Die  afdelingstitels  heet  Chronieke,  Spitsberaad  ex\  Aquaria  — wat  elk  op  'n 
eie  manier  die  bundeltitel  aanvul  en  selfs  ironiese  kommentaar  daarop 
lewer. 

Chronieke  kry  sy  "etimologiese"  spelling  omdat  die  gedigte  oorkoepelend 
skakel  met  die  begrip  chronos,  dus  tyd  in  sy  mees  omvattende  gedaante. 
Hierdie  nostalgiese  en  retrospektiewe  verse  opereer  dikwels  vanuit  die  kind 
se  perspektief,  wat  verrassend  dan  teerheid  met  naïwiteit  koppel.  In  die 
weergawe  van  plek  en  familieverhoudings  word  soms  op  vernuftige  wyse 
soorte  bome  verbind  met  karakter  en  omstandigheidsgetuienis.  So  word 
Chronieke  'n  rigtinggewende  noemer  vir  die  tyd  se  voortskryding  én  bedrei- 
ging,  en  vir  die  kroniese  kwellinge  van  die  mens. 

Die  keuse  van  Spitsberaad  as  titel  vir  die  tweede  afdeling  is  weer  eens  'n 
bewys  van  Malan  se  benutting  van  die  etimologie.  As  die  leser  die  menig- 
vuldige  betekenisse  van  spits  in  ag  sou  neem  — van  puntig,  skerp,  voor- 
punt,  tot  by  uitdrukkings  soos  "op  die  spits  dryf",  "die  ore  spits",  "met 
groot  verlange  op  iets  hoop",  ens.  is  dit  duidelik  dat  die  koppeling  met 
beraad  (oorleg,  ernstige  nadenke)  vir  al  hierdie  gedigte  'n  aanvaarbare  en 
selfs  noodsaaklike  tuiste  bied.  Hier  word  as  motto  'n  teks  uit  Breytenbach 
gebruik:  "Never  does  one  listen  as  creatively  as  when  one  doesn't  under- 
stand  the  other"  — sleutel  tot  die  hele  afdeling.  Die  gebrek  aan  kommuni- 
kasie  en  die  onvoltooidheid  van  alle  gesprekvoering  is  een  van  vele  argu- 
mente  in  Breyten  se  boekie  oor  sy  kuns,  Notes  of  bird,  wat  in  1984  by  'n  uit- 
stalling  van  sy  skilderye  in  Amsterdam  verskyn  het  (Galerie  Espace,  Meulen- 
hoff,  Amsterdam  1984). 

In  die  derde  afdeling,  Aquaria,  word  water  en  waterdinge  skering  en  inslag 
van  'n  kort  reeks  oor  mens,  dier  en  plant  — geboorte,  sinlose  bestaan, 
ondergang:  met  die  dwang  van  'n  onoorkomelike  onafwendbaarheid. 
Water  tree  hier  in  ritse  beelde  en  met  uiteenlopende  funksies  op:  water  as 
dood,  water  as  skepping,  fisiologiese  water,  water  as  herkoms  en  bestem- 
ming.  Opvallend  steeds  is  die  digter  se  vermoëns  om  die  eenvoudigste 
gegewe  tot  simbool  te  verwerk  ("Aan  'n  tamatieplant"). 

Ek  het  reeds  'n  aanduiding  gegee  van  die  rykheid  van  Edenboom.  Maar 
enkele  werklik  grootse  gedigte  vra  nog  om  'n  nadere  identifisering. 
"Kwaksalwery"  met  sy  dubbelduidende  titel  koppel  'n  enkeling  se  lewens- 
loop  aan  'n  reeks  sensoriese  ervarings  van  die  natuur.  Volksgeneeskunde  en 
bygeloof  het  hul  eie  troostinge,  soos  ook  die  gelatenheid  van  die  slot  met 
die  besef  van  'n  skoonheid  wat  deurskote  is  van  pyn.  Hierdie  gedig  bevat 
ook  struktureel  iets  nuuts  by  Malan:  die  lang  uitgesponne  vers  wat  telkens 
byna  kinematografies  van  gesigshoek  wissel.  Dit  is  asof  die  hele  Suid-Afrika 
met  sy  bome-,  struik-  en  kruie-rykdom  voor  'n  mens  se  oog  in  38  lang  vers- 
reëls  ontvou.  Die  eenwording  van  mens  en  natuur  en  die  interafhanklikheid 
van  die  twee  is  selde  so  diepsinnig  in  ons  poësie  vergestalt. 

"Die  leer  van  bome"  is  'n  ander  merkwaardige  gedig.  Met  begrip  en  deernis 
word  in  vier  vyfreëlige  strofes  Christus  se  kort  lewe  deur  die  perspektief  van 
verskillende  boom-  en  struiksoorte  geteken.  Na  die  veralgemeende  van 
seders  (bome  wat  reeds  deur  die  saag  en  spyker  die  pyn  ken),  volg  die  gra- 
naat  met  sy  bloedvlek,  dan  die  palm  en  die  "vrugtelose"  vy,  en  ten  slotte 
die  "vrank  olyf"  met  die  geduldige  les:  "dat  bome  wroegend  soos  'n  mens 
kan  ween".  My  kursoriese  opsomming  laat  onvoldoende  reg  geskied  aan 
die  rykdom  van  assosiasies  en  die  fyn  toespelings  op  Bybelgegewens  wat 
die  gedig  kenmerk.  'n  Mens  let  ook  op  die  omkeer  van  die  kronologie  deur 
Golgota  vóór  Getsemane  te  plaas  en  die  subtiliteit  wat  nie  die  soort  hout 
van  die  kruis  identifiseer  nie,  maar  alleen  na  "die  skadu  van  'n  boom" 
verwys.  Ek  glo  dat  ons  hier  een  van  die  merkwaardigste  religieuse  gedigte  in 
Afrikaans  besit. 

Nog  'n  Bybelgegewe  vorm  die  grondslag  van  "Eva".  Vyf  distigonverse  gee 
die  vroulikheid  en  maagdelikheid  van  Eva  weer,  met  die  verskuilde  seksuele 
metafore  steeds  in  verband  met  natuurdinge  gebring.  Die  vleeslike  van  die 
eerste  omgang  word  uiters  effektief  met  Adam  se  "aroma"  verbind.  Maar 
daar  is  ook  suggesties  in  "melk  en  heuning"  en  "'n  peul  wat  sonryp  skeur" 
en  die  meerduiding  van  "bloed"  in  die  slotreël  wat  van  hierdie  gedig  'n  krag- 
toer  maak. 

Aan  die  slot  van  die  bundel  staan  'n  apart  gegroepeerde  "drieluik"  oor  'n 
geheimsinnige  besoeker,  'n  "donker  wese"  wat  homself  mettertyd  in  ver- 
skillende  gedaantes  openbaar:  'n  swaar  beproewing,  'n  vernietiger  van  die 
droom,  die  gewete,  die  dood  én  die  doodsvrees.  Ek  verstout  my  om  te  sê: 
'n  magistrale  gedig,  met  fyn  berekende  onderdele  en  'n  meesleurende 
ontwikkelingsgang.  Miskien  (nog)  nie  Malan  se  "Groot  Ode"  of  sy  "Ars 
Poetica"  nie,  maar  as  opsomming  van  sy  bundel  én  van  sy  digterskap  is  dit 
iets  heel  besonders.  Daardie  slotreël:  "my  hande  groen  met  aardse  geurig- 
heid  gevlek"  sê  dit  alles.  By  alle  skoons  en  alle  sinnelike  ervaring  lê  die  kiem 
van  die  ondergang;  deur  ons  mensheid  én  ons  menslikheid  is  ons  klaar  deur 
ontsaglike  magte  geskend.  Onbegrepenheid  is  ons  lot,  met  die  vreugdes 
van  korte  duur.  Maar  om  te  leef  en  te  béleef  kan  — vir  minstens  hierdie  dig- 
ter  en  dié  enkel  mens  — die  groen  steeds  voortwoeker  tot  die  triomf. 

4 

By  alle  tematiese  vindingrykheid  van  hierdie  poësie  mag  die  talryke  getuie- 
nisse  van  die  tonale  modulasies  waartoe  die  digter  in  staat  is,  nie  uit  die  oog 
verloor  word  nie.  So  is  daar  'n  mineurtoon  in  Afdeling  II  van  Edenboom  te 
bespeur,  teenoor  'n  stralender  "paradyslike"  weerklank  in  Afdeling  III.  Wis- 
selwerking  in  die  suiwer  klankaanbod  gaan  dikwels  gepaard  met  'n  perspek- 
tiefverandering,  selfs  'n  milieuverplasing.  Daarby  is  daar  die  fonologiese 
verskeidenheid,  die  spel  van  binne-  en  eindryme,  die  klankmatige  inspeling 
op  mekaar  van  bv.  assonansies  en  konsonansies  — en  selfs  'n  kaatsende 
wisselspel  van  interpunksie!  'n  Mens  moet  ook  gedurig  bedag  wees  op  tipo- 
grafiese  skikking  wat  dikwels  bydra  tot  die  aktivering  van  verskeie  — soms 
uiteenlopende  — semantiese  waardes. 

Soos  al  moes  geblyk  het,  word  die  meeste  van  Malan  se  gedigte  aan  'n 
strenge  dissipline  (veral  strofies  en  prosodies)  onderwerp.  Daar  is  'n  goeie 
voorbeeld  in  "Pastorale  transformasie"  (Tydspoor,  54)  waar  'n  verdeling  in 
vier  vierreëlige  strofes  alleen  onderbreek  word  deur  'n  enkelreëlige 
tydsaanduiding  met  die  woord  "aanvanklik"  wat  dan  die  aangesprokene  se 
vroeër  aktiwiteite  met  drie  dier-analogieë  uitspel.  Die  tweereëlige  slot  is  'n 
onheilspellende  oordeel,  nl.  dat  ook  die  ram  deur  Asasel  opgeëis  sal  word. 
lets  soortgelyks  is  die  eenreëlige  isolering  van  "terwyl"  in 
"Wedergeboorte"  (Edenboom),  waar  die  voegwoord  sy  funksie  uitbrei  en 
nie  alleen  verwagting  skep  nie,  maar  ook  'n  teenstellende  gelyktydigheid  in 
die  vooruitsig  plaas. 

Hierdie  digter  se  voorliefde  vir  neologistiese  samestellings  kan  'n  open- 
barende  stukkie  navorsing  word.  In  die  meeste  gevalle  word  hulle  méér  as 
'n  identifikasiemiddel;  hulle  vervul  ook  die  funksie  van  inchoatiewe  meta- 
fore.  In  "'n  Bark  vir  die  ontheemdes"  kom  o.m.  voor:  somerskip  en  bibber- 
nag  (18),  dobberjare  (35),  treurgordyn  (29),  godegramskap  (39);  in 
"Tydspoor":  flenterdag  (12),  huilboom,  sliertekop,  sonrivier  617),  takskrif 
(18),  wapperskip  (33),  glipgebaar  (41),  witsoomdeining,  skarrelkind  (55);  in 
"Edenboom"  o.m.  welterwind,  treurkombuis,  oorweeks,  worsteltuin, 
skubkristal,  bliksemwoede,  weerklag,  pluimkomeet. 

Hierdie  taalvernuf  vind  ook  uiting  in  die  sorgvuldig-gekose  titels  van 
gedigte.  Die  voorbeelde  is  talryk,  bv.  in  "Versoek"  (/Bark),  waar  die  voor- 
voegsel  se  funksie  van  verplasing  en  verwydering  in  die  gedigliggaam 
herhaal  word  in  woorde  soos  verre,  vermoeid,  vergete,  vergesel.  Dubbel- 
duiding  is  ook  sigbaar  aanwesig  in  titels  soos  Jakkalsdraai,  Slagoffer,  Si- 
klus,  Afgetrede  paar  (almal  in  Bark)]  Versoening,  Terra  Minora,  Biopsie, 
Herehuis,  Kuswag  (almal  Tydspoor)-,  In  die  ander  tyd,  Lugtig,  Skedelkus, 
Onrus,  Wiegelied,  Kwaksalwery,  Spitsberaad  (almal  in  Edenboom) . 

5 

Vir  hierdie  digter  bly  die  wêreld  'n  weemoedige  en  onbegryplike  plek.  Maar 
bitterheid,  twyfel  en  sinisme  word  deur  die  herinnering  getemper,  deur  wat 
Wordsworth  so  treffend  sien  as  "The  coarser  pleasures  of  my  boyish  days/ 
And  their  glad  animal  movements  all  gone  by".  Daarom  dat  soveel  gedigte 
die  beliggaming  word  van  'n  soektog  na  dit  wat  verloor  is,  die  onherroeplik 
verbygegane.  As  'n  skuldbesef  deel  van  die  boetedoening  moet  wees,  is  die 
gedig  self  'n  deurwrogte  versoeningsmiddel  in  hierdie  strewe  na  'n  mitiese 
paradys. 

Die  tweespalt  tussen  eindigheid  en  ewigheid  word  die  boustene  vir  'n 
omvattende  korpus  van  beeldmateriaal.  Dit  word  dan  opvallend  hoe  die 
beur  en  stuwing  van  die  woorde  telkens  op  skerp  en  sinryke  metafore  uit- 
loop.  Daarom  is  die  plant-  en  diergedigte  so  veelbetekend.  Bome,  kruie, 
blomme,  tuine,  walvisse  en  ibisse  is  elk  op  'n  eie  manier  simbole  van  vol- 
maaktheid  en  goddelikheid.  Maar  hulle  is  ook  deelgenote,  bevestigers  van 
die  mens  se  vreugdes  en  — teenstellend  — van  sy  "taanbaarheid",  sy  self- 
marteling,  sy  dood. 

Op  feitlik  elke  bladsy  van  Malan  se  bundels  bewys  hy  'n  verrassende  en 
boeiende  vermoë  om  die  gedig  self  as  artefak  te  laat  spreek:  'n  gedissipli- 
neerde  en  deurgekomponeerde  kunswerk.  Daar  is  min  Afrikaanse  digters 
van  sy  geslag  wat  hom  dit  kan  nadoen. 

Mardelene  Grobbelaar 

''Heiligheid  vandag"  — 'n  ironiese  visie  in 

'"'n  Heilige  met  huisbesoek" 


Alhoewel  Hennie  Aucamp  ten  spyte  van  sy  ''groeiende  oeuvre  van  voortref- 
like  vertellings"  (Roos  1981 : 14)  nie  oor  die  algemeen  as  groot  vernuwer  op 
die  gebied  van  die  Afrikaanse  kortverhaal  beskou  word  nie,  dra  hy  volgens 
Kannemeyer  tog  by  tot  die  "eksperiment  van  Sestig",  onder  andere  deur 
"die  besondere  afgestemdheid  op  die  werklikheid  deur  herhaling  of  vervat- 
ting  van  temas  en  situasies  uit  vroeër  verhale  ..."  (1983:  454).  In  "'n  Heilige 
met  huisbesoek"  neem  hierdie  afgestemdheid  op  die  werklikheid  die  vorm 
aan  van  'n  historiese  stramien  waarop  die  verhaal  op  vindingryke  wyse 
geborduur  word.  la  van  Zyl  praat  van  "'n  gesprek  tussen  die  werklike  lewe 
en  die  letterkunde"  (1987:  80),  'n  gesprek  wat  in  hierdie  verhaal  oor  agt 
eeue  heen  reik  om  sodoende  die  gestorwe  Rooms-Katolieke  heilige,  Fran- 
ciskus  van  Assisi,  te  laat  herleef  wanneer  hy  in  die  hedendaagse  San  Fran- 
cisco  onder  die  verlooptes  van  die  stad  gaan  huisbesoek  doen. 

Van  'n  getroue  weergawe  van  die  historiese  verhaal  is  hier  geen  sprake  nie; 
trouens,  die  klem  is  juis  op  'n  relativering  van  die  oergegewe.  Die  diskrepan- 
sie  tussen  die  Ou  en  Nuwe  Wêreld,  wat  hoofsaaklik  slegs  by  implikasie 
bestaan  en  wat  aan  die  hand  van  buitetekstuele  geskiedkundige  gegewens 
gekonstrueer  kan  yvord,  lei  tot  momente  van  humor  en  'n  satiries-ironiese 
kyk  op  die  hedendaagse  verworde  bestaan. 

By  'n  ondersoek  na  die  rol  van  die  geïmpliseerde  outeur  in  hierdie  verhaal, 
wat  die  relevansie  van  die  bundeltitel  en  motto's  insluit,  is  dit  noodsaaklik 
dat  die  historiese  verwysingsraamwerk  in  aanmerking  geneem  word.  'n  Ver- 
gelykende  studie  van  die  twee  tydvakke  toon  byvoorbeeld  dat  die  kompo- 
nente  "volmaak"  en  "vermink",  wat  in  die  bundeltitel  tot  l/o/m/M  saamge- 
trek  word,  hul  hoofsaaklik  as  teenste/lings  op  diachroniese  vlak  manifes- 
teer,  terwyl  daar  eerder  sprake  is  van  'n  fusie  van  hierdie  twee  begrippe  op 
sinchroniese  vlak.  Daar  sal  gepoog  word  om  die  geldigheid  van  hierdie  hipo- 
tese  te  bewys  deur  te  kyk  na  die  rol  wat  die  volmaakte  en  verminkte  in  "'n 
Heilige  met  huisbesoek"  speel. 

In  die  lewe  van  die  historiese  Franciskus  voltrek  'n  proses  van  verminking  — 
volmaaktheid  — verminking  hom.  As  seun  van  'n  ryk  klerehandelaar  lei  die 
jongman,  wat  min  formele  opvoeding  ontvang  het,  'n  losbandige  lewe  en 
beland  na  'n  geveg  in  die  gevangenis.  Daar  is  'n  transponering  van  hierdie 
toestand  van  geestelike  verminktheid  na  volmaaktheid  wanneer  hy  hom 
tydens  'n  ernstige  siekbed  bekeer  en  later  'n  asketiese  lewe  as  Rooms- 
Katolieke  heilige  lei.  By  sy  terugkoms  in  Assisi  in  1202  begin  hy  met  liefda- 
digheidswerk  onder  armes  en  melaatses,  asook  met  die  restourasie  van 
kerke.  Vanweë  sy  buitensporige  uitgawes  onterf  sy  vader  hom.  Tydens  'n 

tydperk  van  afsondering  op  die  berg  Subasio  ontvang  hy  'n  Goddelike  bevel 
dat  hy  niks  mag  besit  nie  en  oral  goeie  dade  moet  doen.  Hy  keer  terug  na 
Assisi,  waar  hy  as  leier  van  'n  orde  met  twaalf  dissipels  groot  navolging 
geniet.  Sy  lewensfilosofie  is  gebaseer  op  'n  armoedige  lewe  en  broederskap 
met  mens  en  natuur.  Hy  besoek  verskeie  lande,  onder  meer  die  Heilige 
Land.  Sy  begeerte  is  om  as  martelaar  te  sterf,  soos  die  Franciskaanse  mon- 
nike  wat  vermoor  is  in  Marokko.  Wanneer  hy  by  sy  tuiskoms  verneem  van 
tweedrag  binne  sy  orde,  bedank  hy  as  owerste.  Na  veertig  dae  vastyd  op 
die  berg  Alverno  ondergaan  hy  in  die  jaar  1224  fisiese  verminking  deurdat 
die  kruisigingsmerke  van  Christus  op  sy  liggaam  verskyn  (wat,  paradoksaal, 
juis  sy  geeste/ike  volmaaktheid  bevestig!)  Die  res  van  sy  lewe  word  in  'n 
toestand  van  siekte,  pyn  en  blindheid  geslyt. 

By  die  fiktiewe  Franciskus  van  die  Nuwe  Wêreld  is  'n  omgekeerde  sikliese 
proses  merkbaar,  nl.  volmaaktheid  — verminking  — volmaaktheid.  Sy  aan- 
vanklike  geestelike  volmaaktheid  (wat  natuurlik  telkens  in  die  verhaal  geïro- 
niseer  word!)  word  reeds  gesuggereer  deurdat  hy,  as  "lewelose"  heHige- 
beeld,  sondeloosheid  simboliseer.  Maar  wanneer  hy  as  herrese  heilige  levi- 
teer  om  huisbesoek  te  doen  in  die  berugte  Tenderloin-area,  word  hy  as 
gevolg  van  sy  naïewe  aard  gedwing  tot  onsedelikheid,  en  dus  tot  geestelike 
verminking.  As  gelouterde  keer  hy  aan  die  einde  van  die  verhaal  terug  na  sy 
beeld,  nou  weer  opnuut  volmaak,  soos  onder  andere  weerspieël  in  die  ruim- 
tebeelding:  "Die  mis  het  weggetrek  en  die  stad  op  baie  heuwels  lê  herbore 
in  sonlig''  (p.  49,  my  kursivering). 

Vervolgens  sal  daar  nagegaan  word  hoe  die  konsep  van  volmaaktheid  wat 
Franciskus  van  Assisi  se  lewe  in  die  dertiende  eeu  gekenmerk  het,  in  die 
Aucamp-verhaal  geïroniseer  word  deurdat  die  kontemporêre  Franciskus  se 
strewe  na  heiligheid/volmaaktheid  telkens  deur  'n  banalisering  van  die  reli- 
gieuse  gegewe  vermink  word. 

Soos  dit  in  die  verlede  was,  is  die  geïnkarneerde  Franciskus  se  motiewe  om 
sy  medemens  te  help,  suiwer.  Dit  word  egter  besoedel  deur  die  reaksies  van 
die  "hulpbehoewendes":  nie  alleen  vloek  hulle  hom  in  uiters  kru  taal  nie  (p. 
42  en  43),  maar  hulle  verwerp  die  brood  wat  hy  hulle  aanbied;  die  dwelm- 
slaaf  gooi  syne  byvoorbeeld  weg  met  die  woorde:  "That's  for  the  birds. 
Now  fuck  off,  grandpa  ..."  (p.  42),  terwyl  Júrgen  se  "daaglikse  behoeftes" 
beperk  is  tot  "'bed  en  brekfis,  grass,  junk  food.'"  (p.  45) 

In  die  Ou  Wêreld  het  Sint  Franciskus  baie  vermag,  'n  potensie  wat  met  vol- 
maaktheid  geassosieer  kan  word.  En  alhoewel  hy  in  die  Nuwe  Wêreld  ook 
met  buitengewone  magte  bedeel  is,  is  daar  'n  opvallende  banalisering  van 
die  wonders  waartoe  hy  in  staat  is.  Dit  word  onder  meer  gereduseer  tot 
"klein  wonderwerkies:  'n  gerusstellende  droom  aan  die  veronregtes,  of  'n 
onverwagte  bossie  narsings  of  viooltjies  op  'n  kopkussing.  Só  hou  hy  die 
geloof  aan  die  wonder  in  sirkulasie,  iets  wat  hom  al  hoe  moeiliker  val  sedert 
hy  met  maanlandings,  laserstrale  en  TV  moet  meeding"  (p.  40).  Skepti- 
sisme,  materialisme  en  ontluistering  word  op  die  spits  gedryf  wanneer  die 

ouktoriële  verteller  as  volg  kommentaar  lewer:  "In  siniese  oomblikke,  wat 
ook  met  heiliges  gebeur,  wonder  hy,  oë  hemelwaarts  gerig,  of  al  die  kos- 
miese  uitgawes  geregverdig  is.  Hy  wonder  selfs  of  heiligheid  nie  'n  uitge- 
diende  begrip  is  nie  — of  sê  dan  die  show  business  rondom  heiligheid:  stra- 
lekranse,  en  al  die  corny  verskynings  en  verdwynings  wat  soveel  ekstase 
ontketen"  (p.  40).  Wonderwerke  word  "toertjie(s)"  (p.  43)  by  hierdie  jong- 
leur  de  Dieu",  en  as  gevolg  van  die  banale  aard  daarvan  lei  dit  tot  'n  sati- 
riese  ontmaskering  van  die  moderne  mens  se  bloot  materiële  behoeftes.  So 
moet  sy  goddelike  gawe  help  om  hom  uit  sy  penarie  te  kry;  dit  moet  help 
om  hom  uit  die  tronk  te  hou  omdat  hy  "ure  oor ...  (sy)  tyd"  in  die  vuil  hotei- 
kamertjie  saam  met  Júrgen  was:  "lets  van  die  teatraliteit  van  vroeër  kom 
terug;  van  die  hanswors;  van  die  jongleur  de  Dieu.  Franciskus  trek  'n  kruis 
teen  die  lug  en  hou  sy  hande  bak.  Geld  val  in  die  bakkie;  aalmoese  van  Bo." 
(p.  48). 

Soos  in  die  dertiende  eeu,  het  die  huidige  Franciskus  'n  groot  aanhang. 
Hagiograwe  en  sensitiewe  toeriste  soek  selfs  besieling  deur  sy  beeld  te  foto- 
grafeer.  Dit  vind  hulle  nie  altyd  nie  — veral  nie  as  hy  leviteer  op  besoek  aan 
een  van  sy  "fan  clubs"  (p.  40)  nie!  Hier  is  weer  'n  verminking  van  die  vol- 
maakte  deur  ontluistering.  "Fan  clubs"  word  immers  veral  geassosieer  met 
akteurs  en  popsangers.  Franciskus  word  inderdaad  as  "pop"  aangespreek, 
wat,  buiten  die  primêre  betekenis  "vader",  hier  natuurlik  ook  met  sy  nor- 
male  staat  as  beeld  gekoppel  kan  word. 

Franciskus  is  "verruk  tot  trane  toe"  as  die  jong  seun  bely  dat  hy  nie  geld  het 
nie  — "Suster  Armoede  leef  dus  nóg!"  (p.  44)  Die  heilige  se  lewensfiloso- 
fie,  waarin  armoede  sentraal  is,  word  egter  geïroniseer  deurdat  hy  skynbaar 
toegang  het  tot  onbeperkte  fondse  (deur  "die  Organisasie"  (p.  44) 
verskaf!),  asook  deur  materialistiese  frases  soos  "Gelukkig  het  heiliges 
beroepsvoordele"  en  "of  al  die  kosmiese  uitgawes  geregverdig  is"  (p.  40). 
In  die  Ou  Wêreld  het  Franciskus  in  broederskap  met  mens  en  natuur  geleef; 
nou  sluit  die  teerstrate  "'n  gesprek  met  Suster  Aarde  uit"  (p.  41).  Ook  sy 
liefde  vir  diere  word  ontluister/"vermink",  want  wanneer  hy  sy  palms  in 
dankbaarheid  na  die  hemel  lig,  wat  kontak  met  God,  die  Volmaakte,  sugge- 
reer,  vlieg  'n  meeu  verby  "en  skyt  op  sy  gebaar"  (p.  41).  Dit  is  des  te  meer 
ironies  in  die  lig  van  die  feit  dat  die  voël  een  van  Franciskus  se  embleme  is. 
Die  Rooms-Katolieke  heilige  se  begeerte  om  'n  martelaar  te  wees,  materiali- 
seer  in  die  Nuwe  Wêreld  wanneer  hy  verplig  is  om  'n  bed  met  Júrgen  te 
deel.  Hy  identifiseer  met  Julianus  "wat  langs  'n  verrottende  liggaam  gelê 
het,  en  dit  met  sy  eie  liggaam  moes  verwarm;  en  bo-op  die  liggaam  moes  lê, 
soos  'n  kombers,  en  dit  moes  soen,  die  suur  stank  van  'n  ander  in  sy  mond. 
En  kyk,  die  liggaam  was  ons  Liewenheer,  en  hulle  het  saam  opgevaar  in  die 
hemele,  verheerlik  en  soet"  (p.  47).  Hierdie  vergeestelikte  ervaring  word 
gevulgariseer  deur  konnotasies  van  homoseksualiteit,  wat  as  'n  vorm  van 
verminktheid  beskou  kan  word. 

Deur  fisiese  verminking  (wanneer  die  kruisigingsmerke  op  sy  liggaam 

verskyn)  groei  die  heilige  Franciskus  uit  tot  Christusfiguur,  met  suggesties 
van  geestelike  volmaaktheid.  Weer  eens  is  daar  ontluistering/''verminking'' 
wanneer  die  hustler  die  stigmata  sien  as  "sere",  'n  teken  van  "V.D."  (p. 
47).  Die  ewebeeld  van  Christus  word  in  die  Nuwe  Wêreld  "Little  Jesus  in 
jeans"  (p.  47). 

Die  onderstaande  tabel,  wat  'n  samevatting  is  van  die  voorafgaande  bespre- 
king,  bied  'n  oorsigtelike  beeld  van  die  wyse  waarop  verminking  telkens  die 
volmaakte  op  sinchroniese  vlak  relativeer,  sodat  'n  spanning  volmaak/"vol- 
mink"  (d.w.s.  volmaak  -i-  vermink)  hom  op  diachroniese  vlak  voltrek. 

Uit  die  verhouding  tussen  hierdie  twee  vlakke  is  dit  duidelik  dat  daar  'n  ont- 
luisteringstendens  in  die  hede  is.  Dekadensie  het  die  morele  kodes  van  die 
verlede,  toe  godsdiens  en  naasteliefde  dominant  was,  verdring.  Tog  word 
geensins  gesuggereer  dat  daar  'n  totale  opposisie  tussen  verlede  = goed  en 
hede  = boos  is  nie.  Die  eerste  motto  in  die  bundel  dien  hier  as  leidraad: 
"The  famous  religious  leaders  always  spoke  well  of  whores"  (my  kursive- 
ring).  Daar  is  immers  in  die  Ou  Wêreld  ook  sprake  van  armoede,  losbandig- 
heid  (waaraan  selfs  die  jeugdige  Franciskus  hom  skuldig  gemaak  het),  een- 
saamheid  en  materialisme  (soos  beliggaam  in  sy  vader).  Maar  dit  word  dui- 
delik  dat  "die  seksrewolusie  en  al  die  vlae  van  V.D.  wat  sy  kielsog  is  ...  die 
bose  kruide  wat  bedwelm  en  verslaaf  ...  die  besoedeling  van  geraas"  (p. 
40/41)  inderdaad  méér  is  as  "nuwe  inkledings  (van)  ou  waarhede"  (p.  41), 
veral  omdat  dit  duidelik  buite  die  herrese  heilige  se  ervaring  lê. 

Franciskus  dra  klaarblyklik  geen  kennis  van  "dwelms"  nie,  en  hy  moet  deur 
die  "Hoogste  Mag"  ingelig  word  dat  dit  "boos"  is  (p.  42).  Sy  naïwiteit  blyk 
ook  uit  sy  reaksie  op  die  onkiese  optrede  van  die  dwelmslaaf.  Hy  is  verboue- 
reerd  en  wil  leviteer  ...  "wegkom  van  dié  stukkie  aarde  af"  (p.  42),  wat 
impliseer  dat  die  kontaminasie  beperk  is  tot  hierdie  klein  gebied.  Dat  die 
boosheid  aan  die  hele  ruimte  kleef,  vermoed  hy  vir  geen  oomblik  nie.  Dit  is 
ook  besonder  ironies  dat  hy  die  verklarings  van  die  kosmiese  vertaaldiens, 
wat  as  skakel  dien  tussen  die  Ou  en  die  Nuwe  Wêreld,  óf  nie  verstaan  nie 
(soos  in  die  geval  van  "dwelms"),  óf  summier  verwerp.  Wanneer  die  bede- 
laar  byvoorbeeld  weer  die  woord  noem  wat  die  hippie  onder  sy  tak  gebruik 
het,  roep  Franciskus  die  afdeling  vertaling  in,  "maar  glo  nie  wat  dit  sê  nie;  'n 
programmeringsfout,  en  in  baie  swak  smaak,  besluit  hy  ..."  (p.  43) 
Bepaalde  uitsprake  van  die  ouktoriële  verteller  is  'n  korrektief  op  die 
beperkte,  subjektiewe  waarneming  van  Franciskus  as  naïewe  fokalisator. 
Dit  blyk  onder  andere  uit  die  volgende  bekrywing:  "...  Franciskus  ...  rig 
hom  na  'n  wyk  wat  buite  sy  ervaring  lê:  die  Tenderloin-area  op  Market 
Street  waar  verkwansel  en  gehoereer  woxú,gelieg  en  bedrieg,  en  selfs  die 
oggende,  wat  pril  moet  wees  en  vol  optimisme,  na  dwelms  ruik  en  kotsels” 
(p.  41,  my  kursivering).  Dit  is  duidelik  dat  ons  hier,  soos  in  baie  van  Aucamp 
se  verhale,  te  doen  het  met  die  "satiries-ironiese  perspektief  van  'n  onbe- 
trokke  en  emosielose  verteller"  (Kannemeyer  1983:  454)  wat  meer  weet  as 
die  fokalisator,  en  wat  hom  van  die  fokalisator  distansieer. 

Sint  Franciskus  van  die  Ou  Wêreld 
(Historiese  feite) 

Geïnkarneerde  Franciskus  van  die  Nuwe  Wêreld 
(Fiktiewe  gebeure) 

Volmaak 

Vermink 

Volmaak 

Vermink 

Bekeer 

Heilige 

Losbandige  lewe 
Gevangene 

Heiligebeeld 

Sekularisasie  tydens 
huisbesoek 

Liefdadigheid 

Help  armes, 
melaatses 

Wil  almal  help 

Negatiewe  reaksies 
maak  pogings  belaglik: 
bedelaar  vloek  hom, 

"garbage",  dwelms  i.p.v. 
brood 

Rig  baie  uit 
(restoureer 
kerke) 

Wonderwerke: 
kan  bv. 
leviteer 

gebanaliseer: 

"toertjies" 

Stig  orde; 
groot  aanhang 

Toeriste  be- 
wonder  hom 

gebanaliseer:  "fan  clubs" 

Lewensfilosofie 
Armoedige  lewe 
opdrag  van  God 

Vreugde: 

"Armoede 
bestaan  nóg" 

geïroniseer:  onbeperkte 
fondse;  "beroepsvoordele"; 
weet  nie  of  "kosmiese  uitga- 
wes  geregverdig  is"  nie 

Leef  in  broeder- 
skap  met  mens 
en  natuur 

Teer  sluit  'n  gesprek 
met  Suster  Aarde  uit 

Lief  vir  diere 
(preek  selfs  vir 
hulle) 

Handpalms  na 
bo  (kontak  met 
God) 

Ontluistering:  "'n  meeu 
skyt  op  sy  gebaar" 

Wil  as  martelaar 
sterf 

Rol  as  martelaar: 
identifiseer  met 
Julianus 

gevulgariseer:  homoseksuele 
ondertone  (eerder  plesier 
as  opoffering) 

Teken  van  gees- 
telike  vol- 
maaktheid 

Fisies  vermink: 
kruisigingsmerke 
van  Christus 

Stigmata:  em- 
bleem  van  St. 
Franciskus 

Ontluistering: 

Hustler  dink  hy  het  "V.D." 

Christusfiguur 

"Little  Jesus  in  jeans" 

Bedank  as  ower- 
ste.  Later  siek, 
pyn,  blind 

Keer,  gelouter, 
terug  na  beeld 
as  heilige 

Met  verwysing  na  “'n  Heilige  met  huisbesoek"  skryf  J.P.  Smuts:  "Humor- 
momente  in  Aucamp  se  werk  was,  met  'Nagasiel'  as  moontlike  uitsonde- 
ring,  hoofsaaklik  beperk  tot  die  raak  woord  en  beeld,  tot  die  klein  kamee. 
Hier  wys  hy  dat  hy  humor  vir  die  hele  loop  van  'n  verhaal  kan  volhou.  Die 
komplikasies  en  implikasies  wat  die  konfrontasie  tussen  heiligheid  en  werk- 
likheid  binne  die  moderne  maatskappy  het,  gee  egter  ook  aan  dié  verhaal  'n 
subtiele  maar  duidelike  verdere  dimensie"  (1981:  11). 

Hierdie  "verdere  dimensie"  kan  onde»'  meer  aan  die  hand  van  'n  ondersoek 
na  die  Christusmotief  toegelig  word.  Soos  in  baie  ander  Afrikaanse  letter- 
kundige  werke,  word  die  hoofkarakter  hier  as  'n  soort  geïroniseerde  Chris- 
tusfiguur  voorgestel.  Die  mees  konkrete  aanduiding  hiervan  is  die  feit  dat  hy 
deur  stigmatisasie  met  Christus  geïdentifiseer  word.  Soos  Christus,  is  hy 
onsterflik  (p.  40)  en  besit  hy  die  goddelike  gawe  om  wonderwerke  te  verrig. 
Boonop  gee  hy  die  brood  aan  die  dwelmslaaf  met  die  woorde:  "neem  en  eet 
..."  (p.  42),  wat  Christus  se  woorde  by  die  Laaste  Avondmaal  in  herinnering 
roep.  Dit  is  ook  veelbetekenend  dat  hy  sê:  "'n  Mens  moet  jou  aardse  vader 
aflê  (p.  45),  en  net  daarna  verwys  na  "ons  Hemelse  Vader"  (p.  45). 

Die  ruimte  vervul  ook  'n  simboliese  funksie.  Franciskus  bevind  hom  eers  in 
'n  "smal,  donker  kroeg"  (p.  43)  en  later  op  'n  "smal,  stink  trap"  (p.  46),  wat 
assosiasies  wek  met  die  smal  weg  van  die  Bybel,  maar  terselfdertyd  is  daar 
'n  banalisering  van  hierdie  gegewe  deurdat  "donker  kroeg"  en  "stink"  'n 
pejoratiewe  betekenis  het. 

Júrgen  se  gebruik  van  Christus  se  naam  as  frustrasie-afleier,  skeltaal  en  iro- 
niese  kommentaar  verkry  binne  die  religieuse  verwysingsraamwerk  beson- 
dere  relevansie.  Wanneer  hy  vir  Franciskus  sê:  "'Jesus  Christ  ...  en  jy  het 
humor  dazu'"  (p.  45),  kan  sy  woorde  op  'n  tweede  betekenisvlak  as  aan- 
spreekvorm  met  verwysing  na  Franciskus  geïnterpreteer  word.  In  aansluiting 
hierby  is  dit  opvallend  dat  hy  Franciskus  by  hul  ontmoeting  "Vader"  (p.  43) 
noem,  waarop  die  heilige  reageer  met  "my  seun"  (p.  43  en  weer  op  p.  45). 
Dit  is  ook  besonder  relevant  dat  Júrgen  sê:  "'Lê  in  godsnaam  nader,  ek  kry 
koud'"  (p.  47,  my  kursivering).  Franciskus  interpreteer  hierdie  woorde 
blykbaar  letterlik  wanneer  hy  "teruggryp  in  die  eeue"  (p.  47)  en  dink  aan 
Julianus,  wat  die  verrottende  liggaam  van  Christus  moes  verwarm  en  dit 
moes  soen,  waarna  hulle  saam  opgevaar  het  na  die  hemel.  Net  soos  wat  die 
minneliedjie  wat  hy  in  die  kroeg  gesing  het  vir  Franciskus  "geestelike 
inhoud"  het  (p.  45),  vergeestelik  hy  sy  samesyn  met  die  homoseksuele 
prostituut. 

Veral  die  droom  speel  'n  sleutelrol  in  die  uitbeelding  van  Franciskus  as 
Christusfiguur.  Hy  droom  hy  is  'n  voëlverskrikker  — "Hy  staan  oopgespalk 
in  'n  koringland"  (p.  47),  'n  figuur  wat  onwillekeurig  die  beeld  van  Christus 
aan  die  kruis  voor  die  geestesoog  roep.  Die  beskrywing  van  "sy  kop  van 
linne,  fnet  bloedrooi  trane  op  sy  wange"  (p.  48  bevestig  hierdie  interpreta- 
sie.  Nie  alleen  is  Christus  se  liggaam  na  die  kruisiging  in  linne  toegedraai  nie, 
maar  daar  is  ook  'n  eksplisiete  verwysing  na  'n  afsonderlike  doek  om  sy  kop 

(Johannes  20:7).  In  aansluiting  hierby  is  die  sinsnedes  wat  hy  hoor,  naamlik 
“pro  nobis”  ("vir  ons”)  en  "agnus  dei”  (die  Lam  van  God)  besonder  bete- 
kenisvol.  Sy  mondering  weerspieël  sy  tweespalt:  die  een  helfte  is  "die  van 
'n  bedelaar,  een  en  al  pluiings”  (p.  47),  wat  armoede  en  liggaamlike  vermin- 
king,  maar  geestelike  volmaaktheid  impliseer;  die  ander  helfte  is  "ryk  en 
geborduur,  in  die  styl  van  'n  minstreel”  (p.  48),  wat  liggaamlike  volmaakt- 
heid,  maar  geestelike  verminking  voorstel. 

Dit  is  veral  die  sfot  van  die  verhaal  wat  die  toon  en  tema  van  "'n  Heilige  met 
huisbesoek”  bevestig: 

"Twee  toeriste  staan  by  die  beeld  van  Sint  Franciskus.  Die  mis  het  wegge- 
trek  en  die  stad  op  baie  heuwels  lê  herbore  in  sonlig.  Die  vrou  raak  aan  die 
beeld.  Haar  vinger  laat  'n  donker  streep.  'Foeitog,'  sê  sy,  'dit  lyk  of  hy  van- 
nag  gesweet  het.'  'Kom,  kom,  Veronica,'  raas  haar  metgesel,  'was  dit  nou 
goeie  smaak?”'  (p.  49) 

Die  naam  "Veronica”  is  hier  'n  belangrike  sleutel.  Dit  sinspeel  ongetwyfeld 
op  Sint  Veronica,  'n  vrou  van  Jerusalem,  wat  Christus  op  sy  kruisweg 
gevolg  het  en  uit  jammerte  die  sweet  van  sy  gesig  afgevee  het  met  haar  sak- 
doek.  Die  implikasie  is  dat  Franciskus  se  besoek  aan  die  Nuwe  Wêreld  en 
veral  aan  "die  hotel  op  6th  Street”,  met  Christus  se  kruisweg  gelykgestel 
kan  word.  As  voëlverskrikker  is  hy  tydens  sy  droom  "gekruisig”  — vandaar 
die  "sweet”  op  die  beeld.  En  omdat  die  geïnkarneerde  heilige  weer  vir  die 
mens  se  sondes  "gesterf”  het,  is  daar  sprake  van  'n  wederopstanding  — 
dáárom  lê  "die  stad  op  baie  heuwels  ...  herbore  in  die  sonlig”  (p.  49,  my 
kursivering). 

In  aansluiting  by  die  siening  van  Franciskus  as  Christusfiguur,  verkry  die 
verwysing  na  die  heilige  as  "die  hanswors  ...  die  jongleur  de  Dieu”  (p.  48)  'n 
tweede,  amelioratiewe  betekenis,  veral  wanneer  die  verhaal  binne  breër 
bundelverband  gelees  word.  Dit  skakel  duidelik  met  die  sleutelverhaal  in  die 
bundel,  nl.  "Vaslav  in  die  sneeu:  'n  collage”.  Vaslav  sê:  "Ek  is  God  se  nar” 
(p.  33),  en:  "'n  Nar  sonder  liefde  ...  is  nie  van  God  nie'”  (p.  33).  Wat  vol- 
gens  die  verteller  nodig  is,  is  "groot  nederigheid;  die  gewilligheid  om  skoon- 
heid  van  lyn  en  voorkoms  af  te  lê  en  'n  boggelrug  te  word;  'n  hanswors  van 
God  ...”  (p.  39).  Dit  is  ook  presies  wat  met  die  heilige  gebeur.  Waar  hy  aan- 
vanklik  egoïsties  was  en  sy  heiligheid  geïroniseer  is  deur  frases  soos  "kan 
Franciskus  sy  woede  met  moeite  beteuel”  (p.  41)  en  "ná  dit  sy  eie  besluit 
geword  het,  en  nie  die  van  'n  snuiter  nie”  (p.  41),  is  daar  'n  ommekeer 
tydens  sy  besoek  aan  die  Tenderloin-area.  Soos  Vaslav,  is  Franciskus 
uiteindelik  bereid  om  'n  boggelrug  te  word;  hy  "onthou  die  ou  vrou  met  die 
boggel  op  haar  rug,  en  hoe  hy  haar  homp  op  sy  skouers  wou  neem”  (p.  47) . 
As  hanswors,  as  nar  van  God,  word  hy  'n  eksponent  van  die  Goddelike 
liefde  en  genade,  soos  uitgedruk  in  die  Vaslav-woorde  wat  as  tweede  motto 
in  die  bundel  opgeneem  is:  "As  mense  net  meer  genade  het  met  mekaar, 
sal  die  lewe  langer  duur.” 

Die  ironie  is  natuurlik  juis  dat  Franciskus  die  slagoffer  word  van  sy  mede- 

mens  se  genadeloosheid.  Sy  mededeelsaamheid  en  liefde  word  telkens 
gebanaliseer  deur  die  materialistiese  en  bloot  liggaamlike  strewes  van  dié 
wat  hom  uitbuit  en  verneder,  en  wat  deur  hulle  optrede  'n  negatiewe  lig 
werp  op  die  begrip  "Heiligheid  vandag"  (p.  40).  Sy  ontreddering  blyk  uit 
verwysings  na  sy  sweet,  die  bloedrooi  trane  op  sy  wange,  sy  onvermoë  om 
sy  preek  by  Alviano  te  herhaal,  en  die  dreigende  skaduwees  van  al  groter 
voëls  wat  oor  hom  trek. 

In  die  lig  van  bostaande  interpretasie  kan  gekonkludeer  word  dat  daar  inder- 
daad  in  hierdie  verhaal  "humormomente"  is,  maar  dat  die  humoristiese 
toon  teen  die  einde  verdring  word  deur  'n  oorkoepelende  gevoel  van  patos. 
So  'n  gevolgtrekking  sou  volkome  in  ooreenstemming  wees  met  die  tema- 
tiek  van  die  res  van  die  verhale  in  hierdie  hegte  eenheidsbundel,  soos  onder 
andere  weerspieël  in  die  rol  van  die  geïmpliseerde  outeur. 

A.  Sorgdrager 

As  die  afgestorwe  geliefdes  terugkeer 

(met  apologie  aan  die  vele  vertellers  van  sulke  verhale) 


Die  wind  sny  yskoud  deur  die  bome  toe  Griet  by  die  kombuisvenster  uitloer 
en  niks  kan  sien  nie. 

Met  die  plat  hand  vee  sy  'n  strook  ruit  skoon  van  die  aangeslane  lug  en  vog 
en  kyk  weer. 

Dit  het  geryp,  spierwit. 

Antoon  lê  ook  so  wit  en  koud  en  wag  in  die  buitekamer  om  begrawe  te 
word.  Hy  was  nooit  juis  bestand  teen  die  koue  nie,  dink  sy.  Miskien  vandaar 
dat  hy  so  graag  gedrink  het,  hom  so  warm  gedrink  het. 

Sy  draai  langsaam  van  die  venster  af  weg. 

Antoon  se  lyk  lê  in  die  buitekamer.  Haar  ma  en  haar  skoonpa  slaap,  rustig, 
hoop  sy.  'n  Niggie  en  'n  soort  veraf  neef  is  ook  by  haar  op  die  plaas.  Die  res 
sal  wel  more  kom,  die  ander  begrafnisgangers. 

Niemand  is  nog  wakker  nie,  net  sy.  Haar  drie  kinders  slaap,  vermoeid  en  so 
'n  bietjie  verdwaas.  Dit  ís  maar  'n  skok  om  te  dink  jou  pa  het  hom  dood  uit 
'n  boom  geval. 

Antoon  het  aanvalle  van  duiseligheid  gekry,  al  die  jare  maar.  So  'n  mens 
moet  nie  bome  klim  nie.  So  'n  mens  moet  nie  drink  nie.  Maar  'n  mens  kan 
darem  ook  nie  alles  laat  wat  jy  nie  mag  doen  nie. 

Griet  maak  vir  haar  koffie.  Hulle  slaap,  dink  sy.  Sy  pa  seker  ook.  Nie  meer 
jonk  nie,  self  nie  meer  gesond  nie,  bepaald  nie  meer  jonk  nie.  Hoeveel  voel 
'n  mens  op  daardie  ouderdom,  wonder  sy.  Kind  grootgemaak,  sien  trou  en- 
self  kinders  grootmaak.  En  dan  die  dood.  Bring  die  jare  so  'n  soort  afstom- 
ping  of  bly  'n  mens  so  lief  vir  jou  kinders  soos  op  die  eerste  dag  as  jy  die 
bondeltjie  lewe  sien? 

Griet  drink  haar  koffie.  Hoe  lief  het  sy  vir  Antoon  gehad?  Antoon  wat  nou 
so  koud  en  alleen  lê  en  wag  vir  die  laaste  groot  eensame  verblyf,  ses  voet 
onder  aarde.  Baie  lief.  Lief  genoeg  om  met  hom  te  trou  en  gewillig  te  wees 
om  sar m met  hom  êrens  te  probeer  kom  en  sy  kinders  groot  te  maak.  Kan 
'n  mens  liewer  wees  vir  'n  man? 

Hoeveel  het  van  die  liefde  oorgebly? 

Antoon  was  nie  'n  slegte  mens  nie.  Natuurlik  — van  die  dooies  niks  as 
goeds  nie  maar  dit  is  'n  feit  — liefde  en  drank  gaan  nie  saam  nie.  Sy  het 
swaar  gekry  met  Antoon.  Nooit  genoeg  geld  nie.  Kwalik  genoeg  kos  en 
klere.  Geen  sprake  van  werklike  vooruitgang  nie.  En  Antoon  was  nie  baie 
goed  vir  haar  nie.  Die  afgelope  paar  jaar  het  dit  begin  neig  na  mishandeling. 
Daar  drup  trane  in  die  koffie  en  Griet  drink  haastig  klaar. 

Antoon  is  weg,  dink  sy.  Laat  'n  mens  liewers  die  mooi  dinge  onthou.  Maar 
dis  so  moeilik.  Want  by  die  liefde  het  so  baie  ander  dinge  gekom.  En  nou  is 

dit  verby.  Daar  kan  geen  beter  jare  meer  kom  nie. 

En  dan  wonder  'n  mens  aanhoudend  — moes  'n  mens  anders  opgetree  het? 
Het  'n  mens  hom  nie  in  die  steek  gelaat  nie?  Verlang  'n  mens  nie  na  nog  'n 
kans  nie? 

Griet  kyk  weer  buitetoe.  Koud  en  wit. 

Harde  jare  gewees  op  die  plasie.  Verband.  Verbande.  Hoeveel?  Drie,  dink 
sy.  Geen  hoop  op  nog  verbande  nie.  Skuld.  Skulde. 

Sy  het  op  die  dorp  iets  gehoor  van  'n  soort  bond  wat  gestig  is  vir  verarmde 
mense,  verarmde  Afrikaners  op  die  plase  veral.  Reddingsdaadbond.  Sy 
wonder  — 

Griet  staan  swaar  op.  Sy  moet  miskien  maar  nog  so  'n  rukkie  gaan  lê.  Dis 
koud.  Baie  koud.  Maar  sy  sal  tog  nie  kan  slaap  nie.  Die  begrafnis  moet  maar 
verbykom,  dink  sy  moedeloos.  Dat  al  die  ander  sake  aan  die  beurt  kan  kom. 
Wat  wag  vir  haar?  En  vir  die  kinders? 

Sy  staan  daar.  Eers  op  die  een  been.  Dan  op  die  ander. 

Dis  waar,  sy  het  gedink  more  kom  die  mense  vir  die  begrafnis,  maar  dis 
klaar  more.  Snaaks,  as  'n  mens  so  alleen  is,  dan  is  dit  asof  dit  nag  bly  — tot 
die  ander  ook  opstaan. 

Sal  sy  weer  'n  oomblik  gaan  lê?  Maar  hoe  lank  sal  dit  duur  voor  die  nader 
weer  opstaan?  Van  insluimer  sal  tog  geen  sprake  wees  nie.  Het  sy  ooit  ge- 
slaap  voor  sy  opgestaan  het  of  het  sy  die  hele  nag  net  tussen  droom  en 
waak  gelê? 

Reddingsdaadbond  — is  daar  redding  vir  'n  siel  soos  Antoon?  Nou  nie  in  die 
hemel  nie  — die  mens  kan  tog  nie  oordeel  wat  die  oordeel  daar  gaan  wees 
nie.  Maar  hier  op  aarde?  Is  daar  redding  vir  mense  soos  Antoon  wat  moede- 
loos  raak  en  uit  raak  en  opstandig  raak  en  aan  die  drink  gaan  en  dan  versuf 
en  verdierlik  raak? 

Dis  toe  sy  omdraai  om  'n  oomblik  tog  maar  te  gaan  lê  toe  die  rammelkastjor 
die  werk  opsnork. 

Kalla  en  Nella,  Antoon  se  twee  neefs,  uit  die  dorp  uit  met  Kalla  se  kar. 

"Is  ons  betyds  vir  koffie?"  vra  Nella  na  hulle  gegroet  het.  Sy  regte  naam  is 
Cornelius  en  hy  is  aanvanklik  Neel  genoem  tot  hy  as  seuntjie  met  'n  lappop 
begin  speel  het  en  deur  'n  geniepsige  boetie  Nella  genoem  is. 

"Kom  in,"  sug  Griet  want  hulle  het  sommer  voor  die  deur  in  die  koue  al 
gegroet.  "Sit.  Ja,  daar  is  koffie." 

"Ek  vrek  van  die  koue,"  sê  Kalla  grof.  "Is  daar  nie  iets  sterkers  nie  of  iets  om 
die  koffie  bietjie  lewendiger  te  maak  nie?"  Hy  loer  in  die  kan  waar  die  kof- 
fietjies  maar  blouerig  lyk. 

Griet  skink  die  koffie  tog  in  maar  haar  gedagtes  werk.  Nie  vinnig  nie.  Sy 
voel  suf,  moeg. 

'n  Mens  wonder  oor  so  baie  dinge  wat  nou  sal  moet  word  maar  oor  een  ding 
moet  ook  nagedink  word  — die  blits.  Bottels  en  bottels  blits  wat  deur 
Antoon  saam  met  Kalla  en  Nella  in  die  kloof  gestook  is.  En  die  ketel  — 
Kalla  en  Nella  dink  ook.  Aansienlik  vinniger. 

"Kan  ons  so  'n  bietjie  — " 

Kalla  slurp  traag  aan  die  koffie  en  beduie  met  sy  oë  na  die  skuur  daar  een- 
kant. 

"Ja,"  sê  Griet,  plotseling  beslis.  "Jy  moet  na  die  begrafnis  miskien 
maar  — " 

Die  twee  maats  kyk  mekaar  so  'n  bietjie  skelm  aan. 

"Seker,  ou  nig.  Ons  gaan  darem  gou  eers  loer." 

Hulle  verdwyn  na  die  skuur  toe  en  Griet  voel  plotseling  verlig.  Hulle  moet 
die  blits  maar  saamvat  dorp  toe,  wat.  Sy  wil  dit  nie  langer  op  die  plaas  hê 
nie.  En  met  die  ketel  sal  'n  plan  gemaak  moet  word.  Die  ding  is  seker  onwet- 
tig.  'n  Mens  moet  glo  'n  lisensie  of  'n  ding  hê.  Dit  sal  verwyder  kan  word. 
Mooi  ou  geelkoper,  maar  wie  sal  nou  so  iets  wil  koop?  Die  huis  begin  roer, 
traag  en  dan  al  hoe  lewendiger  want  die  mense  begin  aankom. 

Daar  word  ontbyt  gemaak,  koffie  geskink  en  Griet  sien  gelate  toe  hoe  alles 
vandag  uit  haar  hande  uit  geneem  word  deur  welmenende  familie  en 
vriende. 

Die  kinders  staan  rond,  ook  maar  verwese. 

Kalla  en  Nella  verdwyn  kort-kort.  Sy  merk  dit,  merk  ook  dat  hulle  rooier  en 
sweteriger  word,  maar  sy  voel  meer  en  meer  dat  dinge  totaal  uit  haar  hande 
geneem  is. 

"Ons  moet  tot  reël  kom,"  sê  Lang  Sagrys  uiteindelik.  "Dominee  sal  nou- 
nou  hier  opdaag,  dis  al  amper  tienuur  en  ek  dink  byna  almal  wat  sal  kom  is 
hier." 

Hy  staan  met  Griet  en  'n  paar  naaste  familielede  in  die  gang.  Lang  Sagrys  is 
'n  buurman  met  'n  skeerbekvrou.  Goeie  mense  wat  graag  wil  help  en  dit 
ook  kan  doen  omdat  hulle  redelik  voorspoedig  boer  en  kennelik  nogal  'n 
bietjie  geleerdheid  het. 

"Hoe  lyk  dit,  Griet?  Ek  reken  die  eintlike  draers  moet  maar  eers  dra  van  die 
laning  af  wat  tot  by  die  hekkie  van  die  kerkhof  loop.  Dis  anders  darem  'n 
lang  ent  hier  van  die  huis  af." 

Griet  knik  stom.  Dis  nie  'n  dorpsbegrafnis  nie.  Geen  lykswa  en  sulke  dinge 
nie.  Alles  is  wettig  gereël  met  die  landdros  en  die  predikant  en  die  dood- 
sertifikaat  is  onderteken.  Dis  al. 

"Ek  — ons  — het  gedink,"  kyk  sy  aarselend  na  haar  skoonpa,  "dat  Kalla  en 
Nella  die  kis  moet  dra  tot  by  die  laning  — ons  het  nie  'n  kar  of  'n  bakkie  of  so 
iets  nie  — " 

Lang  Sagrys  lyk  ongeduldig.  Die  vrou  kan  eerder  gepraat  het.  'n  Mens  kan 
darem  nie  aan  alles  dink  vir  jou  bure  se  part  ook  nie. 

"Daar  is  in  elk  geval  tog  nie  eintlik  'n  pad  nie,"  sê  sy  skeerbekvrou  onge- 
woon  sag.  "Moenie  jou  verder  bekommer  nie,  Griet.  Gaan  sit  en  rus  lie- 
wers.  Ons  sal  alles  reël." 

Kalla  en  Nella  word  nader  gewink.  Albei  slinger  so  'n  klein  bietjie  en  albei  is 
nou  baie  rooi  en  baie  sweterig  en  bietjie  dik  van  spraak.  Lang  Sagrys  neem 
hom  voor  dat  daar  met  die  twee  knape  gewerk  word  as  die  begrafnis  een- 

maal  verby  is.  Maggie,  sy  vrou,  se  gesig  belowe  nie  veel  goeds  nie  en  die 
twee  snare  val  maar  ewe  gedwee  met  die  plan  in. 

Die  dominee  se  kar  trek  gelukkig  in  en  die  diensie  in  die  voorhuis  neem  'n 
aanvang. 

Die  dominee  is  betreklik  jonk  en  nie  geneë  tot  'n  diens  wat  duur  tot  almal 
histeries  is  nie.  Hy  is  self  'n  kind  uit  'n  wêreld  van  armoede,  droogte  en 
depressie.  Hy  voel  saam  met  Lang  Sagrys  en  Maggie  ontevrede  oor  die 
onbeholpenheid  om  nie  te  reël  vir  die  vervoer  na  die  kerkhoffie  nie.  Die 
bedroefde  gesin  se  hele  omstandigheid  skreeu  om  aandag  en  hy  gaan  toe- 
sien  dat  hulle  dit  kry  — 

Hy  preek  oor  die  liefde.  Die  lankmoedigheid  van  die  Liefde  van  God  en  die 
mens  se  plig  tot  die  beoefening  van  die  liefde,  die  plig  van  reg  doen  teenoor 
weduwee  en  wees  en  die  gebod  op  'n  ootmoedige  wandel  met  God.  Griet 
se  gedagtes  maal,  gaan  die  liefde  ver  haal  uit  daardie  eerste  dae  en  weke  en 
jare  en  wonder  hoe  dit  dan  gekom  het  dat  vandag  — 

Maar  die  diens  eindig  en  die  langerige  wandeling  na  die  kerkhoffie  toe  neem 
'n  aanvang  met  die  dominee  langs  die  kis  en  die  draers  ongewoon  stemmig 
en  gedwee  met  Antoon  in  sy  kis  op  hulle  skouers. 

Wat  gebeur  het,  het  gebeur  net  by  die  draaitjie  om  'n  paar  rotsblokke  voor 
die  hekkie. 

Kalla  en  Nella  was  onvas  op  hulle  voete,  moeg  en  hulle  het  die  draai  te  kort 
geneem,  gestruikel  en  geval  met  kis  en  al. 

Die  goedkoop  planke  het  gekreun,  die  stryd  gewonne  gegee  en  gesplinter 
en 

uit  die  kis  het  die  gekreun  van  Antoon  gekom. 

In  die  tien  dae  wat  Antoon  nog  gelewe  het,  het  baie  dinge  gebeur.  Eerstens 
is  die  dokter  gehaal  en  die  kon  niks  anders  doen  as  om  rus  voor  te  skryf  nie. 
Antoon  was  lomerig,  klaend,  aanhoudend  dors  na  yskoue  water  en  meeste 
van  die  tyd  slapend-wakend,  dromend.  Of  hy  ooit  iemand  werklik  herken 
het,  is  twyfelagtig.  Soms  het  hy  geroep,  merendeels  net  gelê  met  toe  oë. 
Lang  Sagrys  en  die  dominee  het  sonder  rumoer  sake  in  hande  geneem.  Hier 
en  daar  geldelike  hulp  in  die  hande  probeer  kry  en  met  die  hulp  van  die  land- 
dros  vir  die  kinders  probeer  reëlings  tref  vir  koshuise  en  opleiding.  Kalla  en 
Nella  is  gelaat  vir  later  want  almal  kon  sien  dat  Antoon  nie  gaan  lewe  nie  en 
hulle  afrekening  sou  kom.  Die  welsyn  is  in  die  saak  ingeroep  en  die  dag  met 
die  tweede  begrafnis  het  Griet  gewonder  of  die  wêreld  ooit  weer  dieselfde 
gaan  wees. 

Die  wind  sny  yskoud  deur  die  bome  toe  Griet  by  die  kombuisvenster  uitloer 
en  niks  kan  sien  nie. 

Met  die  plat  hand  vee  sy  'n  strook  ruit  skoon  van  die  aangeslane  lug  en  vog 
en  kyk  weer. 

Dit  het  geryp,  spierwit. 

Antoon  lê  ook  so  koud  en  wit  en  wag  om  begrawe  te  word  — maar  dis  nou 
later  in  die  oggend  as  twaalf  dae  gelede  en  die  rammelkastjor  van  Kalla  en 
Nella  ry  weer  die  erf  op. 

Hierdie  keer  is  sake  beter  gereël.  Daar  is  reggemaak  en  skoongemaak  kerk- 
hof  toe,  die  klippe  redelik  uit  die  paadjie  uit  gerol.  Daar  is  'n  halftonbakkie 
vir  die  kis  en  Kalia  en  Antoon  sal  die  kis  net  deur  die  hek  hoef  te  dra  voor  die 
ander  oorneem. 

Hierdie  keer  groet  Griet  hulle  in  die  kombuis,  nie  weer  buite  nie.  Sy  bied 
geen  koffie  aan  voor  hulle  weer  reguit  vra  nie. 

Hulle  vra  nie  weer  iets  sterkers  nie,  maar  na  die  smakelose  koffie  kyk  hulle 
tog  weer  skelm  na  mekaar. 

"Bietjie  bene  rek,"  sê  hulle  en  sy  sien  met  'n  eienaardige  soort  glimlag  hoe 
hulle  koes-koes  skuur  toe  sluip. 

Hulle  bly  lank  weg.  In  die  huis  begin  mense  roer.  Die  atmosfeer  is  gedemp, 
tam. 

Griet  staan  met  haar  skoonpa  in  die  kombuis  toe  Kalla  en  Nella  weer  inkom, 
skoorvoetend  en  verwytend  daar  rondstaan. 

"Wat  het  julle  in  die  skuur  gekry?"  vra  Griet. 

Hulle  antwoord  nie. 

Griet  dink  aan  twaalf  dae  gelede  toe  sy  gewonder  het  hoe  'n  mens  sal  voel 
as  die  geliefde  afgestorwene  weer  sou  terugkeer. 

"Daar  is  water  in  die  bottels  wat  daar  staan,"  mompel  Kalla  skielik. 

"Dis  reg,"  sê  sy.  "Julle  kon  die  draai  weer  te  kort  gevat  het." 


Rudolph  Willemse 
Brel 


jacques  brel  sing.  van  matrose  en  hoere. 
die  amsterdamse  hawe.  verlore  liefdes. 
hy't  'n  hang-up  oor  sy  voorkoms.  hy 
leef  op  sy  vingerpunte. 
jacques  brel  sterf.  van  keelkanker 
— te  veel  gerook,  gedrink,  gesing. 
jacques  brel  seil  om  die  aarde. 

P.J.  Badenhorst 

Taalkundlge  aspekte  van  "Standbeeldbesluit" 


1.0  Inleiding 

Die  literatuur  is  die  kreatiewe  aanwending  van  taal  en  daarom  behoort  die 
taalkunde  insette  te  kan  lewer  vir  literêre  beoordeling  sowel  as  vir  interpreta- 
sie. 

Fowler  (1986;  1)  is  van  mening  dat  sommige  van  die  beste  literêre  kritiek  in 
die  twintigste  eeu  die  kritiek  was  wat  die  fokus  op  die  taal  gerig  het.  Hy 
verwys  o.a.  na  die  werk  van  William  Empson  (1930),  die  praktiese  kritiektra- 
disie  van  Cambridge,  die  "New  Criticism"  van  die  veertiger-  en  vyftigerjare 
en  die  werk  van  die  vroeë  strukturaliste  in  die  sestigerjare. 

Fowler  skryf  die  verbetering  in  die  kwaliteit  van  debatvoering  tussen  geves- 
tigde  akademiese  literêre  kritici  toe  aan  die  aandag  wat  gegee  word  aan 
taalkonstruksie.  Sulke  kritici  is  minder  geneig  om  die  letterkunde  te  bes- 
preek  in  terme  van  eie  oordele,  die  veronderstelde  bedoelings  van  die  skry- 
wer,  abstrakte  estetiese  eienskappe  of  morele  oordele. 

Die  taalkunde  kan  'n  besondere  bydrae  tot  literêre  kritiek  lewer,  want: 

1 . linguistiese  analise  kan  lei  tot  groter  objektiwiteit; 

2.  die  linguistiekteorie  is  'n  omvattende  dissipline  en  bestudeer  die  taals- 
truktuur  op  alle  vlakke,  bv.  die  semantiek,  sintaksis,  fonologie  en 
fonetiek,  die  tekslinguistiek  en  die  pragmatiek.  Om  'n  ware  beoorde- 
ling  te  kan  lewer,  is  dit  nodig  om  tussen  hierdie  vlakke  te  kan  beweeg. 

3.  Die  linguistiekterminologie  is  sistematies.  Hierdie  kenmerk  lei  daartoe 
dat  teksbeskrywing  inter-tekstueel  kan  geskied  en  dat  verwys  kan 
word  na  die  taal  as  geheel  en  selfs  na  die  taal  self. 

In  hierdie  artikel  word  slegs  gekyk  na  enkele,  sintaktiese  en  semantiese 
opvallendhede  in  die  gedig  Standbeeldbesluit  van  Wilma  Stockenstróm 
(1976:  17). 


Standbeeldbesluit 

'n  Kommissie  besoek  die  dorp 

en  verklaar  (dit  is  nou  nadat  hul 
deur  die  bodorp,  deur  die  kerkstraat, 
deur  die  onderdorp  geleide  gedoen  is 
deur  dorpsvooraanstaandes  van  wie  een, 
deur  'n  handgebaar  na  die  huisies, 
dié  buurt  as  kleurling  afgemaak  het): 

op  hierdie  hang  sal  hy  brons  pryk  — 

die  groenspaan  van  tyd  wis  nimmer 
uit  die  blik  op  die  vallei  diggevleg 
uit  heides,  pypies,  tolbossies, 
uit  die  humus  waarvan  hierdie  rivier 
uit  en  deur  die  genade  bruin 
mond  in  daardie  witspattende  rivier 

dat  hulle  saam  tot  versypeling  vloei. 

2.0  Opvallendhede 

Taalkundig  opvallend  in  hierdie  gedig  is:  (1)  die  tipografie  en  leesteken- 
gebruik;  (2)  die  gekoppelde  konstruksies,  (3)  die  gebruik  van  die  kerkstraat 
teenoor  Kerkstraat,  (4)  die  uitnooi  tot  die  interpretasie  van  strofe  vier  (5)  en 
die  verband  wat  tussen  die  gedig  se  strofes  bestaan. 

2.1  Die  Paradigma 

'n  Duidelike  paradigmatiese  aanbod  kom  voor  in  strofe  twee,  nl: 
deur  die  bodorp 
deur  die  kerkstraat 
deur  die  onderdorp 
deur  dorpsvooraanstaandes 
deur  'n  handgebaar 

Hier  word  gekoppelde  strukture  aangebied  — 'n  herhaling  van  voorsetsel- 
stukke  (Vss'e).  Die  taal  laat  die  digter  toe  om  'n  keuse  uit  verskeie  sintak- 
tiese  strukture  te  maak,  maar  wanneer  dieselfde  sintaktiese  patrone  herhaal 
word  (koppeling),  moet  aanvaar  word  dat  dit  'n  geval  van  relevering  is. 
Hierdie  paradigmatiese  vooropstelling  is  nie  slegs  'n  wyse  van  kommunika- 
sie  nie,  maar  'n  uitnodiging  aan  die  leser  om  verdere  verbande  te  lê  tussen 
die  sintagmaties  gekoppelde  konstituente. 

Jakobson  (1960:  358)  se  "poetic  principle"  is  hier  van  toepassing:  "The 
poetic  function  projects  the  principle  of  equivalence  from  the  axis  of  selec- 
tion  into  the  axis  of  combination". 

Hiervolgens  word  die  gelykheidsbeginsel  vanaf  die  seleksionele  (paradig- 
matiese)  op  die  kombinatoriese  (sintagmatiese)  as  geprojekteer.  Hierdie 
opvallende  herhaling  van  Vss'e  word  hier  gebruik  om  semantiese  ekwiva- 
lensie  te  releveer. 

Die  Vss'e  kan  gemerk  word  met  die  semantiese  kenmerke  -t-  Bep  -i-  Lok 
(die  bodorp,  die  kerkstraat,  die  onderdorp)  en  — Bep  -fmensl  (dorps- 
vooraanstaandes,  'n  handgebaar( -i- Agens  -l- MensD). 

Hierdie  paradigmatiese  aanbod  kan  lei  tot  die  verklaring  van  die  gebruik  van 
die  kerkstraat  i.p.v.  Kerkstraat  (kerkstraat  word  hier  op  'n  ongewone  wyse 
saam  met  die  bepaalde  lidwoord  die  gebruik  en  word  met  'n  kleinletter 
geskryf).  Aan  die  kerkstraat  word  dieselfde  lokaliteitstatus  verleen  as  die 
bo-  en  onderdorp.  Die  kerkstraat  moet  hier  geïnterpreteer  word  as  'n 

gedeelte  van  Kerkstraat  wat  as  'n  lokaliteitskeiding  dien  tussen  die  bo-  en 
onderdorp.  Die  eienaam  Kerkstraat  word  hier  die  soortnaam  kerkstraat  en 
word  semanties  gelykgestel  aan  onderdorp,  en  bodorp. 

Opvallend  is  ook  die  determineerderparadigma.  Alle  lokaliteits-NS'e  is 
+ Bep  {die  bodorp,  die  kerkstraat,  die  onderdorp  en  dié  buurt),  maar  die 
NS'e  met  die  kenmerk  -t-  Mensl  is  of  ongespesifiseerd  (dorpsvoor- 
aanstaandes)  of  — Bep  ['n  handgebaar).  Daar  is  'n  progressiewe  afname  in 
belangrikheid  van  die  NS'e  — die  bodorp  — die  kerkstraat  — die  onderdorp 
— (j)  dorpsvooraanstaandes  — 'n  handgebaar  — dié  buurt.  Die  NS  diébuurt 
val  nie  binne  die  patroonmatige  aanbod  van  Vss'e  nie  en  is  hier  'n  doelbe- 
wuste  verbreking  van  die  parallelle  konstruksiepatroon.  Hierdeur  word  dié 
buurt  in  die  besonder  gereleveer  (negatief).  Dit  word  ook  eksplisiet  deur  die 
digteres  aangedui  deur  klem  te  plaas  op  die  bepaalde  lidwoord. 

2.2  Sintaktiese  struktuur 

'n  Sintaktiese  analise  van  die  vierde  strofe,  wat  by  die  eerste  lees  moeilik 
interpreteerbaar  is,  lei  na  twee  moontlike  interpretasies.  Indien  daar  twee 
moontlike  strukture  bestaan,  is  dit  nodig  om  ander  aspekte  van  die  gedig  te 
betrek  om  te  kom  tot  'n  gemotiveerde  keuse.  Hier  sal  aangevoer  word  dat 
hierdie  keuse  gegrond  moet  word  op  die  tekskenmerk  relevansie 
(relevance). 

Die  sintaktiese  analises  wat  hier  gemaak  word  is  oorsigtelik  en  geen  volle- 
dige  ontledings  word  gegee  nie. 

2.2.1  Struktuur  1 


S 


die  blik  op  die  vallei  (en)  heides,  pypies,  tolbossies  (en)  die  humus 
diggevleg 

Die  hoofwerkwoord  is  'n  partikelwerkwoord  wat  hier  oorganklik  gebruik 
word  met  'n  saamgestelde  NS  wat  oor  drie  neweskikkende  konjunkte  be- 
skik. 

In  die  eerste  NS  tree  diggevleg  op  as  'n  postnominale  adjektief  by  die  N vai- 
lei.  Die  interpretasie  van  hierdie  struktuur  kan  wees:  "Die  groenspaan  van 
tyd  wis  nimmer  die  diggevlegte  vallei,  die  heides,pypies,tolbossies  en  die 
humus  uit  nie. 


2.2.2  Struktuur  2 

S 


die  vallei  is  diggevleg  uit  heides,pypies,  uit  die 


tolbossies  humus 


In  hierdie  struktuur,  in  teenstelling  met  struktuur  1,  is  diggevleg  'n  predika- 
tiewe  adjektief  by  vallei,  wat  'n  konstituent  is  van  die  relatiefbysin  wat  dig- 
gevleg  is.  'n  Parafrase  van  hierdie  struktuur  is:  "Die  groenspaan  van  tyd  wis 
nimmer  die  blik  uit  op  die  vallei  wat  diggevleg  is  uit  heides,  pypies,  tolbos- 
sies  en  die  humus  nie." 

waarvan  hierdie  rivier  uit  en  deur  die  genade  bruin  mond  in  daardie  wit- 
spattende  rivier  is  op  hierdie  stadium  veel  minder  problematies  omdat  hier- 
die  versreël  slegs  oor  een  hoofwerkwoord  beskik,  nl.  mond. 

'n  Sin  kan  maklik  rondom  hierdie  hoofwerkwoord  gerekonstrueer  word,  nl. 
Hierdie  rivier  mond  bruin  (uit  die  genade  en  deur  die  genade)  in  daardie 
witspattende  rivier.  Uit  en  deur  die  genade  is  'n  parentetiese  invoeging. 

In  beide  struktuuranalises  is  waarvan  hierdie  rivier  bruin  mond  in  daardie 
witspattende  rivier  'n  relatiefbysin  wat  ingelyf  is  by  die  NS  die  humus. 


NS 


die  humus  van  hierdie  rivier  mond 
bruin  in  daardie  witspattende  rivier 


Opsommende  parafrases 

Struktuur  1:  Die  groenspaan  (neerslag)  van  tyd  wis  nimmer  uit  (a)  die  dig- 
gevlegte  vallei  (b)  die  heides,  pypies,tolbossies  en  (c)  die  humus  waarvan 
hierdie  rivier  bruin  mond  in  daardie  witspattende  rivier. 

Struktuur  2:  Die  groenspaan  van  tyd  wis  nimmer  die  blik  op  die  vallei  uit  wat 
diggevleg  is  uit  heides,  pypies  en  tolbossies  en  die  humus  waarvan  hierdie 
rivier  bruin  mond  in  daardie  witspattende  rivier. 

Taalkundig  kan  beide  analises  geregverdig  word.  Om  te  kom  tot  'n  gemoti- 
veerde  keuse  tussen  die  twee  sal  dit  nodig  wees  om  ander  aspekte  van  hier- 
die  gedig  in  aanmerking  te  neem,  sowel  as  die  kenmerke  van  'n  aanvaarbare 
teks*. 

3.0  Tipografie 

Tipografies  word  drie  versreëls  losstaande  van  die  ander  strofes  aangebied. 
Hulle  toon  'n  duidelike  onderlinge  samehang. 

'n  Kommissie  besoek  die  dorp  (en  verklaar:) 
op  hierdie  hang  sal  hy  brons  pryk  — 
dat  hulle  saam  tot  versypeling  vloei. 


*'n  Aanvaarbare  teks  voldoen  aan  bepaalde  tekstualiteitstandaarde,  vergelyk  de  Beaugrande 
& Dressler  (1981:  3) 

Deur  die  duidelike  pousering  (aangedui  deur  die  aandagstreep)  aan  die 
einde  van  "die  tweede  versreël"  word  die  leser  se  aandag  eksplisiet  gevestig 
op  die  laaste  reël.  Hierdie  versreël  bly  oninterpreteerbaar  solank  die  antese- 
dente  van  die  anafoor  huHe  nie  vasgestel  is  nie.  Strofe  2 en  4 beskik  oor  die- 
selfde  aantal  versreëls  en  die  gedig  word  as  'n  eenheid  afgesluit  deur  'n 
punt. 

4.0  Tekseienskappe 

Voordat  hierdie  los  drade  saamgevat  word,  eers  iets  oor  enkele  eienskappe 
van  tekste.  Wanneer  'n  leser  met  'n  teks  gekonfronteer  word,  het  hy  sekere 
verwagtings  t.o.v.  sinvolle  kommunikasie. 

Ons  verwag  o.a.  dat  tekste  'n  samehang  moet  vertoon  (kohesie);  dat  pro- 
posisies  so  georden  moet  wees  dat  daar  'n  bepaalde  verloop  moet  wees 
(koherensie)  en  dat  die  aandag  van  die  leser  of  hoorder  op  die  inhoudelik 
belangrikste  dele  van  die  teks  gerig  moet  word  (die  temas).  De  Beaugrande 
en  Dressler,  van  die  leiers  op  die  gebied  van  die  tekslinguistiek,  onderskei  7 
tekstualiteitstandaarde,  waaronder  kohesie  en  koherensie  as  teksgesen- 
treerde  nosies  aangedui  word. 

Blass  (1986:  41)  staan  krities  teenoor  die  onderskeidings  kohesie  en  kohe- 
rensie  en  beskou  hulle  as  oppervlakkige  simptome  van  iets  dieper,  nl.  rele- 
vansieverhoudings.  Volgens  Blass  lê  die  verskil  tussen  'n  relevansie-  en  'n 
koherensiegebaseerde  benadering  daarin  dat  koherensie  'n  verhouding  tus- 
sen  taaleenhede  is  en  relevansie  'n  verhoudina  tussen  aannames  (gedagte- 
eenhede).  'n  Aanname  is  relevant  indien  dit  aansluit  by  'n  konteks  van  be- 
staande  aannames  en  lei  tot  'n  bepaalde  implikasie.  Dieselfde  proposisie 
kan  in  verskillende  kontekste  lei  tot  verksillende  implikasies,  vergelyk  by- 
voorbeeld: 


(1)  Dit  is  drie-uur. 

Vir  iemand  wat  na  die  stasie  hardloop  om  die  15h05-trein  te  haal,  sal  (1) 
impliseer  dat  hy  moontlik  die  trein  gaan  verpas;  vir  iemand  wie  se  teetyd  om 
drie-uur  begin,  sal  dit  impliseer  dat  dit  teetyd  is,  ens. 

'n  Aanname  is  relevant  in  'n  bepaalde  konteks  indien  dit  moontlik  is  om 
sulke  konteksafhanklike  implikasies  af  te  lei. 

Die  relevansie  van  die  nuwe  informasie  berus  op  die  kontekstuele  implikasie 
in  'n  konteks  van  bestaande  aannames  oor  die  wêreld.  Die  kontekstuele 
implikasies  kan  nie  op  'n  unieke  wyse  slegs  uit  die  linguistiese  eienskappe 
van  'n  uiting  afgelei  word  nie  en  dus  ook  nie  die  interpretasie  nie. 

5.0  Besluit 

Daar  bestaan  'n  duidelik  inhoudelike  kontras  tussen  strofe  2 en  4.  In  strofe  2 
word  melding  gemaak  van  dorpsvooraanstaandes  en  kleurlinge  en  van  die 
bodorp  en  dié  buurt.  Die  Suid-Afrikaanse  leser  sal  by  die  lees  hiervan  die 

aanname  maak  dat  dit  hier  gaan  oor  die  sosiale  gemeenskap  van  hierdie 
dorpie.  Vir  hom  sal  daar,  op  grond  van  sy  agtergrondskennis,  nie  'n  implika- 
sie  kan  wees  dat  'n  kleurling  een  van  die  dorpsvooraanstaandes  kan  wees 
nie.  Die  kleurling  en  blanke  woon  in  afsonderlike  buurtes  en  daar  word  met 
minagting  verwys  na  die  kleurling  ('n  handgebaar,  dié  buurt  word  as  kleur- 
ling  afgemaak). 

In  strofe  4 verskuif  die  aandag  na  die  natuur.  Die  vallei  is  diggevleg  uit  hei- 
des,  pypies,  tolbossies  en  humus  wat  hierdie  rivier  bruin  laat  mond  in  daar- 
die  witspattende  water.  Tyd  bring  geen  verandering  hieraan  teweeg  nie. 
Hier  is  geen  sprake  van  skeiding  tussen  die  bruin  water  van  hierdie  rivier  en 
die  witspattende  water  van  daardie  rivier  nie.  Hierdie  riviere  vloei  saam  tot 
versypeling.  Hierdie  leidrade  maak  dit  duidelik  waarom  die  sintaktiese  struk- 
tuur  2de  voorkeur  behoort  te  geniet. 

Die  huHe  in  die  laaste  versreël  dat  huHe  saam  tot  versypeling  vloei  is  'n  ana- 
foor  met  die  antesedente 

hierdie  rivier  (wat  bruin  mond)  en 
daardie  witspattende  rivier. 

Hier  bestaan  'n  kohesieskakel.  Hierdie  NS'e  met  hulle  sterk  assosiatiewe 
naamwoorde  is  metafore  vir  dorpsvooraanstaandes  en  kleurling  in  strofe  2. 

dorpsvooraanstaandes  kleurlinge 

daardie  witspattende  rivier  hierdie  rivier  wat 

bruin  mond 


dat  hulle  saam  tot  versypeling  vloei 

Die  distansiëringsgedagte  word  ook  nog  hier  behou  deur  die  gebruik  van  die 
twee  deiktiese  aanwysende  voornaamwoorde  hierdie  en  daardie. 

Die  drie  losstaande  versreëls  wat  onderlinge  samehang  vertoon: 

'n  Kommissie  besoek  die  dorp 
(en  verklaar): 

op  hierdie  hang  sal  hy  brons  pryk  — 
dat  hulle  saam  tot  versypeling  vloei. 

kan  slaan  op  die  verwaandheid  en  onbesonnenheid  van  kommissies  wat 
deur  verklarings  (nie  uit  en  deur  genade)  die  standbeeld  nie  in  die  bodorp  of 
dié  buurt  plaas  nie,  maar  teen  die  hang  "sodat  hulle  (kleurlinge  en  blankes) 
saam  tot  versypeling  (kan)  vloei". 

Woorde  gooi  'n  vangriem, 
tuig  in,  keer  vas  in  'n  kraal, 
haak  horisonvertes 
vas  in  die  taal. 

Betsie  van  der  Westhuizen 
'n  Interpretasie  van  'n  representasie  van  'n 
representasie  — Lina  Spies  se  "Long  day's  journey 
into  light" 


Metdat  representasie  as  literêre  konsep  tans  in  die  brandpunt  van  die  lite- 
rêre  bewussyn  staan,  is  dit  lonend  om  met  nuwe  oë  na  'n  ouer  gedig  van 
Lina  Spies  te  kyk  — haar  "Long  day's  journey  into  light"  (Dagreis,  1976). 
Wat  'n  ondersoek  na  representasie  in  enige  kunsvorm  interessant  maak,  is 
om  te  probeer  vasstel  watter  seleksie  van  indrukke  die  kunstenaar  maak  uit 
die  totaliteit  van  die  omvattende  werklikheid  as  waargenome  objek,  asook 
op  watter  wyse  hy  dit  dan  in  die  artistieke  werklikheid  van  sy  kunsskepping 
representeer.  Wat  so  'n  ondersoek  des  te  boeiender  maak,  is  wanneer  die 
reële  werklikheid  as  waargenome  objek  van  die  kunstenaar  rééds  'n  kuns- 
werklikheid  is,  dus  rééds  'n  representasie  van  die  reële  werklikheid  is,  soos 
in  die  geval  van  bogenoemde  gedig  van  Lina  Spies,  waarin  dit  gaan  oor  die 
versameling  Van  Gogh-werke  wat  sy  in  Amsterdam  besigtig  het.  In  hierdie 
gedig  het  die  leser  dus  te  doen  met  'n  representasie  van  'n  representasie  — 
Lina  Spies  se  representasie  of  weergawe  van  haar  waarneming  van  Vincent 
van  Gogh  se  representasie  of  weergawe  van  die  werklikheid  soos  hý  dit 
waargeneem  en  ervaar  het. 

In  die  werk  van  albei  hierdie  kunstenaars  (skilder  en  digter)  is  dit  duidelik  dat 
dit  nie  gaan  om  'n  objektiewe  weergawe  van  die  waargenome  werklikheid 
nie.  Alhoewel  Van  Gogh  wat  sy  styl  betref  as  'n  ekspressionis  beskou  word, 
is  hy  ten  opsigte  van  die  kunshistoriese  tydskonteks  waartydens  hy  werk- 
saam  was  'n  post-impressionis,  'n  vernuwer  wat  'n  nuwe  kunsepog  ingelui 
het  na  ongeveer  vyfhonderd  jaar  van  realisme  — in  sy  tyd  totaal  misver- 
staan  en  onderskat.  Sy  ervaring  van  die  reële  werklikheid  is  in  sy  skilderwerk 
as  'n  omgewerkte,  omvormde  werklikheid  weergegee  wat  getuig  van  dis- 
harmonie.  Die  implisiete  digter  in  "Long  day's  journey  into  light"  het  op 
haar  beurt  ook  'n  omvormde,  verwerkte  weergawe  gegee  van  die  Van 
Gogh-oeuvre,  maar  dit  veelbetekend  omskep  tot  'n  harmonieuse  literêre 
werklikheid  waarin  die  tot  selfmoordens  toe  uitsiglose  en  gefrustreerde  lewe 
van  Van  Gogh  soos  uitgebeeld  in  sy  werk  getransformeer  word  tot  dit  wat 
vir  die  digter  sin  maak.  Soos  in  die  geval  van  Van  Gogh  as  post-impressionis 
en  ekspressionis  se  werk  is  ook  hierdie  gedig  van  Lina  Spies  die  agterná- 
indrukke  en  persoonlike  verwerking  van  'n  waargenome  werklikheid.  In  die 
harmonie  en  positiewe  einde  van  haar  gedig  kry  die  disharmonie  van  Van 
Gogh  se  lewe  en  werk  betekenis  en  erkenning. 

Maar  eers  'n  geheelindruk  van  die  onderhawige  gedig: 

LONG  DAY'S  JOURNEY  INTO  LIGHT 
Amsterdam,  13  Desember  1974 
Vir  Jan  Visser 

Meteens  is  dit  buite  blou  en  blink; 
dis  daar  waar  mens  nou  hoort  — 
tussen  meeue,  langs  gragte,  op  'n  plein, 
maar  toevallig  in  die  Van  Gogh-museum  beskik, 
sit  ek  my  winterse  Europa  voort. 

Sy  boeremense  steek  met  seningrige  hande  na  aartappels, 
drink  pikswart  koffie  in  skemerige  kamers. 

Die  pastorie  by  Nuenen  staan  streng  en  somber. 

Onverwags  agter  'n  boerehut 

lê  die  dagbreek  lank  en  dik  'n  goudrooi  streep. 

By  Arles  uiteindelik  — 

bloeiende  boorde,  blou  irisse,  geel  skoenlappers, 
die  klein  peerboom  wat  bo  sy  stam 
bloeisel  vir  bloeisel  sorgvuldig  laat  oopblaar: 

Japan  in  die  wit  lente  van  Provence. 

Maar  vreugde  — soos  wanhoop  — ontgroei  later  'n  landstreek, 
al  bly  dit  feilloos  binne  die  vierkant  van  'n  eselsdoek: 
die  nagtelike  hemel  word  'n  sikloon  van  sonne, 

'n  amandeltak  bloei  onophoudelik  teen  die  vervreemde  turkoois  lug. 

Stort  Auvers  se  kerk  of  dans  dit  in  die  inkblou  ruim? 

Die  hospitaal  se  binnehof:  oop  velde  vir  'n  doodsiek  somerwandeling. 

Buite  reën  dit  weer.  Straatligte  brand  alreeds. 

Ek  wil  voor  sluitingstyd  'n  poskaart  koop: 

My  vingers  soek  verby  die  reuseson 

waarteen  sy  donker  saaier  loop 

en  vat  met  skielike  herkenning  raak: 

die  Bybel  groot  en  oop  langs  Zola  se  Joie  de  Vivre: 

die  onderskrif  verklaar:  "Na  zijn  vader's  dood  ..." 

'n  Korterige  kers  staan  wit  en  vlamloos  in  'n  hoë  kandelaar 
maar  uit  die  bladsye  kom  daar  'n  koperlig. 

Lk  het  'n  menselewe 
in  een  klein  rondte  afgestap 

en  donker  het  dit  nie  oorweldig  nie. 

Soos  in  sommige  ander  gedigte  van  Lina  Spies  toon  "Long  day's  journey 
into  light"  na  inhoud  en  styl  'n  hele  aantal  parallelismes  met  die  lewe  en 
werk  van  die  kunstenaar  waaroor  sy  dig  — in  hierdie  geval  Vincent  van 
Gogh.  Net  soos  wat  hier  sprake  is  daarvan  dat  die  "ek"  van  die  gedig  deur 
die  Van  Gogh-museum  in  Amsterdam  loop  en  na  die  skilderye  kyk,  so  is  hier 
ook  sprake  van  (alhoewel  nie  eksplisiet  nie)  die  lewensloop  van  die  skilder. 

Soos  wat  die  reële  werklikheid  sý  waarnemingsobjek  was  wat  hy  deur  die 
skilderkuns  op  doek  vasgelê  het,  word  sy  skilderye  eweneens  háár  waar- 
nemingsobjek  wat  sy  deur  die  digkuns  in  woorde  vaslê.  Verder  gee  sy  op 
digterHk  impressionistiese  wyse  'n  weergawe  van  sy  post-impressionistiese 
styl,  deurdat  daar  ook  by  haar  'n  persoonlike  verinnerlikte  weergawe  is  van 
die  waargeneemde  en  nie  bloot  die  vlugtige  eerste  indruk  soos  by  suiwer 
impressioniste  nie.  By  Van  Gogh  was  daar  'n  vermenging  van  die  impressio- 
nisme  en  die  ekspressionisme  deurdat  hy  tog  die  indrukke  van  die  reële 
werklikheid  as  uitgangspunt  geneem  het  in  sy  werk,  maar  dit  dan  deur  die 
dinamiek  van  sy  gees  — sy  gemoedstoestande  en  sy  innerlike  visie  — om- 
skep  het  tot  'n  persoonlike  invoeling  met  sy  waarnemingsobjek,  dus  'n  post- 
impressionistiese  styl  beoefen  het  wat  in  hierdie  gedig  parallel  loop  met  die 
digteres  se  aanvankHke  indrukke  (impressionisme)  van  sy  werk  in  strofes  B 
tot  E en  weer  in  G wat  sy  dan  vermeng  met  'n  innerHke  visie  daarop  (eks- 
pressionisme)  in  strofes  H en  I. 

Hierdie  oorheenprojektering  (gesamentlike  aanbod)  van  die  gediggegewe 
en  dit  wat  deur  verwysing  na  die  omvattender  werklike  lewe  en  werk  van 
Van  Gogh  daarby  betrek  word,  geld  ook  ten  opsigte  van  die  oorspronklike 
skepper  van  "A  long  day's  journey  into  night",  naamlik  die  Amerikaanse 
dramaturg  Eugene  O'Neill.  Sy  tragiese  lewe  en  besondere  produktiwiteit 
van  literêr  hoogstaande  werke  loop  ook  parallel  met  die  vurige  en  tragiese 
lewe  van  Van  Gogh  en  dié  se  omvangryke  versameling  skilderye  en  sketse. 
Die  gedig  toon  dus  ook  'n  parallelisme  ten  opsigte  van  die  lewe  en  werk  van 
dié  twee  kunstenaars,  al  word  daar  net  implisiet  na  O'Neill  in  die  titel 
verwys.  Deurdat  die  digteres  die  gedig  opdra  aan  Jan  Visser  (soos  aangedui 
in  die  onderskrif  by  die  titel),  kry  die  lewe  en  werk  van  dié  twee  kunstenaars 
betekenis  vir  sowel  die  ek  as  Jan  Visser,  omdat  laasgenoemdes  déúr  O'Neill 
en  Van  Gogh  ook  hulleself  en  hulle  eie  situasie  beter  leer  verstaan. 

Die  tydruimtelike  situering  word  sowel  in  die  onderskrif  by  die  titel  as  in  die 
eerste  strofe  aangedui.  Die  ek  is  duidelik  op  'n  winterreis  in  Europa,  op  die 
oomblik  (dit  wil  sê  die  hede  van  die  gedig)  in  Amsterdam  in  die  Van  Gogh- 
museum.  Die  liriese  toonaard  van  die  gedig  kry  ook  reeds  in  die  aan- 
vangsreëls  beslag  in  die  tydruimtelike  beskrywing  deur  die  allitererende 
b-klanke  in  die  openingsin;  "Meteens  is  dit  buite  blou  en  blink"  (A1),  en  die 
voortskrydende  ritmiek  en  die  rymassosiasie  tussen  "hoort"  (A2)  en 
"voort"  (A5).‘^’ 

In  strofe  B word  die  aandag  van  die  museumbesoeker  onmiddellik  gefokus 
op  die  waarnemingsobjek,  naamlik  die  skilderye  van  Van  Gogh.  In  strofes  B 
tot  E blyk  dit  dat  die  waarnemer  nie  lukraak  kyk  nie,  aangesien  die  volgorde 
waarin  die  skilderye  genoem  word,  ook  'n  redelik  chronologiese  verteen- 
woordiging  is  van  die  twee  belangrikste  skilderfases  in  Van  Gogh  se  lewe, 
naamlik  sy  HoHandse  periode  gedurende  1880  tot  1885  (strofes  B en  C)  en 
sy  Franse  periode  vanaf  1886  tot  1890  (strofes  D en  E).  Verder  word  dit  ook 
duidelik  dat  die  noem  van  'n  enkele  waarnemingsobjek,  byvoorbeeld  "aar- 

tappels"  (B1)  of  "pastorie"  (B3)  'n  wye  verwysingsveld  het  sodat  daar 
geleidelik  'n  duideliker  beeld  van  sy  lewe  en  werk  gevorm  kan  word. 

Van  Gogh  se  eerste  belangrike  werk  was  "Aartappeleters"  (September  tot 
Oktober  1885)  waarin  die  ek  inderdaad  waarneem  wat  die  skilder  met  hier- 
die  werk  wou  oordra.  Sy  empatie  met  die  arm  boeremense  blyk  onder 
andere  daaruit  dat  dit  "sy"  (B1)  boeremense  is  en  nie  net  "Boeremense" 
nie.  Die  somberheid  en  uitsigloosheid  van  hulle  omstandighede  blyk  verder 
daarin  dat  hulle  "met  seningrige  hande"  (B1)  na  'n  karige  maaltyd  van  "aar- 
tappels"  "steek"  (B1)  — by  gebrek  aan  tafelgereedskap  is  hulle  hande  dus 
hulle  eetgerei  — dat  hulle  "pikswart  koffie  in  skemerige  kamers"  (B2)  drink. 
"Die  pastorie  by  Nuene"  (1885;  B3)  wat  "streng  en  somber"  (B3)  staan, 
verwys  na  'n  skildery  wat  Van  Gogh  gebruik  het  as  uitdrukkingsmiddel  van 
die  streng  godsdienstige  milieu  waarin  hy  grootgeword  het. 

Volgens  strofe  C is  die  lang  en  dik  goudrooi  streep  wat  agter  die  boerehut 
lê,  "onverwags"  omdat  die  waarnemer  nie  verwag  om  so  'n  helder  "dag- 
breek"  op  hierdie  stadium  van  Van  Gogh  se  lewe,  iets  positiefs  soos  'n  hel- 
der  nuwe  begin  by  die  skilder  aan  te  tref  nie.  Myns  insiens  is  "dagbreek" 
egter  hier  'n  foutiewe  woordkeuse,  omdat  die  enigste  skildery  van  Van 
Gogh  wat  ooreenstem  met  die  beskrywing  soos  in  strofe  C,  getitel  is  "Hut 
by  sonsondergang"  (Mei  1885).  Al  is  dit  presies  dieselfde  skildery,  is  die  titel 
in  so  'n  geval  tóg  'n  aanduiding  van  'n  ander  ingesteldheid  waarmee  die 
waarnemer  na  die  spesifieke  werk  sal  kyk,  omdat  die  simboolwaardes  van 
"dagbreek"  en  "sonsondergang"  totaal  verskillend  is.  Die  somberheid  van 
die  boerehut  teen  die  agtergrond  van  'n  helder  "goudrooi"  (C2)  aandlug, 
sluit  dan  steeds  aan  by  die  eerste  fase  van  sy  skilderkuns  wat  veral  deur 
somberheid  gekenmerk  is. 

"By  Arles  uiteindelik"  (D1 ) lui  dan  die  tweede  fase  van  Van  Gogh  se  lewe  as 
skilder  (voorheen  was  hy  onder  andere  winkelklerk  en  lekeprediker)  in.  "uit- 
eindelik"  (D1)  dui  hier  op  'n  soort  verlossing  uit  sy  vorige  omstandighede 
wat  duidelik  tot  uitdrukking  gekom  het  in  sy  nuwe  temas  en  helderder  en 
vroliker  kleure.  Daarom  skilder  hy  nou  verskeie  werke  met  "bloeiende 
boorde"  (D2),  asook  "blou  irisse"  ("Stillewe:  die  iris"  — April  1889)  en 
"geel  skoenlappers"  ("Skoenlappers  en  papawers"  — Mei  1890).  Die 
Japanse  invloed  op  sy  werk  in  hierdie  tyd  blyk  ook  uit  die  verklarende  dub- 
belpunt  (D4)  wat  die  veranderde  styl  in  "die  klein  peerboom  wat  bo  sy 
stam/  bloeisel  vir  bloeisel  sorgvuldig  laat  oopblaar"  ("Peerboom  in  bloei" 
— April  1888).  Interessant  is  dat  die  allitererende  b-klanke  in  hierdie  strofe 
ook  meedoen  aan  die  baldadigheid  en  vreugde  wat  die  werke  uit  hierdie 
tydperk  kenmerk:  "bloeiende  boorde,  blou  irisse"  (D2)  en  die  bl-klanke  in 
"bloeisel  vir  bloeisel  sorgvuldig  laat  oopblaar".  Die  tyd  van  sy  verblyf  in 
Arles  in  die  suide  van  Frankryk  in  die  provinsie  Provence  was  die  geluk- 
kigste  in  Van  Gogh  se  lewe  — 'n  buitetekstuele  feit  wat  tog  duidelik  en  selfs 
uitmuntend  in  die  woordkeuse  en  liriese  toonaard  van  hierdie  strofe  neer- 
slag  vind. 


41 


Strofe  E is  steeds  verteenwoordigend  van  die  skilder  se  Franse  periode, 
maar  dan  veral  die  later  deel  daarvan.  E1  is  dus  'n  verwysing  na  sy  toe- 
nemende  fisiese  en  geestelike  aftakeling  waartydens  die  vreugde  wat  hy 
geput  het  uit  sy  verblyf  in  Provence  vervang  is  deur  wanhoop,  sodat  hy  later 
self  versoek  het  om  in  'n  inrigting  vir  geestesversteurdes  te  St.  Rémy  opge- 
neem  te  word.  E1  kan  dus  meerduidig  wees.  "Maar  vreugde  ...  ontgroei 
later  'n  landstreek"  kan  daarop  dui  dat  Provence  nie  meer  'n  genoegsame  of 
toereikende  bron  van  vreugde  was  nie  en  hy  dus  moes  "verhuis"  na  St. 
Rémy;  "Maar  ...  wanhoop  ...  ontgroei  later  'n  landstreek"  kan  dui  op  sy 
hunkering  om  uit  Holland  weg  te  kom  tydens  sy  Hollandse  periode,  waarna 
hy  na  Frankryk  is. 

Die  dubbelpunt  aan  die  einde  van  E2  lui  die  beskrywing  van  die  werke  in  wat 
gedurende  Van  Gogh  se  Franse  verblyf  en  veral  tydens  sy  verblyf  in  St. 
Rémy  op  sy  "eseldoek"  (E2)  verskyn  het.  "Die  nagtelike  hemel  word  'n  si- 
kloon  van  sonne"  (E3)  dui  nie  slegs  op  die  verandering  wat  in  hierdie  tyd  in 
sy  werk  te  bespeur  is  nie  — "word"  wys  waarskynlik  hier  op  die  teenstelling 
tussen  sy  twee  heeltemal  verskillende  interpretasies  van  'n  sterrenag,  aan- 
gesien  hy  twéé  skilderye  geskep  het  met  die  titel  "Sterrenag",  die  een  'n 
kalm  en  helder  sterrenaglandskap  wat  hy  voltooi  het  in  1888  in  Arles  toe  dit 
nog  met  hom  goed  gegaan  het,  en  dié  een  waarna  in  hierdie  gedig  verwys 
word  as  'n  "nagtelike  hemel  ...  'n  sikloon  van  sonne"  — 'n  skildery  waarin 
die  dwarrelstorm  van  sterre  wat  soos  sonne  lyk  'n  baie  duidelike  weerspieë- 
ling  is  van  sy  verwarde  geestestoestand  toe  hy  die  werk  in  Junie  1889  vol- 
tooi  het.  In  dié  tyd  skilder  hy  nog  steeds  blomme  (soos  in  Arles),  maar  ál  sy 
weergawes  daarvan  toon  iets  van  'n  bevreemding  soos  ook  aangedui  in  E4: 
"'n  amandeltak  bloei  onophoudelik  teen  die  vervreemde  turkoois  lug".  Sy 
voorliefde  vir  sterk,  hartstogtelike  kleure  blyk  onder  andere  uit  "turkoois 
lug"  (E4)  en  "inkblou  ruim"  (E5),  maar  veral  sy  besondere  voorliefde  vir  alle 
skakeringe  van  blou,  veral  die  kobaltblou  waarvan  daar  sprake  is  in  E5: 
"Stort  Auvers  se  kerk  of  dans  dit  in  die  inkblou  ruim?"  ("Die  kerk  by 
Auvers"  — Junie  1890).  Daarom  word  hierdie  tydperk  in  sy  lewe  selfs  be- 
stempel  as  sy  "blou  tydperk"  — in  byna  ál  sy  skilderye  het  die  oorheersende 
blou  sy  neerslagtigheid  en  geestesversteurdheid  gesimboliseer.  Sy  wanke- 
lende  geestestoestand  word  ook  duidelik  in  E5:  "Stort  Auvers  se  kerk  of 
dans  dit  ...?".  "Die  hospitaal  se  binnehof"  (E6)  is  'n  verwysing  na  'n  werk 
wat  hy  geskilder  het  toe  hy  weens  swak  gesondheid  (as  gevolg  van  uiterste 
armoede)  in  'n  hospitaal  te  Arles  opgeneem  is:  "Die  binnehof  van  die  hospi- 
taal  by  Arles"  (Junie  1889).  "oop  velde"  (E6)  is  hier  in  ironiese  sin  gebruik, 
omdat  die  "binnehof"  van  die  hospitaal  in  werklikheid  'n  ruimte  is  wat  dui 
op  vasgekeerdheid  en  die  naderende  dood,  soos  gesuggereer  in  "doodsiek 
somerwandeling"  (E6).  Sy  lewensverhaal  word  dus  in  strofes  B tot  E selfs 
tot  by  sy  dood  in  Julie  1890  opgeroep,  toe  hy  homself  geskiet  het  tydens  'n 
besoek  aan  sy  broer  Theo  in  Nederland. 

Met  Van  Gogh  se  lewe  klaar  besigtig  en  klaar  afgestap,  rig  die  waarnemer 

nou  weer  die  fokus  op  die  onmiddeilike  reële  ruimte:  "Buite  reën  dit  weer. 
Straatligte  brand  alreeds"  (F1).  Die  kort  sinne  is  hier  baie  funksioneel, 
omdat  dit  die  vlugtige  indrukke  van  Van  Gogh  se  werk  verskuif  op  'n  ander 
fokuspunt.  Met  ander  woorde:  die  wyse  van  waarneming  (impressionisties) 
het  dus  nie  verander  nie;  slegs  die  tydruimtelike  fokuspunt  vanaf  'n 
negentiende-eeuse  kunswerklikheid  na  'n  twintigste-eeuse  reële  werklik- 
heid.  ("Reële"  werklikheid  is  natuurlik  hier  relatief,  omdat  dit  steeds  verwys 
na  die  "reële"  werklikheid  bínne  die  gedig  en  nie  die  reële,  buitetekstuele 
werklikheid  nie.)  Met  "Ek  wil  voor  sluitingstyd  'n  poskaart  koop"  hervat  die 
waarnemer  die  beskrywing  van  haar  eie  handelinge,  waarin  die  veelvuldige 
enjambemente  van  G tot  I iets  weergee  van  die  ietwat  haastige,  vlugtige  af- 
stap  met  gevolglike  impressionistiese  (vlugtige)  indrukke  en  die  dringend- 
heid  om  nog  "voor  sluitingstyd"  'n  poskaart  te  koop.  Dis  nie  sonder  rede 
nie,  want  dit  gee  op  poëtiese  vlak  subtiel  maar  duidelik  aanwesig  ook  die 
dringendheid,  vurigheid  en  rusteloosheid  weer  wat  Van  Gogh  se  hele  lewe 
gekenmerk  het. 

In  strofe  G vat  haar  vingers  twee  poskaarte  van  skilderye  raak  wat  haar 
veral  opgeval  het  tydens  haar  kort  besigtingstog,  naamlik  "Die  saaier’ 
(Arles,  Junie  1888)  en  "Stillewe  met  oop  Bybel,  gebluste  kers  en  Zola  se 
Joie  de  Vivre"  (Oktober  1885),  met  die  onderskrif  "Na  zijn  vaders  dood". 
Dis  egter  nie  'n  lukrake  uitsoek  nie,  maar  die  selektiewe  raakvat  van  twee 
van  Van  Gogh  se  skilderye  met  'n  godsdienstige  tema  (vgl.  byvoorbeeld  die 
embleem  van  die  saaier  op  die  titelblad  van  die  nuwe  vertaling  van  die  Bybel 
asook  die  gelykenis  van  die  saaier).  Die  "maar"  in  G7  kan  dui  op  twee  ver- 
skillende  interoretasies  van  "'n  Korterige  kers  staan  wit  en  vlamloos  in  'n  hoë 
kandelaar/  maar  uit  die  bladsye  kom  daar  'n  koperlig"  (G6  en  7).  Dit  kan 
beteken  dat  alhoewel  die  vlam  van  die  kers  uitgedoof  is,  die  "koperlig"  asof 
vanself  uit  die  Bybel  skyn  en  dat  die  Lig  van  God  dus  nie  afhanklik  is  van  'n 
mensgemaakte  lig  om  Flomself  sigbaar  te  maak  nie.  Dit  kan  egter  ook  bete- 
ken  dat  die  waarnemer  nie  opgemerk  het  dat  die  Bybel  en  die  kers  op  die 
agtergrond  geskuif  is  teen  'n  byna  swart  agtergrondsvlak  omdat  daar  op 
dieselfde  doek  ook  plek  ingeruim  moes  word  vir  die  naturalis  Zola  se  werk 
oor  lewensvreugde  — "Joie  de  Vivre"  — nie.  Wat  verder  van  belang  is  van 
hierdie  skildery,  is  dat  Van  Gogh  dit  aan  die  einde  van  sy  sombere  Flollandse 
periode  geskilder  het  kort  na  die  dood  van  sy  predikantvader  en  dat  Van 
Gogh  hom  in  'n  mate  vry  gevoel  het  om  nuwe  idees  aan  te  neem  — vandaar 
ook  sy  verhuising  kort  daarna  na  Frankryk.  Myns  insiens  neem  die  waarne- 
mer  dus  slegs  uit  Van  Gogh  se  werke  dít  wat  vir  haarself  van  waarde  is;  sy 
neem  dus  selektief  waar  sodat  sy  nié  noodwendig  'n  feitelik  juiste  interpre- 
tasie  van  Van  Gogh  se  werk  hóéf  te  gee  nie  (dit  was  sekerlik  ook  nie  die  pri- 
mêre  doel  van  die  gedig  nie),  maar  'n  persoonlike  verinnerliking  en  verwer- 
king  van  die  waargenomene  tot  dit  wat  vir  haarself  van  waarde  is  en  waar- 
mee  sy  haarself  kan  identifiseer. 

Daarom  mág  sy  maar  in  strofes  Fl  en  1 sê:  "Ek  het  'n  menselewe/  in  een 

klein  rondte  afgestap/ / en  donker  het  dit  nie  oorweldig  nie”,  want  dít  is  wat 
sy  in  haar  lewe  saamneem  as  sy  die  aand  instap  — "die  reuseson/  waarteen 
sy  donker  saaier  loop"  (G1  en  2),  "die  Bybel"  (G4)  en  "donker  (sal)  dit  nie 
oorweldig  nie"  (II).  In  werklikheid  is  Van  Gogh  se  lewe  egter  tóg  deur  sy 
donker,  wanhopige  geestestoestand  oorweldig  — selfs  tot  in  sy  selfmoord. 
Per  slot  van  sake  gaan  dit  tog  ook  by  die  post-impressionisme  nie  om  die 
presiese  weergawe  van  die  werklikheid  nie,  maar  juis  om  die  persoonlike 
interpretasie  van  die  vlugtige  indruk,  waarvan  Van  Gogh  as  skilder  en  Lina 
Spies  in  hierdie  gedig  uitmuntende  eksponente  is. 


Voetnoot 

Hoofletters  verwys  na  strofes  en  syfers  na  versreëls. 

Ria  Smuts 

Binne  'n  ligblou  Middeleeuse  nag 


1 

In  sy  opstel  "Die  stof  staan  by  die  orrel"  bespreek  Van  Wyk  Louw  die  uit- 
drukkingsvermoë  van  Afrikaans  (1958:  77—78).  Hy  verwys  na  die  geleerdes 
uit  die  vroeë  dae  wat  gespot  het  met  die  taal  se  armoede  en  beweer  het  dat 
dit  net  geskik  sou  wees  vir  die  uitdrukking  van  die  eenvoudigste  dinge.  As 
boetedoening  in  die  hiernamaals  bedink  hy  dan  vir  die  spotters  dié  taak:  om 
so  elke  eeu  'n  stukkie  Afrikaans  te  moet  parafraseer.  Hy  verlustig  hom  in  die 
wroeging  en  skaamte  van  "oorlede  waardige  ou  manne"  as  die  volgende 
vier  reëls  uit  Joernaa!  van  Jorik  voor  hulle  gelê  sou  word: 


Het  ek  die  bygelowe  van  die  gees 
binne  'n  ligblou  middeleeuse  nag 
en  al  die  karnavalle  van  die  vlees 
met  blote  brein  besweer  tot  helder  dag? 

(Opperman  1949:  58,  776  - 779). * 

Van  Wyk  Louw  het  sy  strafwerk  goed  gekies,  want  bogenoemde  kwatryn  is 
moeilik  genoeg  om  nie  net  vervloë  geleerdes  nie,  maar  ook  die  byderwetse 
leser  met  nederigheid  te  slaan.  Dit  is  egter  so  'n  belangrike  moment  in  die 
gedig  dat  dit  nodig  is  om  dié  teksgedeelte  te  probeer  interpreteer. 

As  vertrekpunt  is  'n  voorlopige  parafrase  nodig: 

Het  ek,  soos  'n  Middeleeuer  in  sy  skemer  (fisies; 
swak  verligte  ruimte;  geestelik:  in  die 
periode  voor  die  ontwaking,  die  Renaissance): 
dus,  met  my  beperkte  verstand,  probeer  om  die 
irrasionele  werkinge  van  die  gees  én  die  drifte 
van  die  liggaam  te  verklaar/te  rasionaliseer? 


Daar  is  genoeg  sleutels  in  hierdie  reëls  om  'n  spesifieke  Middeleeuer  te  her- 
ken:  hy  wat  in  'n  hooggewelfde,  beknopte  Gotiese  kamer,  waar  die  maanlig 
triestig  inskyn,  omring  van  stowwerige  boeke  en  dose  vol  instrumente,  in 
ontgogeling  uitroep  "...  dass  wir  nichts  wissen  kónnen!"  (Goethe,  s.a. 
1:18).  Herken  'n  mens  Faust,  en  besef  jy  dat  Jorik  Faust  in  homself  herken, 
gaan  'n  belangrike  interpretasiemoontlikheid  oop.  Die  Faust-parallel  tref 
Jorik  eers  wanneer  hy,  in  sy  angsvlug  van  Dabor  af,  flitse  insig  in  sy  lewens- 
verloop  kry.  Kyk  'n  mens  van  hierdie  moment  af  terug,  word  dit  duidelik  dat 
Jorik  verbasend  baie  gemeen  het  met  Johannes  Faust  in  al  sy  variasies. 


1. 


Vir  die  gerief  van  lesers  wat  genommerde  uitgawes  het,  verskaf  ek  ook  die  reëlnommers 
na  die  bladsynommers. 

Agter  al  die  Faust-weergawes  staan  daar  'n  historiese  figuur,  gebore  1480, 
wie  se  lewensverhaal  in  1587  opgeteken  is  in  die  volksboek  Historia  von  D. 
Johann  Fausten,  later  ontwikkel  is  deur  Marlowe  (1604)  en  tot  'n  hoogte- 
punt  gevoer  is  deur  Goethe  (1808  en  1831).  Vir  die  doel  van  hierdie  bespre- 
king  word  Lessing  se  onvoltooide  weergawe,  die  toneel-  en  poppekas- 
weergawes,  die  Engelse  volksboek  en  ander  variante  nie  betrek  nie.^ 

Jorik  se  poging  om  "met  blote  brein"  die  onpeilbare  te  probeer  peil  kan  dan 
teruggevoer  word  tot  die  volksboek  se  Doktor  Faustus,  'n  man  van  "geler- 
nigen  und  geschwinden  Kopfs"  (Historia,  s.a.:  16).  Omdat  sy  studies  hom 
nie  bevredig  het  nie,  het  hy  hom  aan  die  nekromansie  gewy,  "...  nahme  an 
sich  Adlers  Flúgel,  wollte  alle  Grúnd  am  Himmel  und  Erden  erforschen  ..." 
(Historia,  s.a.:  17).  Sy  soeke  na  kennis  het  spoedig  ontaard  in  'n  najaag  van 
avontuur,  plesier  en  boosheid.  Ook  Marlowe  se  Doctor  Faustus  het  probeer 
om  met  sy  verstand  sy  menslike  perke  te  oorskry: 


"Here,  Faustus,  tire  thy  brains  to  gain  a deity!" 

(Ward,  1962:  6). 

Hy  het  verder  wins,  plesier,  krag,  eer  en  alvermoëndheid  begeer.  Jorik 
staan  in  die  meeste  opsigte  naaste  aan  Goethe  se  Faust.  Dit  blyk  reeds  uit 
die  formulering.  Sleutelwoorde  in  die  tersaaklike  kwatryn  is  o.a.  "ligblou", 
"nag",  "karnavalle",  "brein"  en  "besweer  tot  helder  dag",  wat  respektie- 
welik  sou  kon  verbind  word  met  "das  Liebe  Himmelslicht/Trúb  durch 
gemalte  Scheiben  bricht"  (Goethe,  s.a.  I,  19),  "Nacht"  (Goethe,  s.a.  I:  18), 
"Tiefen  deur  Sinnlichkeit  (Goethe,  s.a.  I:  69)  en,  die  laaste  twee  verwysings 
saam,  met  Faust  se  gesprek  met  die  skedel: 

"Als  dass  dein  Hirn,  wie  meines,  einst  verwirret  Den  lichten  Tag  gesucht  und  in  der 
Dámmrung  schwer,  Mit  Lust  nach  Wahrheit,  jámmerlich  geirret? 

(Goethe,  s.a.  I:  29). 

Dié  hele  aanhaling  word  tewens  deur  die  betrokke  Opperman-teksgedeelte 
geaktiveer.  (Dink  Jorik  dalk  ook  aan  Yorick?) 

Jorik  se  insig  dat  hy  'n  Faust  is,  wek  'n  ander  belangrike  parallel:  hul  albei  se 
bemoeienis  met  die  alchemie.  Die  alchemis  se  pogings  was  daarop  gemik 
om  uit  onedel  metale  goud,  en  ook  silwer,  te  maak.  Faust  was  letterlik 
alchemis^;  Jorik  metafories.  Wanneer  die  beeld  van  die  alchemis  terug- 


2.  Kyk  hiervoor  o.a.  na  Palmer  en  More,  936. 

3.  Dat  Faust  se  bedrywighede  binne  die  dampkring  van  die  alchemie  plaasgevind  het, 
word  uitvoerig  bespreek  in  die  hoofstuk  "Áusseres  und  inneres  Gold  — Faust  als  Alche- 
mist  und  Magier"  in  Gúnther  Mahal  se  studie  oor  Faust  (1980:  299—  315).  Een  van  die 
belangrike  kenmerke  van  die  alchemis  en  magiër  is,  volgens  Mahal,  sy  dualistiese  aard: 
enersyds  introverte  denker;  andersyds  ekstroverte  dader.  Die  werklike,  historiese  Faust 
het  — volgens  Trithemius,  ab  van  die  St.  Jakob-klooster  by  Wúrzburg,  van  homself 
gesê  "...  dass  er  in  der  Alchemie  von  allen,  die  je  gewesen,  der  Vollkommenste  sei  ..." 
(Vólker,  1975:  16) 

tuimel,  ontstaan  'n  ketting  van  insigte:  die  idealistiese  ontdekkingsvaarte 
was  wesenlik  'n  soeke  na  die  "Goue  Stad"  (dié  van  die  ou  reisigers,  maar 
ook  Johannesburg).  Die  verraad  (in  albei  gevalle)  word  verbind  met  "silwer- 
linge"  en  die  hele  wanhopige  insig  kulmineer  in  reëls  796—799  (p.  59)  waar 
wins  aan  goud,  silwer  en  aardse  skatte  gestel  word  teenoor  die  verlies  aan 
goddelike  "kostelike  en  skitterende  dinge".  (Dit  is  interessant  dat  die  ge- 
stalte  van  die  alchemis  ook  voorkom  in  Opperman  se  gedig  "Toorklip" 
(1954:  42)  wat  uit  dieselfde  periode  as  die  Joernaa!  stam.  Daar  staan  dié 
beeld  sentraal  en  word  die  "ek"  — en  die  mens  — eksplisiet  aan  die 
alchemis  gelykgestel.) 

Met  Jorik  se  besef  dat  hy  die  duisterhede  van  gees  en  liggaam  probeer  be- 
sweer  het,  dit  dus  waarskynlik  probeer  ontken  of  goedpraat  het,  maar  dat 
hy  eintlik  deurentyd  die  aardse  bo  die  geestelike  gesoek  het,  bely  hy  sy 
menslike  gespletenheid.  Faust  het  van  homself  gesê: 

"Zwei  Seelen  wohnen,  ach!  in  meiner  Brust  ..." 

(Goethe,  s.a.  I:  45). 

Die  een  klou  aan  die  aarde;  die  ander  beur  omhoog.  Net  so  nadruklik  het 
Jorik  kort  tevore  (p.  56,  741)  sy  "dubbele  aard"  erken. 

2 

Die  ooreenkoms  tussen  Faust  en  Jorik  is  nie  beperk  tot  wat  in  dié  gedeelte 
van  die  teks  deur  Jorik  self  gedink  word  nie.  Kyk  'n  mens  na  die  res  van  die 
gedig,  word  dit  spoedig  duidelik  dat  Opperman  op  'n  subtiele  wyse  'n  inter- 
tekstuele  gesprek  aanknoop  waarin  teks  na  teks,  terug  in  die  tyd,  begin 
meepraat.  Goethe  se  Faust  wek  Lessing  se  (onvolledige)  weergawe;  dié 
roep  Marlowe  s'n  op,  en  via  die  Engelse  volksboek  praat  almal  saam  met  die 
oerteks,  die  Historia  von  D.  Johann  Fausten  — en  dan  het  ek  nog  nie  al  die 
toneel-  en  poppespelweergawes  en  andere  genoem  nie.  Dat  Jorik  hom  op 
dié  wyse  aan  voorgangers  verbonde  sou  voel,  word  bewys  deur  die  sleutel- 
reël:  "...  alles  stroom  deur  grens  en  eeu  aaneen."  (p.  15,  192).  Hierdie  kon- 
tinuïteitsgedagte  vorm  'n  deurlopende  tema  in  die  gedig  (Van  Heerden, 
1963:  110;  Malherbe,  1958:207;  Cloete,  1953:  110-112).  Dit  isverder  bete- 
kenisvol  dat  Jorik  ook  gestalte  van  die  digter  is,  soos  aangetoon  deur  N.P. 
van  Wyk  Louw  (Grové,  1974:  38)  en  dat  sy  naam  skakel  met  Opperman  se 
eie  name  (Antonissen,  1955:  270).  So  kom  Diederik  Johannes  Oppermaxi^ 
uiteindelik  ook  in  verbinding  met  Johann  Wolfgang  von  Goethe  via  hul  albei 
se  skeppinge  en  voer  hul  'n  gesprek  oor  die  digterskap. 

Jorik  se  lewensloop  begin  vir  die  leser  in  die  duikboot  waar  hy,  in  die  gesel- 
skap  van  Manuel  en  Dabor,  wag  om  aan  land  te  gaan.  Goethe  se  Faust  bevat 
'n  proloog  in  die  hemel  waaruit  dit  blyk  dat  die  Heer  vir  Mephisto  verlof  gee 
om  Faust  van  sy  oerbron  af  te  sny.'*  Hoewel  ons  geen  voorkennis  omtrent 


4.  "Zieh  diesen  Geist  von  seinem  Urquell  ab  ..."  (Goethe  I s.a.:  16) 

Jorik  het  nie,  is  dit  duidelik  dat  hy  self  ervaar  dat  'n  lossnyproses  by  hom 
plaasgevind  het.  Reeds  in  die  duikboot  is  daar  by  hom  blyke  van  'n  terug- 
hunkering  na  'n  ander  oord  (p.  5,  38).  Dit  kom  later  weer  na  vore  (veral  p. 
22,  318—  320).  Manuel  en  Dabor  toon  ooreenkoms  met  die  goeie  en  slegte 
engel  wat  Marlowe  se  Faustus  aanvanklik  adviseer.  Waar  Goethe  se  Faust 
sy  skadukant  as  deurlopende  begeleier  kry,  dra  Jorik  dit  binne-in  hom 
saam. 

Met  die  losraak  van  die  oerbron,  kom  'n  vasraak  aan  die  aarde.  Anders  as 
Jorik  wat  die  nuwe  land  aarselend  betree  en  aanvanklik  nie  tuis  voel  nie  (p. 
44,  22),  het  Faust  reeds  voor  hy  op  sy  verkenningstog  vertrek,  'n  sterk 
begeerte  om  met  die  natuur  te  versmelt  (Goethe,  s.a.  I:  19).  Teen  die  einde 
van  sy  lewe  bely  Jorik  egter: 

"Ek  het  aan  alles  dan  te  vas  geraak 
om  van  sy  malva  en  sy  mens  te  skei." 

(p.  55,  738-739). 

Vasraak  aan  die  mens  beteken,  vir  albei  van  hulle,  'n  vasraak  aan  die  vrou. 
Pas  nadat  Faust  die  ooreenkoms  gesluit  het  wat  Mephisto  tot  diensbaarheid 
verbind,  sê  hy  dat  hulle  in  die  dieptes  van  die  sinnelikheid  hul  gloeiende  pas- 
sie  moet  gaan  stil.  Hulle  moet  hul  stort  in  die  stroming  van  die  tyd.  Die  volle 
bestaan  moet  driftig  verken  word: 


"Nur  rastlos  betátigt  sieh  der  Mann." 
(Goethe,  s.a.  I:  69). 


Hierdie  rustelose  daadkragtigheid  dryf  hom  voort  op  aarde,  selfs  tot  byna 
aan  die  einde  van  sy  lewe,  wanneer  hy  weer  sê: 

"Die  Tat  ist  alles  ..."  (Goethe,  s.a.  II:  223). 

Jorik  leef  aanvanklik  passiewer,  gedistansieerder.  Die  eerste  werklike  aan- 
duidings  van  sterk  gemotiveerdheid  kom  voor  wanneer  hy  sy  makkers  tot 
opstand  aanspoor:  "Wees  voorbereid",  "soek  , "sny  ..." , "maak  ..." 
en  "Raak  in  verset  ..."  (p.  32,  426  —432).  Sy  betrokkenheid  by  Erna  waar- 
van  die  leser  bewus  is,  is  ook  veel  gedempter  as  Faust  se  hartstog  vir  Mar- 
garete,  en  later  Helena.  Van  Faust  se  rustelose  manlike  drif  klink  daar  wel 
iets  na  in  sy  gedagtes: 

"'n  Man  is  met  sy  werk 

'n  Jupiter,  'n  swaan  in  hoë  vlug  ..." 

(p.  33,  437  -438). 

Vir  die  Jorik-Faust-parallel  is  dit  wel  betekenisvol  dat  Jorik  — soos  Faust  — 
die  vrouegestalte  in  'n  spieël  sien  verskyn.  (p.  29,  35;  Goethe,  s.a.  I:  95; 

Goethe,  s.a.  II:  75) 

Kyk  'n  mens  verder  as  die  spesifieke  vrou  na  "die  ewig-vroulike",  word  die 
ooreenkoms  tussen  Jorik  en  Faust  baie  sterker.  Jorik  se  koms  uit  die  see 
was  soos  'n  geboorte  en  hy  voel  'n  noue  verbondenheid  met  die  oervog.  Die 
ou  vrou,  Wiesa,  beïnvloed  hom  aanvanklik  sterk.  Later  raak  hy  betrokke  by 
Erna.  In  die  laaste  afdeling  is  dié  twee  vroue  deel  van  die  enkele  beeld  wat 
Jorik  behou  (p.  53,  698—699).  Ten  slotte  keer  hy  terug  tot  die  water.  Faust 
se  hartstog  voer  hom  eers  na  Margarete,  daarna  daal  hy  af  in  die  ryk  van  die 
moeders,  sluit  later  'n  droomhuwelik  met  Helena  en  word  ten  slotte  verlos 
in  Maria.  Sy  strewe  kulmineer  in  die  slotreëls  van  Faust  II: 


“Das  Ewig  — Weibliche 
Zieht  uns  hinan." 


In  hierdie  drif  sluit  Faust  en  Jorik  sterk  by  mekaar  aan. 

Faust  se  strewe  na  die  ewig-vroulike  toon  ook  in  'n  ander  opsig  'n  ooreen- 
koms  met  Jorik.  Hy  reis  eweneens  deur  verskillende  tydsvlakke:  eers  die 
tydgenootlike  Middeleeuse  wêreld,  dan  die  ryk  van  die  moeders,  die 
tydlose,  mistieke  bewakers  van  die  ideë-ruimte,  en  dan  verhuis  hy  na  die 
Klassieke  wêreld.  Jorik  ervaar  die  verre  verlede  in  die  duikboot.  Die  meer 
onlangse  verlede  word  deur  Wiesa  aangevul. 

Dié  belewing  van  'n  verlede  waaraan  hy  gebonde  is,  sal  verderaan  weer  ter 
sprake  kom.  In  dié  stadium  kan  dit  interessant  wees  om  vir  'n  oomblik  die 
spesifieke  Faust-Jorik-parallel  te  laat,  en  te  kyk  na  ander  gemeenskaplike 
elemente  in  die  Joernaal  en  die  twee  dele  van  Faust.  In  aansluiting  by  die 
idee  van  kontinuïteit  verdien  die  Homunculus-gestalte  uit  Faust  II  ook  aan- 
dag.  Hy  word  deur  Wagner,  Faust  se  opvolger  in  die  laboratorium,  in  'n  fles 
geskep.  In  'n  sekere  sin  is  hy  dan  ook  'n  Faust-voortsetting.  Hy  voer  vir 
Faust  na  die  Klassieke  wêreld.  Spoedig  begin  hy  benoud  voel  in  sy  fles  en 
hy  ontwikkel  'n  dringende  behoefte  om  liggaamlik  te  ontstaan.  Proteus 
adviseer  hom  en  sê  dat  hy  diep  in  die  see  moet  begin  en  stadig  moet  groei. 
Op  die  rug  van  Proteus,  wat  die  gedaante  van  'n  dolfyn  aanneem,  word 
Homunculus  dan  die  see  in  gedra  (". . . en  die  gidsie  koers  hou  bo  die  haai  se 
rug  ..."  (p.  55,  731)?)  Onderweg  ontwikkel  hy  egter  so  'n  hartstog  vir  Gala- 
tee  dat  hy  haar  tegemoet  sweef,  sy  glas  te  pletter  stamp  teen  haar  troon  en 
in  sy  dood  met  die  see  verenig  word.  Dit  laat  dink  'n  mens  aan  Jorik  in  die 
duikboot  waar  hy  vrees  dat  die  dun  wand  kan  meegee  en  hulle  sal  vergaan, 
maar  veral  aan  die  slot,  waar  die  klokboei  bars  en  Jorik  verenig  word  met 
die  water. 

Noukeurige  lees  lewer  nóg  interessante  gemeenskaplike  elemente  by  die 
verskillende  tekste  op.  Ek  noem  net  een.  Die  "karnavalle"  van  p.  58,  778 
wys  onder  andere  terug  na  "harlekynpak"  (p.  29,  361 ) wat  verband  hou  met 
die  maskerbal  waarmee  die  afdeling  "Granaat"  begin.  Faust  is  goëlaar  en 
vermommingskunstenaar  by  uitnemendheid  (vgl.  die  karnaval,  Goethe,  s.a. 

II;  20).  Die  begoëling,  die  visioen,  die  skim  en  die  fantasie-optog  vorm  'n 
belangrike  deel  van  sy  lewensloop.  Dié  bedrywighede  waarin  werklikheid  en 
skyn  verwar  raak  in  Faust,  en  die  maskerade-verwysings  in  die  Joernaal, 
sluit  aan  by  die  dualisme  van  Jorik  en  Faust  se  persoonlikhede. 

3 

Maar  nou  moet  ek  terugkeer  na  die  slotgedeelte  van  Opperman  se  gedig. 
Dit  is  die  uur  wat  Jorik  so  lank  gevrees  het  (vgl.  p.  53,  691;  p.  56,  746—747). 
Hierin  stem  hy  ooreen  met  Marlowe  se  Doctor  Faustus  wat  sy  uur  in  angs 
afwag; 


"...  the  time  will  come,  and  he  will  fetch  me  ..."  (Ward,  1962:  50). 

Hierdie  uur  breek  vir  Jorik  aan  wanneer  hy  die  kroeg  se  deur  oopswaai  "... 
op  'n  basuin  wat  oor  die  gebou  en  gebergte  blaas  ..."  (p.  57,  761  —762.  Hy 
hoor  God  met  hom  praat  "...  met  groot  geluid  ..."  (p.  58,  794).  Daarmee 
ervaar  hy  wat  Marlowe  se  Faustus  ook  belewe  het;  'n  klok  wat  slaan,  don- 
der  en  blits.  Die  oer-Faust  van  die  volksboek  ervaar  'n  geweldige  storm; 


"...  dass  gegen  dem  Haus  her  ein  grosser  ungestijmer  Wind  ginge,  so  das  Haus  an  allen 
Orten  umgabe,  als  ob  es  alles  zugrunde  gehen  und  das  Haus  zu  Boden  reissen  wollte 
..."  {Historia,  s.a.:  122). 

As  Jorik  in  hierdie  oomblik  van  groot  vrees  en  groot  helderheid  homself  vir 
die  eerste  keer  bewustelik  met  Faust  vereenselwig,  dink  hy  hom  terug  deur 
die  gestaltes  van  ander  dualistiese  God/goud-soekers  tot  by  Judas.  In  dié 
flitsende  moment  dra  hy  die  las  van  alle  verraad  sedert  Judas,  deur  die  Mid- 
deleeue  en  die  Renaissance  tot  op  daardie  oomblik.  Dit  is  'n  bestekopname 
van  'n  bestaan  waarin  telkens  verkeerd  gekies  is.  Die  oer-Faustus  het  uitge- 
roep; 


"0  ich  armer  Verdammter  ...  Ach,  du  ewige  Verdammnus,  so  du  vom  Zorn  Gottes  also 
inflammiert  ..."  {Historia,  s.a.  117—118).  Ook  hy  word  Judas  genoem  {Historia,  s.a. 
117). 

Jorik  vra; 

"0  watter  wraak  sal  daar  nou  oor  my  kom  ..."  (p.  59,  800). 

Soos  vir  Goethe  se  Faust  bly  vir  dié  mens-van-alle-tye  net  die  reddende 
genade  van  God.  Dit  word  deur  Manuel  aan  Jorik  betoon; 

"Ek  kan  nie  saam!  Ek  het  verraad  gepleeg  en  ongeregtigheid  ..."  — "Kom,  in  Sy  naam. 
Ek,  wat  hier  eenmaal  in  die  tyd  en  vlees  ook  was,  neem  jou  in  Sy  genade  saam."  (p.  59, 
808  - 811). 


Hierdie  strofe  vorm  die  dramatiese  einde  van  die  gedeelte  wat  begin  met 
reël  776  op  p.  58,  d.w.s.  die  kwatryn  waarop  dié  analise  toegespits  was. 
Hoewel  hierdie  teksgedeeltes  dus  kennelik  na  mekaar  uitreik,  is  daar  ook  'n 
ander  aanduiding  dat  verbandlegging  nodig  is.  Kyk  'n  mens  na  die  rym,  is 
dit  opvallend  dat  die  kwatryne  se  eerste  en  derde  reëls  almal  assoneer.  As  jy 
dan  "vlees"  by  albei  in  rymposisie  aantref,  is  dit  duidelik  dat  klank  in  bereke- 
ning  gebring  moet  word  by  die  interpretasie. 

In  die  eerste  kwatryn  staan  "gees"  en  "vlees"  in  rymposisie  tot  mekaar;  ook 
"dag"  en  "nag".  Dié  kerne  gee  die  essensie:  die  "ek"  het  "gees"  en 
"vlees"  binne  die  "nag"  tot  "dag"  (probeer)  besweer.  In  die  tweede 
kwatryn  is  daar  die  opvallende  herhaling  van  "ek"  en  dan  die  reeks  wat 
saamklink:  "saam",  "verraad",  "naam",  "genade"  en  weer  "saam".  Die 
eerste  "ek"  (Jorik)  sien  "saam"  as  onmoontlik  weens  "verraad";  die 
tweede  ek  (Manuel),  daarenteen,  plaas  "(Sy)  naam"  en  "genade"  binne 
dieselfde  verband  en  dan  kom  "saam"  wel  daarby.  Dat  Opperman  "vlees" 
as  rymwoord  in  die  kwatryne  herhaal,  wys  op  die  besondere  belangrikheid 
van  dié  woord.  Ek  meen  dat  dit  klem  daarop  wil  laat  val  dat  Manuel  se  eie 
ervaring  van  die  vlees  hom  in  staat  stel  om  genade  te  betoon  aan  Jorik  se 
"karnavalle  van  die  vlees".  Teenoor  Jorik  se  "blote  brein"  staan  dan  die 
groot  en  deernisvol-begrypende,  vergewende  God. 

Universiteit  van  Stellenbosch 

Wium  van  Zyl 
Die  Brode 


Op  'n  winterplaas  in  die  Karooveld  onderkant  Sutherland  se  plato  kry  ek 
hom,  die  oud-skaapwagter  wat  'n  leeftyd  in  die  bossieveld  deurgebring  het 
en  glo  tog  van  soveel  weet.  Inkennig  oor  my  bandmasjien  is  hy  nie,  al  sal  hy 
nie  aldag  sulke  dinge  en  dit  nog  in  die  hande  van  stadsmenere  sien  nie. 
Hy  sit  op  'n  nerf-af  stoeltjie  voor  'n  ewe  nerf-af  huisie  naby  die  groot  plaas- 
huis  wat  hy  oppas  tot  die  boer  en  sy  gesin  vir  die  winter  met  die  skape  kom. 
'n  Peperboom  se  skadu  val  oor  ons  en  ons  kyk  uit  oor  die  werf  na  die  kloof 
met  sy  groen  doringbome  en  die  kliprantjie  oorkant. 

Dis  hier  voel-voel  en  daar  raak-raak.  Ou  rympies  en  liedjies  waaragter  ek 
eintlik  is,  ken  hy  nie.  Hy  is  'n  christenmens  en  het  hom  nooit  met  'n  dansery 
en  drinkery  opgehou  nie. 

Ek  dink  byna  met  heimwee  én  'n  skuldgevoel  aan  die  Sutherlandse  bruin- 
mense  wat  nog  net  gisteraand,  ondanks  hierdie  wêreld  se  koue  somerweer 
vlammend  van  die  Oem  Tas  wat  ek  so  oophand  geskink  het,  kon  sing  van 
pietela  pietela  die  bamboesbos,  van  askoektrap  en  later  dis  baie-baie  swaar 
om  'n  weeskind  te  wees,  hettie  maa  nie,  hettie  paa  nie  ... 

Maar  dan  tel  ons  die  draad  op  van  die  een  groot  gebeurtenis  wat  die  ouer 
geslag  Karoomens  uit  dié  dele  bly  onthou,  die  Boere-oorlog. 

"Nee,  ek  was  toe  nog  klong  by  die  huis.  Pa  het  skaap  opgepas  en  dan  bly 
ons  in  'n  kaia  op  die  buitepossie.  Agt  van  ons  kleingoed  en  Ma.  'n  Maer  tyd 
was  dit,  al  was  die  veld  mooi  en  die  skaap  goed  in  die  vleis!" 

"En  iets  van  die  oorlog  gesien  ...?" 

"Ja,  ek  onthou  hoe  het  die  Ingelse  kólums  gekom.  Die  blink  manne  op  die 
perde  en  die  kanonne.  En  hier  bo  waar  die  pad  op  die  rant  uitkom,  het  hulle 
nog  so  'n  kliphuisie  gebou  dan  sit  die  soldade  daarin  en  wag  vir  die  boere. 
Blokhuis  het  die  mense  dit  later  loop  noem.  Oorle  Pa  en  sy  broer  het  nog  toe 
alles  oor  was  van  die  sinkplate  gaan  afhaal." 

"En  die  boere?" 

"Nooit  gesien  baklei  nie,  al  het  ons  gehoor  van  hoe  die  kwaai  baas  Maritz 
op  Tontelboskolk  die  Ingelse  in  net  so  'n  blokhuis  vasgekeer  het.  Toe  maak 
hy  hulle  perde  dors  en  die  derde  dag  hardloop  hy  en  ruk  die  kraalhek  oop  en 
uit  is  die  perde  en  daar  gaat  die  boere  dik  van  die  rygoed  ... 

"Maar  gesien  het  ek  hulle  toe  eintlik  net  die  een  keer  gesien.  Kyk,  ons  was 
maar  klonkies  en  ons  moes  maar  by  die  pos  bly  en  by  Ma  en  jy  bruinmens 
het  nie  kon  kantkies  nie.  Op  'n  dag  kry  ons  te  hore  die  oorlog  is  verby  en  die 
boere  het  verloor. 

"'n  Maer  tyd  was  dit,  maar  Ma  kon  eenmaal  in  die  week  'n  bietjie  brood  bak 
met  die  meel  wat  die  nooi-hulle  van  die  grootwerf  af  gestuur  het.  Sy  had  so 
'n  buite-oond  soos  die  mense  in  die  tyd  gebruik  het.  Ons  werk  was  altyd  om 

net  die  regte  houtjies  bymekaar  te  maak  en  dit  het  ons  met  lekkerkry 
gedoen,  want  Ma  kón  vir  jou  bak! 

"'n  Dag  of  wat  na  die  tyding,  dit  was  juis  broodbakdag,  toe  gewaar  ons 
hulle,  die  troppie  boere.  Seker  so  'n  tien  of  twaalf. 

"Hulle  kom  met  die  skaappaadjie  nader  en  hulle  lyk  vir  jou  sleg.  Sonder 
perde  en  geweers.  Klere  flenters,  party  sonder  skoene  met  voete  wat  bloei. 
Maer  en  moeg,  wille  hare  en  baarde.  Party  ou  mense  en  party  sommer  kin- 
ders. 

"Hulle  kom  aan  na  onse  kaia.  Ons  staan  so  en  kyk,  ek  en  die  ander  kleintjies 
en  Ma.  Toe  gaan  staan  hulle  of  hulle  bang  is  en  net  een  man  kom  nader.  So 
'n  lange  met  'n  swart  baard.  Hy  vra  of  Ma  nie  vir  hulle  iets  te  ete  het  nie, 
hulle  het  al  dae  niks  meer  oor  hulle  lippe  gehad  nie. 

"Ma  het  nooit  baie  gesê  nie.  Sy  kyk  hom  net  so  en  loop  maak  toe  die  oond- 
deur  oop  en  gee  vir  hom  die  brode  in  'n  doekie  toegerol  teen  die  warmte. 
"Ja,  ek  sien  hom  nog  so  terugloop  na  die  ander  toe.  Hy  haal  sy  hoed  af  en 
die  ander  ook  en  toe  doen  hy  'n  gebed  ...  Nee,  die  boere  sal  ek  nooit  ver- 
geet  nie." 

Hy  los  eers  die  praat.  Saam  sit  ons  en  uitkyk  oor  die  son  op  die  kloof  en  die 
rantjie  en  'n  ligte  windjie  kom  roer  in  die  peperboom  soos  'n  groot  stilte. 


Adriaan  Roux 
Brílle 


MaarjuHe  oë  is  gelukkig, 
omdat  hulle  sien.  (Matt.  13:16) 

Jirre,  noulat  ek  nou  só  kortkierietjie  lóp  kerk  toe,  gee  dié  gedagtelóse  ouma 
se  bek  tog  kos,  Jirre.  Ek  het  'n  ding  wat  ek  moet  maar  nou  vir  Jirre  breek- 
maak. 

Jirre,  dis  nou  mos  my  oë.  Ek  kan  nie  die  naald  op  die  garing  meer  insteek. 
Maar  ek  had  mos  mói  brille  gehad  wat  my  skónseun  vir  my  gekóp  het,  maar 
die  drinkery  het  hom  nou  heel  speeklos  en  ek  sleep  maar  mos  met  die  kierie- 
geldjies  aan.  Hy't  my  eerste  gekom  vat  en  toe't  hy  met  my  na  die  brilman 
toe  gegaan.  Dié  het  vir  my  darie  brille  gegee.  Nou,  órlat  ek  kan  só  mói  sien 
in  darie  brille,  had  ek  mos  hier  buitekant  die  masjien  gekom  staanmaak.  Sit 
en  werk  ek  mos  nou  op  die  masjien.  Nou  toe't  ek  nou  klaar  is,  wat  ek  op- 
staan,  toe  kom  staan  hier  'n  flenderige  halfwasmannetjie  vór  die  deur.  Som- 
mer  só  'n  pramhóg  skaapwerfmannetjie.  Toe  kom  sê  hy  vir  my  hy's  tog  te 
honger.  Ek  moet  tog  as  ek  'n  broodjie  had,  al  is  dit  'n  droë  broodjie,  vir  hom 
gee.  Ek  sê  ek  hét,  maar  ek  wil  maar  eers  die  masjien  binnekant  lóp  staan- 

maak.  Só  toe't  ek  die  masjien  optel,  Jirre,  die  masjien  is  mos  swaar,  optel, 
toe  smaak  dit  nou  vir  my  my  brille  wil  van  my  oë  afval.  Toe  staanmaak  ek 
sommer  die  masjien  en  ek  sê  liewerster  moet  jy  breek,  maar  nie  my  brille. 
Haal  die  brille  af  en  sit  dit  só  op  die  tafel,  vat  die  masjien,  die  masjien  en  ek 
lóp  staanmaak  hom  in  die  huis.  Toe't  ek  uitkom:  my  brille  is  weg  en  die 
mannetjie  is  weg.  Ek  het  sós  'n  klein  kjend  hand-oor-die-kop  gestaan  en 
gehuil.  Ek  het  skón  traan  gehuil  ór  die  brille,  Jirre. 

Jirre,  ek  moet  maar  só  sukkel.  Kerk  toe  lóp  en  nou  sukkel.  Maar  praat  had 
ek  gepraat.  As  ek  só  hierlangs  lóp,  en  lóp  en  houvas  die  draad,  Jirre,  dan 
weet  ek  Jirre  bly  by  my.  Sal  só  aan  die  draad  lóp  en  houvas  totlat  ek  lag  is. 
Totlat  ek  kan  Jirre  se  vrede  só  mói  sien. 


Christo  van  Staden 

Die  dag  toe  ek  vir  my  'n  kat  in  'n  sak  gekoop  het 


'n  Bargain  by  die  Koelie  gewees.  Hy't  my  'n  klomp  voëls  ook  gegee  (katte 
vreet  voëls). 

Ek  het  die  sak  oor  my  skouer  gegooi  en  huis  toe  gestap.  Die  kat  het  gedink 
hy  is  'n  pram  en  het  soos  'n  baba  gehuil. 

Toe  ek  by  die  huis  kom  en  in  die  sak  kyk,  was  dit  toegeweb  van  die  kat  se 
lekkerkry.  Hy  het  die  voël  wat  ek  vir  hom  gegooi  het  verorber. 

Snags  het  die  kat  gekerm.  Dan  word  ek  bang  en  sit  regop  in  my  bed  en 
bewe.  As  ek  na  sy  oë  kyk,  lyk  dit  soos  fosfor  op  gemufte  kaas. 

In  die  oggend  is  hy  so  swart  soos  die  nag  wat  verby  is.  Ek  haat  die  kat 
omdat  ek  bang  is  my  paaie  kruis  met  syne.  My  blinde  vriend  haat  hom  ook. 
Dis  omdat  hy  so  stink.  Toe  sit  ek  'n  boks  vol  sand  in  sy  sak. 

Die  kat  het  so  gevreet  dat  ek  met  'n  hoenderboerdery  moes  begin.  Dit  was 
egter  nie  'n  sukses  nie  want  die  hele  Afrika  se  kafferbrakke  het  daarop  toe- 
gesak.  Hy  het  nietemin  bly  groei. 

Ek  dink  hy  was  mal.  Soms  het  hy  hom  verbeel  hy  is  Steve  Biko  wat  in  die 
tronk  mishandel  word.  Dan  lê  hy  en  kreun  en  kerm.  Sy  van  het  my  so  baie 
aan  'n  fiets  laat  dink  dat  ek  hom  gedurig  getrap  het.  Dit  het  die  gekerm 
natuurlik  vererger.  Eenkeer  het  hy  van  verontwaardiging  langs  die  boks 
geskyt. 

Ek  kon  dit  later  nie  meer  uithou  met  hom  in  een  kamer  nie.  Toe  gooi  ek  die 
sak  oor  my  skouer  en  stap  na  'n  ander  kamer.  Hy  het  soos  'n  baba  gehuil 
want  hy  het  gedink  'n  meid  abba  hom. 

Om  hom  fiks  te  hou  het  ek  met  hom  gaan  wandel.  Dan  het  hy  hom  soos  'n 
fetus  in  'n  baarmoeder  opgekrul.  Terwyl  ons  gestap  het,  het  hy  geluide 
gemaak  en  geskop.  Ek  het  egter  gemaak  of  ek  dit  nie  agterkom  nie  want  ek 

was  nie  bereid  om  vroedvrou  te  speel  nie. 

Een  dag,  toe  ons  na  'n  wandeling  by  die  huis  kom,  was  hy  woedend.  Ek  was 
moeg  en  het  my  aanvanklik  nie  daaraan  gesteur  nie.  Later  egter  het  ek  maar 
gemaak  of  ek  breyten  breytenbach  is  en  gedigte  geskryf  om  hom  te  paai. 
Om  hom  van  sy  frustrasies  te  verlos  het  ek  hom  'n  Franse  kookboek  present 
gegee.  Van  toe  af  weier  hy  om  enigiets  anders  as  African  Grey-papegaaie  te 
eet. 

Op  die  oomblik  is  hy  Nelson  Mandela.  Hy  het  te  swaar  geword  vir  die  wan- 
delings  en  lê  die  hele  dag  in  sy  sak.  Die  hele  Afrika  se  kafferbrakke  aanbid 
hom  omdat  hulle  te  bang  is  om  vir  hom  te  knor.  Ek  het  hom  met  'n  Bybel 
probeer  bekeer  maar  hy  het  my  goed  laat  verstaan  dat  hy  'n  ateïs  is  en 
boonop  self  'n  soort  god.  Hy  het  gesê  ek  beter  begin  kruip  as  ek  nie  pro-' 
bleme  wil  hê  nie. 

Hy  word  by  die  dag  groter.  Hy  het  darem  ingesien  dat  ek  nie  meer  African 
Greys  kan  bekostig  nie  en  is  tevrede  met  volstruise.  As  hy  klaar  geëet  het, 
lek  hy  sy  lippe  af.  As  sy  snorre  vuil  is,  vee  ek  dit  met  'n  handdoek  skoon.  Hy 
grom  die  hele  dag. 

Hy  kan  nie  meer  by  die  deur  uit  nie.  Ek  is  bang  hy  vrek  in  die  sak  en  dan 
doen  die  brakke  iets  aan  my. 

Ek  is  spierwit  gebewe. 

Ek  sit  dag  en  nag  op  my  bed  en  bid  met  my  laaste  bietjie  geloof  in  God  dat 
Hy  nie  'n  kat  van  die  ander  geslag  by  hom  in  die  kamer  laat  kom  nie. 


Wilna  Meyer 
Herfs 


Die  ritmiese  adagio  van  vallende  blare 
ritsel  op  ritsel  van  sagte  golwing 
Warm  geel,  ronde  rooi  roes 
subtiele  sekerheid  van  kaalte 
en  terugkeer  na  warm  grond. 

Joan  Hambidge 
Criticism,  Inc. 


Once  the  subject  is  firmly  established  at  the  center  of  the  analytical  domain,  the  task  of 
linguistics  is  one  of  deconstructing  the  subject,  of  explaining  meanings  in  terms  of 
systems  of  conventions  which  escape  the  subject's  conscious  grasp. 

— Jonathan  Culler 


Presies  vyftig  jaar  gelede  het  John  Crowe  Ransom  se  beroemde  artikel  'Cri- 
ticism,  Inc.'  verskyn.  Dié  artikel  begin  met  die  bekende  woorde  van  Ran- 
som:  'lt  is  strange,  but  nobody  seems  to  have  told  us  what  exactly  is  the 
proper  business  of  criticism.'  Hoewel  Ransom  dan  ook  allerlei  probleme 
poneer,  blyk  daar  tog  nog  antwoorde  te  wees  in  1937.  Wat  nie  hiermee 
beteken  dat  ek  dié  New  Critic  se  bydrae  wil  relativeer  óf  kleineer  nie.  Die 
probleem  lê  eerder  op  'n  ánder  vlak. 

Die  afgelope  paar  jaar  het  etlike  studies  die  krisis  in  die  moderne  literatuur- 
kritiek  ondersoek.  Hier  te  lande  het  Ronël  Johl  geskryf  oor  die  Kritiek  in  kri- 
sis,  terwyl  William  E.  Cain  se  The  Crisis  in  Criticism  in  die  VSA  verskyn  het. 
Ook  die  bekende  literatuurgeskiedskrywer  René  Wellek  het  by  geleentheid 
vir  Roland  Barthes,  Susan  Sontag  en  lain  McGilchrist  aangespreek  oor  hul 
'against  criticism'-benadering  en  die  'erotiek  van  lees'  (Times  Literary  Sup- 
plement,  10  November,  1982). 

David  Lodge  het  stellig  dié  'krisis'  die  beste  opgesom  in  sy  voorwoord  tot 
Working  with  Structuralism:  'Literary  criticism  is  at  present  in  a state  of  cri- 
sis  which  is  partly  a consequence  of  its  own  success.  One  might  compare 
its  situation  to  that  of  physics  after  Einstein  and  Heisenberg:  the  discipline 
has  made  huge  intellectual  advances,  but  in  the  process  has  become 
incomprehensible  to  the  layman  — and  indeed  to  many  professionals  edu- 
cated  in  an  older,  more  humane  tradition'  (1986:  vii). 

Ons  weet  vandag,  in  1987,  nóg  minder  as  Ransom  wat  die  'proper  business 
of  criticism'  is  te  oordeel  aan  ál  die  'krisis'-boeke,  die  verskillende  skole  en 
benaderinge,  die  talle  misverstande  en  'misreadings'  — Lodge  het  méér  as 
gelyk  wanneer  hy  vervolg:  'This  incomprehensibility  is  not  simply  a matter 
of  jargon  — though  that  is  a real  stumbling  block;  more  fundamentally,  the 
new  criticism,  like  the  new  physics,  often  runs  counter  to  empirical  obser- 
vation  and  common  sense.  It  therefore  tends  to  alienate  and  exclude  the 
common  reader'  (1986:  vii).  Die  'modes'  binne  die  Afrikaanse  literatuurkri- 
tiek,  soos  onder  meer  die  Stilistiek,  Dekonstruksie,  en  die  jongste  Ideologie- 
kritiek,  het  aldrie  een  ding  in  gemeen:  die  sogenaamde  'common  reader' 
voel  dikwels  uitgesluit  van  die  literêre  debat  óf  mag  selfs  voel  dat  'n 
benadering/rigting  'n  bepaalde  kwessie  oordramatiseer.  Dit  is  egter  maar 
net  simptome  van  'n  dieper  óf  onderliggende  'probleem'  binne  die  litera- 

tuurkritiek  wat  hopelik  duideliker  na  vore  sal  kom  wanneer  ons  1937  teenoor 
1987  plaas. 


II 

Die  volledige  Ransom-aanhaling  lui  soos  volg:  'lt  is  strange,  but  nobody 
seems  to  have  told  us  what  exactly  is  the  proper  business  of  criticism.  There 
are  many  critics  who  might  tell  us,  but  for  the  most  part  they  are  amateurs. 
So  have  the  critics  nearly  always  been  amateurs;  including  the  best  ones. 
They  have  not  been  trained  to  criticism  so  much  as  they  have  simply  under- 
taken  a job  for  which  no  specific  qualifications  were  required.  It  is  far  too 
likely  what  they  call  criticism  when  they  produce  is  not  the  real  thing' 
(Lodge,  1983:  228). 

Ransom  se  opmerking  moet  binne  die  konteks  van  die  New  Criticism  en 
Practica!  Criticism  geëvalueer  word.  Vir  kritici  soos  Ransom,  I.A.  Richards, 
William  Empson,  T.S.  Eliot,  Allen  Tate,  e.a.  is  die  teks  'n  outonome,  d.w.s. 
selfgenoegsame,  eenheid.  Daar  word  ook  verwys  na  die  verbai  icon  en  die 
teks  ('Literary  work')  is  geslaagd  wanneer  die  dubbelsinnig  ('ambiguous') 
is.  W.K.  Wimsatt  Jnr.  en  Monroe  C.  Beardsley  se  beroemde  essays  'The 
intentional  fallacy'  (1946)  en  'The  affective  fallacy'  (1949)  is  eweneens  net 
binne  hierdie  konteks  relevant. 

Wat  beide  hierdie  teoretici  as  'n  'abuse  of  criticism'  ervaar,  is  vandag  aan- 
vaarbare  praktyk.  Dekonstruksie-kritiek  lees  dikwels  die  sogenaamde  inten- 
sie  van  die  skrywer  by;  of  reageer  selfs  daarteen.  Roland  Barthes  se 
S/Z(  1970/ 1974)  neem  Honoré  de  Balzac  se  klassieke  teks:  Sarrasine  (1830). 
Deur  hierdie  lisible  ('readerlyl  teks  búite  die  19e-eeuse  konteks  te  lees  en  dit 
in  561  leksias  op  te  deel,  maak  daarvan  'n  scriptible  (writerly)  teks. 

Die  Amerikaanse  'Reader-response  criticism'  is  hierteenoor  geïnteresseerd 
in  die  uitwerking  wat  die  teks  op  die  leser  het,  soos  die  studies  van  Stanley 
E.  Fish  en  Norman  N.  Holland  duidelik  illustreer. 

Om  terug  te  keer  na  Ransom.  Volgens  hom  kan  kritiek  ten  beste  gedefineer 
word  deur  te  vra:  'What  is  criticism  not?'  Veral  sy  eerste  stelling  is  vandag 
ongeldig: 

'Personal  registrations,  which  are  declarations  of  the  effect  of  the  art-work  upon  the  cri- 
tics  as  reader.  The  first  law  to  be  prescribed  to  criticism,  if  we  may  assume  such  author- 
ity^  is  that  it  shall  be  objective,  shall  cite  the  nature  of  the  object  rather  than  its  effects 
upon  the  subject.  Therefore  it  is  hardly  criticism  to  assert  that  the  proper  literary  work  is 
one  that  we  can  read  twice;  or  one  that  causes  in  us  some  remarkable  physiological 
effect,  such  as  oblivion  of  the  outer  world,  the  flowing  of  tears,  visceral  or  laryngeal 
sensations,  and  such  like;  or  one  that  induces  perfect  illusion,  or  brings  us  into  spiritual 
ecstasy;  or  even  one  that  produces  a catharsis  of  our  emotions.  Aristotle  concerned 
himself  with  this  last  in  making  up  his  definition  of  tragedy  — though  he  did  not  fail  to 
make  some  acute  analyses  of  the  objective  features  of  the  work  also’  (Lodge,  1972: 
235). 

Susan  Sontag  se  beroemde  artikel  'Against  interpretation'  is  in  1964  in  die 

gelyknamige  bundel  Against  interpretation  gepubliseer.  In  hierdie  essay 
argumenteer  Ms.  Sontag  téén  die  rasionele  tradisie  van  die  New  Critics  en 
haar  dictum:  'ln  place  of  a hermeneutics  we  need  an  erotics  of  art'  is  hier- 
van  bewys. 

Dit  is  egter  die  Franse  strukturalis  en  semioloog  Roland  Barthes  wat  in  sy 
opwindende  Le  p/aisir  du  text  (The  p/easure  ofthe  text,  1973/1975)  Kristeva 
se  konsep  van  jouissance  vérder  voer.  Jouissance  (te/<stase}  ondermyn  die 
eenheid  van  die  teks  en  dit  bevraagteken  die  'veilige,  triade  skrywer/teks/ 
leser. 

Die  volgende  passasie  in  The  p/easure  of  the  text  'oortree'  elke  reël  van 
Ransom:  'Thus,  what  I enjoy  in  a narrative  is  not  directly  its  content  or  even 
its  structure,  but  rather  the  abarasions  I impose  upon  the  fine  surface:  I read 
on,  I skip,  I look  up,  I dip  in  again.  Which  has  nothing  to  do  with  the  deep 
laceration  the  text  of  bliss  inflicts  upon  language  itself,  and  not  upon  the 
simple  temporality  of  its  reading'  (1975:  13). 

In  sy  studie  oor  Barthes,  Ro/and  Barthes  wys  George  R.  Wasserman  ewen- 
eens  op  die  'erotics  literature'  wat  elke  reël  van  konvensionele  kritiek  oor- 
tree  (1981:  97,98).  Die  te/<s  van  p/esier  (lisible)  veronderstel  'n  passiewe 
leser,  terwyl  die  tei<s  van  e/<stase,  oftewel  jouissance  (scriptib/e)  'n  aktiewe 
staat  impliseer.  Wasserman  skryf:  'Barthes  recognizes  that  what  he  needs 
here  is  a third  term  which  French  (and  English)  lacks,  one'  that  simulta- 
neously  covers  pleasure  (contentment)  and  bliss  (rapture)';  without  such  a 
term,  the  word  'pleasure'  must  sometimes  (as  in  the  title  of  the  book) 
include  'bliss',  and  at  other  times  be  opposed  to  it'.  Barthes  verduidelik  self: 
"I  cannot  avoid  this  ambiguity  because  I cannot  cleanse  the  word  'pleasure' 
of  meanings  I occasionally  do  not  want"  (Barthes,  1973:  19). 

Ter  wille  van  helderheid  aanvaar  ons  die  onderskeid  tussen  die  teks  van  ple- 
sier  en  die  teks  van  ekstase.  Eersgenoemde  teks  is  deel  van  ons  kultuur  en 
breek  nie  wég  daarvan  nie,  die  sg.  'readerly'  teks,  terwyl  laasgenoemde  teks 
ongemak  verskaf,  omdat  dit:  'imposes  a state  of  loss,  the  text  that  discom- 
forts  (perhaps  to  the  point  of  a certain  boredom),  unsettles  the  reader's  his- 
torical,  cultural,  psychological  assumptions,  the  consistency  of  his  tastes, 
values,  memories,  brings  to  a crisis  his  relation  with  language;'  (Berthes, 
1973:  14).  Dit  word  die  sogenaamde  'writerly'  teks  genoem. 

Barthes  wys  ook  daarop  dat  plesier  in  woorde  uitgespreek  kan  word;  eks- 
tase  is  woordeloos. 

Wasserman  het  gelyk  wanneer  hy  daarop  wys  dat  hierdie  soort  hedonistiese 
kritiek  in  wese  utopies  is  en  dat  die  konvensionele  kritiek  dit  met  argwaan 
bejeën.  Hy  skryf:  'light-hearted,  pleasurable  criticism  is  suspect,  thought  to 
be  untrustworthy'  (Wasserman,  1981:  98).  Die  tradisionele  kritikus,  soos 
Ransom,  glo  dat  hierdie  soort  subjektiwiteit  die  leser  se  oordeel  aantas. 
Barthes  het  later  jare  selfs  skerper  gereageer  op  die  konvensionele  kritiek  en 
in  sy  versameling  onderhoude  Le  grain  de  /a  voix  (The  grain  of  the  voice, 
1981/1985)  praat  hy  selfs  van  sy  begeerte  'to  take  responsibility  for  a certain 

hedonism,  the  return  of  a discredited  philosophy,  repressed  for  centuries' 
(1985:  194,195). 

In  sy  kort  inleiding  tot  die  tekste  van  RB,  ^arf/res  (1983)  skryf  Jonathan  Cul- 
ler  eweneens  oor  die  verbreking  van  dié  kritiese  taboes.  Vir  hom  is  dit  opval- 
lend  dat  Barthes  sélfs  'n  tipologie  van  lesers  opstel:  'Barthes  goes  on  to 
imagine  an  aesthetics  based  on  the  pleasure  of  the  consumer  and  a typo- 
logy  of  the  pleasure  of  reading  — or  of  the  readers  of  pleasure,  in  which 
each  reading  neurosis  finds  a particular  textual  pleasure:  the  fetishist  is  a 
lover  of  fragments,  quotations,  turns  of  phrase;  the  obsessional  and  enthu- 
siastic  manipulator  of  metalanguages,  glosses  and  explications;  the  para- 
noid  a deep  interpreter,  seeker  of  secrets  and  complications;  and  the  hyste- 
ric  an  enthusiast  who  abandons  all  critical  detachment  to  throw  himself  into 
the  text  (Culler,  1983:  92). 


III 

Die  moderne  literatuurteorie,  en  meer  spesifiek  die  post-strukturalistiese 
fase,  breek  die  grense  tussen  kritiek  en  ietterkunde  af.  Teoretici  soos  Harold 
Bloom,  Roland  Barthes,  Susan  Sontag,  e.a.  ontken  die  superieure  status 
van  die  skrywer  bó  die  van  die  kritikus.  Kritiek  en  die  skryf  daarvan,  is  vir 
hierdie  teoretici  'n  ánder  vorm  van  letterkunde.  Hulle  verset  hulle  dan  ook 
teen  die  siening  van  die  kritikus  as  'n  expositor  iudi  óf  'ontsluiter  van  die 
teks'.  Hierdie  kritici  problematiseer  eerder  die  verhouding  tussen  'kritiek'  en 
'letterkunde'. 

Onderliggend  aan  só  'n  literatuur-  of  teksbeskouing,  blyk  'n  beeld  van  kritici 
soos  Bloom  of  Barthes,  om  met  twee  voorbeelde  te  volstaan.  Die 
skrywer/teoretikus/kritikus  erken  sy  gespletenheid,  sy  subjektiwiteit,  sy 
neuroses  en  egoïsme.  'This  '1'  which  approaches  the  text  is  already  itself  a 
plurality  of  other  texts',  skryf  Barthes  in  S/Z(  1970/ 1974:  10). 

Die  'skisofreniese'  aard  van  die  kritikus  kan  stellig  die  beste  uit  Roland  Bar- 
thes  se  kritiese  tekste  afgelees  word:  een  teks  verbreek  die  kodes  van  'n 
vorige;  'n  volgende  teks  is  oënskynlik  'n  weerspreking  van  die  subjektiewe 
'ek'  se  vorige  'outoritêre'  uitsprake. 

'n  Kritikus  waarin  die  gespletenheid  van  die  ek,  die  subjektiwiteit,  neuroses 
én  egoïsme  ook  duidelik  na  vore  kom,  is  Harold  Bloom.  Bloom  is  professor 
in  die  Geesteswetenskappe  aan  Yale  Universiteit,  in  die  VSA.  Dié  pos  word 
alleenlik  deur  uitgelese  intellektuele  beklee.  Binne  die  konteks  van  die  VSA 
word  Bloom  eerder  as  kultuurkritikus  beskou  (veral  ná  die  publikasie  van 
Agon:  Towards  a theory  of  revisionism,  1982),  hoewel  hy  aan  Yale  hoof- 
saaklik  nagraadse  kursusse  in  die  letterkunde  behartig. 

Daar  is  al  by  herhaling  daarop  gewys  dat  Bloom  nié  'n  dekonstruksiekritikus 
is  nie,  en  die  groepering  saam  met  J.  Hillis  Miller,  Paul  de  Man,  Geoffrey  H. 
Hartman  en  J.  Derrida,  is  te  wyte  aan  die  publisering  van  die  sg.  'Yale  mani- 
festo',  Deconstruction  and  Criticism  in  1978.  Hierdie  teks  was  eerder  'n 
poging  van  die  groep  skrywers  — soos  die  titel  reeds  aandui  — om  hul 

verskillende  benaderings  te  belig. 


IV 

Harold  Bloom  se  tetralogie  The  anxiety  of  influence  (1973),  A map  of  mis- 
reading  (1975),  Kabbalah  and  Criticism  (1975)  en  Poetry  and  repression 
(1976)  karteer  die  komplekse  verhouding  tussen  'n  digter  en  sy  tradisie. 
Bloom  se  hantering  van  tradisie,  sy  taalopvatting  — veral  sy  beklemtoning 
van  die  onbepaaldheid  van  betekenis  — en  sy  siening  van  literêre  invloed  en 
beïnvloeding  het  meegehelp  tot  etlike  wanopvattings  omtrent  hierdie  kom- 
plekse  teoretikus  se  werkwyse.  'n  Fyn  bestudering  van  Bloom  se  teorieë 
open  uiteindelik  interessante  perspektiewe  op  die  ingewikkelde  verhouding 
tussen  'n  literatuurteoretikus  en  sý  tradisie. 

V 

'...  we  still  need  to  clear  our  minds  of  Eliotic  cant  on  this  subject'  — Harold 
Bloom 

Die  'revisionist  poetics'  wat  Bloom  te  berde  bring  in  hierdie  tetralogie  het  'n 
wyer  toepassing  as  bloot  op  die  verhouding  tussen  vader-digter  en  seun- 
digter.  'n  Sub-teks  is  hier  op  die  spel,  omdat  die  tetralogie  gelees  moet 
word  as  'n  'antwoord'  op  Bloom  se  voorgangers  by  Yale:  W.K.  Wimsatt, 
Cleanth  Brooks  en  Robert  Penn  Warren.  Bloom  se  grootste  'teenstander' 
blyk  egter  Eliot  te  wees  — en  meer  spesifiek  dié  Eliot  van  'Tradition  and  the 
individual  talent'.  Want  dieselfde  oedipale  verhouding  wat  hy  tussen  vader- 
digter  ('precursor')  en  seun-digter  ('ephebe')  uitwerk,  is  eweneens  op 
Bloom  in  sy  verhouding  tot  sy  voorgangers  van  toepassing  te  maak. 

Vir  Bloom,  soos  hy  dit  duidelik  verwoord  in  A map  of  misreading,  is  lees 
hoegenaamd  nie  'n  'onskuldige'  daad  nie:  'Reading,  as  my  title  indicates,  is 
a belated  and  all-but-impossible  act,  and  if  strong  is  always  a misreading' 
(1975:  3).  Misreading,  misprision  vind  plaas,  omdat  die  digter  vir  homself  'n 
plek  binne  die  tradisie  probeer  vind.  Die  jong  digter  mis-lees  die  ouer  digter 
ten  einde  vir  homself  'n  'imaginative  space'  te  skep. 

Invloed  vir  dié  teoretikus  wat  Bloom  onderskryf,  beteken  méér  as  die  blote 
opspoor  van  literêre  verwysings:  'lnfluence,  as  I conceive  it,  means  that 
there  are  no  texts,  but  only  relationships  between  texts  (1975:  3).  Hiermee 
benadruk  Bloom  'n  spesifieke  inter-tekstuele  verhouding  tussen  tekste:  'n 
teks  word  altyd  in  terme  van  'n  ánder  gedefinieer;  in  die  mate  wat  dit  die 
'precursor'-teks  verwring  óf  ontken. 

Bloom  se  teorieë  oor  beïnvloeding  en  die  wedywering  tussen  digters  is 
gebaseer  op  Freud  en  die  Kabbala.  Veral  deur  die  gebruikmaking  van  die 
Kabbala  — vergelyk  o.m.  The  anxiety  of  influence  en  A map  of  misreading 
— veronderstel  'n  subjektiewe,  arbitrêre  'leesmodel'.  Hiermee  illustreer  dié 
teoretikus  — contra  die  Strukturalisme  — dat  lees  eweneens  'n  kreatiewe 
daad  is.  Die  kritikus  se  lees  van  poësie  is  nie  meer  van  poësie  te  onderskei 
nie:  'As  literary  history  lengthens,  all  poetry  necessarily  becomes  verse- 


60 


criticism,  just  as  all  criticism  becomes  prose-poetry'  (Bloom,  1975:  3).  Dit 
blyk  dat  die  beginsels  wat  Bloom  tussen  digters  uitwerk  eweneens  tussen 
hom  en  sy  'mededingers'  van  toepassing  is.  Dit  is  opvallend  dat  Bloom 
nooit  direk  na  Eliot  verwys  in  /i  map  of  misreading  nie  en  sodoende  sy  in- 
vloed  probeer  represseer. 


VI 

'The  meaning  of  a poem  can  only  be  another  poem.'  — Harold  Bloom 
'Criticism  is  the  art  of  knowing  the  hidden  roads  that  go  from  poem  to 
poem.'  — Harold  Bloom 

Die  bewus-wees  van  poëtiese  beïnvloeding  word  kennelik  vir  Bloom  'n 
soort  siekte  (influenza)  van  self-bewustheid.  Die  digter  (en  hiermee  inbe- 
grepe  die  kritikus;  die  een  se  kreatiwiteit  word  nie  hoër  as  die  ander  een 
geag  nie)  vrees  dat  sy  digterskap,  wat  uit  sy  persoonlike  interpretasie  van 
die  tradisie  spruit,  sal  ophou.  Terwyl  die  digter-seun  sy  vader-digter  mislees 
(misreading) , vind  'n  soortgelyke  proses  tussen  kritici  plaas:  miswriting. 

In  'n  skerpsinnige  essay  oor  die  bydrae  van  Harold  Bloom,  skryf  Frank  Len- 
tricchia  oor  die  'Spirit  of  revenge'.  In  sy  studie  After  the  New  Criticism  be- 
sluit  Lentricchia  ten  slotte  die  volgende  oor  Bloom:  'The  four  books  of 
influence,  all  witnout  notes,  all  without  Indexes,  represent  his  attempt  to 
free  himself  from  the  anxiety  of  various  influences,  and  by  creating  his  criti- 
cal  self  out  of  nothing  to  stand  alone  as  the  most  fearsome  Titan  in  the 
landscape  of  contemporary  poetics'  (1980:  341). 

Lentricchia  is  'n  fyn,  dog  kompromislose  leser  van  Bloom.  (Bloom  het 
byvoorbeeld  sy  Breaking  ofthe  vessels  aan  hierdie  kritikus  opgedra!).  Len- 
tricchia  beklemtoon  deurgaans  Bloom  se  'polemical  force'  en  benewens  die 
'invloede'  wat  ek  uitgewys  het  in  Bloom  se  tekste,  wys  Lentricchia  ook  op 
die  'goeie  vaders'  wat  Bloom  beïnvloed  het:  Northrop  Frye,  Martin  Buber 
en  natuurlik:  Emerson. 

Die  sogenaamde  'sibling  rivalry'  tussen  Bloom  en  sy  kontinentale  kollegas, 
veral  Lacan  en  Derrida,  kom  vir  Lentricchia  op  die  volgende  neer:  'Bloom 
continues,  with  unfortunately  misleading  emphasis,  to  attempt  to  clear 
space  for  himself  in  order  to  create  his  critical  identity  out  of  nothing.  De- 
spite  his  strenuous  efforts,  he  remains  a captive  of  the  positions  he  opposes, 
a perfect  illustration  of  his  theory'  (Lentricchia,  1980:  326). 

Tog  het  Bloom  se  siening  van  tradisie  ons  beslis  méér  bewus  gemaak  van 
die  skrywer  se  self-bewustheid  ('self-consciousness'). 

Lentricchia  laat  ook  nie  na  om  te  sê  dat  Bloom  in  sy  polemieke  met  Derrida 
speech  bó  writing  verkies  nie.  Bloom  is  natuurlik  hier  deur  Freud  beïnvloed: 
'lf  we  are  human,  then  we  depend  upon  a Scene  of  Instruction,  which  is 
necessarily  also  a scene  of  authority  and  priority'.  Dit,  beweer  Bloom,  is  'a 
scene  of  persons,  not  writing'  en  'speech  is  more  primal  than  writing'  (Len- 
tricchia,  1980:  334). 

Hiermee  situeer  Bloom  sy  teorieë  as  romantiese  ekspressionisme  téén  konti- 
nentale  dekonstruksie:  davhar  teenoor  logos. 

In  A map  of  misreading  skryf  Bloom:  The  concept  of  logos  is:  speak,  reck- 
on,  think.  Logos  orders  and  makes  reasonable  the  speech,  yet  in  its  deep- 
est  meaning  does  not  deal  with  the  function  of  speaking.  Davhar,  in  thrust- 
ing  forward  what  is  concealed  in  the  self,  is  concerned  with  oral  expression, 
with  getting  a word,  a thing,  a deed  out  into  the  light'  (1975:  42,43).  'n 
Gedig  is  vir  Bloom  davhar  ... 


VII 

'Take  the  darkest  of  Freudian  formulae,  that  the  'aim  of  all  life  is  death', 
reliant  on  the  belief  that  'inanimate  things  existed  before  living  ones.' 

— Harold  Bloom 

Bloom  baseer  sy  map  of  misreading  hoofsaaklik  op  die  teorieë  van  Freud  en 
die  Kabbalisme.  In  Agon:  Towards  a theory  of  revisionism  verduidelik 
Harold  Bloom,  'n  Jood,  dat  hy  die  kulturele  dilemma  van  die  moderne  Jood 
wil  weergee:  'From  its  first  chapter,  on  the  concept  of  'agon',  to  its  penulti- 
mate,  on  the  dark  cultural  prospects  of  American  Jewry,  this  book  searches 
for  the  revisionary  gift  that  Emerson  called  'self-reliance'  and  made  into  the 
American  religion,  a purified  Gnosis'  (1982:  ix).  Bloom  se  keuse  van  die 
diepte-psigologie  en  Luriaanse  Kabbala  is  dus  subjektief . Dié  teoretikus  bely 
dan  ook  by  herhaling  sy  bewondering  vir  Freud,  'n  mede-Jood,  terwyl  sy 
kennis  van  die  Gnostisisme,  e.d.m.  eweneens  met  sy  Joodse  tradisie  ver- 
bind  kan  word. 

Die  Freudiaanse  stramien  word  in  die  bekende  tetralogie  verbind  met  die 
Kabbalisme.  In  A map  of  misreading  — 'n  teks  waarin  Bloom  sy  teorieë  die 
duidelikste  verwoord  — dui  terme  soos  die  'primal  scene  of  instruction' 
(1957:  9),  die  'wrestling'  van  die  digters  (1975:  9)  én  die  onvermydelike 
solipsisme  van  die  digterspersoonlikheid,  op  'n  Freudiaanse  verwysings- 
veld. 

Die  volgende  stelling  is  eweneens  Freudiaans  in  uitgangspunt:  'I  (lees 
Bloom)  take  the  resistance  shown  to  the  theory  by  many  poets,  in  partic- 
ular,  to  be  likely  evidence  for  its  validity,  for  poets  rightly  idealize  their  activ- 
ity;  and  all  poets,  weak  and  strong,  agree  in  denying  any  share  in  the  anxie- 
ty  of  influence'  (1975:  10). 

Bloom  onderskryf  Freud  se  siening  dat  katastrofe  geboorte  gee  aan  die  dig- 
ter:  'Catastrophe,  as  Freud  and  Ferenczi  viewed  it,  seems  to  me  the  central 
element  in  poetic  incarnation,  in  the  fearsome  process  by  which  a person  is 
re-born  as  a poet'  (1975:  10).  Die  digter  kan  ook  nie  sy  eie  vader  kies  nie, 
aldus  Freud/Bloom  en  alle  digters  — sélfs  die  sterkstes  — 'grapple  with 
phantoms'  (1975:  17). 

Die  siening  van  poësie  as  'n  regressive  act  is  kennelik  Freudiaans  geïnspi- 
reer,  terwyl  die  herhaaldelike  beklemtoning  van  poësie  as  'a  study  of  the 

problematics  of  loss'  en  'a  poem  is  written  to  escape  dying'  eweneens 
herinner  aan  dié  dieptepsigoloog  se  interpretasie  van  die  kreatiewe  persoon- 
likheid. 

Ook  die  Kabbalisme  is  'n  opvallende  verwysingsveld  in  die  tetralogie.  Hier  is 
Bloom  dikwels  geneig  om  in  'n  soort  obskuriteit,  selfs  'n  private  mitologie  te 
verval.  Dit  val  nie  te  betwyfel  nie  dat  hierdie  'vreemde'  en  'obskure'  verwy- 
sings  wat  Bloom  aanwend  opsetlik  is.  Juis  hiermee  wil  Bloom  illustreer  dat 
hy  — anders  as  die  New  Critics  — juis  die  leeservaring  wíl  problematiseer; 
wil  aantoon  dat  die  verhouding  tussen  digters  nie  duidelik  afgelees  kan 
word  nie  en  dat  die  teoretikus  die  reg  het  om  sy  persoonlike  stempel  op  'n 
leeservaring  af  te  dwing. 

Bloom  beweer:  'Criticism  may  not  always  be  an  act  of  judging,  but  it  is 
always  an  act  of  deciding,  and  what  it  tries  to  decide  is  meaning'  (1975:  3). 
Die  konsep  decide  dui  op  die  groter  onsekerheid  waarmee  betekenisgewing 
benader  word  — en  juis  ómdat  dit  onseker  is,  verkies  Bloom  om  'n  spekula- 
tiewe  'sisteem'  — soos  die  Kabbala  ~ in  sy  leesmodel  te  inkorporeer. 
Bloom  se  teorie  van  revisionism  is  duidelik  aan  die  Kabbalisme  gekoppel:  'ln 
the  dialectical  terms  that  I will  employ  for  interpreting  poems  in  this  book, 
re-seeing  is  a Hmitation,  re-estimating  is  a substitution,  and  re-aiming  is  a 
representation.  I displace  these  terms  from  the  context  of  later  or  Lurianic 
Kabbalism  which  1 take  as  the  ultimate  model  for  Western  revisionism  from 
the  Renaissance  to  the  present  ...'  (1975:  4). 

Die  Kabbalisme  is  'n  vorm  van  mistisisme  en  Bloom  verduidelik  dat  hy  hier- 
die  teorie  aanhang,  omdat  alle  Kabbalistiese  tekste  spekulatief  \s'.  'and  what 
they  interpret  is  a central  text  that  perpetually  posesses  authority,  priority, 
and  strength,  or  that  indeed  can  be  regarded  as  text itse/f' {Bloom,  1975:  4). 
Die  sg.  'psychology  of  belatedness'  is  'n  uitvinding  van  die  Kabbala.  Dit  het 
Freud  slegs  gedeeltelik  ontwikkel,  maar  volgens  Bloom  andersins  vermy  in 
sy  ondersoek. 

Isaac  Luria,  die  sestiende-eeuse  meester  van  teosofiese  spekulasie,  het  'n 
regressiewe  teorie  van  die  skepping  ontwikkel.  Volgens  Bloom  kan  dit  as 
die  beste  paradigma  beskou  word  'of  the  way  poets  war  against  one 
another  in  the  strife  of  eternity  that  is  poetic  influence'.  Daar  is  drie  stadia  in 
hierdie  verhaal:  Zimzum,  Sherivath  hakelim  en  Tikkun.  Volgens  Bloom 
beteken  die  drie  fases  die  volgende:  ‘Zimzum  is  the  Creator's  withdrawal  or 
contraction  so  as  to  make  possible  a creation  that  is  not  himself.  Sherivath 
hakelim  is  the  breaking-apart-of-the-vessels,  a vision  of  creation-as- 
catastrophe.  Tikkun  is  restitution  or  restoration  — man's  contribution  to 
God's  work'  (Bloom,  1975:  5). 

Die  eerste  twee  fases  is  volgens  Bloom  presies  dít  wat  die  dekonstruksie- 
teoretici  doen:  die  opbreek  en  de-spiritualisering  van  tekste.  Daarenteen  is 
daar  weer  sprake  van  herstel  in  die  Íaaste  fase  — en  hierom  vir  Bloom  meer 
aanvaarbaar. 

VIII 

'ln  order  for  a reading  (misreading)  to  be  itself  productive  of  other  texts, 
such  a reading  is  compelled  to  assert  its  uniqueness,  its  totality,  its  truth.' 

— Harold  Bloom 

'AII  criticism  is  a metaphor  for  the  act  of  reading.' 

— Paul  de  Man 

Bloom  ontwikkel  ses  'defensive  tropes',  soos  hy  dit  noem,  vir  die  'act  of 
misreading'.  Dié  stylfigure  moet  eweneens  binne  Bloom  se  bepaalde  opvat- 
ting  van  die  literêre  tradisie  gesien  word.  Die  Kabbala  beteken  letterlik  tradi- 
sie  en  Bloom  — in  navolging  van  Freud  — is  van  mening  dat  die  digter  nie 
sonder  nabootsing  kan  dig  nie  (Bloom,  1975:  32).  Geen  digter  kan  die  fan- 
tome  van  beïnvloeding  ontglip  nie:  'The  strength  of  these  phantoms  — 
which  is  their  beauty  — increases  as  the  struggling  poet's  distance  from 
them  lengthens  in  time'  (Bloom,  1975:  17).  Ook  weier  die  digter  om  te  aan- 
vaar  dat  hy  té  laat  vir  sy  periode  is  (latecomer/belated  is)  en  veral  die  sterk 
digter  verset  hom  hierteen.  Op  welke  wyse  die  digter  verdedig,  of  wégskryf 
van  sy  voorgangers,  is  die  indrukwekkendste  bydrae  van  Bloom  se  teorie. 

IX 

'ln  the  beginning  was  Interpretation.' 

— Sigmund  Freud 

Bloom  onderskei  in  The  anxiety  of  influence  tussen  die  ciinamen  ('poetic 
misprision');  tessera  ('completion  and  antithesis');  kenosis  ('repetition  and 
discontinuity');  daemonization  ('the  counter-subline');  askesis  ['purgation 
and  solipsism')  en  apophrades  ('or  return  of  the  dead'). 

Hier  is  nie  ruimte  in  dié  artikel  om  'n  gedetailleerde  beskrywing  van  al  ses 
verdedigende  trope  te  gee  nie.  Ek  volstaan  met  'n  beskrywing  van  die  inte- 
ressantste  proses  tussen  seun-digter  en  vader-digter,  naamlik  die  apophra- 
des.  Waarop  dit  neerkom,  is  dat  die  jonger-digter  in  só  'n  mate  die  ouer- 
digter  verslaan,  sy  styl  oorneem  dat  die  leser  selfs  die  fout  mag  begaan  om 
te  dink  'n  versreël  behoort  aan  die  jonger  digter!  Opperman  se  verwringings 
van  Totius-tekste  laat  dikwels  dié  gedagte  ontstaan.  (Vgl.  bv.  'Ballade  van 
die  grysland') 

Só  stel  Bloom  dit:  ‘The  apophrades,  the  dismal  or  unlucky  days  upon  which 
the  dead  return  to  inhabit  their  former  houses,  come  to  the  strongest  poets, 
but  with  the  very  strongest  there  is  a grand  and  final  revisionary  movement 
that  purifies  even  this  last  influx.  Yeats  and  Stevens,  the  strongest  of  the 
later  nineteenth  century,  can  give  us  vivid  instances  of  this  most  cunning  of 
revisionary  ratios.  For  all  of  them  achieve  prescursors,  so  that  the  tyranny 
of  time  almost  is  overturned  and  one  can  believe  for  startled  moments,  that 
they  are  being  imitated  by  their  ancestors  (Bloom,  1973:  141;  kursivering 
van  Bloom). 

X 

'lt  must  all  be  considered  as  if  spoken  by  a character  in  a novel'. 

— Roland  Barthes 

'n  Teks  waarin  die  solipsistiese  benadering  stellig  op  een  van  die  elegantste 
maniere  bedryf  word,  is  Roland  Barthes,  'n  soort  'outobiografiese-biografie' 
van  die  Franse  teoretikus,  Roland  Barthes.  Dié  teks  het  oorspronklik  in  1975 
verskyn  (in  1977  word  dit  deur  Richard  Howard  vertaal)  en  by  die  ver- 
skyning  daarvan  is  dit  deur  Barthes  sélf  geresenseer  in  'n  bespreking  wat 
'Barthes  puissance  trois'  ('Barthes  tot  die  derdemag')  geheet  het.  Dit  is 
gepubliseer  in  die  bekende  La  quinzaine  Httéraire  van  Maart  1975. 

XI 

'n  Teks  waarin  die  leser  gewaarsku  word:  beskou/bekyk/analiseer  alles 
asof  dit  die  uitsprake  van  'n  karakter  in  'n  roman  is,  beklemtoon  reeds  die 
fiksionele  spel  wat  hom  gaan  voltrek  in  Roland  Barthes.  Die  boek  begin  met 
'n  reeks  foto's  asof  dit  'n  outobiografie  is  van  die  skrywer-teoretikus  Roland 
Barthes.  Die  eerste  42  bladsye  — ongenommer  — vertel  'n  storie  in  foto's. 
'n  Mens  vind  foto's  van  die  gestorwe  vader,  die  grootouers,  die  jong  Bar- 
thes  gefotografeer  met  sy  moeder,  sy  broer  (hy  word  nêrens  in  die  teks  ver- 
meld  nie  ...) 

Ná  die  reeks  foto's  wat  in  'n  chronologiese  volgorde  gerangskik  is  en  as't 
ware  'n  verhaal  vertel,  volg  die  'skriftelike'  of  biografiese  gedeelte  van 
Roland  Barthes.  Die  teks  — net  soos  The  pleasure  of  the  text  — word  in 
lexias,  oftewel  segmente,  opgedeel.  Elke  lexia  word  ook  van  'n  opskrif  voor- 
sien. 

In  die  eerste  lexia  'Active/reactive'  word  die  leser  georiënteer  ten  opsigte 
van  die  dubbelloop-vertelperspektief:  'ln  what  he  writes,  there  are  two 
texts.  Text  I is  reactive,  moved  by  indignations,  fears,  unspoken  rejoinders, 
minor  paranoias,  defenses,  scenes.  Text  11  is  active,  moved  by  pleasure. 
But  as  it  is  written,  corrected,  accommodated  to  the  fiction  of  Style,  Text  I 
becomes  active  too,  whereupon  it  loses  its  reactive  skin,  which  subsists 
only  in  patches  (mere  parantheses)'  (Roland  Barthes,  1977,  43). 

Daar  skyn  dus  twee  tekste  aanwesig  te  wees  en  'n  ek  word  teenoor  'n  hy 
geplaas.  Dit  is  asof  die  ouer  RB  terugkyk  op  die  werke  van  die  jonger  RB. 
Die  verskillende  lexias  veronderstel  ook  'n  disseksie  van  die  objek,  Roland 
Barthes.  Roland  Barthes  par  Roland  Barthes  word  dus  'n  illustrasie  van 
dekonstruksie  — 'n  teks  wat  al  skrywende  sy  sentrale  fokus,  sy  sentrale 
waarheid  óndermyn. 

Hierdie  ontfutseling  van  die  'waarheid'  het  te  make  met  twee  Barthesiaanse 
opvattings.  Ten  eerste  skakel  dit  met  die  siening  van  die  'dood  van  die 
skrywer'.  Die  skrywer  as  skepper,  maker  verdwyn  vir  Barthes  in  sy  (vroeë-) 
Strukturalistiese  fase.  Die  teks  is  die  sentrum  van  betekenis  (Writing  degree 
zero).  Ten  tweede  hang  dit  nou  saam  met  Barthes  se  siening  van  die  doksa 

wat  voortdurend  omgedraai,  ondermyn  of  nuut  voorgestel  moet  word:  The 
Doxa  (a  word  which  will  often  recur)  is  Public  Opinion,  the  mind  of  the 
majority,  petit  Bourgeois  Consensus,  The  Voice  of  Nature,  the  Violence  of 
Prejudice.  We  can  call  (using  Leibnitz's  term)  doxology  any  way  of  speak- 
ing  adapted  to  appearance,  to  opinion,  or  to  practice'  (Roland  Barthes, 
1977,  47). 

Die  groot  pleitbesorger  van  die  Strukturalisme  gee  aan  die  Sorbonne  net 
voor  sy  dood  klas  oor  die  notaboeke  van  Proust  en  Gide;  die  strukturalis  van 
Sade/Fourier/Loyola  bestry  in  The  pleasure  of  the  text  die  strukturalistiese 
'metode'  ... 

Jonathan  Culler  merk  tereg  op:  'Abandoning  what  he  set  in  motion,  he 
often  wrote  wryly  or  disparagingly  about  his  prior  preoccupations'  (Barthes, 
1983,  12). 

Vir  vele  teoretici  is  Barthes  se  onvermoë  om  'n  finale  'posisie'  in  te  neem, 
irriterend,  aanvegbaar  én  selfs  bevreemdend.  Met  Barthes  word  die  leser 
telkens  gedwing  om  die  'body  of  writing'  te  klassifiseer  as  behorende  tot  6f 
die  vroeë-strukturalistiese  fase  óf  die  latere  post-strukturalistiese  periode. 
Sommige  lesers  verkies  die  meer  eksakte  'wetenskaplike'  RB  van  byvoor- 
beeld  'lntroduction  to  the  structural  analysis',  terwyl  ek  persoonlik  — 
anders  was  die  skryf  van  hierdie  artikel  immers  ónmoontlik  — die  latere  RB 
verkies. 

In  haar  bekende  essay  'Writing  itself:  On  Roland  Barthes',  iA  Susan  Sontag 
Reader,  1982)  beklemtoon  die  bekende  Amerikaanse  kultuurkritikus  Susan 
Sontag  eweneens  die  egoïstiese  aanslag  van  Roland  Barthes.  Vir  haar  is  die 
belangrikste  bydrae  van  Barthes  sy  siening  — én  belewenis  van  die  kritikus 
as  kunstenaar.  (Ná  die  dood  van  sy  moeder  het  Barthes  ook  aangekondig 
dat  hy  'n  roman  wil  skryf  ...) 

Sontag  skryf:  'Throughout  his  work  Barthes  projects  himself  into  his  sub- 
ject.  He  is  Fourier:  unvexed  by  the  sense  of  evil,  aloof  from  politics,  'that 
necessary  purge';  he  'vomits  it  up'.  He  is  the  Bunraku  puppet:  impersonal, 
subtle.  He  is  Gide:  the  writer  who  is  ageless  (always  young,  always 
mature);  the  writer  as  egoist  — triumphant  species  of  'simultaneous  being' 
or  plural  desire.  He  is  the  subject  of  all  the  subjects  that  he  praises'  (Sontag, 
1982,  443). 

Vir  Barthes  gaan  dit  om  die  verwerping  van  die  teks  wat  nié  die  merk  van 
subjektiwiteit  bes/at  nie.  Hierom  verkies  Roland  Barthes  die  skrywer  — soos 
Gide  — wat  nie  oor  iets  skryf  nie,  maar  skryf,  die  intransitiewe  aksie,  tot  sy 
onderwerp  verklaar. 

Sontag  wys  daarop  dat  die  latere  Barthes  méér  persoonlik  geraak  het  in  sy 
analise:  'His  voice  became  more  and  more  personal,  more  full  of  grain  as  he 
called  it'  (Sontag,  1982,  432).  'n  Versameling  van  sy  onderhoude  is  in  1981 
gepubliseer  onder  die  titel  Le  grain  de  ia  voix,  oftewel  The  grain  ofthe  voice 
(1985). 

In  'n  essay  geskryf  in  1980  pas  ná  Barthes  se  dood  'Remembering  Barthes' 

(Under  the  sign  of  Saturn,  1983)  wys  Sontag  op  'n  opvallende  paradoks  in 
die  Barthesiaanse  diskoers;  'He  enjoyed  being  famous,  with  an  ingenious 
ever-renewed  pleasure:  in  France  one  saw  him  often  on  television  in  recent 
years,  and  A Lover's  discourse  was  a best  seller.  And  yet  he  spoke  of  how 
eerie  it  was  to  find  his  name  every  time  he  leafed  through  a magazine  or 
newspaper'.  En  dan  beklemtoon  sy:  'His  sense  of  privacy  was  expressed 
exhibitionistically  (kursivering  J.H.).  Writing  about  himself,  he  often  used 
the  third  person,  as  if  he  treated  himself  as  a fiction  ‘(Under  the  sign  of 
Saturn,  1983,  172). 

Die  teoretikus  wat  sy  eie  'Great  Writer'  geword  het,  soos  Sontag  dit  stel 
(1983,  p.  174),  se  egoïstiese  bemoeienis  met  die  se/f  kom  in  bykans  elke  teks 
aan  bod.  In  die  reeds  genoemde  Roland  Barthes  word  die  ek  — dikwels  'n 
jonger  Barthes  --  geanaliseer,  verhelder  en  selfs  gerepudieer  deur  die  hy,  'n 
méér  gedistansieerde,  volwasse  Barthes. 

Die  onvermoë  om  'n  finale  'rustende'  posisie  in  te  neem,  hang  juis  saam  met 
die  projeksie  van  die  self  in  elke  onderwerp  waaroor  hy  skryf . Die  narcistiese 
ek  bewonder  sy  onderwerp;  word  selfs  deel  daarvan.  'The  writer  is  the 
deputy  of  his  own  ego  — of  that  self  in  perpetual  flight  before  what  is  fixed 
by  writing,  as  the  mind  is  in  perpetual  flight  from  doctrine',  skryf  Susan 
Sontag.  En  voor  dit  skryf  sy:  'The  aesthete's  radicalism:  to  be  multiple,  to 
make  multiple  identifications;  to  assume  fully  the  privilege  of  the  personal' 
(A  Susan  Sontag  Reader,  1982,  443). 

Vir  Philip  Thody  (Roland  Barthes:  A conservative  estimate,  1977)  en 
Annette  Lavers  (Roland  Barthes:  Structuralism  and  after,  1982)  is  die 
unieke  bydrae  van  Barthes  af  te  lees  uit  sy  hantering  van  die  rol  as  kritikus. 
Die  konvensionele  kritikus  is  'n  'expositor  ludi'  van  die  teks  en  hy  vervul  'n 
sekondêre  rol  volgens  populêre  opvattinge.  Daarenteen  het  Barthes  die  rol 
van  die  kritikus  verhef  tot  apologeet;  tot  kunstenaar.  Selfs  Philip  Tody  stel 
dït  só:  'ln  a way,  of  course,  Barthes  is  being  over-modest  in  also  refusing  to 
be  associated  with  the  other  traditional  function  of  the  critic:  that  of  open- 
ing  people's  eyes  to  books  and  writers  they  might  not  otherwise  appreciate. 
Indeed,  the  American  critic  Robert  Alter  went  so  far  as  to  claim  that  Barthes 
was  even  more  interesting  as  a critic  than  the  creative  writers  whom  he 
chose  to  discuss,  and  wrote  in  Tri-Quarterly  that  'None  of  Robbe-Grillet's 
novels  really  equals  in  fascination  Roland  Barthes's  brilliant  descriptions  of 
them'  (Thody,  1977,  142). 

Vir  Annette  Lavers  kan  die  Barthesiaanse  ontwikkeling  gelees  word  teen  die 
agtergrond  van  Barthes  se  skepsis  jeens  ideologieë  (1982,  p.  209)  en  Roland 
Barthes  par  Roland  Barthes  is  vir  haar  'n  portret  van  die  skrywer  binne  'n 
bourgeois  tradisie  — maar:  'lt  is  as  'imaginary'  as  the  portrait  of  the  scientist 
Barthes  denounces  in  S/Z  (1982,  209).  Die  'persoonlike  voorkeur'  van  die 
kritikus  spruit  onder  meer  uit  die  volgende:  '(i)f  he  writes  in  fragments,  it  is 
because  he  cannot  stand  boredom  and  is  incapable  of  sustained  work' 
(Lavers,  1982,  209).  Die  kritikus  durf  sy  gebreke  bely:  'Barthes  goes  on  to 

state  that  he  has  in  fact  read  very  little,  and  that  he  has  read  neither  Blan- 
chot  or  Hegel,  whom  he  had  elsewhere  quoted  abundantly'  (Lavers,  1982, 
209). 

Lavers  — in  navolging  van  Catesson  — maak  die  leser  attent  op  die  vier- 
term  struktuur  van  die  outobiografie  wat  van  toepassing  gemaak  kan  word 
op  Roland  Barthes  as  'n  soort  'outobiografiese-biografie'. 

Ek  haal  aan: 

'lntratextual  Extratextual 

Narrator  Writer 

Character  Model 

What  Barthes  as  narrator  tells  us  about  Barthes  as  character  may  not  apply 
to  Barthes  as  the  model  of  this  character,  or  even  about  Barthes  the  writer 
who  lends  his  voice  to  the  narrator.  Barthes  sacrificed  his  aggression  in 
order  to  gain  acceptance  for  all  the  aspects  of  himself  which  had  for  so  long 
been  repressed,  and  he  constantly  tested  the  limits  of  this  acceptance' 
(Lavers,  1982,  p.  210).  Die  leser  word  immers  gewaarsku:  beskou  alles  asof 
dit  'n  karakter  in  'n  roman  is  wat  aan  die  woord  is  ...  Die  teoretikus  van  Wri- 
ting  degree  zero  én  'dood  van  die  skrywer'  sal  nié  in  die  maklike  strik  val  van 
direkte  belydenis  óf  enkellynige-outobiografie  nie.  Hiervoor  is  die  woorde- 
skat  in  Roiand  Barthes  eweneens  té  psigoanalisties  en  die  invloed  van  Lacan 
té  opmerklik.  Annette  Lavers  beweer:  'The  psychoanalytical  interpretation 
of  self-analysis  is  that  of  a narcissistic  resistance;  Barthes  avoids  this  retort 
by  deliberately  grounding  his  autobiographical  writing  on  Lacan's  notion  of 
the  Imaginary;  but  the  essence  of  the  Imaginary  is  to  pass  itself  off  as  truth' 
(Lavers,  1982,  p.  210). 

Barthes  is  egter  bewus  van  dié  spel  tussen  narcisme  en  'waarheid'.  Juis 
hierom  word  die  subjek  (RB)  in  Roland  Barthes  as  'n  gesplete,  gefragmen- 
teerde  ek  voorgestel.  Hy  'write  the  body'  en  'the  body  under  my  body'  wat 
— ten  spyte  van  Lavers  se  skeptiese  opmerking  — juis  die  narcistiese  aan- 
bod  in  hierdie  teks  illustreer. 


XIII 

George  R.  Wasserman  skryf  in  sy  deeglike  studie  Roland  Barthes  (1981) 
eweneens  oor  die  'gebroke  ek'.  Maar  Wasserman  neem  Barthes  nooit  op  sy 
woord  nie:  '(...)  no  criticism  manages  to  escape  the  problematics  that  it 
exists  to  make  plain'  (1981,  p.  123). 

Wasserman  wys  nes  die  reeds  genoemde  kritici  op  die  outobiografiese  spel 
wat  in  dié  boek  volgehou  word:  'Readers  expecting  autobiography  in  a 
book  by  Barthes  (...)  are  likely  to  be  disappointed  — at  least  if  one  takes 
'autobiography'  to  mean  a writer's  narration  of  and  commentary  on  his  own 
life.  True,  such  a reader  will  find  the  book  rich  in  'personal  detail'.  There  are 
pictures  of  Barthes  as  a child  and  a young  man,  of  his  parents  and  relatives, 
and  of  the  cities  and  streets  in  which  he  has  moved.  He  will  learn  that  Bar- 
thes  was  born  a Protestant,  that  he  suffered  early  from  tuberculosis  and 

suffers  now  from  migraine  headaches,  that  he  is  left-handed,  paints,  plays 
the  piano,  smokes  a good  deal.  He  is  even  confided  with  a list  of  things  Bar- 
thes  likes  ('too-cold  beer,  flat  pillows  ...  all  kinds  of  writing  pens  ...  realistic 
novels  ...  Pollock  ...  all  romantic  music  ...  the  Marx  Brothers  ...')  and 
doesn't  like  ('women  in  slacks,  geraniums,  strawberries  ...  Miro,  tautolo- 
gies,  animate  cartoons  ...  Satie,  Bartok  ...'  (RB,  pp.  116—17),  and  with  a 
schedule  of  his  daily  activities  while  on  vacation  in  the  country'  (Wasser- 
man,  1981,  p.  110). 

Maar  Wasserman  wys  tereg  daarop  dat  die  bedoeling  van  hierdie  détail  nie 
is  om  'n  'image'  te  produseer  nie.  Barthes  bely  self;  'Self-commentary? 
What  a borel'  (Roland  Barthes,  1977,  p.  142).  Ook  is  die  subjek  'n  blote 
resultaat  van  taal  (Roland  Barthes,  1977,  p.  79).  Dit  gaan  hier  om  'n  mate- 
rialistiese  produksie  wat  die  idealistiese  voorstelling  ('image')  berekend 
ondermyn. 

Die  volgende  passasie  — wat  sterk  op  Lacan  leun  — spot  met  die  idealis- 
tiese  voorstelling  van  die  self:  'But  I never  looked  like  that'  — How  do  you 
know?  What  is  the  'you'  you  might  or  might  or  might  not  look  like?  ... 
Where  is  your  authentic  body?  You  are  the  only  one  who  can  never  see 
yourself  except  as  an  image  ...  even  and  especialiy  for  your  own  body,  you 
are  condemned  to  the  repertoire  of  its  images'  (Roland  Barthes,  1977,  pp. 
35-36). 

Reeds  aan  die  begin  van  Roland  Barthes  bely  RB  dat  hy  nie  van  'n  voor- 
stelling  of  beeld  van  homself  hou  nie  — juis  hierom  het  hy  Marokko  so  'n 
interessante  land  gevind,  omdat  hulle  geen  'image'  van  hom  had  nie.  Vir 
Barthes  is  die  adjektief,  die  omskrywing  'n  markante  eienskap  van  'n  bour- 
geois  leefwyse.  (En  die  bourgeois  waardes  word  voortdurend  in  hierdie  teks 
bevraagteken  — vergelyk  byvoorbeeld  die  hérhaaldelike  verwysings  na 
alternatiewe  en  dekadente  plesier.) 

Hoewel  Barthes  in  hierdie  teks  die  'image-system'  probeer  ondermyn 
('What  I shall  say  about  each  image  will  never  be  anything  but  ... 
imaginary',  Roland  Barthes,  1977,  p.  3),  óntkom  hy  nooit  volledig  aan  die 
ver-beelde  nie.  Dieselfde  soort  paradoks  word  gevind  wanneer  'n  spreker 
dit  teen  absolutistiese  uitsprake  het  ('Alles  is  relatiefl')  en  in  die  proses  júis 
absolutisties  argumenteer. 


XIV 

By  'n  uiteindelike  plasing  van  die  'New  Critics'  se  benaderingswyse  en 
opvattings  teenoor  dié  van  resente  teoretici  soos  Bloom  en  Barthes,  blyk 
veral  die  volgende  verskille  opvallend  te  wees: 

Ten  eerste  is  daar  'n  markante  verskil  in  die  teksopvatting.  Vir  Ransom  en  sy 
tydgenote  is  die  teks  'n  'verbal  icon',  'n  outonome  eenheid.  Alle  relevante 
of  tersaaklike  informasie  vir  die  verstaan  van  'n  teks  is  daarin  opgeneem. 
Wanneer  die  teks  wel  na  ander  tekste  verwys  — die  sogenaamde  literêre 
verwysing  — ondermyn  dit  nooit  die  selfgenoegsame,  outonome  status  van 

die  teks  nie. 

Hierteenoor  blyk  die  tekstuele  opvatting  van  teoretici  soos  Bloom  en  Bar- 
thes  minder  outonoom  óf  afgesluit  te  wees.  Bloom  beklemtoon  by  her- 
haling  dat  daar  geen  tekste  nie,  maar  alleen  'inter-tekstuele  relasies' 
bestaan.  Die  teks  word  gedefinieer  in  terme  van  ánder  tekste;  trouens  'n 
teks  kry  alleenlik  sy  ontstaan  en  bestaansreg  vanweë  die  'anxiety  of 
influence',  die  ewige  oorlogvoering  tussen  digters.  Digters  'misread'  hul 
vader-digters  en  uit  dié  verwringing  ontstaan  hulle. 

Vir  Barthes  is  die  teks  eweneens  nie  'n  afgeslote,  outonome  eenheid  nie.  Sy 
verdeling  van  tekste  in  lexias  of  segmente  — soos  in  5/Z,  The  pleasure  of 
the  text  en  Roland  Barthes  — ondermyn  die  sentrale  eenheid  van  die  teks 
wat  vir  die  new  Critics  uiteraard  van  belang  was. 

Sy  benadering  in  S/Z  druis  ook  teen  alle  opvattinge  in.  'n  Lisible  teks  word 
as  scriptible  behandel,  as't  ware  téén  sy  intensie  ingelees. 

Uit  alle  resente  teoretici  se  tekste  word  die  leser  bewus  van  'n  psigoanali- 
tiese  model.  By  Bloom  word  daar  ruim  gebruik  gemaak  van  Freud  se  teo- 
rieë,  terwyl  Barthes  byvoorbeeld  in  A lover's  discourse  verwys  na  Lacan  se 
fallosentriese  benadering  en  dit  soos  die  Giro-kritici  dekonstrueer. 

Ransom  daarenteen  stel  dit  uitdruklik:  'The  critic  may  well  inform  himself  of 
these  materials  (ander  vakgebiede  — J.H.)  as  possessed  by  the  artist,  but 
his  business  as  critic  is  to  discuss  the  literary  assimilation  of  them'  (Lodge, 
1972:  236). 

Bloom  en  Barthes  is  hoegenaamd  nie  hierin  geïnteresseerd  nie  en  beide  teo- 
retici  is  al  daarvan  beskuldig  dat  hulle  teks  ónnodiglik  komplekser  voorstel 
as  wat  nodig  is. 

In  die  New  Critics  se  tekste  is  'n  konvensionele  teksbenadering  aan  die  orde 
van  die  dag  en  die  tekenopvattings  'veilig'.  Hierteenoor  blyk  'n  opmerklike 
invloed  van  Derrida  se  siening  van  différance  en  Lacan  se  'floating  signifier' 
in  beide  Bloom  en  Barthes  se  teorieë  aanwesig  te  wees.  Bloom  sou  hom 
moontlik  bewustelik  wou  distansieer  van  Derrida  se  teorieë  — tóg  is  sy  sie- 
ning  van  die  teks  as  'n  'inter-tekstuele'  relasie  alleen  moontlik  binne  'n  Derri- 
deaanse  tydsgees. 

Ten  slotte  beywer  die  'New  Critics'  hulle  vir  'n  objektiewe  benadering  tot  die 
letterkunde  terwyl  beide  Barthes  en  Bloom  die  subjektiewe  aspek  van  inter- 
pretasie  illustreer.  Veral  Barthes  se  The  pleasure  of  the  text  — t.s.v.  die 
'tipologie  van  lesers'  wat  uitgewys  word  — is  'n  teks  wat  die  subjektiewe  in 
'n  leeservaring  bykans  ekstaties  'behandel'. 

En  waarom  het  hierdie  radikale  verskuiwing  plaasgevind?  Ná  die  sestigerjare 
met  die  opkoms  van  die  'me-generation'  en  die  toenemende  politieke  en 
sosiale  onsekerhede  van  die  sewentiger-  en  tagtigerjare,  beklemtoon  teore- 
tici  voortdurend  'die  vryheid  van  die  teks',  die  'spel  van  interpretasie',  die 
reg  op  'n  solipsistiese  benadering.  Want  dit  wil  voorkom  asof  dít  die  enigste 
'vryheid'  is  wat  die  teoretikus  hom/haar  mag  veroorloof  in  'n  toenemend 
verdrukkende  én  waansinnige  wêreld. 

Wilna  Meyer 
Radioterapie 


In  die  nou  tonnelgang 

geórbiteer  vir  beter  dae 

spikkel  lig  vir  vreemde  vlees 

in  die  drukgang 

gebrandmerk  gestraal 

met  beeste-oë  van  vrees 

van  mislikheid  tot  brakingsmoeg 

vegtend  om  die  behoud  van  kern  en  sel 

tog  wetend  iewers  in  en  om  jou 

kruip  dit  steeds  oor  vlees  en  been 

S.J.  Pretorius 
Epitome 

(1940-80) 

1. 

Jare  terug  was  ek  'n  valk 
diep  in  my  stadskou  op  'n  balk, 

'n  mensaap  in  my  narrekap 
waar  Sondagskares  laggend  stap, 
jare  'n  stom  kouleeu  wat  teen 
die  tralies  van  die  lewe  heen 
en  weer  gehoop  het,  dag  na  dag, 
en  in  stadstrate  en  kafees 
een  van  die  armes  met  hul  vrees 
wat  in  'n  wêreld  donkerdoods, 
gehunkertas  het  na  iets  groots: 
lewe,  liefde,  geloof  en  hoop 
wat  ons  armoede  nooit  kon  koop. 
Een  van  die  oordeelbleek  gesigte 
wat  op  plakkate  in  neonligte 
verdoemings  lees  oor  die  beskawing 
en  van  die  komende  verslawing, 
laagluisterend  na  die  doodsgeloei 
waar  staalvoëls  in  hul  rooknes  broei. 

2. 

Dié  wêreld  het  verby  gegaan, 

'n  nuwe  uit  die  nag  ontstaan 
met  groot  pretensies  vir  verdruktes, 
swakkes,  verontregtes,  misluktes; 
vrede,  liefde,  eenheid  op  aarde, 
herstel  van  'n  vertrapte  waarde 
en  waardigheid  vir  dier  en  mens 
uit  ongeregtigheid  ontgrens. 

Maar  nog  spook  die  ou  leeu,  op-af, 
lewenddood  in  sy  traliegraf, 
staan  die  berghaan,  verlate  siel, 
sy  vlerk  tot  bandolier  gefriel 
en  kyk  ver  oor  die  hemel  heen; 
nog  draf  die  jakkals  langs  die  draad 
in  die  aanddieretuin,  verlaat: 

— waar  niemand  droom  van  sy  ellend, 
tik-tik  sy  naeltjies  teen  sement  — 

En  nog  bly  armes,  armes,  nog 
lok  hul  die  hoopstem  van  bedrog 
en  oral  huil  nog  onregpyn 
agter  lagmaskers  van  die  skyn. 

Nog  dans  die  dood,  geraamtelede, 
bo  wolkekrabbers  van  die  stede, 
beef  New  York,  Londen,  Moskou,  Rome, 
nog  tot  die  bodem  van  hul  drome. 

En  nog  voel  ek  in  my  gemoed 
die  woestheid  van  'n  wêreld  woed, 
gebou  op  honger,  lyding,  bloed 
wat  alle  eeue  so  sal  bly 
tot  eens  die  tyd  'n  einde  kry. 


Opgedra  aan  die  nagedagtenis  van 
Eugéne  Marais 


Doodhonger  storm  ons  die  lewe  binne, 
die  poort  van  die  bestaan  gloedreënboogoop 
en  grypgereed  lyk  alles  vir  die  sinne: 
helder  oor  vlak  en  berge  trek  ons  hoop, 
en  aldeur  roep  uit  hemels,  vertes,  water, 
blinklokkende  beloftes:  'Verder!  Laterl' 

En  séker  van  die  eindelike  vervulling 
van  dié  geluk,  reik  ons  na  sy  onthulling. 

Maar  dan  tref  moeite  en  verdriet,  die  reis 
sloop  al  hoe  meer  ons  krag  met  eis  na  eis, 
ons  wik  en  weeg  die  kanse  van  die  spel 
onseker  wat  ons  nie  moet  kies,  wat  wél 
en  of  ons  nierso  links  of  regs  moet  hou, 

En  dan,  noghopend,  maar  te  gou,  té  gou 
donker  die  hemel,  dof  die  landskap  grou 
en  doem  die  ander  poort  waar  dooie  hoop 
spottende  spook,  gryns  uit  swart  skaduwees: 
'Waarom  is  jy  alleen  en  beef  van  vrees 
en  sidder  vir  die  einde,  oud  en  grys? 

Waar  is  jou  werk?  Hoe  weinig  kan  jy  wysl' 

Dan  soebat  ons  om  uitstel:  net  één  keer 
om  tog  dalk  te  vergoed  ...  En  wéér  en  wéér 
maar  voel  die  tyd  verhaas  tot  'n  orkaan 
'n  stroom  wat  driftig  na  'n  afgrond  gaan, 
al  nader,  nouer,  donkerdonderend! 

'0  angs!  0 hart,  bibberend,  traneblind, 
hoe  bly  jy  onverlos,  vir  goed  gebonde, 
met  al  waaraan  jy  ryker  word  net  wondel' 

Dan  lê  ons  álles  neer  op  die  weegskaal, 
sien  hoe  die  wyser  styg  maar  telkens  daal, 
diep  nog  meer  uit  die  siel  ...  en  skielik  skiet 
dit  ons  te  binne  wáárom  ons  gefaal 
het,  in  die  wêreldwildernis  verdwaal  ... 

0 jeug  deur  leuens  mislei  en  ouderdom 
oorweldig  deur  'n  waarheid  wat  verstom! 
Hoop!  Blindemol  wat  ons  die  pad  sou  wys, 
waar  is  jy  nou?  Waarheen  jou  paradys 
op  hierdie  laaste  leegte  van  ons  lot, 
waar  alles,  Lewe,  Liefde,  Skoonheid,  God, 
al  dieper  in  nagskadevrees  verdwyn? 

0 hart  wat  wys  geword  het  van  die  pyn, 
hoe  lieflik  hier,  oplaas,  is  afstanddoen 
en  slaap  met  als  in  ewigheid  versoen. 

Helize  van  Vuuren 

''Awater”  (uit:  Nieuwe  gedichten,  1934)  as 
modernistiese  teks 


I 

Die  teruggryp  na  ou  literêre  tradisies  is  een  van  die  opvallendste  kenmerke 
van  "Awater”.  Hiermee  dink  'n  mens  tegelyk  aan  Martinus  Nijhoff  se  ander 
groot  epiese  gedig,  "Het  Uur  U"  (1941),  waarin  hy  gekies  het  vir  die  alle- 
daagse  spreektaal  as  medium.  Dié  teruggryp  na  vroeëre  literêre  vorme  is 
merkbaar  in  die  klankstruktuur  van  die  gedig  wat  gekomponeer  is  volgens 
die  patroon  van  die  Rolandslied:  'n  epiloog,  ses  strofes  en  'n  proloog,  tel- 
kens  gestruktureer  om  één  halfrymende  klinker  ("laisses  monorimes"). 
Hiernaas  vertoon  die  gedig  'n  sterk  epiese  inslag,  wat  trekke  het  van  die 
Homeriese  epos.  Vergelyk  in  die  proloog  hoe  daar  om  inspirasie  gevra 
word,  op  'n  wyse  wat  herinner  aan  die  epiese  tradisie  om  voor  die  aanvang 
van  die  lied  eers  die  Muse  aan  te  roep.  In  "Awater"  verwys  dié  invokasie 
ook  na  die  baaierd-wêreld  van  Genesis: 

"Wees  hier  aanwezig,  allereerste  geest, 
die  over  wateren  van  aanvang  zweeft. 

Uw  goede  oog  moet  zich  dit  werk  toe  keren  ..." 

Die  verwantskap  met  die  epiese  tradisie  is  egter  duidelik  as  'n  mens  die  inset 
van  byvoorbeeld  Homerus  se  Odusseia  daarnaas  lê: 


"The  hero  of  the  tale  which  I beg  the  Muse  to  help  me  tell  ...  This  is  the  tale  I pray  the 
divine  Muse  to  unfold  to  us.  Begin  it,  goddess,  at  whatever  point  you  will."'’ 

Opvallend  is  ook  dat  die  epiese  lyn  van  die  middelste  ses  strofes,  waarin  'n 
"ek"-verteller  aan  die  woord  is  as  hoofdraer  van  die  verhaalgebeure,  nie  in 
die  pro-  en  epiloog  deur  te  trek  is  nie.  In  laasgenoemde  vind  'n  mens  'n 
ander  toonaard:  in  die  proloog  spreek  die  digter  tot  sy  inspirasiebron  (sy  dit 
dan  altemit  effens  ironies),  sodat  daar  'n  meta-vlak  ontstaan:  in  die  epiloog 
rig  die  digter  hom  vir  die  eerste  keer  tot  'n  algemene  "gij": 


"Maar  denkt  niet,  dat  zij  zich  bekreunt  om  u, 
de  Oriënt  Express;  nog  minder  deelt  ze  uw  jubel 
als  gij  plaatsnamen  ziet  ..."  (my  kursivering) 


Soos  die  proloog  al  duidelik  laat  blyk,  is  die  Bybelse  verwysingsveld  'n 
belangrike  onderdeel  van  die  gedig.  Ook  hier  sluit  Nijhoff  hom  by  'n  ouer 
epiese  tradisie  aan. 

Nog  'n  distinktiewe  kenmerk  van  "Awater"  is  die  taalgebruik.  Deur  middel 

van  taal  word  die  alledaagse  werklikheid  vreemd.  Nijhoff  wend  die  taal  aan 
as  'n  vervreemdingstegniek.  Baie  kritici  het  die  karakterisering  "magiese 
realisme"  gebruik  (in  kontras  met  Nijhoff  se  vroeëre  poësie  wat  in  die  teken 
van  die  simbolisme  staan).  "Awater"  vorm  op  dié  manier  'n  landmerk  tus- 
sen  die  simbolistiese  poësie  van  vroeër  en  die  hoogtepunt  van  sy  oeuvre, 
"Het  Uur  U".  Dit  is  'n  rigtingwyser  via  die  veranderde  teneur  na  die  tour  de 
force  van  "Het  Uur  U".  Hoe  'n  mens  egter  met  die  term  "magiese  realisme" 
binne  die  modernistiese  kode  moet  omgaan,  is  'n  problematiese  saak.  Die 
term  "onthegting"  bied  'n  beter  alternatief:  onthegting  van  die  reëele  werk- 
likheid,  soos  wat  ook  in  James  Joyce  se  Ulysses  en  T.S.  Eliot  se  The  waste 
land,  modernistiese  werke  by  uitstek,  terug  te  vind  is. 

Die  keuse  van  ruimtes  waarbinne  die  ses  scénes  afspeel,  is  betekenisvol: 
kantoor,  kapper,  kafee,  restaurant,  stasie  (ook  van  die  hospitaal  is  daar 
sprake  in  die  eerste  strofe  van  Awater  se  rou-sang).  Dit  roep  Nijhoff  se 
opmerking  in  "Over  eigen  werk"  op,  waar  hy  dit  het  oor  "menigte  en  ab- 
stractie": 

"Ik  begon  te  zien,  dat  er  niet  geleefd  werd  in  de  onwezenlijke  buitenbuurthuisjes,  die  als 
tenten  in  het  land  stonden;  er  werd  geleefd  in  de  kantoren,  de  fabrieken,  de  ziekenhui- 
zen,  de  café's,  de  stations,  in  alle  plaatsen  waar  massa's  mensen  bijeen  waren  ..."  (my 
kursivering) 

Hy  vertel  dan  hoe  hy  gesoek  het  na  'n  manier  om  menigte  en  abstraksie, 
"mijn  twee  enige  bronne  van  vreugde",  te  verbind.  Die  antwoord  wat  hy 
gevind  het,  is  relevant  vir  die  interpretasie  van  "Awater": 


"in  ieder  mens,  hoe  ook,  wie  ook,  leeft  de  gehele  massa,  als  hij  zich  niet  kunstmatig 
begrenzt  en  in  de  slavernij  geraakt  van  zijn  persoonlijkheid". 


II 

"Awater"  is  'n  modernistiese  gedig.  Die  digter  keer  hom  eksplisiet  teen 
vroeëre  kodes,  veral  dié  van  die  Romantiek: 

"...  dit  werk  ... 

...  wil  niet,  als  geheel  een  vorige  eeuw, 

puinhopen  zien  en  zingen  van  mooi  weer, 

want  zingen  is  slechts  hartstocht  van  een  zweer  ..." 


Dié  besinning  oor  die  funksie  en  gebruik  van  taal  wat  veral  in  die  eerste 
helfte  van  die  gedig  as  leitmotif  optree,  is  as  metalinguale  motief  die  sine 
qua  non  van  die  modernisme.  Effens  later  in  die  proloog  staan  daar:  "Elk 
woord  vernieuwt  de  stilte  die  het  breekt".  'n  Mens  kan  hier  praat  van  taal- 
skepsis.  In  strofe  een  is  daar  sprake  van  "orakeltaaí",  waarop  dan  die  intus- 
sen  óórbekende  reël  volg:  "Lees  maar,  er  staat  niet  wat  er  staat",  wat  as  'n 
beskrywing  van  die  aard  van  Nijhoff  se  poësie  gesien  kan  word.  Dit  dui  op 

die  vervreemdingsproses  wat  plaasvind  tussen  mens  en  alledaagse  werklik- 
heid,  sodat  dié  werklikheid  oënskynlik  vreemd  voorkom. 

Tipies  modernisties  is  ook  die  aangetaste  genre-sekerheid.  Die  vers  neig  na 
prosa:  vergelyk  die  ongelyke  lengte  van  die  versreëls,  die  sterk  epiese  lyn, 
en  die  gebruik  van  vers  Hbre. 

Ook  die  tydskema  is  hier  nie  meer  suiwer  chronologies  soos  in  tradisionele 
epiese  tekste  nie.  Strofe  een  en  twee  is  min  of  meer  simultane  gebeure, 
hoewel  tipografies  opeenvolgend.  In  die  eerste  is  Awater  op  kantoor  "tot 
half-zes  slaat".  In  strofe  twee  is  die  "ek"-figuur  op  weg  deur  die  strate  om 
hom  af  te  haal:  "Zo  sta  ik  bij  de  hoge  stoep,  Ik  schroom,/  Het  slaat 
half-zes".  Die  twee  hooffigure  beweeg  terselfdertyd  in  verskillende  ruimtes, 
en  dan  word  die  chronologie  tydelik  opgehef,  in  afwagting  van  die  ontmoe- 
ting: 

"De  tijd  wordt  eindeloos". 

Om  die  bo-reëele  daarvan  te  onderstreep,  word  die  perspektief  verplaas  na 
'n  ander  sfeer:  "0  broeder  in  den  hemel,  wees  hier  ook./  Bescherm  mij,  dat 
mijn  schim  geen  licht  vertoont./  Bewaar  mij  ongezien  en  ongehoord."  Die 
jukstaposisie  van  reëele  en  bo-reëele  kan  'n  mens  hier  voor  die  deur  van  die 
"ek"-figuur  en  sy  onthegting  plaas.  Daar  is  'n  sekere  afstandelikheid  van  die 
konkrete  omringende  werklikheid  by  hom  teenwoordig.  Hy  vra  soos  'n 
soort  dr.  Jekyll  en  mnr.  Hyde  om  onsigbaarheid.  Hy  is  aanwesig  in  Awater 
se  spoor,  maar  terselfdertyd  nie  waarneembaar  nie,  slegs  waarnemer.  Die 
agtervolging  gaan  voort  tot  met  die  laaste  toneel  op  die  stasie,  en  dan  volg 
die  enigmatiese  ope  slot,  tiperend  van  'n  modernistiese  teks. 

Die  vervreemdingseffek  wat  die  digter  bereik  deur  sy  taalaanwending  impli- 
seer  ook  onthegting.  Vergelyk  die  kappertoneel: 

"russen  de  flessen,  glinsterend  verbrijzeld, 
verrijst  hij  in  de  spiegel  als  een  ijsberg 
waarlangs  de  gladde  schaar  zijn  snavel  strijkt. 

Maar  het  wordt  lente,  en  terwijl  wijd  en  zijd 

de  damp  hangt  van  een  bui  die  overdrijft 

ploegt  door  het  woelend  haar  de  kam  de  scheiding." 

Daar  is  'n  individuele  bewussyn  in  die  sentrum,  alhoewel  'n  mens  kan  sê  dat 
dit  nie  alleen  in  die  "ek"-figuur  en  die  anonieme  stem  van  die  digter  (in  die 
pro-  en  epiloog)  gekonsentreer  is  nie,  maar  sigself  ook  afsplits  in  die  beskry- 
wing  van  Awater  se  bewussyn:  vergelyk  die  kantoor-scêne.  Dit  word  weer- 
gegee  asof  vanuit  die  waarnemingsperspektief  van  Awater: 

"Het  wordt  stil,  het  wordt  warmer  in  de  zaal. 

Steeds  zilter  waait  dun  ratelend  metaal. 

De  schrijfmachine  mijmert  gekkepraat  ... 

...  Awater's  hoofd  voelt  zwaar"  (my  kursivering) 

'n  Mens  kan  hier  praat  van  depersonalisasie:  daar  is  'n  Awater-"ek"  duali- 
teit  waartussen  die  individuele  bewussyn  in  die  teks  verdeel  word. 

Harry  Levin  praat  in  sy  essay  oor  modernisme  van  "unity"  (eenheid)  versus 
"multiplicity"  (veelkantigheid):  "the  author  falls  back  upon  the  raw  mate- 
rials  of  his  own  autobiography"^L  Hy  het  dit  daaroor  dat  wanneer  die 
skrywer,  met  gebruikmaking  van  die  bewussynstroomtegniek,  heel  digby 
die  perspektief  van  sy  protagonis  wil  kom,  die  intimiteit  — om  oortuigend 
en  volledig  oor  te  kom  — hom  noodsaak  om  terug  te  val  op  die  gegewens 
van  sy  eie  outobiografie.  Hierdie  opmerking  lyk  my  van  toepassing  op  die 
uitbeelding  van  Awater  en  die  "ek"-figuur:  die  bewussyns-inhoude  van 
albei  figure,  soos  in  "Awater"  weergegee,  lyk  sterker  aan  mekaar  verwant. 
Die  depersonalisasie  van  die  sentrale  bewussyn  in  "Awater"  uit  sigself  deur 
die  verdeling  tussen  hierdie  twee  personasies.  Vergelyk  die  verlies  deur  die 
dood  van  naasbestaandes  van  albei,  en  die  kunstenaars-aard  van  beide 
figure. 

"Awater"  staan  onder  die  motto:  "ik  zoek  een  reisgenoot".  Soos  Leopold 
Bloom  en  Stephen  Dedalus  in  Ulysses  op  weg  deur  Dublin  (sien 
Meeuwesse^’  ^ ^>),  is  Awater  en  die  "ek"  hier  op  reis  deur  'n  Nederlandse 
stad.  Die  gedig  gaan  oor  'n  reis:  nie  alleen  deur  die  stad  ("ik"  in  die  voetspore 
van  Awater  en  ook  in  dié  van  sy  oorlede  broer)  nie,  maar  ook  'n  reis  op 
soek  na  homself,  na  sy  eie  identiteit.  Ten  slotte  vertrek  die  Oriënt  Express 
met  tegnologiese  bravure,  waarin  ook  iets  van  'n  metafisiese  reis  gelees  sou 
kan  word.  Waarheen?  Na  'n  beter  toekoms?  Hieroor  het  baie  kritici  uitge- 
breid  geskryf,  en  die  meeste  is  dit  blykbaar  eens  dat  die  Oriënt  Express  sim- 
bool  is  van  die  tegnologiese  evolusie.  (Dit  is  steeds  'n  brandende  vraag  in 
die  resepsie  of  die  "ik"-figuur  nou  wel  per  trein  vertrek  en  of  hy  agterbly). 
Die  stadsruimte  sluit  aan  by  die  ander  groot  modernistiese  tekste  — 'n  mens 
dink  hier  veral  aan  Eliot  se  Londen  in  The  waste  land.  Ihab  Hassan  noem 
"urbanism"  met  "city  and  machine"  in  die  sentrum  as  een  van  die  onder- 
skeidende  kenmerke  van  die  modernisme.^' 

In  "Awater"  verteenwoordig  die  trein  en  lokomotief  die  masjien,  sowel  as 
die  tikmasjien  in  die  kantoormilieu,  en  die  "schroefblad  van  de  ventilator"  in 
die  restaurant-scéne. 

Die  "moment  of  vision"  van  die  modernistiese  teks  vind  mens  ook  in  "Awa- 
ter",  hoewel  dan  van  'n  ander  orde,  nie  so  volledig  beskryf  soos  byvoor- 
beeld  deur  Proust  of  Joyce  nie.  In  die  kantoor-scëne  word  'n  "in  memo- 
riam"-vers  weergegee,  wat  die  oorlede  moeder  van  Awater  aanspreek: 

" '0  moeder,  nooit  zult  gij  de  bontjas  dragen 

...  maar  brengt  de  rozen  naar  de  Kerkhoflaan  ...' 

Dit  staat  er,  en  Awater's  strak  gelaat 

geeft  roerloos  zijn  ontroering  te  verstaan. 

Hoe  laat  is  het?  Awater's  hoofd  voelt  zwaar." 

Die  toneel  suggereer  dat  Awater  in  die  warmte  oor  sy  kantoorwerk  ingeslui- 

mer  het,  en  in  'n  half-bewustelose  toestand  sy  moeder  voor  hom  sien 
verskyn.  As  die  oomblik  van  visie  verby  is,  word  hy  weer  bewus  van  die  tyd: 
"Hoe  laat  is  het?".  Hierdie  vraag  impliseer  dat  hy  vir  'n  wyle  onbewus  was 
van  die  gang  van  tyd:  die  tyd  het  stil  gestaan.  Dieselfde  gebeur  wanneer 
Awater  later  in  die  kafee  sit:  hy  is  vir  'n  rukkie  volkome  onbewus  van  sy 
omgewing: 

"Awater's  ogen  kijken  koel  en  strofe, 

Zijn  hand,  op  tafel  trommelend,  schenkt  moed 
aan  het  visioen  dat  door  zijn  voorhoofd  woelt. 

Een  sneeuwvlok  dwarrelt  tussen  droppen  bloed. 

Het  spel  wordt  tot  een  nieuw  figuur  gevoegd. 

Zijn  glas,  vóór  hem,  beslaat  onaangeroerd  ... 

...  Hij  heeft  wat  een  planeet  heeft  en  een  bloem, 
een  innerHjke  vaart  die  diep  vervoert"  (my  kursivering) 

Hierdie  passasie  is  deur  baie  kritici,  waaronder  Meeuwesse,  geïnterpreteer 
asof  Awater  inderdaad  'n  visioen  ervaar.  Willy  Spillebeen  het  dit  heftig 
bestry,  en  beweer  dat  die  visioen  alleen  te  make  het  met  die  skaakspel  waar- 
mee  Awater  hom  bemoei: 

"Het  is  een  gewone  waarneming  van  de  ik-persoon,  die  door  hem  ongewoon  want 
maniëristisch  en  visionair-beeldend  geformuleerd  wordt 


Dit  lyk  asof  mens  hier  wél  kan  praat  van  'n  visioen,  te  meer  aangesien  die 
woord  eksplisiet  gebruik  word. 

Weer  verbonde  met  'n  gedig  is  die  restaurant-scêne,  waar  Awater  sy  "lied" 
sing.  Hierdie  toneel  vorm  'n  parallel  met  die  kantoor-visioen.  Nogmaals  is 
daar  sprake  van  'n  geliefde  van  wie  finaal  afskeid  geneem  word,  en  weer 
reageer  Awater  soos  iemand  wat  nie  heeltemal  van  sy  konkrete  omringende 
werklikheid  bewus  is  nie: 


" 'niet  hopen  mij  op  aarde  ooit  weer  te  zien'. 

Awater  zwijgt.  Hij  verstijft  tot  graniet. 

Men  applaudisseert  ... 

Awater,  als  een  pop,  als  een  pop  die 
te  zwaar  is  voor  zijn  eigen  mechaniek, 
waggelt  den  uitgang  toe  dwars  door't  publiek  ..." 

Die  eienaardige  effek  wat  die  voordrag  van  dié  lied  op  Awater  het,  sugge- 
reer  dat  hy  daar  intensief  by  betrokke  was.  Dit  is  asof  hy  dit  aan  sy  eie  lyf 
ervaar.  Mens  kan  waarskynlik  hier  praat  van  'n  "moment  of  vision". 

Van  'n  ander  rangorde,  minder  uitgebreid  en  minder  intensief,  maar  niete- 
min  ook  'n  "moment  of  vision",  is  die  moment  waarop  Awater  vir  die  eerste 
keer  na  die  "ik"-figuur  kyk: 

"Awater  ... 

kijkt  naar  mij  om  als  kent  hij  mij  van  ouds. 

Maar  waar?  ... 

zo  vraagt  de  blik  waarmee  hij  mij  beschouwt." 

Die  herkenningsoomblik  is  oënskynlik  terselfdertyd  'n  oomblik  van  insig.  As 
'n  mens  dit  alleen  op  realistiese  vlak  wil  begryp,  bly  dit  redelik  onbelangrik 
— maar  as  'n  mens  Awater  en  die  "ik"-figuur  as  keersye  van  een  en  die- 
selfde  persoonlikheid  beskou,  dan  word  dit  'n  betekenisvolle  moment:  'n 
konfrontasie  tussen  ego  en  alter  ego.  'n  Selfherkennings-oomblik. 

Op  semantiese  vlak  wil  ek  nog  wys  op  'n  modernistiese  kenmerk  waarvan 
Peter  Faulkner  sy  lesers  bewus  maak:  "the  pattern  of  internal  references"^’. 
Hy  ontleen  die  begrip  van  Joseph  Frank  in  sy  Spatial  form  in  modern  litera- 
ture  (1945).  Hiermee  dui  hy  die  veranderde  interne  organisasie  van  'n 
moderne  literêre  werk  aan:  vroeër  het  die  chronologiese  narratiewe  struk- 
tuur  vorm  gegee  aan  'n  teks.  Nou,  in  die  modernistiese  'kode',  word  dit 
meestal  vervang  deur  "spatial  form":  "the  representation  of  a work  in  the 
entire  pattern  of  internal  references",  of  "the  principle  of  reflexive  refe- 
rence".  Dit  vind  hy  in  The  waste  iand,  Pound  se  Cantos,  Ulysses,  en  A la 
recherche  du  temps  perdu:  "the  reader  is  being  asked  not  to  follow  a story 
but  to  discern  a pattern". 

In  "Awater"  is  dié  opmerking  miskien  nie  heeltemal  so  ter  sake  nie:  daar  is 
tog  wel  'n  epiese  lyn  na  te  trek,  en  die  omvang  van  die  teks  soveel  korter  as 
in  die  genoemde  werke.  Maar  daar  is  inderdaad  'n  patroon  van  interne 
verwysings  waaromheen  die  gedig  gekonstrueer  is.  Vergelyk  byvoorbeeld 
die  "sien"-motief.  Willy  Spillebeen  het  die  aandag  gevestig  op  die  "visuele 
en  visonaire  'zien'k  "®’.  Woorde  wat  met  "zien"  te  make  het,  kom  menig- 
vuldig  voor  in  die  gedig,  en  bring  verskeie  konnotasies  en  nuanseringe  mee. 
So  vind  mens  in  die  proloog:  "Uw  goede  oog  moet  zich  dit  werk  toe  keren 
...",  "het  wil  niet  ...  puinhopen  zien  en  zingen  van  mooi  weer  ...".  Die 
eerste  strofe  begin:  "Ik  heb  een  man  gez/er?  ...".  En  so  kan  mens  deurgaan 
tot  aan  die  slot,  die  herkenningsoomblik  tussen  Awater  en  "ik":  "Awater 
ijkt naar  mij om  als  kent  hij  mij  van  ouds  ...".  Die  gedig  sluit  met  nog  enkele 
visuele  en/of  visionêre  oomblikke:  "als  gij  plaatsnamen  ziet , "dat  gij ... 
zelfs  nu  't  perron  nog  afblikt  ...",  "Zij  z/ef  azuur  ...".  So  is  daar  nog  baie 
ander  elemente  wat  'n  patroon  van  interne  verwysings  opbou:  vergelyk 
"gerprezen"  in  pro-  en  epiloog,  die  motief  van  "zingen"  (proloog, 
restaurant-scéne,  epiloog),  die  "woestijn"-motief,  ensovoorts.  Dit  gee  aan 
die  gedig  'n  hegte  gestruktureerdheid. 


III 

Die  enigmatiese  meerduidigheid  van  "Awater"  het  aanleiding  gegee  tot 
uiteenlopende  interpretasies.  Hiervan  het  Dirk  Kroon  'n  groot  aantal  versa- 
mel  in  sy  boek,  Nooitzag  ikAwaterzo  van  nabij  ('S-Gravenhage,  1981).  Ek 
wil  kortliks  aandag  gee  aan  'n  paar  aspekte  van  die  gedig  waarop  veral  in  die 

resepsie  gekonsentreer  is. 

Die  Awater-"ik''  verhouding  dien  as  aanleiding  tot  velerlei  uitlatings  en  spe- 
kulasies.  Theun  de  Vries  sien  Awater  as  gefantaseerde  plaasvervanger  vir 
die  broer,  met  "een  uiterst  irreëel  en  vooral  voorlopig  karakter",  "slechts 
éénzijdig  te  benaderen  droomwezen".  Hy  kom  tot  die  slotsom  dat,  "wat  de 
kenbaarheid  van  de  naaste  betreft ...  deze  queeste  tot  mislukking  gedoemd 
(is)"®’.  Dié  onbevredigende  interpretasie  was  egter  een  van  die  heel  eerstes. 
Veel  meer  omvattend  is  Minderaa's  insig,  "dat  het  beeld  van  Awater  voort- 
durend  verschuift  van  mogelijke  reisgenoot  naar  voorbeeld,  naar  zelfspiege- 
ling,  ja  soms  naar  vereenzelviging."^®’  Wenseleers  vind  dit  egter  irriterend 
dat  so  'n  "diepte-psychologische  interpretatie"  m.b.t.  "Nijhoffs  privé- 
individuatieproces"  toegepas  word.  Hy  verkies  om  in  Awater  'n  figuur  van 
"ons  nieuw  'collectivistisch'  wereldbeeld"  te  sien,  "een  nieuw 
mensbeeld".^*  Dit  lyk  my  nogal  simplisties  om  so  vir  6f  die  een  óf  die  ander 
perspektief  te  kies:  waarom  sou  albei  moontlikhede  nie  daarin  gelees  kan 
word  nie?  Op  'n  ander  plek  in  sy  studie  oor  "Awater"  doen  Wenseleers  dit 
ook:  hy  sien  Awater  as  'n  "dubbelganger  van  de  dichter,  die  door  dezelfde 
moeilijkheden  en  ontroeringen  oorweldigd  wordt".‘^>  Dit  kom  my  voor  asof 
hy  die  saak  tog  té  eenvoudig  sien.  Weliswaar  is  daar  verskillende  punte  van 
ooreenkoms  tussen  die  twee  personasies  — maar  dit  is  veel  fe  gemaklik  om 
die  twee  eenvoudig  gelyk  te  skakel  as  "dubbelgangers".  Dit  lei  daartoe  dat 
Wenseleers  algemene  gevolgtrekkings  maak,  sonder  om  die  nuanseringe 
van  die  Awater-figuur  maar  enigsins  onder  oë  te  sien.  Volgens  hom  illus- 
treer  die  kappertoneel  waar  Awater  voor  die  spieël  sit:  "de  psychische  reali- 
teit  van  het  gevoelsleven,  dat  bevroren  is  in  de  moderne  stadsmens".  En 
wanneer  Awater  in  die  restaurant  sy  verskyning  maak  en  as  "artiest"  her- 
ken  word,  sien  Wenseleers  daarin  "het  probleem  van  de  verhouding  van  de 
moderne  dichter  tot  de  gemeenschap"^^’.  Ek  vind  hierdie  generaliserende 
opmerkings,  veral  die  laaste,  té  maklik.  Cornets  de  Groot  sien  die  saak  iets 
helderder:  "onze  Adam  Awater  is  een  wisselfiguur;  hij  kan  in  principe  in  alle 
gestalten  veranderen.  Hij  is  een  constructie,  een  hulpschema,  geen  echtle- 
vende  figuur,  maar  een  mechanisme  dat  handelt  overeenkomstig  onze  idee 
van  'de  mens':  Elckerlijc".^^’  Hy  brei  dit  nog  verder  uit:  "Awater  en  de  dich- 
ter  ...  (is)  ego  en  alter  ego:  tegenstellingen."^®’  Die  idee  van  Awater  as  'n 
konstruksie  wat  optree  as  alter  ego  teenoor  die  ego  van  Awater  is  oortui- 
gend,  maar  dit  is  tog  te  ver  gevoer  om  so  eksplisiet  te  beweer  dat  hy  "geen 
echtlevende  figuur"  is  nie.  Dit  ontkrag  die  realistiese  laag  van  die  teks 
geheel  en  al  as  'n  mens  nie  'n  bietjie  kan  glo  in  die  fisiese  teenwoordigheid 
van  Awater  as  mens  nie. 

W.F.  Hermans  vra  homself  ook  af  wie  Awater  nou  sou  kon  wees,  en  kom 
tot  die  konklusie  dat  hy  waarskynlik  'n  "dubbelganger  van  de  verteller  zelf" 
is.  Maar  myns  insiens  is  die  oortuigendste  interpretasie  dié  van  Spillebeen  in 
'n  resente  artikel  (1981): 

“Zo  gesteld  zijn  er  dus  in  'Awater'  in  feite  drie  personages:  de  dichter  zelf  die  'dit  werk' 
wil  schrijven  en  daartoe  de  'allereerste  geest'  aanroept  bij  de  aanvang,  én  aan  het  slot 
het  visioen  van  de  Oriënt  Express  ziet  als  een  soort  apotheose;  de  ik-persoon,  die  het 
individu  belichaamt  en  treurt  om  de  gestorven  broer;  Awater  die  de  gemeenschap  (Nij- 
hoffs  gemeenschapsvisie)  belichaamt,  maar  net  als  ieder  mens  ook  gevoelens  heeft  en 
als  zodanig  treurt  om  de  gestorven  moeder.  Nijhoff  heeft  zijn  eigen  'crisis'  in  drie  perso- 
nages  afgesplitst  en  gedrieën  vormen  ze  de  hele  Nijhoff  uit  deze  periode"*^’. 

IV 

Soos  N.P.  van  Wyk  Louw  in  Tristia  speel  Nijhoff  in  "Awater"  ook  'n  literêre 
spel  met  die  leser.  In  die  restaurant-scéne  dra  Awater  'n  gedig  voor.  Vir 
veertig  jaar  het  die  kritici  nie  dié  sonnet  herken  nie,  en  aangeneem  dat  dit 
die  digter  se  eie  skepping  is.  Hierdie  resepsie  toon  'n  ooreenkoms  met  die 
wyse  waarop  r/'/sf/a-tekste  soos  "H.  Teresa  van  Avila  flap  uit"  van  Louw 
geresipieer  is.  Die  relatiewe  'duisterheid'  van  die  interteks  van  Avila  het 
veroorsaak  dat  lesers  (veral  dié  luier  "close  readers"  wat  nie  glo  aan  buite- 
tekstuele  navorsing  nie)  die  "H.  Teresa  van  Avila  flap  uit"  nie  op  die  verwy- 
sendé  woorde  van  die  titel  geneem  het  nie.  Dit  is  ook  die  geval  met  die  son- 
net  in  "Awater".  Daar  was  aanvanklik  wisselende  opinies  oor  die  waarde 
van  dié  teks: 

"Naar  de  mening  van  de  heer  Brahn  een  smartlap,  in  de  visie  van  Cola  Debrot  'een  droe- 
vig  lied  á la  Nerval  ('les  Cydalises'),  volgens  mij  tegen  de  achtergrond  van  zijn  ontstaan, 
aangrijpend."'®’ 

Meeuwesse  het  gemeen  dat  Awater  'n  "dichter,  een  scheppend  kunste- 
naar"  is.  "Awater  schrijft  sonnetten.  Hij  zal  er  straks  een  zingen  in  het  res- 
taurant".'®’ 

Al  hierdie  spekulasies  is  egter  ontkrag  toe  Wenseleers  in  1978  onthul  dat  die 
lied  van  Awater  'n  vertaling  van  Petrarca  se  sonnet  CCL  is.  (Nijhoff  het  die 
feit  slegs  aan  'n  vriendin  geopenbaar,  wat  dit  later  aan  'n  hoogleraar  oorver- 
tel  het,  wat  dit,  44  jaar  ná  die  ontstaan  van  die  gedig  aan  Wenseleers  mee- 
gedeel  het).  Spillebeen  is  kwaad  hieroor,  asof  hy  vir  die  gek  gehou  is.  Dit 
verskaf  vermaaklike  leesstof;  maar  raak  ook  aan  'n  essensiële  probleem. 
Hoe  moet  onerkende  literêre  wisselwerking  met  'n  interteks  beskou  word? 
Is  dit  'n  literêre  spel  om  die  leser  se  speurvernuf  te  toets?  Is  dit  plagiaat? 
Spillebeen  sit  met  sy  hande  in  die  hare  oor  dié  slinksheid  van  Nijhoff: 


"Van  echte  creatieve  imitatio,  zoals  o.a.  door  Joyce,  Eliot,  Ezra  Pound  in  mindere  of 
meerder  mate  werd  gedaan,  kan  je  in  zo  'n  geval  nauwelijks  spreken.  Het  fenomeen  hier 
is  totaal  anders  dan  in  Nijhoffs  werk,  waar  hij  citaten  en/of  verwijzingen  in  de  tekst  ver- 
werkte  ...  Nijhoff  had  op  zijn  minst  (in  het  gedicht  of  erbuiten)  kunnen  vermelden  dat 
Awaters  'lied'  een  vertaling  van  Petrarca  was.  De  interpretatie  van  de  hele  Awater  zou 
er  nu  enigzins  ander  uitzien  en  Nijhoff  zou  vrijuit  gaan  ...  Awater  blijkt  immers  ineens 
geen  dichter  te  zijn  ...  Nijhoff  als  dichter  stelt  het  wel  degelijk  zo  voor  dat  hijzelf  de  dich- 
ter  is  van  het  'sonnet'  (en  daardoor  is  Wenseleers'  onthulling  op  zijn  zachts  gezegd  ver- 
warrend).  En  de  wijze  waarop  het  uitlekt  maakt  wél  onbehaaglijk:  alsof  men  een  'mons- 

tre  sacré'  toch  maar  het  liefst  niet  van  zoiets  monsterlijks  als  'plagiaat'  wens  (durft)  te 
beschuldigen 

Dit  is  opvallend  dat  Van  Wyk  Louw  van  soortgelyke  procédé's  gebruik 
gemaak  het  in  Tristia,  maar  dat  geen  Afrikaanse  kritikus  nog  die  woord 
"plagiaat"  maar  enigsins  genoedm  het  in  dié  verband  nie.  Dáárvoor  is  óns 
Afrikaanse  'monster'  tot  dusver  as  té  'heilig'  beskou.  Maar  Louw  neem 
weliswaar  ook  nie  geheel  on-'verteerde'  literêre  korpusse  in  sy  bundel  op 
nie. 

'n  Mens  kan  begryp  dat  Spillebeen,  wat  'n  omvattende  studie  oor  die  poësie 
van  Nijhoff  gepubliseer  het,  en  voortdurend  met  die  werk  van  Nijhoff  besig 
was,  boos  is  oor  die  onverwagte  'nuwe'  element  wat  "Awater"  binnetree. 
Maar  dat  poëtiese  vryheid  nou  eenmaal  poëtiese  vryheid  is,  en  dat  veral 
sterk,  viriele  skrywers  van  "behendigh  stelen"  'n  hele  kuns  maak,  dit  staan 
ook  vas.  En  "Awater"  word  deur  hierdie  onthulling  slegs  boeiender,  of  Spil- 
lebeen  se  woede  daar  nou  deur  ontketen  is  of  nie  ... 

Alet  Mihálik 

Die  Hed  van  die  reën  — 'n  Afrika-pryslied 


Vandat  Eugëne  Marais  se  Dwaalstories  in  1921  in  Die  Boervrou  gepubliseer 
is  as  inheemse  sprokies  vir  kinders,  is  die  oorsprong  en  oorspronklikheid 
daarvan  dikwels  betwyfel.  Kritici  was  dit  eens  dat  hierdie  verhale  nie  knus 
pas  in  die  oeuvre  van  Marais  nie  en  die  belangrikste  besprekingspunt  tot 
dusver  was  die  identiteit  van  die  verteller.  'n  Hele  klompie  letterkundiges  het 
Marais  se  bedoeling  met  sy  inleiding  tot  die  verhaalbundel  onder  verdenking 
geplaas  en  hardop  gewonder  of  die  titel  nie  eerder  die  leser  op  'n  dwaal- 
spoor  bring  oor  die  werklike  oorsprong  van  die  verhale  nie. 

So  'n  teorie  klink  al  hoe  meer  aanneemlik  as  oaarop  gelet  word  dat  hierdie 
"verklarende"  inleiding  in  1927  geskryf  is  — dus  ses  jaar  ná  die  publikasie 
van  die  verhale  en  twaalf  jaar  nadat  Marais  die  Waterberge  verlaat  het  waar 
Ou  Hendrik  dit  glo  aan  hom  sou  vertel  het.  (Ou  Hendrik  was  'n  rond- 
trekkende  "Boesman"  wat  jaarliks  op  Rietfontein  oornag  het  en  nie  'n  per- 
manente  inwoner  aan  wie  se  voete  die  besige  Marais  kon  sit  nie.)  Terself- 
dertyd  is  die  gebruik  van  vertellers  'n  gewilde  tegniek  van  Marais  om 
"egtheid"  aan  sy  stories  te  verleen.  In  'n  persoonlike  onderhoud  met  Marais 
du  Toit  in  1935  erken  Marais  dan  ook: 


My  tegniek  (...)  is  om  my  verhaal  die  skyn  van  werklikheid  te  gee.  Ek  het  gewoonlik  die 
hele  ding  in  my  kop  voordat  ek  begin  skryf.  Baie  maal  in  die  nag  as  ek  nie  kan  slaap  nie, 
lê  ek  selfs  hele  paragrawe  en  sinne  en  uitdink. 

Verder  moet  in  ag  geneem  word  dat  Dwaalstories  as  tydskrifmateriaal  gepu- 
bliseer  is  gedurende  'n  tydperk  toe  Marais  in  ernstige  finansiële  nood  ver- 
keer  het  weens  morfinisme  en  'n  tekort  aan  werkopdragte.  Dit  rym  dus  nie 
mooi  dat  hierdie  "hoogtepunt"  geskep  is  in  die  vrugtelose  jare  toe  redak- 
teurs  moes  mooipraat  en  dreig  om  bydraes  van  Marais  te  ontvang  nie.  Hoe- 
wel  die  agterdog  dus  bly  knaag  het  dat  Dwaalstories  dalk  nie  is  wat  dit  voor- 
gee  om  te  wees  nie,  wou  niemand  'n  besliste  mening  waag  nie  omdat  'n 
aanvaarbare  alternatief  vir  Marais  se  bewerings  nog  nie  gevind  is  nie.  Roe- 
lien  Mulder-Stragger  beweer  in  'n  artikel  in  Tydskrif  vir  Letterkunde  van 
1980  dat  Marais  tydens  sy  verblyf  in  Brussels  in  1902  waarskynlik  kennis 
gemaak  het  met  die  gedig  Ma  soeur  la  pluie  van  Charles  van  Lerberghe 
waarvan  die  eerste  reëls  (vry  vertaal  deur  Pieter  Claassens)  lui: 

My  suster  die  Reën 
so  sag,  so  warm  — 
saggies  vlieg, 
saggies  vlug  — 
weg  deur  die  vogtige  lug. 

Haar  snoer,  wit  pêrels 
reën  deur  die  lug: 

Vergelyk  egter  die  volgende  vertaalde  uittreksels  uit  Sotho-  en  Zoeloe- 
prysliedere  met  Die  dans  van  die  reën: 

The  lightning  has  burnt  the  veld  below, 

It  swept  along  with  karosses,  burning, 

(Damane  & Sanders,  1974:  142) 

Lightnings  flashed  and  fires  blazed, 

That  it  seemed  they'd  laid  their  eggs  upon  the  mountain. 

The  lightning  has  moved  across  that  place, 

Scraping  with  its  wings  and  destroying  by  fire. 

(Kunene,  1971:  120) 


Bogenoemde  uittreksels  dwing  ons  om  opnuut  te  kyk  na  die  sogenaamde 
''Boesman''-  en  "Koranna"-dwaalstories  met  die  uitgangspunt  dat  hulle 
dalk  Afrikaverhale  of  -prysliedere  mag  wées. 

By  die  lees  van  die  Sán-stories  wat  deur  dr.  Bleek  en  sy  helpers  opgeteken  is 
en  waarna  Marais  in  sy  Inleiding  verwys,  val  dit  'n  mens  dadelik  op  dat  dit 
radikaal  van  Dwaalstories  verskil  in  toonaard,  aanbiedingswyse,  onder- 
werpe,  beelde  en  simboliek.  Die  diere  se  gediggies  en  liedjies  wat  volgens 
Marais  gedurig  in  die  verhale  verskyn,  is  eerder  refreine  en  toon  geen 
ooreenkoms  met  die  liedere  in  Dwaalstories  nie.  Vergelyk  as  voorbeeld  die 
reënbeeld  in  die  vertaalde  verhaal,  Death: 

Therefore,  mother  and  the  others  do  in  this  manner  with  regard  to  their  ( ) Bushman 
women,  they  are  not  willing  to  allow  them  to  walk  about,  when  the  Rain  comes;  for 
they  are  afraid  that  the  Rain  also  intends,  lightening,  to  kill  them.  (...)  It  lightens,  killing 
us  at  this  place;  therefore,  mother  and  the  others  told  us  about  it,  that  when  the  Rain 
falls  upon  us  (and)  we  ( ) walk  passing  through  the  rain,  if  we  see  that  the  Rain  lightens 
in  the  sky  we  must  quickly  look  towards  the  place  where  the  Rain  lightens;  the  Rain, 
which  intended  ( ) to  kill  us  by  stealth. 

(Bleek  & Lloyd,  1911:  395-396) 

Marais  se  opvatting  van  die  Sán,  soos  geïllustreer  in  sy  ongepubliseerde 
artikel,  The  Yellow  Streak  in  Africa,  kan  nouliks  versoen  word  met  die 
karakters  in  Dwaalstories: 


And  it  is  a singular  thing  that  this  ape-like  being  ...  this  first  cousin  to  the  chimpanzee, 
should  yet  be  the  only  true  native  South  African  artist  (...)  And  wherever  the  yellow 
streak  has  polluted  the  stream  of  "higher"  South  African  blood  it  has  prepotently  car- 
ried  with  it  this  masterful  strain  of  artistry.  The  so-called  Bushman  is  our  true  and  only 
Bohemain.  With  a broken-backed  fiddle,  a hoarse  concertina  and  a bottle  of  virulent 
brandy  he  can  still  at  will  transform  the  wilderness  into  a joyous  paradise.  (Rousseau: 
258) 

Marais  verwys  in  sy  Inleiding  na  die  ooreenkoms  tussen  die  dwaalstories  en 
die  vroegste  Europese  kinderliedjies  en  -gediggies.  Ruth  Finnegan  (Finne- 
gan,  1983)  beklemtoon  juis  hierdie  ooreenkoms  tussen  Afrika-  en  Europese 
volksverhale  en  sy  vermoed  'n  gemeenskaplike  oerbron.  Vergelyk  ook  die 
beskrywing  van  Sotho-volksverhale  met  Marais  se  beskrywings  van  dwaals- 
tories: 


In  the  plot  ofmost  of  the  tales  there  is  clearly  discernible  a broad  casual  relationship  be- 
tween  one  event  and  the  next.  But  this  is  not  always  strictly  so  from  the  scientific  point 
because  frequently  we  find  gaps  in  the  cause  and  effect  chain.  These  gaps  are  closed  in 
the  stories  by  the  supernatural  element  usually  in  the  form  of  magic.  The  narrators  of 
these  tales  as  well  as  their  audiences  believed  in  supernatural  powers  of  magic. 

To  them  nothing  could  stand  in  the  way  of  magic.  (...)  It  must  be  remembered  that 
these  tales  were  primarily  for  children  and  then  even  the  narrators  did  not  believe  that 
everything  they  narrated  could  and  did  happen.  They  merely  narrated  for  the  amuse- 
ment  of  the  children.  Judged  then  from  the  point  of  view  of  children  the  casual  rela- 
tionship  is  complete.  (Mofokeng,  1951:  178) 

Tydens  sy  verblyf  in  die  Waterberg  en  sy  reise  deur  Oos-Afrika,  het  Marais 
ook  met  ander  swart  volke  in  aanraking  gekom.  Veral  in  die  Waterberg  sou 
hy  waarskynlik  heelwat  met  die  Tswana-  en  Sotho-kultuur  in  aanraking 
gekom  het.  Dr.  Bleek  maak  ook  die  belangrike  opmerking  dat  die  San  ge- 
woonlik  ander  Swart  dialekte  kon  praat. 

Die  Afrika-teorie  werp  dan  ook  interessante  nuwe  lig  op  baie  gegewens  in 
Dwaalstories.  Riet-alleen-in-die-roerkuil  kry  nuwe  betekenis  as  die  Zoeloe- 
geloof  dat  die  mens  uit  riet  geskep  is,  oorweeg  word.  Nagali  klink  baie  na 
Naka,  die  Tswana  toordokter,  Nampti  klink  na  die  Tswana  Nampi  wat  "mis- 
kien"  beteken  (besluitloosheid,  rigtingloosheid?),  Gammadoekies  klink  na 
Gramadoelas  (Ga  = plek  van,  -i-  amaduli  = berge?).  Jonkman  Afrikaner 
was  nie  'n  Sán  nie  maar  'n  baster  Griekwa  en  Heitsi  Eibip  (of  Kabip)  is  "the 
one  who  has  the  appearance  of  a tree  and  this  tree  is  the  magnificent 
Dawn-tree  "die  towenaar  en  profeet  van  die  Namakwas  wat  van  gedaante 
kon  verwissel  (Mofokeng,  1951).  Die  talle  verwysings  na  berge,  bome  en 
riviere  klink  ook  nie  juis  na  tipiese  Sán-wêreld  nie.  Ander  name  wat  na 
"Boesmanname"  klink,  maar  waar  die  hand  van  Marais  onmiskenbaar  is,  is 
byvoorbeeld:  nastergal  (sou  die  Sán  weet  dat  nastergal  van  die  Middel- 
nederlandse  nachtschaduwee  kom  en  dat  dit  op  demoniese  mag  dui?)  Krom 
Joggom  Konterdans  (kontradans  = 'n  dans  deur  persone  teenoor 
mekaar?),  Klipdas-eenoog  (Cyclopes  = die  eenoog-reuse  wat  vir  Zeus 
weerlig  gesmee  het?),  Jakob  Makding  (Makatees  = 'n  Noord-Sotho?), 
Moetmekaar  se  drif,  ensovoorts. 

Prysliedere  is  die  belangrikse  en  dikwels  enigste  digsoort  in  al  die  swart  tale 
van  Afrika  — die  Dithoko  in  Suid-Sotho  en  Tswana,  Direto  in  Noord-Sotho, 
Izibongo  in  Zoeloe  en  Xhosa,  Tibongo  in  Siswati,  Swibumabumelo  in 
Tsonga,  Zwirendo  in  Venda,  ensovoorts,  maar  kom  nêrens  voor  in  enige 

van  die  Sán-,  Khoi-  of  Korannaverhale  wat  deur  dr.  Bleek  en  andere  opgete- 
ken  is  nie.  Prysliedere  word  hoofsaaklik  gesing  of  voorgedra  deur  amptelike 
pryssangers  en  kan  opgedra  wees  aan  konings,  helde,  diere  of 
voorwerpe.”’  Hoewel  dit  hoofsaaklik  tydens  swierige  en  amptelike  geleent- 
hede  voorgedra  word,  word  dit  ook  tydens  tradisionele  "rites  of  passage" 
soos  byvoorbeeld  inisiasie  gesing  waar  elke  jongman  sy  eie  pryslied  moet 
skep.  Ook  in  die  daaglikse  omgang  word  prysliedere  (oorgelewer  en  geïm- 
proviseer)  gesing  oor  die  natuur,  die  diere,  ensovoorts.  Dit  is  dus  nie 
onwaarskynlik  dat  Marais  daarmee  in  aanraking  sou  kom  in  die  Waterberge 
nie.  Aangesien  daar  egter  herhaaldelik  oor  Marais  se  vele  talente  geskryf  is 
maar  nêrens  vermeld  word  dat  hy  'n  swart  taal  kon  verstaan  nie,  is  dit 
waarskynliker  dat  Ou  Hendrik  of  'n  ander  bron  van  inligting  sulke  liedere  in 
vertaalde  of  gewysigde  vorm  aan  hom  sou  oordra.  Die  kans  dat  Marais  se 
Dwaalstories  direk  oorgeneem  is  uit  'n  swart  taal  is  dus  nie  uitgesluit  nie  en 
'n  ondersoek  hierna  sal  'n  interessante  studieveld  open.'^>  As  voorsmakie 
kan  Die  dans  van  die  reën  opnuut  beskou  word  aan  die  hand  van  'n  paar 
kenmerke  van  die  Afrikapryslied.  Om  dit  vir  die  leser  interessanter  te  maak, 
moet  beide  die  oorspronklike  en  die  hedendaagse  weergawe  van  die  gedig 
gelees  word.  (Let  veral  op  die  oorspronklike  titel  en  slotparagraaf  en  hou  in 
gedagte  dat  Marais  gewoonlik  die  redigering  van  sy  bydraes  aan  "bekwame 
redaksielede"  oorgelaat  het): 


DIE  LIED  VAN  DIE  REËN 

(Van  Krom  Joggom  Konterdans) 

Eers  oor  die  bergtop  loer  sy  skelm, 

En  haar  oë  is  skaam; 

En  sy  lag  saggies. 

En  van  ver  af  wink  sy  met  die  een  hand. 

Haar  armbande  blink  en  haar  krale  skitter; 

Saggies  roep  sy. 

Sy  vertel  die  winde  van  die  dans. 

En  sy  nooi  hulle  uit,  want  die  werf  is  wyd  en  die  bruilof  groot. 
Die  grootwild  jaag  uit  die  vlakte. 

Hulle  dam  op  die  bulttop. 

Wyd  rek  hulle  die  neusgate, 

En  hulle  sluk  die  wind; 

En  hulle  buk,  om  haar  fyn  spore  op  die  sand  te  sien. 

Die  kleinvolk  diep  onder  die  grond  hoor  die  sleep  van  haar  voete, 
En  hulle  kruip  nader  en  sing  saggies; 

"Ons  Ousus!  Ons  Ousus!  Jy't  gekom!  Jy't  gekom!" 

En  haar  krale  skud, 

Tot  die  oudstes  op  die  slaapmatte  wakker  skrik  in  die  nag 
En  gesels  in  die  donker; 

En  haar  koperring  in  die  wegraak  van  die  son. 

Op  haar  voorkop  is  die  vuurpluim  van  die  berggier; 

Sy  trap  af  van  die  hoogte; 

Sy  sprei  die  vaal  karos  met  altwee  arms  uit; 

Die  asem  van  die  wind  raak  weg. 

0,  die  dans  van  ons  Ousus! 


Die  Dans  van  die  Reën 

Lied  van  die  vioolspeler,  Jan  Konterdans,  uit  die  Groot  Woestyn. 

0 die  dans  van  ons  Suster! 

Eers  oor  die  bergtop  loer  sy  skelm, 
en  haar  oge  is  skaam; 
en  sy  lag  saggies. 

En  van  ver  af  wink  sy  met  die  een  hand; 
haar  armbande  blink  en  haar  krale  skitter; 
saggies  roep  sy. 

Sy  vertel  die  winde  van  die  dans 

en  sy  nooi  hulle  uit,  want  die  werf  is  wyd  en  die  bruilof  groot. 

Die  grootwild  jaag  uit  die  vlakte, 
hulle  dam  op  die  bulttop, 
wyd  rek  hulle  die  neusgate 
en  hulle  sluk  die  wind; 

en  hulle  buk,  om  haar  fyn  spore  op  die  sand  te  sien. 

Die  kleinvolk  diep  onder  die  grond  hoor  die  sleep  van  haar  voete, 
en  hulle  kruip  nader  en  sing  saggies: 

"Ons  Suster!  Ons  Suster!  Jy  het  gekom!  Jy  het  gekom!" 

En  haar  krale  skud, 

en  haar  koperringe  blink  in  die  wegraak  van  die  son. 

Op  haar  voorkop  is  die  vuurpluim  van  die  berggier; 

sy  trap  af  van  die  hoogte; 
sy  sprei  die  vaal  karos  met  altwee  arms  uit; 
die  asem  van  die  wind  raak  weg. 

0,  die  dans  van  ons  Suster! 

Die  Afrika-pryslied  word  gewoonlik  in  die  eerste  persoon,  maar  soms  in  die 
derde  persoon,  voorgedra  en  verandering  van  persoon  kom  ook  dikwels 
voor.  Dit  is  tussen  'n  ode  en  'n  epos  en  die  primêre  doel is  die  verheerliking 
van  'n  persoon  of  voorwerp,  sodat  feite  dus  dikwels  a-histories  gerangskik 
kan  wees  of  weggelaat  kan  word.  Dit  begin  gewoonlik  met  'n  prys- 
verwysing  na  die  vereerde  en  is  besonder  beeldryk  en  deurspek  met  retoriek 
en  argaïese  woorde. 

Aangesien  woordveranderinge  in  die  swart  tale  gewoonlik  in  die  prefiks 
plaasvind  en  nie  in  die  suffiks  nie,  is  eindrym  in  die  tradisionele  pryslied 

onbekend  hoewel  dit  in  hedendaagse  voorbeelde  wel  mag  voorkom.  Dus 
moet  'n  ander  versboumiddel  die  poëtiese  element  versterk  en  herhaling  en 
paralellisme  verrig  hierdie  funksie  — herhaling  (direk,  as  sinonieme  of  as 
verwysing)  van  woorde,  frases,  beelde,  sintaktiese  patrone,  ensovoorts  en 
ook  in  alliterasie,  assonansie,  refreine  en  paralelle;  paralellisme  deur  die 
herhaling  van  gedagtes  in  ander  woorde  of  deur  met  verskillende  name  na 
dieselfde  persoon  te  verwys  ("elegant  variation"),  deur  die  begin  van  reëls 
te  herhaal,  deur  die  laaste  deel  van  'n  reël  te  herhaal  aan  die  begin  van  die 
volgende  reël  of  deur  chiasmus  waar  die  eerste  helfte  van  'n  reël  ooreen- 
stem  met  die  laaste  helfte  van  'n  ander  reël. 

Streng  gesproke  is  daar  nie  strofes  of  stanzas  in  die  pryslied  nie,  maar  para- 
grawe  wat  gewoonlik  bestaan  het  uit  vier  tot  ses  reëls  (maar  ook  langer  kon 
wees)  en  wat  gewoonlik  bestaan  uit  'n  stelling,  'n  uitbreiding,  'n  ontwikke- 
Hng  'en  'n  gevolgtrekking. 

Hierdie  kort  opsommihg  verklaar  dan  die  herhalings  en  vers-indeling  in  Die 
dans  van  die  reën  op  'n  heelwat  bevredigender  wyse  as  om  dit  as  "primitiwi- 
teit"  af  te  maak  (Ruth  Finnegan  beklemtoon  juis  dat  die  Afrika-volksverhaal 
nie  vir  sy  Europese  eweknie  agteruit  hoef  te  staan  bloot  omdat  dit  monde- 
linge  literatuur  is  nie)  en  vorm  terselfdertyd  'n  sterk  saak  vir  die  terugneem 
van  die  oorspronklike  titel,  Die  lied  van  die  reën. 


Erkenning:  Ek  is  baie  dank  verskuldig  aan  mnr.  Willie  Pretorius  van  die  Universiteit  Vista  vir 
hulp  en  studiemateriaal  oor  die  Afrika-pryslied. 


Voetnote 

(1)  Hierdie  tradisie  is  redelik  onlangs  hervat  deur  onder  andere  President  Mangope  van 
Bophuthatswana  en  Kaptein  Buthelezi  van  KwaZoeloe  en  verskil  in  wese  nie  veel  van 
die  amptelike  hofdigters  wat  vandag  nog  deur  byvoorbeeld  die  Britse  Koningshuis  aan- 
gestel  word  nie. 

(2)  Tot  nou  toe  het  die  gemiddelde  Afrikaans-student  min  of  geen  kennis  gehad  nie  van  die 
literatuur  van  sy  swart  landgenoot.  Dalk  sal  hierdie  kykie  in  hul  ryk  literatuurskat 
wedersydse  insig  aanmoedig  sodat  die  tergende  vrae  oor  die  herkoms  van  Dwaalstories 
dalk  binnekort  opgelos  word  — al  moet  ons  dan  hierdie  ''Afrikaanse  kultuurskat"  terug- 
gee  aan  sy  regmatige  eienaars! 

Bronnelys 

Bleek,  W.H.I.  and  Lloyd,  L.C.  (ed.)  (1911)  Specimens  of  Bushman  foikiore,  London:  George 
Allen  & Co. 

Cope,  Trevor  (1968)  Izibongo  — Zuiu  praise  poems,  Oxford:  Clarendon  Press. 

Demane,  M.  and  Sanders  P.B.  (ed.)  (1974)  Lithoko  — Sotho praise poems,  Oxford:  Clarendon 
Press. 

Finnegan,  Ruth  (1983)  Oral  Literature  in  Africa,  Nairobi:  Oxford  University  Press. 

Hewitt,  Roger  Louis  (1976)  An  examination  ofthe  Bieekand  Lloyd  collection  oflxam  Bushman 
Narratives  with  speciai  reference  to  the  Trickster/kaggen,  D.Phil.  thesis,  School  of 
Oriental  and  African  Studies,  University  of  London. 


89 


van  die  menslike  gees.  " 'Ek  is  nie  soseer  vir  die  gewone  man  bang  nie/  sê 
Juliana  Doepels,  'dis  die  middelslagman  wat  gevaarlik  is.  Dis  die  man  wat 
die  wet  en  orde  handhaaf  wat  die  grootste  bedreiging  vir  die  vryheid  is  ...'  " 
(p  351). 

Dit  is  met  sulke  stellings  dat  Die  mugu  baie  bekend  voorkom  vir  die  1986- 
gemoed.  Dit  bring  ons  ook  by  iets  anders  wat  baie  bekend  is,  naamlik  dat  'n 
profeet  wie  se  woorde  op  dowe  ore  val,  terroris  word.  As  Juliana  Doepels  in 
haar  toespraak  sê:  "Aanvaar  die  risiko  van  die  skeppende  proses  ..."  (p  342) 
dan  is  dit  nadat  sy  probeer  het  om  Julius  Johnson  se  voorstedelike  fabriek 
op  te  blaas.  Klink  dit  bekend:  wat  vir  Julius  Johnson  "Nonkonformistiese 
chaos"  is,  is  vir  Juliana  Doepels  deel  van  "die  skeppende  proses". 

In  sy  betoog  voor  Gysbrecht  Edelhart  in  die  tronk,  klink  Julius  Johnson  dan 
ook  plek-plek  na  'n  parodie  op  'n  ministeriële  toespraak:  "Die  verafgoding 
van  indiwiduele  vryheid  met  sy  miskenning  van  die  enkeling  se  verpligting 
teenoor  die  gemeenskap  is  iets  van  die  verlede.  Ons  is  besig  om  'n  gesonde 
ewewigtige  stelsel  op  te  bou,"  (p  349).  En:  "Sien  die  mens  as  deel  van  'n 
patroon,  ingeweef  soos  figure  op  'n  kolossale  tapisserie.  Laat  ons  gedurig 
tesame  aan  daardie  tapisserie  weef,  laat  niemand  die  patroon  bederf  nie, 
laat  ons  die  los  draadjies  uittrek,  en  dit  met  geduld  en  liefde,  hardhandig 
waar  nodig,  weer  in  die  patroon  terugwerk,"  (p  350). 

En  sy  strategie  is  ook  nie  vreemd  nie:  " 'Eintlik  nie  gekom  om  filosofiese  dis- 
koers  te  hou  nie,'  sê  hy  kortaf,  'maar  om  jou  te  vra  om  Juliana  Doepels,  ter 
wille  van  haarself,  te  oorreed  haar  manewales  te  laat  vaar.'  'Juliana  sal  nie 
na  my  luister  nie,'  sê  Gysbrecht.  'Crux  van  die  probleem,'  sê  Julius  John- 
son.  'Hulle  soort  luister  nooit.  Daarom  alternatief  in  gedagte.  Wil  jou  vra, 
onbaatsugtig,  my  op  hoogte  te  hou  van  al  haar  aktiwiteite.  Bereid  jou  te 
vergoed,  maar  jou  eintlik  gevra,  nie  ter  wille  van  vergoeding  nie,  maar  ook 
ter  wille  van  jou  eie  veiligheid,'  " (p  350). 

Die  mugu,  en  veral  Juliana  Doepels  en  Julius  Johnson  se  karakters  en  rolle, 
vind  talle  korrelate  in  die  werklikheid  van  1986.  Of  'n  mens  vir  Juliana  Doe- 
pels  primêr  (dalk  slegs)  as  profetes  of  terroris  gaan  sien,  hang  af  van  jou  eie 
persepsiehoek.  Die  waarheid  lê  waarskynlik  nie  in  'n  keuse  tussen  die  twee 
moontlikhede  nie,  maar  as  stof  tot  nadenke  sluit  ek  af  met  nog  twee  sitate: 
" 'Juliana  is  'n  goeie  mens,'  sê  Gysbrecht.  'Miskien  is  sy,'  sê  vader  De 
Metz.  'Maar  sy  verkondig  die  waarheid  met  die  tong  van  die  duiwel,'  " (p 
348);  en  "Onthou  Juliana  se  oë:  niemand  beskik  oor  groter  deernis  as  die 
anargis  nie.  Dis  nie  die  oë  van  iemand  wat  plesier  daarin  skep  om  lyding  te 
sien  nie.  Dis  die  oë  van  iemand  wat  lyding  beter  as  enigiemand  anders  ken," 
(p  366). 

Pastei-resep 


Die  barmhartigheid  van  die  apostels 

word  gedwarsboom  deur  die 

aankoms 

van  die  haan 

wat  drie  maal  kraai 

voor  hy  sy  verskyning  maak 

en  almal  sit  vetblink 

om  die  tafel  van  die  owerste 

wat  sy  mond  met  sy  mou  afvee 

en  dankie-ja  sy  verskoning 

vir  nog  'n  vlerk  aanbied 

terwyl  die  christen  in  die  hoek  grootoë  maak 

en  skuiling  soek  agter  geveerdes 

met  die  hoop  om  oorgesien  te  word, 

want  móre  is  dit  christenpastei  met  naeltjies 

en  koljander  ... 

volgens  die  Kook  en  Geniet. 

C.J.  Jackson 

Juliana  Doepels  — profetes  of  terroris? 


Die  eerste  drie  romans  van  Etienne  Leroux  (Die  eerste  lewe  van  Colet,  HHa- 
ria  en  Die  mugu)  het  oorspronklik  in  onderskeidelik  1955,  1957  en  1959 
verskyn.  HAUM-Literêr  het  hierdie  trilogie  nou  in  een  band  onder  die  titel 
die  eerste  siklus  opgeneem.  (Alle  bladsyverwysings  in  dié  artikel  verwys  na 
hierdie  uitgawe.) 

Vir  my  as  jong  leser  het  veral  Die  mugu  'n  opwindende  leeservaring  geword. 
Moontlik  omdat  ek  nie  met  die  mitologiese  stramien  wat  Leroux  se  romans 
(volgens  die  Literatore)  kenmerk,  in  die  agterkop  gelees  het  nie.  Waarskyn- 
lik  omdat  ek  die  roman  vir  die  eerste  keer  in  1986  gelees  het. 

Die  waarde  van  Die  mugu  lê  nie  in  sy  "verhaal"  nie.  (Gysbrecht  Edelhart 
wen  £50  000  — 'n  fortuin  teen  1959-waardes,  in  'n  lotery.  Dit  lei  tot  'n 
swerftog  van  twee  dae  na  Mamma  se  kroegie  waar  hy  sy  loterykaartjie  gaan 
afhaal.  Tydens  dié  swerftog  kry  hy  dan  met  verskillende  persone  van  uiteen- 
lopende  sosiale  oriëntasies  te  make.) 

Hierdie  yl  verhaalgegewe  dien  bloot  as  'n  raamwerk  waarbinne  'n  konsep- 
tuele  tema  wat  vandag  baie  aktueel  is,  uitgewerk  word.  'n  Mens  sou  jou  kon 
laat  verlei  om  die  tema  eenvoudig  te  formuleer  as  die  teenstelling 
ordexhaos  — wat  verteenwoordig  word  deur  die  opponerende  karakters 
van  Julius  Johnson  en  Juliana  Doepels.  Hierdie  formulering  vind  ons  terug 
in  Gysbrecht  Edelhart  se  verwarde  vertwyfeling  op  p 355:  "Julius  Johnson 
vs.  Juliana  Doepels.  Orde,  chaos,  orde,  chaos."  Ook  Julius  Johnson  eggo 
hierdie  interpretasie:  "Kan  nie  begryp  waarteen  sy  protesteer  nie.  Volkome 
ondenkbaar.  Beleef  vandag  self  die  gelukkige  huwelik  tussen  privaatinisia- 
tief  en  beheer  deur  die  staat,  die  mense  self.  Staan  op  die  drumpel  van 
organiese  beplanning,  gelyke  aandeel  in  die  nuwe  rykdomme  van  die 
wetenskap,  basiese  sekuriteit  en  algemene  opheffing.  Het  self  'n  geringe 
aandeel  daarin  en  voel  trots.  Wat  wil  sy  hê,  Juliana  Doepels?  Nonkonfor- 
mistiese  chaos."  (p  349). 

Maar  sou  dit  geregverdig  wees  om  vir  die  formulering  van  die  tema  van  die 
roman  te  steun  op  die  woorde  van  Julius  Johnson  wat  op  p 348  "nog  nooit 
meer  na  die  Dickensiaanse  kapitalis  gelyk  (het)  nie,"  of  op  die  vertwyfeling 
van  Gysbrecht  Edelhart  wat  uiteindelik  onherroepelik  mugu  bly  ("Die  orde  is 
mugu."  p 255)?  Dit  sou  net  so  eensydig  wees  as  die  verteenwoordigers  van 
die  1986-orde  in  die  Suid-Afrikaanse  samelewing  se  herleiding  van  die  kon- 
flik  in  ons  land  na  'n  stryd  tussen  magte  van  orde  en  magte  van  chaos. 
Kom  ons  kyk  wat  sê  Juliana  Doepels.  Sy  is  seker  daarop  geregtig  dat  ons 
haar  kant  van  die  saak  oorweeg.  Haar  betoë  word  immers  nie  vir  spek  en 
boontjies  so  uitvoerig  opgeteken  nie. 

Wanneer  sy  haar  toespraak  op  die  parade  hou  (p  340—  342),  laat  Juliana 

Doepels  geen  twyfel  wie  en  wat  haar  vyand  is  nie:  "Julle  word  nie  uitgeroei 
nie,  want  julle  is  self  'n  siekte.  Julle  versprei  die  siekte  en  besmet  die 
aarde."  En  verder  aan:  "Julle  teer  op  alles  — op  die  hele  natuur.  Julle  vrye 
wil  is  verstomp.  Julle  is  slagoffers  van  'n  illusie  en  so  blind  soos  vlermuise. 
Julius  Johnson  is  die  hoofvlermuis,  bewaarder  van  die  orde,  die  skerp  kop 
van  die  doellose  piramide." 

Maar  as  sy  die  orde  tot  vyand  verklaar,  beteken  dit  nie  ipso  facto  dat  sy  haar 
vir  chaos  beywer  nie.  Later  in  haar  toespraak  deklameer  sy:  "Luister  na  my! 
Sonder  'n  lewende  mite,  sonder  'n  simbool  gaan  julle  ten  gronde  en  disinte- 
greer  saam  met  julle  fraaie  konstruksies."  En:  "Luister  dan  na  die  nuwe  pro- 
fete  en  red  julleself!  Vernietig  die  valse  orde  en  soek  na  ware  simbole.  Aan- 
vaar  die  risiko  van  die  skeppende  proses  ..."  (p  342). 

Juliana  Doepels  is  'n  profetes.  Sy  "het  die  oë  van  'n  mistikus  en  almal  wat 
hulleself  geroepe  voel  om  'n  waarheid  te  verkondig."  (p  366).  Sy  het  ook  die 
swakheid  van  talle  predikers  — sy  praat  baie,  raak  baie  abstrakte  waarhede 
kwyt,  maar  kom  nie  by  die  konkrete  implikasies  daarvan  uit  nie.  Die  naaste 
waaraan  sy  kom  is  om  vir  Julius  Johnson  tot  simbool  van  die  orde  te  verhef . 
Daar  kom  'n  bietjie  meer  lig  op  die  kwessie  van  die  lewende  mite  as  vader 
De  Metz  (wat  andersins  nie  in  dieselfde  kamp  as  ons  profetes  is  nie)  vir 
Gysbrecht  Edelhart  in  die  tronk  besoek:  "Maar  om  terug  te  keer  tot  Juliana 
Doepels  ...  Eintlik  sou  mens  sê  dat  sy  deur  die  duiwel  besete  is  ...  En  tog  is 
daar  'n  sprankeltjie  waarheid  in  wat  sy  verkondig.  Die  Mite  is  daar,  die  kerk 
het  dit  getrou  deur  die  eeue  bewaar,  maar  die  mens  het  dit  in  die  afgelope 
dekades  ontken  en  pluk  die  vrugte  van  angs  en  ontworteling  ...  Die  mite  is 
'n  ewige,  onveranderlike  waarheid  en  ons  is  met  blindheid  geslaan.  Valse 
mites  in  Rusland,  vroeër  in  Duitsland  en  Italië,  selfs  nou,  te  midde  van  ons, 
in  die  verheerliking  van  die  rede,  lei  ons  al  verder  op  die  dwaalspoor,"  (p  345 
- 346), 

Juliana  Doepels  is  egter  nie  'n  profetes  vir  die  religie  nie.  Sy  propageer  'n 
lewende  mite  sonder  om  dit  nader  te  omskryf.  Tog  kan  'n  mens  nie  daarom 
sê  sy  staan  chaos  voor  nie.  Miskien  moet  'n  mens  die  tema  van  Die  mugu 
eerder  verwoord  as  die  teenstelling  tussen  die  behoud  van  die  orde  en  die 
omverwerping  daarvan;  of  die  behoud  van  die  orde  teenoor  die  daarstelling 
van  'n  nuwe  orde. 

Naas  Gysbrecht  Edelhart  (in  oomblikke  van  verwarring)  is  vader  De  Metz  die 
enigste  wat  enige  sin  in  Juliana  Doepels  se  woorde  sien.  George  Ghiberti 
bestempel  haar  as  "mal  soos  'n  haas"  (p  266);  tydens  haar  toespraak  op  die 
parade  sê  iemand:  ""She's  mad  as  a hatter,"  (p  341);  volgens  Julius  John- 
son  hoort  sy  in  Valkenburg  (p  348). 

As  profetes  word  Juliana  Doepels  nie  in  haar  eie  land  geëer  nie."  'Luisterl' 
sê  sy.  'Luister  na  my!  ...  Maar  ju!!e  luister  nooit.  Luister  julle  ooit?'  " lees 
ons  voordat  sy  vir  Gysbrecht  Edelhart  by  hulle  eerste  ontmoeting  wegjaag 
(p  263).  Self  sê  sy:  "Eintlik  is  ek  'n  vox  clamantis  ex  deserto,"  (p  330). 
Tog  sit  sy  haar  stryd  voort  teen  die  orde,  teen  valsheid  en  gevangeneskap 

A.J.J.  Visser 
Lady  Grey 


Dis  koud  bedags, 
daar's  wasem  teen  die  ruite; 
waag  dit  slegs  met  sambreel 
en  dik  gejas  na  buite. 

Die  yswind  huil  en  fluit 
in  die  plantasies;  spook 
en  jaag  die  wolke 
berghang-op  soos  rook. 

Die  dorpsvolk  skuif 
teen  die  middaguur 
reeds  nader 
aan  die  kaggelvuur; 

moet  vroegaand  al 
in  die  vere  kruip 
nog  vóór  ou  Sneeuwolf 
kloof-af  sluip. 


Kitaarspel  deur  oud-matroos 


Doemera,  doemera  ... 
met  die  getokkel 
op'ie  doemera-snare 
word  iets  van  verlange 
na  toeka  se  jare, 
herinneringe  soos  aan 
'n  ou  alhambra, 

doemera-hawens,  doemera-lande 
deur  sy  vingers,  sy  hande 
oorge-doemera-dra . 

Henriette  Roos 

Literatuur  uit  die  Lae  Lande-Reeks 


1.  Bordewijk,  F.  1986.  Blokken.  Knorrende  Beesten.  Bint.  Met  inleiding 
en  woordverklaringe  deur  F.H.H.  Pols.  Kaapstad:  Academica.  R16,95 
+ AVB. 

2.  Daisne,  Johan.  1987.  Die  man  die  zijn  haar  kort Het  knippen.  Met  inlei- 
ding  en  woordverklaringe  deur  prof.  W.F.  Jonckheere.  Kaapstad: 
Academica.  R25,00  + AVB. 

3.  Gijsen,  Marnix.  1985.  Telemachus  in  het  dorp.  Met  inleiding  en  aan- 
tekeninge  deur  Elsa  Nolte.  Kaapstad:  Academica.  R18,95  + AVB. 

4.  Reve,  Gerard.  1986.  De  avonden.  Een  winterverhaal.  Met  inleiding  en 
woordverklarings  deur  E.C.  Britz.  Kaapstad:  Academica.  R19,95  + 
AVB. 

5.  't  Hart,  Maarten.  1986.  Een  vlucht  regenwulpen.  Met  inleiding  en  aan- 
tekeninge  deur  Heidi  de  Villiers.  Kaapstad:  Academica.  R21,50  + 
AVB. 

Uit  bostaande  lys  blyk  dit  duidelik  hoe  'n  ryk  oes  Human  en  Rousseau  se 
Lae  Lande-reeks  die  afgelope  twee  jaar  opgelewer  het.  Vyf  nuwe  titels  het 
verskyn,  elk  van  'n  inleiding  en  aantekeninge  voorsien  deur  verskillende  lite- 
ratore  verbondeaan  verskillende  universiteite  in  Suid-Afrika.  Met  die  deur- 
werk  van  hierdie  groep  prosawerke  het  dit  dan  ook  gou  geblyk  dat  die  leser 
eintlik  'n  dubbele  leesavontuur  gebied  word.  In  die  eerste  plek  vorm  die 
werke  wat  gekies  is  'n  insiggewende  voëlvlug  oor  40  jaar  Nederlandse 
prosageskiedenis:  vanaf  Bordewijk  se  eksperimentele  en  uniek-innoverende 
vertellings  uit  die  dertigerjare  tot  by  't  Hart  se  onderhoudende,  byna  neo- 
romantiese  verhaal  van  1971.  Maar  in  die  tweede  plek  gee  hierdie  nuwe 
byvoegings  tot  die  reeks  ook  'n  besonder  interessante  variasie  van  literêre 
benaderings  en  aanbiedingswyses  soos  wat  uit  elk  van  die  vyf  literatore  se 
eiesoortige  aanpak  blyk.  Vir  die  studenteleser  is  daar  dan  eintlik  die 
bykonende  voordeel  van  aanvullende  en  verruimende  leesperspektiewe. 

1.  v/olgens  alfabetiese  en  kronologiese  (t.o.v.  die  oorspronklike  versky- 
ningsdatum)  ordening  is  die  eerste  in  die  ry  die  bundel  van  Bordewijk  se 
Blokken,  Knorrende  beesten  en  Bint,  versorg  deur  F.H.H.  Pols.  Hierdie 
werk  was  vir  my  persoonlik  'n  hoogtepunt  in  die  reeks,  sowel  a.g.v.  die 
bekendstelling  van  'n  vir  die  Suid-Afrikaanse  student  minder  bekende  keuse 
uit  dié  sleutelperiode  in  die  Nederlandse  letterkunde,  as  t.o.v.  die  insig- 
gewende  en  prikkelende  inleiding  deur  mev.  Pols.  Tot  dusver  is  die  dertiger- 
jare  in  Nederland  in  die  Academica-reeks  deur  meer  "tradisionele"  tekste  — 
die  romans  van  Van  Schendel  en  Vestdijk  se  Terug  tot  Ina  Damman  — 
verteenwoordig.  Hierdie  era  word  egter  deur  literatuurhistorici  as  een  van 

die  belangrikste  vernuwingsperiodes  binne  die  moderne  romangeskiedenis 
beskou  (Calis,  1986:  27)  — die  hele  Forum-gees  en  die  aanhang  van  die  eks- 
perimentele  kunsvorm  het  van  hierdie  dekade  net  voor  die  Tweede  Wêreld- 
oorlog  die  tyd  van  die  ''Modernisme''  gemaak. 

Bordewijk  se  drie  vertellings  wat  respektiewelik  die  eerste  keer  in  1931,  1933 
en  1934  gepubliseer  is,  verbeeld  daardie  hele  innoverende  era  ten  beste.  In 
die  inleiding  word  die  veelvlakkige  aard  van  die  dertigerjare  se  modewoord, 
'Nieuwe  Zakelijkheid' , genuanseerd  en  verhelderend  bespreek  terwyl  die 
hele  historiese  konteks  waarbinne  Bordewijk  hierdie  werke  skryf,  uit- 
eengesit  word.  Met  verwysings  na  die  toe  heersende  denkwyses  i.s.  die 
Kommunistiese,  Fascistiese  en  kapitalistiese  sisteme,  die  denkbeelde  van 
die  Futurisme,  en  met  'n  bespreking  van  Eisenstein  se  filmwerk,  demon- 
streer  mev.  Pols  hoe  hierdie  drie  vertellings  'n  buitengewone  literêre  refleksie 
van  'n  baie  bewoë  tyd  is.  Maar  ook  Bordewijk  se  essensieel  individualistiese 
skryfstyl  word  — nie  net  deur  algemene  uitsprake  nie,  maar  ook  deur  teks- 
beskrywing  — oortuigend  bespreek.  Die  intertekstuele  samehang  tussen 
die  verhale,  die  karakteristieke  struktuur  van  teenstellings  en  die  hele  didak- 
tiese  toon  word  uitgelig  sodat  'n  aanduiding  van  die  oorkoepelende  tema- 
tiek  kan  volg.  Dit  is,  dat  'n  te  ver  deurgevoerde  sisteem  (enige  sisteem!)  sy 
eie  ondergang  veroorsaak  en  dat  die  ontmensliking  wat  noodwendig  met 
sisteemdwang  saamgaan,  tot  onvermydelike  mislukking  lei. 

Hoewel  daar  nie  eintlik  van  formelé  teksanalise  in  hierdie  inleiding  sprake  is 
nie,  is  die  besprekings  van  die  verhale  boeiend  én  oortuigend,  die  woord- 
verklaringe  baie  funksioneel,  en  die  hele  gemaklike,  persoonlike  aanslag 
didakties  'n  treffer.  Vir  die  meer  gevorderde  student/leser  sal  die  geweldig 
omvangryke  bronnelys  'n  groot  bate  wees.  Slegs  'n  enkele  vraag  het  by  my 
opgekom:  waarna  verwys  Pols  as  sy  onder  paragraaf  9 (bl.  xxxviii)  'n  lys 
"Opsommings  van  Bint"  opstel? 

2.  Die  jare  net  na  die  Tweede  Wêreldoorlog,  die  tyd  van  "De  revolte 
tegen  het  traditionele  kunst"  — Appel  (Calis,  1986:  69),  word  deur  drie 
werklik  belangrike  prosawerke  verteenwoordig.  Daisne  se  De  man  die  zijn 
haar  kort  Het  knippen  van  1947,  Reve  se  opspraakwekkende  De  avonden  uit 
dieselfde  jaar,  en  Marnix  Gijsen  se  Telemachus  in  het  dorp  wat  in  1948 
verskyn  het.  Nie  alleen  reflekteer  elk  van  hierdie  romans  (hoewel  Gijsen  se 
verhaal  van  ± 70  bladsye  seker  eerder  'n  novelle  genoem  moet  word)  die 
onderskeidende  nuwe  gees  van  die  na-oorlogse  prosa  t.o.v.  tema,  toon  en 
verteltegnieke  nie,  maar  dit  bied  ook  'n  blik  op  daardie 
sensitiewe/gevaarlike  gebied  — die  tot  nog  toe  onbeslegte  kwessie  van  'n 
(hipotetiese)  wesenlike  onderskeid  tussen  die  Noord-  en  Suid-Nederlandse 
prosa^  Vanselfsprekend  met  die  tong  in  die  kies,  kan  mens  Janssens  se 
woorde  hier  herhaal  (Janssens  1987:  55);  hierdie  drie  werke  openbaar  inder- 
daad  "de  nuchtere  Hollander  en  de  bevlogen  Vlaming"  in  huile  verskillende 
na-oorlogse  tooi. 

Prof.  W.F.  Jonckheere  het  reeds  verskillende  ander  Academica-uitgawes 
versorg,  en  ook  hierdie  is  weer  'n  deeglike  en  sterk  kultureel/histories 
gerigte  inleiding.  De  man  die  zijn  haar  kort  het  knippen , 'n  werk  met  'n  kom- 
plekse  struktuur,  verbeeld  natuurlik  ook  die  essensie  van  die  magies- 
realistiese  tendens.  In  die  werk  van  enkele  Noord-Nederlandse  outeurs  soos 
Bordewijk  en  Terborgh  is  magies-realistiese  elemente  te  bemerk,  maar  eint- 
lik  is  dit  'n  denkbeeld  wat  by  uitstek  deur  die  oeuvre  van  die  Vlaminge 
Daisne  en  later  Lampo  ontgin  is.  Jonckheere  beskryf  hoe  hierdie  internasio- 
nale  kunsbeskouing  vanuit  verskillende  bronne  na  Daisne  lei  en  deur  hom  'n 
eiesoortige  vorm  kry,  en  gee  dan  'n  interessante  beskouint  van  hoe  dié 
soort  literatuur  binne  die  deprimerende  Belgiese  oorlogsituasie  én  direk 
daarna  ontwikkel  en  ontvang  word.  Drie  verskillende  stadia  in  Daisne  se 
oeuvre  word  geïdentifiseer  waarna  ook  die  outobiografiese  aspekte  en  die 
outeur  se  gespesialiseerde,  diepgaande  belangstelling  in  die  filmwese  ter 
sprake  kom.  Die  bespreking  van  die  teks  self  is  in  'n  groot  mate  oorspronklik 
en  baie  insiggewend,  die  minimum  van  wat  mens  in  oorbekende  bronne  kan 
lees,  word  hierin  oorgeneem.  Jonckheere  gee  'n  fasering  van  die  verhaal- 
verloop  — volgens  my  'n  noodsaaklike  deel  van  'n  Inleiding  gerig  op  voor- 
graadse  studente  — en  kom  dan  met  'n  analise  van  die  tydstruktuur,  die 
vertel/fokaliseringsaspek  en  van  die  besondere  tipografiese  aanbieding. 
Hierdie  hele  problematiese  dog  hoogs  funksionele  verskynsel  — en  die  ver- 
band  tussen  die  tipografiese  beeld  en  die  hele  skryfmotief  — word  goed 
belig.  Twee  aspekte  van  prof.  Jonckheere  se  Inleiding  was  vir  my  baie 
interessant:  die  aantoon  van  parallelle  tussen  De  man  en  ander  literêre 
werke  (Couperus  se  fin-de-siécle-sfeer,  Emants  se  biegroman),  en  dan  die 
weergawe  van  hoe  dié  werk  deur  lesers  en  kritici  ontvang  is.  Die  geldigheid 
van  die  besluit  om  die  Daisne-werk  in  die  Lae  Lande-reeks  op  te  neem,  kan 
met  die  treffende  woorde  van  die  Engelse  vertaler  daarvan  gemotiveer 
word:  "the  work  is  sui generis,  ...  it  stands  outside  the  normal  patterns  of 
literary  history.  Perhaps  it  does  not  fit  into  a tradition  because  it  will  make 
one"  (bl.  xxxv). 

In  hierdie  inleidende  bespreking  het  ek  aanvanklik  enkele  kernaspekte  ge- 
mis,  o.a.  'n  aantoon  van  die  dualiteitsprinsiep  wat  eintlik  die  hele  verhaal- 
struktuur  rig  (karakterisering  en  naamgewing,  ruimtebeelding,  motief- 
ontwikkeling  om  maar  enkele  elemente  te  noem),  en  dan  ook  die  opvallende 
visuele  "voorkoms"  van  die  verhaal  (etlike  episodes  "lyk"  soos  enscene- 
rings  van  'n  film/toneel).  Maar  Jonckheere  het  dié  aspekte  in  die  lys  van 
werkopdragte  opgevang  sodat  die  student  wel  bewus  daarvan  sal  raak.  Wat 
ek  egter  tog  sou  wou  sien,  is  'n  beskrywing  van  hoe  hierdie  oënskynlik 
chaotiese  vertelstruktuur  tot  'n  betekenisvolle,  hoogs  georganiseerde  same- 
hang  kom  — en  dit  veral  by  wyse  van  betekenisreekse  (kleurmotiewe, 
beelde  van  versluiering,  ens.).  Hoewel  die  woordverklarings  volledig  en 
verhelderend  is  (dis  die  eerste  in  die  Lae  Lande-reeks  waar 
"probleem"woorde  nie  in  die  teks  met  'n  nommer  aangedui  word  nie,  en 

die  hele  bladspieël  kom  inderdaad  netjieser  voor),  is  terme  soos  pioenrose 
en  strooikinders  vir  die  gemiddelde  Afrikaanse  leser  net  so  onbekend  as  die 
oorspronklike  Nederlands;  en  die  verklaring  vir  'n  beskrywing  van  die  onder- 
gaande  son,  nl.  "zieltogend  pomerans",  as  "'n  pomelo  wat  doodgaan", 
lees  darem  té  kripties  en  dus  absurd. 

3.  Ook  in  1947  verskyn  Gerard  (Kornelis  van  het)  Reve  se  nou  reeds  klas- 
sieke  De  avonden.  Waar  Daisne  se  roman  veral  t.o.v.  die  strukturele  ont- 
ginning  die  vernuwende  na-oorlogse  periode  ingelui  het,  was  Reve  se 
verhaal  (en  is  vir  latere  leesgenerasies  blykbaar  nog  steeds)  'n  dramatisering 
van  'n  ontnugterde,  siniese  tydsgees.  Hoewel  (soos  Britz  self  sê)  De  avon- 
den  glad  nie  tiperend  van  die  kenmerkende  Reve-styl  is  nie,  is  die  keuse  van 
juis  dié  werk  baie  relevant.  Vanselfsprekend  om  literêr-historiese  en  suiwer 
íiterêre  redes  ("een  boek  dat  in  brede  kring  opschudding  verwekte"  — 
Calis,  1986:  90)  maar  ook  omdat  die  outeur  en  sy  tematiek  klaarblyklik  'n 
tydlose  impak  besit.  Die  afgelope  maande  nog  het  die  verfilming  van  sy  De 
vierde  man  vol  bioskoopsale  in  Johannesburg  en  Pretoria  veroorsaak. 

Britz  se  aanslag  in  die  Inleiding  is  eintlik  baie  plesierig;  op  'n  persoonlike 
trant,  met  die  klem  duidelik  op  biografiese  gegewens,  word  Reve  se 
karakteristieke  styl  van  "individuele  religieuse  devosie"  wat  deur  die  outeur 
self  dekadent-romanties  genoem  is,  omskryf.  Met  die  "spontane  leser" 
(Britz,  bl.  31)  klaarblyklik  as  interpretasie-  en  evaluasienorm,  word  Deavon- 
den  vanuit  'n  sterk  psigologisties-gekleurde  invalshoek  t.o.v.  ontstaans- 
agtergrond,  motiewe  en  interpretasie  beskou.  Die  fokus  val  op  die  moeder- 
seunbinding,  op  'n  psigologiese  motivering  van  verhaalkarakters  se  hande- 
linge,  en  op  die  outobiografiese  insette.  Die  neiging  by  Reve  om  oor  hom- 
self  'n  soort  persoonlike  mitologie  te  skep,  word  onderhoudend  bespreek. 
Die  minder-geslaagde  deel  van  Britz  se  bespreking  is  die  afdeling  van  for- 
mele  teksbeskrywing.  Hy  sê  self  dat  dit  alles  eintlik  'n  oorname  is  uit  die  kort 
werkie  van  Kummer  en  Verhaar,  Over  "De  avonden"  van  Gerard  Reve,  in 
die  Nederlandse  Synthese-reeks.  Blykbaar  lei  Britz  se  gebrekkige  belang- 
stelling  in  struktureel-analitiese  bedrywighede  daartoe  dat  hy  Kummer  en 
Verhaar  meestal  sonder  'n  eie  bydrae  bloot  aanhaal.  Die  hele  vertelsituasie 
(volgens  die  twee  Nederlanders,  en  dus  so  weergegee  deur  Britz,  afgemaak 
as  'n  personale  derdepersoons-vertelwyse)  is  veel  meer  kompleks  as  wat  dié 
bespreking  aandui.  Die  roman  se  aanvangsparagraaf  dui  dié  verwikkeldheid 
reeds  eksplisiet  aan:  "Het  was  nog  donker,  toen  in  de  vroege  morgen  van 
de  tweëentwintigste  december  1946  in  onze  stad,  op  de  eerste  verdieping 
van  het  huis  Schilderskadel  66,  de  held  van  deze  geschiedenis,  Frits  van 
Egters,  ontwaakte"  (bl.  39).  Afdeling  2(v)  op  bladsye  19—22,  wat  hoof- 
saaklik  'n  samevatting  is  van  H.  van  den  Bergh  se  opstel  "Humor  als  nood- 
sprong",  lees  ook  effe  geforseerd  en  dit  juis  wanneer  die  humoristiese  ele- 
mente  in  die  Reve-roman  aangedui  moet  word.  Waar  Britz  sy  eie  leeserva- 
rings  van  die  unieke  Reve-wêreld  weergee,  is  die  Inleiding  'n  uiters  boeiende 

stuk;  t.o.v.  verteltegniese  aspekte  kan  dosent  en  student  egter  eerder  self 
weer  gaan  kyk. 

4.  Radikaal  verskillend  ten  opsigte  van  aanbiedingswyse  en  invalshoek  is 
Elsa  Nolte  se  Inleiding  by  Marnix  Gijsen  se  Telemachus  in  hetdorp  (geskryf 
1947,  gepubliseer  1948).  Hierdie  verhaal  is  die  derde  Gijsen-werk  wat  in  die 
Lae  Lande-reeks  opgeneem  word  — die  ander  is  Klaaglied  om  Agnes  en  Het 
boek  van  Joachim  van  Babylon.  Weer  eens  word  die  leser  getref  deur  die 
karakteristieke  elemente:  die  outobiografiese  Ibasis,  die  ek-verteller  met  sy 
agternaperspektief,  die  'debunking'  van  gevestigde  norme,  die  hele  siniese 
en  hoogs  amusante  verteltoon.  Maar  Telemachus  bring  ook  'n  welkome  uit- 
breiding  van  repertoire  mee  t.o.v.  hierdie  outeur  wat  so  gereeld  in  Suid- 
Afrikaanse  universiteitsleerplanne  figureer.  Nadat  Nolte  die  noue  verband 
tussen  Gijsen  se  persoon  en  sy  literêre  oeuvre  op  versigtige  en  oordeel- 
kundige  wyse  ter  sprake  gebring  het,  gaan  sy  oor  na  wat  die  belangrikste 
deel  van  hierdie  Inleiding  is,  nl.  'n  formele  teksbeskrywing.  Veral  'n  uitge- 
breide  bespreking  van  die  verskillende  verwysingspatrone  — literêr,  kuns- 
histories,  naamgewing  — word  gedoen,  met  as  fokuspunt  'n  gedetailleerde 
analise  van  Van  Eyck  se  Lam  Gods.  Hoewel  ekself  na  'n  herlees  van  Telema- 
chus  in  het  dorp  nie  heeltemal  daarvan  oortuig  is  nie  dat  dié  hele  Gijsen- 
vertelling  eintlik  as  "'n  ironiese  teenbeeld  van  die  Lam  Gods"  gelees  moet 
word  (bl.  28),  is  die  identifikasie,  uitlig  en  verklaring  van  hierdie  besondere 
verwysingspatroon  deeglik  gemotiveerd.  Benewens  'n  behoorlike  bronnelys 
en  ander  algemene  inligting  word  ook  spesifiek  aandag  gegee  aan  afdelings 
oor  die  vertellersoptrede  en  een  waarin  die  verhaalverloop  uiteengesit  word. 
T.o.v.  hierdie  laaste  aspek  lyk  dit  egter  vreemd  dat  Nolte  nie  die  uiters  iro- 
niese  slot,  nl.  die  verteiler  wat  ten  spyte  van  al  sy  uitsprake  oor  die  gehate 
Blaren  uiteindelik  sy  laaste  lewensdae  daar  slyt,  vermeld  nie. 

Een  van  die  heel  opvallendste  eienskappe  van  Gijsen  se  vertelkuns,  nl.  sy 
"nuchtere,  ...  licht  spottende  toon"  (Calis,  1986;  98)  word  onder  oë 
geneem  in  die  afdeling  oor  "Ironie"  (par.  3.5,  bl.  33—34).  Hierdie  gedeelte 
illustreer  dalk  die  duidelikste  die  ietwat  rigiede  toon  van  Nolte  se  aanpak  — 
en  dit  kom  moontlik  só  voor  alleen  omdat  hierdie  Inleiding  direk  na  die  infor- 
mele  opset  by  E.C.  Britz  se  bydrae  gelees  is.  Die  betrokke  afdeling  konsen- 
treer  op  die  teenstrydige,  maar  ignoreer  feitlik  heeltemal  die  spottende  ele- 
mente  van  die  ironiese  gegewe.  Dalk  is  dit  'n  geval  van  individuele  smaak, 
maar  Telemachus  in  het  dorp  is  ondermeer  'n  skreeusnaakse  boek;  die  ter- 
loopse  opmerkings  oor  die  "Vliegende  urinoirs",  die  massa-mis  wat  in 
Afrika  met  behulp  van  'n  tuinslang  gehou  word,  en  die  episode  waar  twee 
seuntjies  met  'n  klassieke  "wys-my-joune"-spel  besig  is,  laat  mens  hardop 
lag.  Die  deerniswekkende  perspektief  wat  net  so  eie  aan  Gijsen  is  (ek 
verwys  hier  veral  na  die  tonele  tydens  sy  grootmoeder  se  siekte  en  dood), 
word  ook  buite  rekening  gelaat.  Ek  wonder  of  die  gemiddelde  student  uit 
hierdie  Inleiding  sou  kon  aflei  hoe  werklik  genotvol  die  lees  van  Telemachus 

gaan  wees.  En  die  kernelement  van  ontluistering/'debunking'  en  die 
'ondermyning'  van  konvensies  kon  baie  sterker  belig  geword  het. 

Die  woordverklarings  is  oor  die  algemeen  verhelderend  en  juis;  sou  mens 
egter  £//sc/‘eef  enigsins  moes  "vertaal"/verklaar,  en  dan  nog  (binne  die  kon- 
teks  van  'n  klomp  skynheilige,  hoererende  notabeles)  a "op  'n  kiese  wyse"? 
Dit  lyk  my  ook  of  necrologische  opsteílen  veel  eerder  as  "uitgebreide 
doodsberigte"  omskryf  kan  word;  die  "lewensgeskiedkundige  opstelle  van 
pas  afgestorwenes"  klink  sintakties  en  semanties  vreemd. 

Al  drie  hierdie  romans  is  goeie  keuses  vir  universiteitsgebruik;  hulle  verteen- 
woordig  'n  kernepisode  binne  die  Nederlandse  literatuurgeskiedenis,  en 
deur  die  vergelykende  lees  van  Reve  se  oënskynlik  nugter  realistiese  De 
avonden,  Daisne  se  komplekse  De  man  die  zijn  haar  kort  Het  knippen  en  die 
gesofistikeerde  sinisme  van  Gijsen,  word  die  student  direk  met  die  veel- 
vlakkige  aard  van  die  moderne  Nederlandse  roman  gekonfronteer. 

5.  Die  mees  resente  teks  binne  hierdie  nuwe  groep  publikasies  is  Maar- 
ten  't  Hart  se  Een  vlucht  regenwulpen,  geskryf  in  1971  maar  vir  die  eerste 
keer  gedurende  1978  gepubliseer.  Heidi  de  Villiers  — wat  volgens  inligting 
uit  die  Bronnelys  haar  Meestersgraad  by  die  Universiteit  van  Natal  oor  't 
Hart  voltooi  het  — is  verantwoordelik  vir  die  Inleiding  en  woordverklaringe 
by  hierdie  roman  wat  'n  wegholsukses  in  Nederland  was.  Dit  is  byna  met 
verligting  wat  mens  kan  sê  dat  hier  nou  uiteindelik  'n  werk  geskik  vir  eerste- 
jaars  is  — die  realistiese  aanslag,  die  onderhoudende  intrige  en  die  tematiek 
dra  daartoe  by  — sodat  met  bykomende  hulp  van  die  populêre  film- 
weergawe  jy  die  jong  student  regtig  vir  die  moderne  Nederlandse  prosa  kan 
"vang". 

Terwyl  die  woordverklarings  — veral  by  'n  werk  wat  so  duidelik  deel  van  die 
hedendaagse  Nederlandse  idioom  vorm  — volledig  en  goed  is,  is  De  Villiers 
se  inleidende  bespreking  minder  geslaagd.  Die  aanbieding  lyk  te  veel  na  'n 
(verkorte)  uiteensetting  en  argumentasie  van  'n  (goeie)  M.A.-verhandeling, 
en  is  te  weinig  didakties  effektief.  By  'n  verhaal  soos  Een  vlucht  regenwul- 
pen  met  sy  versteurde  kronologie  en  talle  retrospeksies,  is  'n  uiteensetting 
en  rekonstruksie  van  die  storielyn  volgens  my  noodsaaklik;  iets  wat  hier 
ongelukkig  ontbreek.  Die  bespreking  van  'tydruimte'  (bl.  xxxi— xxxvi)  en 
ook  die  opmerkings  oor  die  hoofkarakter  se  "horisontale  en  vertikale"  vlug- 
pogings  lees  ietwat  gekompliseerd.  De  Villiers  spits  haar  baie  sterk  toe  op  'n 
psigo-analitiese  beskrywing/interpretasie  van  die  verhaal;  verwysings  na 
Freud,  Jung  en  die  Dictionary  of  Symbols  and  Imagery  oorheers  die 
betoog.  So  word  die  basis  van  verhaalkonflikte  teruggelei  tot  die  moeder/ 
seunbinding  en  die  sluimerende  homofilie.  Ek  dink  tog  dat  die  tydlose,  uni- 
versele  motiewe  van  die  "Unvollendete",  die  "Ferne  Geliebte"  en  die  duali- 
teit  van  Liefde/Pyn,  meer  aandag  kan  kry.  Met  die  verskyning  van  Een 
vlucht  regenwulpen  het  'n  Nederlandse  resensent  hom  op  'n  wyse  uitge- 
spreek  wat  binne  die  hardgebakte  koerantwêreld  heel  ongewoon  is. 

Volgens  hansen  in  die  NRC  Handelsblad  was  dié  verhaal  "een  ontroerend 
mooie  roman".  Dié  soort  leesreaksie  word  skaars  deur  die  Inleiding  in  voor- 
uitsig  gestel. 

Dis  te  verstane  dat  by  die  heruitgawe  van  so  'n  resente  treffer  die  verwysing 
na  sekondêre  bronne  nog  skraal  sal  wees.  By  'n  eventuele  tweede  druk 
kan  dit  geredelik  aangevul  word,  en  dié  herdrukke  sai  sekerlik  kom.  't  Hart  is 
by  uitstek  'n  voorbeeld  van  die  skrywers  van  die  sg.  "Restoratie-periode" 
van  die  sewentigerjare:  sterk  anekdoties  van  aard,  die  fokus  op  persoonlike 
kwessies,  individualisties  en  nie  maatskaplik  betrokke  nie.  Hierdie  "voor- 
naamste  vertegenwoordiger  van  het  realistisch  proza  ...  (de)  ...  nog  altijd 
populairste  richting  in  de  literatuur"  (Van  Deel,  1986:  22  en  verder),  sal  ook 
in  Suid-Afrika  'n  wye  en  entoesiastiese  leserpubliek  kry. 

Dis  'n  plesier  om  te  kan  nagaan  hoe  'n  gevestigde  instelling  — soos  wat 
hierdie  Lae  Lande-reeks  nou  al  is  — steeds  in  aansien  toeneem.  Die  toevoe- 
gings  tot  die  repertoire  is  sonder  meer  verantwoord,  die  Inleidings  telkens  'n 
bruikbare  en  insiggewende  afdeling  — my  kommentaar  hierbo  ten  spyt!  Dit 
sal  dan  ook  baie  interessant  wees  om  na  te  gaan  hoe  suksesvol  die  onder- 
skeie  besprekings  in  die  werklike  doseersituasie  is.  Klein  veranderings  t.o.v. 
bladsynommering  en  die  aanbieding  van  woordverklarings  lyk  na  'n 
verbetering.  Al  wat  nog  ontbreek,  is  dat  ook  die  Nederlandse  drama  en  poë- 
sie  op  groter  skaal  deel  van  die  reeks  moet  word. 

Universiteit  van  Suid-Afrika 

Notas 

1 . Marcel  Janssens  skryf  in  klaarblyklike  ontsteltenis  oor  Anbeek  se  werk  Na  de  oorlog.  De 
Nederlandse  roman  /545— 7560  (Synthese.  Amsterdam;  De  Arbeiderspers.  1986)  datin 
hierdie  beskouing  van  die  nuwe  era  wat  na  die  oorlog  begin  het,  "de  verhalende  litera- 
tuur  door  Vlamingen  geschreven  zonder  de  geringste  verantwoording  onbesproken 
blijft."  'n  Ontkenning  dus  van  die  "eenheid-in-verscheidenheid"  wat  Janssens  droog- 
weg  die  "LAS-relatie"  — living  apart  separately  — noem. 

Literêr-aktueel 

In  memoriam  Dr.  Truida  Lijphart-Bezuidenhout 

Deur  bemiddeling  van  drs  Leo  Ross,  Wetenskaplike  hoofmedewerker, 
Moderne  Nederlandse  Letterkunde,  Universiteit  van  Amsterdam,  en  kollega 
van  dr.  Lijphart,  het  die  redaksie  die  volgende  huldeblyk  van  Marita  Marthij- 
sen  ontvang: 

Op  21  November  vorig  jaar,  kort  voor  haar  56ste  verjaardag,  overleed  Truida 
Lijphart,  docente  voor  Zuidafrikaanse  letterkunde  bij  de  vakgroep  Moderne 
Letterkunde.  Al  enige  tijd  was  zij  met  ziekteverlof,  maar  dat  haar  toestand 
ernstig  was,  werd  pas  twee  weken  voor  haar  overlijden  duidelijk.  Zijzelf  was 
een  onverwoestbaar  optimisme  blijven  uitstralen.  Niemand  twijfelde  dan 
ook  aan  haar  terugkomst:  zijzelf  legde  er  steeds  de  nadruk  op  dat  het  de 
medische  behandelingen  waren  die  haar  beroerd  maakten,  maar  eigenlijk 
zou  het  met  haar  toestand  wel  mee  vallen.  Met  een  laconiek  soort  humor 
relativeerde  ze  de  ongemakken.  Zo  kregen  de  collega's  eens  een  naar  haar 
gevoel  te  kort  bedankbriefje  met  de  woorden:  'dit  is  geen  poging  tot  moder- 
nisme,  maar  typen  met  één  vinger'.  In  de  tijd  dat  ze  last  van  haar  ogen  had, 
merkte  ze  op  nu  in  ieder  geval  een  tijd  te  hebben  haar  platencollectie  te 
beluisteren. 

Truida  Lijphart  had  geen  gemakkelijke  positie  aan  de  Universiteit  van 
Amsterdam.  Bij  alle  discussies  die  er  geweest  zijn  over  het  vak 
Zuidafrikaans  was  zij  als  persoon  nooit  voorwerp  van  kritiek,  en  dat  zegt 
alles  over  de  behoedzame  manier  waarmee  ze  omging  met  het  vak.  Ze  wist 
heel  goed  dat  de  Universiteit  van  Amsterdam  een  van  de  weinige  plaatsen, 
misschien  wel  de  enige  plaats,  in  de  wereld  is  waar  Zuidafrikaanse  letter- 
kunde  onafhankelijk  van  het  regime  gestudeerd  kon  worden.  Ze  besefte  de 
zwaarte  van  deze  plaats  en  probeerde  legale  en  illegale  contacten  met  haar 
moederland  ten  bate  van  de  onafhankelijke  studie  van  het  Zuidafrikaans  aan 
te  wenden.  Zij  had  een  grote  verzameling  illegaal  uitgegeven  boeke 
aangelegd  en  onderhield  vriendschappelijke  contacten  en  correspondenties 
met  de  schrijvers  daarvan,  maar  tevens  probeerde  zij  een  breuk  met  de 
gesanctioneerde  instituten  te  voorkomen,  omdat  zij  meende  op  die  manier 
het  meeste  te  kunnen  bereiken.  Haar  keuzen  voor  de  anti-apartheid  waren 
duidelijk,  maar  dat  neemt  niet  weg  dat  zij  zeer  geleden  moet  hebben  onder 
de  verscherping  van  de  politieke  situatie  en  de  culturele  boycot  die  haar 
afsneden  van  verwanten  en  relaties.  De  politiek  vrijblijvende  positie  die  vele 
letterenwetenschappers  aan  de  Universiteit  innemen,  kon  zij  zich  niet 
veroorloven  en  door  haar  vak  werd  ze  in  de  verdediging  gedrongen.  Tijdens 
haar  ziekbed  was  een  van  haar  grootste  zorgen  dat  ze  adequaat,  dat  wil 
zeggen  door  een  medewerker  met  een  specialisatie  in  Zuidafrikaanse  let- 
terkunde,  vervangen  zou  worden.  Door  de  jaren  heen  heeft  ze  zich  dan  ook 

met  hand  en  tand  verzet  tegen  plannen  tot  opheffing  van  haar 
studierichting. 

Van  1945  tot  1963  was  er  een  leerstoel  Afrikaans  aan  de  Universiteit  van 
Amsterdam,  die  bezet  werd  door  uit  Zuid-Afrika  afkomstige  hoogleraren. 
De  vacature  die  daarna  ontstond  kon  niet  meer  vervuld  worden,  en  men 
nodigde  na  enige  jaren  waarin  de  stoel  onbezet  bleef,  Mevrou  Lijphart  uit  de 
colleges  Zuidafrikaans  te  gaan  geven,  naar  haar  eigen  zeggen  omdat  er  nie- 
mand  anders  te  vinden  was.  De  bescheidenheid  waarmee  ze  over  haar 
beginperiode  sprak,  bleef  haar  kenmerken.  Zo  maakte  ze  pas  enige  weken 
na  de  promotie  bekend  dat  ze  haar  proefschrift  voltooid  had,  en  dus  de  doc- 
torstitel  had  verworven.  Het  aantal  studenten  dat  zij  door  de  jaren  heen 
begeleidde,  is  nooit  groot  geweest,  en  afgestudeerden  met  Zuidafrikaans 
als  hoofdvak  zijn  er  zeer  weinigen.  Maar  juist  de  laaste  jaren  nam  de 
belangstelling  voor  Zuidafrikaans  als  bijvak  toe,  en  van  een  werkgroep 
kwam  een  enthousiast  verslag  in  de  Meer-Min.  Een  verdere  uitbouw  aan 
deze  oplevende  interesse  heeft  zij  niet  meer  kunnen  geven.  Zij  blijft  in  onze 
herinneringen  als  een  warme,  oprechte  persoonlijkheid  bestaan,  die  een 
weinig  benijdenswaardige  positie  zachtmoedig  maar  ferm  verdedigde. 


'n  Kwatryn  van  J.C.  Kannemeyer 

By  die  oorhandiging  van  die  Ou  Mutual-prys  vir  nie-fiksie  aan  J.C.  Kanne- 
meyer  verlede  jaar  vir  sy  boek  D.J.  Opperman  : 'n  Biografie,  het  die 
bekroonde  skrywer  in  die  gees  van  D.J.  Opperman  'n  eie  kwatryn  ter  dank- 
betuiging  bedink.  Ongelukkig  is  sy  digwerk,  soos  aangehaal  in  die  Tydskrif 
van  Mei  1987,  erg  vermink  deur  die  drukkersduiwel.  Ons  herhaal  dit  dus 
graag,  met  apologie  aan  die  digter: 

Soms  as  ek  dink  dat  een  en  almal  my  verraderlik  verloën 
en  ek  alleen  met  broodgebrek  tussen  die  kunste  op  Parnassus  woon, 
kom  uit  die  duisternis  'n  nuwe  lig  as  ek  deur  'n  gul  gebaar 
my  werk  kan  voortsit  met  die  Ou  Mutual  as  patroon. 


Regstellings  en  kommentaar 

Die  redaksie  het  van  dr.  R.L.K.  Fokkema  van  die  vakgroep  Nederlandse 
Taal-  en  Letterkunde,  Rijksuniversiteit  te  Utrecht,  die  volgende  brief  ont- 
vang,  gedateer  13.1.88: 

Eerst  nu  komt  mij  een  artikel  in  Uw  tijdschrift  onder  ogen  van  de  hand  van 
Jan  Weitjens  in  jrg  25,  Mei  1987.  De  nooit  bij  dit  artikel  berust  op  een  betreu- 
renswaardig  misverstand.  De  redactie  van  áe  Achterberg-kroniek,  waartoe 
ik  behoor,  vond  de  bijdrage  te  onevenwichtig:  relatief  veel  aandacht  van 

een  in  Nederland  vrijwel  onbekend  dichter;  ën  niet  so  overtuigend  in  de  ver- 
meende  parallel  van  Hugo  en  Achterberg.  Het  artikel  is  door  de  redactie 
zeker  niet  geweigerd  'om  politieke  motieven',  mocht  dit  argument  gebruikt 
zijn  (in  de  overgeleverde  correspondentie  is  het  niet  te  vinden)  dan  is  dit 
argument  ten  onrechte  gebruikt. 

Van  W.S.  Steyn,  3e  straat  21,  Die  Strand  het  die  redaksie  die  volgende 
skrywe  ontvang: 

Ek  wil  kapsie  maak  ten  opsigte  van  enkele  gegewens  in  Hennie  Aucamp  se 
artikel  Populêre  fiksie  in  die  Nov.  '86-nommer. 

Eerstens  wil  ek  sterk  die  gebruik  van  "gay"  vir  homoseksueles,  moffies, 
trassies  en  wat  ook  al,  afkeur.  "Gay"  is  'n  pragtige  Engelse  woord,  wat  hier- 
die  afwykende  groep  nou  wil  inpalm,  asof  hul  wil  sê:  dis  'n  onskuldige,  effe 
amusante  perversiteit.  "Moffie"  is  die  eg-Afrikaanse  woord  vir  hierdie  kon- 
disie.  (Aucamp  het  dit  gehad  oor  "Richard  II,  'n  gay  drama") 

Tweedens:  Die  regte  naam  van  Nicholas  Blake  is  C.  Day  Lewis  en  nie  C.D. 
Lewis  nie. 

Derdens:  Jean  Vaijean,  die  Afrikaanse  vertaling  van  'n  gedeelte  van  Les 
misérabies  van  Victor  Hugo,  was  deur  M.F.  Toerien  gedoen,  of  hoe? 

Twee  Nederlandse  tydskrifte  vir  Suid-Afrika 

Die  tydskrif  Nederiandse  Post,  wat  in  Suid-Afrika  uitgegee  word  met  die 
bekende  historikus  dr.  Cor  Pama  as  hoofredakteur,  het  in  1987  sy  veertigste 
bestaansjaar  gedenk.  Die  blad  gaan  elke  maand  na  7000  Nederlandse 
families  in  Suid-Afrika.  In  'n  boodskap  in  die  lustrum-uitgawe  van  Junie 
1987  beskryf  die  Nederlandse  Ambassadeur  mnr.  H.C.G.  Carsten  die 
Nederlandse  Post  as  "intermediair ...  tussen  het  moederland  en  het  nieuwe 
land  van  vestiging",  tewens  'n  betroubare  wedersydse  informasiebron. 

Die  redaksie  wil  graag  sy  gelukwense  teenoor  die  Nederlandse  Post 
uitspreek,  en  die  bestaan  daarvan  opnuut  onder  die  aandag  van  ons  lesers 
bring.  Die  redaksie-adres  is:  Posbus  1144,  Johannesburg  2000. 

Die  Zuid-Afrika  Magazine  (ZAM)  onder  redaksie  van  R.  Bryssinck,  word  in 
Antwerpen,  België,  uitgegee,  met  bydraes  van  kulturele,  politieke, 
ekonomiese  en  toeristiese  belang.  Die  redakteur  het  met  die  Tydskrif  vir 
Letterkunde  kontak  opgeneem  omdat  hulle  belang  stel  in  die  publikasie  van 
literêre  bydraes  in  Afrikaans,  veral  van  jonger  skrywers  en  digters.  Die 
redaksie-adres  is:  ZAM  Magazine,  De  Bruynlaan  72,  B2610  WILRIJK  Ant- 
werpen  België. 

Dit  is  ook  moontlik  om  in  Suid-Afrika  op  ZAM  Magazine  in  te  teken. 
Die  tydskrif  verskyn  6 keer  per  jaar;  intekengeld  (lugpos)  is  R30,00  per 
jaargang,  en  kan  inbetaal  word  op  spaarrekeningnr.  214  999  0022  te 
Volkskas,  Hatfield,  Pretoria  op  die  naam  Z4M,  p/a  M.M.  Bakkes. 

Nuwe  Afrikaanse  Boeke:  Julie  — September  1987 

Opgestel  deur  die  Afrikaanse  Letterkundige  Museum  en  Navorsingsentrum,  Musiek  en  Toneel 
(NALN),  Privaatsak  X 20543  BLOEMFONTEIN,  9300. 

Romans 

BEYERS-BOSHOFF,  C.F.  Wanneer  kom  eendag?  Klub  Saffier.  R9,50 

BIERMAN,  Ettie.  As  die  okkerneutbome  bloei.  Klub  Saffier.  R8,50 

BLIGNAUT,  Toek.  Waar  die  nimmerland  eindig.  Grootdrukuitg.  Makro-Boeke.  R19,75 

BROWN,  Tinus.  Tot  die  dood  ons  skei.  Klub707.  R9,50 

DE  BRUYN,  Theuns.  Geleentheid  vir  aasvoëls.  Klub  707.  R9,50 

DU  PISANIE,  Sarah.  Sandroos  uit  Meob.  President.  R9,50 

DU  PLESSIS,  Em.  Blombas  en  wildekastaiing.  Treffer-Boekklub.  R9,50 

DU  TOIT,  Tryna.  Diesesde  Tryna  du  Toit-omnibus.  H & R.  R16,95 

HOWARTH,  Anna.  'n  Pad  vol  dorings.  Van  der  Walt.  R9,50 

MARAIS,  Annalou.  Soos  ons  vergewe.  Dibukeng. 

MARTIN,  Wille.  Erfgenaam  van  die  Fleur-de  Lis.  Van  der  Walt.  R9,50 

MARX,  Chris  L.  Die  bitter  vrug.  Klub  Dagbreek.  R8,50 

MATTHEE,  Dalene.  Moerbeibos.  Tafelberg.  R19,95 

MURRAY,  Ena.  Ena  Murray-omnibus  9.  Tafelberg.  R19,50 

RICHTER,  Retha  de  Wet.  De  heer  van  diamante.  Klub  Saffier.  R8,50 

STEYN,  llse.  Draaiboek  vir  geluk.  Van  der  Walt.  R9,50 

STOCKENSTRROM,  Wilma.  Kaapse  rekwisiete.  H & R.  R18,95 

STRYDOM,  Magda.  Die  prys  van  ambisie.  Van  der  Walt.  R9,50 

— Somer  van  die  wensfontein.  Van  der  Walt.  R9,50 

SWART,  Lize.  Jaag  die  sterre  na.  President.  R9,50 

VAN  DEN  BERG,  Marj.  Liefde  op  huurkoop.  Klub  Dagbreek.  R9,50 

Kortverhale,  essays,  bríewe,  ens. 

GROBLER,  Douwlina.  0,  om  ma  te  wees.  Femina.  R12,95 

HAARHOFF,  P.C.  Uit  ’n  ander  wêreld.  H & R.  R16,95 

HOLMES,  Marjorie.  Die  mooiste  van  Marjorie  Holmes.  H & R.  R13,95 

KILIAN,  Marié.  Lied  vir  Lomien.  NGKB. 

SPIES,  Jan.  Pille  vir  servette:  vertellings  4.  Tafelberg.  R13,50 

STEENBERG,  llse.  Die  eensame  genugtig.  H & R.  R14,95 

Poësie 

CURLE,  Ulyate  J.  Opgrawings.  U.J.  Curle.  R30,00 

EYBERS,  Elisabeth.  Rymdwang.  H & R.  R14,95 

JORDAAN,  Wilhelm.  Digterby.  Perskor. 

MARAIS,  Johann  Lodewyk.  Palimpses.  H & R.  R 16,95 

OPPERMAN,  D.J.  Versamelde  poësie.  H & R.  R35,00 

PETERSEN,  Patrick.  Advent.  Prog-uitgewery. 

SMIT,  Pieter.  Witskrif.  H&R.  R16,95 

SPIES,  Lina.  Van  sjofar  tot  sjalom.  H & R.  R14,95 

Vertaalde  poësie 

LORCA,  Federico  Garciá.  Verse  van  Lorca;  vertaal  en  verwerk  deur 

UysKrige.  H &R.  R 16,95 

Letterkundige  studies  en  kritieke 

AFRIKAANSE  kinderboekgids.  HAUM-Daan  Retief.  R139,95 

BOTHA,  Tertia.  Die  hart  van  die  son:  'n  roman  oor  die  lewe  van  Shakespeare 

deur  Karel  Schoeman.  Academica.  (Blokboeke).  R4,50 

COLLEGE  OF  CAREERS.  Aantekeninge  oor  Skakering.  College  of 

Careers.  R4,50 

FOKUS  op  die  letterkunde:  teks,  retoriek,  leser.  UOVS  (Acta 

academica.  Nuwe  reeks  B;  no.  3).  Gratis 

OVENS,  C.S.H.  Geselekteerde  bronnelys  by  die  studie  van  die  beginsel 
van  vervreemding  in  literatuurstudie.  UOVS.  (Bibliografiereeks/ 

Universiteit  van  die  Oranje-Vrystaat  Biblioteekdiens;  no.  8). 

ROOS,  Henriette.  Die  swerfjare  van  Poppie  Nongena/Elsa  Joubert. 

Academica.  (Blokboeke).  R4,50 

Kinder-  en  Jeugverhale 

ACKERMANN,  Petro.  Kruipslag.  Daan  Retief. 

BELL,  Hannah.  Keel  van  'n  reënduif.  De  Jager-HAUM.  R11,50 

BRITS,  Jac  J.  Die  ligblou  kano.  Sagtebanduitg.  H & R.  R10,95 

DE  WAAL,  Johann.  Slaapvraat  en  Leander.  H & R.  R12,95 

DEETLEFS,  Rene.  Leeus  lag  nie.  H Et  R.  R12,95 

DÓCKEL,  Anton.  Om  te  wen.  H & R.  R13,95 

DRURY,  Liesel.  Arme  ou  vis  en  ander  verhale.  MSCU.  R5,95 

— Asjas  en  ander  verhale.  MSCU.  R5,95 

— Sneeutjiewit  en  Rosieraai  en  ander  verhale.  MSCU.  R5,95 

GROBBELAAR,  Pieter  W.  Die  drie  geskenke.  Daan  Retief.  R7,95 

— Lank  lewe  leeuhart.  Daan  Retief.  R7,95 

— Pietie  Petronella.  Daan  Retief.  R7,95 

MARAIS,  Pets.  Water  is  wonderlik.  Daan  Retief.  R7,95 

PIETERSE,  Rian.  Pêreltraantjies en  ander  verhale.  MSCU.  R5,95 

ROSSOUW,  Kobie.  Rooi  somer.  Waterkant.  R9,50 

SASNER,  Chris.  Die  swart  kat  slaan  'n  vos  en  verdere  avonture.  Juventus. 

SNYMAN,  Adriaan.  Nagbrug.  Sagtebanduitg.  H & R.  R13,95 

SNYMAN,  Annelize.  Sandedans.  H Et  R.  R12,95 

STEYN,  Elmar.  Die  kinders  van  Sengeti.  Juventus. 

SWART,  P.D.  Die  land  onder  die  water,  H & R.  R12,95 

VAN  NIEKERK,  Calvyn.  Die  held  van  Wagenspoort.  Folio.  R10,95 

VAN  WYK,  M.M.  Vang  vir  my  die  maan.  Daan  Retief.  R7,95 

WHITWELL,  Lesley.  Skilpadsetoorkuns.  H &R.  R12,95 

WINCKLER,  Heinz.  Die  verkreukelde  muis.  H & R.  R13,95 

Vertaalde  kinder-  en  jeugverhale 

ANDREW,  Elizabeth.  Die  werkmandjiemuis.  H & R.  R13,95 

BENNETT,  Jill.  Klaas  en  die  rowers;  vert.  deur  Erne  Potgieter.  Oxford.  R8,95 

BIEGEL,  Paul.  Ek  wens  dat  ek  anders  was;  vert.  deur  Dorothea 

Krige.  Sagtebanduitg.  R 12,50 

BIRO,  Val.  Vonkie  vir  altydl  H & R.  R16,95 

BOUMA,  Paddy.  Bertie  gaan  kuier  by  ouma;  vert.  deur  Rona  Rupert.  H & R.  R14,95 

— Bertie  gaan  tandarts  toe;  vert.  deur  Rona  Rupert.  H & R.  R14,95 

CARLE,  Eric.  Kan  ons  maats  wees?  H & R.  R15,95 

CLARK,  James  I.  Kortpad  na  gevaar;  vert.  deur  H.S.  Coetzee.  Daan  Retief.  R6,95 

DALE,  Penny.  Ek  wed  jy  kan  nie!  H & R.  R14,95 

DODDS,  Siobhan.  Liesbeth  Hen.  H & R.  R14,95 

HOLLANDER,  Neil.  Dieredag;  vert.  deur  Elsa  Naudé.  H & R.  R16,95 

HUGHES,  Shirley.  Marie  en  Tom  se  1 •^•S.  H & R.  R14,94 

KING,  Enid  C.  Die  klein  meerminnetjie;  vert.  deur  Marianne  Peacock. 

Maskew  Miller  Longman.  R3,99 

KIPLING,  Rudyard.  Die  krap  wat  met  die  see  gespeel  het;  vert.  deur  Nerina 

Ferreira.  H 8-  R.  R 16,95 

MAHY,  Margaret.  Die  seun  met  twee  skaduwees;  vert.  deur  Nerina 

Ferreira.  H & R.  R 15,95 

MARIS,  Ron.  In  my  tuin.  H & R.  R17,95 

McKISSAK,  Patricia  C.  Flossie  en  die  jakkals;  vert.  deur 

Erne  Potgieter.  H & R.  R 15,95 

O'GRADY,  Philippe.  Gevangenes  van  die  ys;  vert.  deur  H.S.  Coetzee.  Daan  Retief. 
PATTERSON,  Geoffrey.  Die  gans  wat  die  goue  eiers  gelê  het.  H & R.  R15,95 

POLAND,  Marguerite.  Die  doekvoet  sonder  skadu.  H & R.  R10,95 

RAMSBOTTOM,  Margaret.  Presies  soos  ek.  H 8 R.  R12,95 

STAMPS,  John.  Mark  en  die  vragmotordiewe;  vert.  deur  Dorothea  Krige. 

Daan  Retief.  R6,95 

SWINBURNE,  Laurence.  Op  die  wieke  van  die  wind.  Daan  Retief.  R6,95 

Verseboeke  vir  kinders 

DE  VILLIERS,  Reinette.  Wielewaaiers  en  skoppelmaaiers.  Juventus.  R8,50 

VERSVREUGDE;  saamgestel  deur  Jan  Vosloo.  Tafelberg.  R6,50 

WEPENER,  Drienie.  Rympies  vol  geheimpies.  Daan  Retief.  R7,95 

Studies  oor  afsonderlike  skrywers 

VANWEË  die  onbewuste:  besprekings  van  Etienne  Leroux  se  romans. 

HAUM-Literêr.  R19,95 

Taalkunde 

COMBRINK,  J.G.H.  Afrikaanse  fonologie.  Macmillan. 

HALL,  Derek.  Die  ABC  van  sakebriewe.  Sagtebanduitg.  H & R.  R14,95 

MOILOA,  J.J.  Idiome  • spreekwoorde/Dikapuo  • maele.  Via  Afrika.  R8,95 

Ander  werke  van  belang 

SCHOEMAN,  Karel.  Bloemfontein  in  beeld,  1860—1910.  H & R.  R39,95 

Heruitgawes 

BARNARD,  Chris.  Die  rebellie  van  Lafras  Verwey.  Sagtebanduitg.  4de  dr.  Tafelberg.  R8,50 
BEKKER,  Johann.  Rommel.  Sagtebanduitg.  3de  dr.  Juventus.  R4,50 

BEKKER,  Pirow.  Die  peerboom  en  ander  verhale.  Sagtebanduitg.  5de  dr.  Tafelberg.  R6,95 
BEUKES,  Dricky.  Anderkant  die  rante.  Grootdrukuitg.  Makro-Boeke.  R18,95 

BOLDER:  verspreide  prosatekste/byeengebring  deur  Hennie  Aucamp. 

Sagtebanduitg.  Tafelberg.  R8,95 

CLOETE,  T.T.  Hoe  om  'n  gedig  te  ontleed.  4de  dr.  Academica. 

(Reuse-blokboeke;  RB  16).  R4,95 

CONRADIE,  P.J.  Hoe  om  'n  drama  te  ontleed.  2de  uitg.  7de  dr.  Academica. 

(Reuse-blokboeke;  RB  9).  R4,50 

DEVILLIERS,  Dirk.  Sand.  2deuitg.  DALRO.  R1,95 

DE  VRIES,  Abraham  H.  Volmoed  se  gasie.  Sagtebanduitg.  H & R. 

DIRKS,  Cor.  Joof  en  sy  maats  onder  die  koeëls.  Sagtebanduitg.  Perskor.  R5,95 

FAGAN,  H.A.  Twee  dramas.  2de  uitg.  3de  dr.  Tafelberg.  R7,50 

GRIESSEL,  Nita.  Tamaryn  van  die  veld.  2de  uitg.  Van  der  Walt.  R10,50 

HENDRIKS,  P.G.  'n  Soort  bevryding.  Sagtebanduitg.  H & R.  R10,95 

— Die  weg  van  'n  man.  Grootdrukuitg.  Makro-Boeke.  R18,25 

HENNING,  Nan.  Somerstorms.  Grootdrukuitg.  Daan  Retief.  R16,40 

HOOGTEPUNTE  in  die  Afrikaanse  verhaalkuns  / byeengebring  deur  A.P.  Grové. 

Sagtebanduitg.  Tafelberg.  R17,50 

INLEIDING  tot  die  Afrikaanse  letterkunde  / onder  redaksie  van 

E.  Lindenberg.  Sagtebanduitg.  Academica.  R18,95 

JOUBERT,  Elsa.  Bonga.  Sagtebanduitg.  Tafelberg.  R9,50 

— Die  vier  vriende  en  ander  stories  uit  Afrika.  Tafelberg.  R14,50 

KIELBLOCK,  Karl.  Moord  op  Alles  Verloren.  Grootdrukuitg.  Makro-Boeke.  R27,50 

KLEYNHANS,  C.  Stad  van  engele.  Grootdrukuitg.  Daan  Retief.  R15,95 

KOLLIG:  vyf  eenbedrywe.  7de  dr.  Tafelberg.  R5,95 

LE  ROUX,  Marlene.  Die  vlindervanger.  Grootdrukuitg.  Makro-Boeke.  R20,50 

LEIPOLDT,  C.  Louis.  Die  heks;  en,  Die  laaste  aand.  4de  dr.  Tafelberg.  R8,50 

LEROUX,  Etienne.  Een  vir  Azazel.  5de  dr.  H & R.  R16,95 

LEROUX,  Marzanne.  Somernagdroom.  Sagtebanduitg.  Tafelberg.  R7,50 

LOUW,  N.P.  van  Wyk.  Germanicus.  Sagtebanduitg.  Tafelberg.  R8,50 

— Nuwe  verse.  Sagtebanduitg.  Tafelberg. 

MURRAY,  Ena.  Bruid  uit  die  vreemde.  Grootdrukuitg.  Makro-Boeke.  R19,00 

NIENABER-LUITINGH,  M.  Woordkuns:  inleiding  tot  die  literatuurstudie. 

3de  uitg.  6de  dr.  Van  Schaik.  R8,85 

OM  laaste  te  kan  lag:  verhaalbundel  / saamgestel  deur  Pirow  Bekker.  lOde  dr. 

Tafelberg.  R4,75 

OPPERMAN,  D.J.  Dolosse.  Sagtebanduitg.  Tafelberg.  R12,50 

— Vergelegen.  Sagtebanduitg.  Tafelberg. 

PELSER,  Chris.  Hoor  hoe  sing  die  reënboog.  9de  dr.  Van  der  Walt.  R9,50 

PIETERSE,  Emily.  Die  susters  Mouton.  Grootdrukuitg.  Makro-Boeke.  R18,95 

PYLVAK  : verhaalbundel  / saamgestel  deur  J.P.  en  Ria  Smuts.  Sagtebanduitg. 

Tafelberg.  R10,50 

RABIE,  Jan.  Die  groot  anders-maak.  Herdruk.  H & R.  R18,95 

RUPERT,  Rona.  Wegloopwinter.  Sagtebanduitg.  8ste  dr.  Tafelberg.  R6,50 

SCHOEMAN,  P.J.  Inspring,  kêrels!  2de  uitg.  Perskor.  R8,95 

SNYMAN,  Adriaan.  Jokkie  vir  die  sweetvos.  Sagtebanduitg.  Tafelberg.  R7,50 

SPIES,  Jan.  Profeet  met  kondensmelk  : vertellings  3.  Sagtebanduitg.  Tafelberg.  R10,50 

STEENBERG,  Elsabe.  Waar  is  pappa  se  panfluit?  Sagtebanduitg.  3de  dr.  Tafelberg.  R6,50 
STRACHAN,  Alexander.  'n  Wêreld  sonder  grense.  Sagtebanduitg.  Tafelberg.  R9,95 

WALTERS,  M.M.  Drakenstein,  my  Drakenstein!  : 'n  klug  in  drie  tragiese  bedrywe. 

2de  dr.  Perskor.  R10,95 

WARDER,  Marié.  Stormwater.  2de  uitg.  Klub  Dagbreek.  R8,50 


Nuwe  Afrikaanse  Boeke:  Oktober  — Desember  1987 


Opgestel  deur  die  Afrikaanse  Letterkundige  Museum  en  Navorsingsentrum,  Musiek  en  Toneel 
(NALN),  Privaatsak  X20543,  BLOEMFONTEIN,  9300. 


Romans 

BASSON,  Max.  Addie  van  die  Terebinte.  Grootdrukuitg.  Daan  Retief.  R16,40 

BERGH,  René.  Die  buit  is  liefde.  Van  der  Walt.  R9,50 

BEYERS-BOSHOFF,  C.F.  Kaapse  boekanier;  Die  seerower  van  Jacqueline; 

Slavin  van  die  Kaptein.  Van  der  Walt.  R19,95 

CLOETE,  Jan.  Kandidaat  vir  my  hart.  Klub  Dagbreek.  R9,50 

JOUBERT,  Junita.  Die  brose  dans.  Daan  Retief.  R7,50 

LEROUX,  Marzanne.  Dosyn  dae,  dosyn  maande.  Tafelberg.  R14,50 

MAREKA.  Tuiskoms  op  Goedgevind.  Grootdrukuitg.  Makro-Boeke.  R18,50 

MURRAY,  Ena.  Terwiilevanonsdrome.  Tafelberg.  R14,95 

PIETERSE,  Emily.  Onrus  op  Rushof.  Grootdrukuitg.  Makro-Boeke.  R22,50 

PRINSLOÓ,  B.H.  Die  maagd  van  Mispa.  Daan  Retief. 

VAN  SCHALKWYK,  Nickey.  Lokaas  vir  'n  valkenier.  Klub  Saffier.  R9,50 

VAN  WYK,  Louis.  Knoeiery  in  die  doderyk.  Klub  707.  R9,50 

VAN  WYK,  Schalkie.  Vallei  van  verlange.  Grootdrukuitg.  Daan  Retief.  R19,75 

VENTER,  F.A.  Die  ou  man  en  die  duif.  Tafelberg.  R14,95 

Vertaalde  romans 

KONSALIK,  Heinz  G.  Die  kruis  in  Siberië;  vert.  deur  Ludwig  Visser. 

Sagtebanduitg.  Tafelberg.  R22,50 

WETERING,  Janwillem  van  de.  Roggelrot;  vert.  deur  Douwe  Dykstra. 

Tafelberg.  R19,50 


Kortverhale,  essays,  briewe,  ens. 

AUCAMP,  Hennie.  Brandpunt.  Tafelberg. 

— Spitsuur.  Tafelberg. 

BROEKHUIZEN,  Mientjie.  Wat  sal  die  mênse  sê?  Daan  Retief. 


DEIST,  Ferdinand.  Pofadderen  peddelford.  Van  Schaik.  R12,95 

KOTZÉ,  Theuns.  Dievlugroepvandiekelkiewyn.  Saayman  EtWeber.  R 15,90 

MOSSIE,  Tant.  Voetestamp.  Juta.  R12,95 

MUNNIK,  Victor.  In  die  oog  van  die  Nyl  en  ander  verhale.  Taurus.  R16,50 

OBERHOLZER,  L.  Lekkerlagstories  ...  uit  toeka  se  dae.  Dl.  I 
OLIVIER,  Gerrit.  Ongerymdhede.  HAUM-Literêr. 

PIETERSE,  Pieter.  Baai  baai  Tietiesbaai.  HAUM-Literêr.  R12,95 

PRINSLOO,  Koos.  Die  hemel  help  ons.  Taurus.  R16,50 

PRINSLOO,  M.J.J.  Die  meisie  van  Hooglied.  Daan  Retief.  R8,00 

SWART,  Freek.  'n  Sirkus  in  die  Steppe.  Sagtebanduitg.  Tafelberg.  R17,50 

THERON,  Johan.  Oupa  wil  bemin  en  ander  verhale.  Grootdrukuitg.  Daan  Retief.  R19,75 
VAN  HEERDEN,  Etienne.  Die  biskop  en  die  bul.  Tafelberg. 


Dramas 

AUCAMP,  Hennie.  Teen  latenstyd.  Tafelberg. 

WALTERS,  M.M.  Oor  die  limiete.  Perskor. 

Poësie 

DE  LANGE,  Johann.  Orpheus  in  New  York.  HAUM-Literêr. 

HAMBIDGE,  Joan.  Palinodes.  HAUM. 

LETOIT,  André.  Sigarette  in  die  woestyn.  Tafelberg. 

MALAN,  Lucas.  Edenboom.  HAUM-Literêr. 

NIENABER,  C.J.M.  Die  braambos  brand.  Tafelberg.  R19,50 

STRAUSS,  J.  Skrapneldans.  Perskor. 

VAN  HEERDEN,  Etienne.  Die  laaste  kreef.  Tafelberg. 

— Obiter  dictum.  Perskor. 

WEIDEMAN,  George.  Uit  hierdie  grys  verblyf.  Tafelberg. 


Letterkundige  studies  en  kritieke 

DU  TOIT,  P.A.  Die  derde  rit:  Elise  Muller.  Academica. 

(Blokboeke;53).  R4,50 

POTTAS,  C.L.  Die  val  van  die  vleispaleis.  PU  vir  CHO.  R7,50 

S.A.  Literatuur  / saamgestel  deur  Francis  Galloway.  HAUM-literêr.  R29,95 

SENEKAL,  Jan.  Literatuuropvattings:  "wese"  en  "waarhede". 

J.H.  Senekal. 

SKEPPING  en  struktuur:  'n  inleiding  tot  die  studie  van  die 

prosakuns.  Academica.  R10,95 

VAN  DER  MERWE,  C.N.  Sirkel  en  sfeer.  Perskor. 

VAN  VUUREN,  Helize.  Fiela  se  kind:  Dalene  Matthee. 

Academica.  (Blokboeke;  54).  R4,50 

VAN  ZYL,  Dorathea.  Om  laaste  te  kan  lag:  Pirow  Bekker. 

Academica.  (Blokboeke;  52).  R4,50 

VERMEULEN,  H.J.  Kanna  hy  kó  hystoe:  Adam  Small.  Shuter  & Shooter.  R4,95 

VERMEULEN,  H.J.  Poësie:  Skakering.  Shuter  & Shooter.  R3,50 

— Prosa:  Ciske.  Shuter  Et  Shooter.  R3,50 

Kinder-  en  jeugverhale 

BADENHORST,  C.S.  Die  swart  motor.  Perskor.  R9,95 

BOSCH,  R.  Geleende  vere.  Perskor.  R8,95 

BUSH,  J.  Die  kameelperd  met  'n  knoop  in  sy  nek.  Century  Hutchinson.  R14,95 

CORNELIUS,  Andries.  Die  vloek  van  Lamondo.  Van  der  Walt.  R11,45 

DE  JONGH,  Marietjie.  Goeie  maniere  en  ander  plesiere.  Tafelberg.  R12,50 

DRURY,  Liesel.  Die  visterman  en  ander  verhale.  MSCU.  R5,95 

GELDENHUYS,  Jannie.  Basjan  en  Wilhelm  en  die  manne  van  die  kamp.  Perskor. 
HARTMAN,  Nokkie.  Hermanus  muis  red  die  kaaskoekresep.  Waterkant.  R10,50 

HEESE,  Hester.  Wat  is  daai  — hê  Pappa?  R9,20 

KLEYNHANS,  Anna.  My  groot  lekkerleesboek.  H Et  R. 

KRIEK,  Larraine.  Sorsie  klop  die  krokkiedief.  Van  Schaik.  R10,95 

KRUGER,  Johan.  Die  vierde  dag.  Van  Schaik.  R14,50 

LANDSBERG,  Louise.  Die  visserman  en  sy  gierige  vrou  en  ander  verhale.  MSCU.  R5,95 

LINDE,  Freda.  Die  fluitspeler.  Daan  Retief.  R12,50 

MARAIS,  Annalou.  Die  stormwind  waarskuwing...  Fonteine.  R5,25 

— Die  verre  roepstem: 'n  Hugenote  gesinsverhaal.  Sagtebanduitg.  Fonteine.  R7,95 

MARITZ,  Empie.  Sewe  met  een  slag.  Daan  Retief.  R7,95 

MARX,  Chris  L.  Wimpie  se  vrees.  Daan  Retief . R7,50 

MÚLLER,  Rina.  Grysie  skrik  groot.  Daan  Retief.  R12,50 

MYBURGH,  Kobus.  Die  ondergang  van  die  pakketskip  Lightning.  Perskor.  R9,95 

POTGIETER,  Magriet.  Oor  diertjies  en  droompies:  vir  snipsnaters  en  snuiters.  NGKB.  R14,75 
PRETORIUS,  André.  Die  glasoog  in  die  sleutelgat.  Perskor.  R8,95 

— Vat  vyf,  Pa!  Perskor.  R9,95 

PRETORIUS,  M.M.  Skilpad:  koning  van  die  poel.  Daan  Retief.  R12,50 

SLAAPTYDSTORIES  vir  kleingoed.  H Et  R. 

TALLIE,  Ouma.  Stories  vir  my  uiltjies.  F.  Taljaard. 

TE  GROEN,  Sanet.  Jan  en  die  boontjierank  en  ander  verhale.  MSCU. 

VAN  DEN  BERGH,  Annatjie.  Kindersvan  Swartgrond.  Perskor.  R9,95 

VAN  DER  MERWE,  Cornita.  lets  het  my  wakker  gemaak.  Waterkant.  R10,50 

VAN  DER  VYVER,  Marita.  Tien  vir  'n  vriend.  Tafelberg.  R 11,50 

VAN  WYK,  M.M.  Muggie  maar  man.  Daan  Retief.  R12,50 

VAN  WYK,  Schalkie.  Krinkel  se  dapper  daad.  Van  der  Walt.  R13,95 

Vertaalde  kinder-  en  jeugverhale 

BAMBERGER,  Richard.  My  groot-groot  storieboek;  vert.  deur  Alba 

Bouweren  Linda  Rode.  Tafelberg.  R23,95 

BAUER,  Marion  Dane.  Op  my  erewoord;  vert.  deur  Anna  Jonker. 

Sagtebanduitg.  Tafelberg.  R9,95 

BIRO,  Val.  Pronk  trek  weg;  vert.  deur  HJM  Retief.  Daan  Retief.  R12,50 

BRUMFIELD,  J.C.  Die  ander  seun;  vert.  deur  Annalou  Marais. 

Sagtebanduitg.  Fonteine.  R2,50 

— Die  leuen;  vert.  deur  Annalou  Marais.  Sagtebanduitg.  Fonteine.  R2,50 

CARLE,  E.  Die  haan  wat  wou  reis.  H Et  R.  R15,95 

COLE,  Babette.  Die  probleem  met  Oupa.  Van  Schaik.  R10,95 

CORY,  George.  Orkaan  Camille  is  op  pad;  vert.  deur  H.S.  Coetzee. 

Daan  Retief.  R7,50 

DAUGHERTY,  James.  Andries  en  die  leeu;  vert.  deur  Lydia  Snyman. 

Qualitas.  R9,20 

GRIMM.  Die  tafel,  die  donkie  en  die  knuppel;  vert.  deur 

Lydia  Snyman.  Qualitas.  R9,20 

HUNIA,  J.  Dietowerkwas.  R3,99 

MAJEWSKI,  Joe.  Markus  muis  kry  'n  maat.  H & R.  R16,95 

MARAIS,  Ron.  In  my  tuin.  H & R.  R17,95 

OAKLEY,  Graham.  Die  kerkmuis  se  Kersfees;  vert.  deur  HJM  Retief. 

Daan  Retief.  R12,50 

SEED,  Jenny.  Die  Kersklokke;  vert.  deur  HM  Retief.  Daan  Retief.  R12,50 

— Khulumi,  diedappere.  Daan  Retief.  R12,50 

— Die  ver-ver  land;  vert.  deur  HJM  Retief.  Daan  Retief . R7,95 

SPERRY,  Margaret.  Die  hennetjie  wat  die  wêreld  gered  het  en  ander 

Noorse  sprokies;  vert.  deur  Héléne  de  Villiers. 

Kinderpers  van  S.A.  R7,00 

STILLWELL,  Valerie.  Die  flenterhuis;  vert.  deurTeddy  Knoetze.  Daan  Retief.  R7,50 

Taalkunde 

AFRIKAANS en  taalpolitiek;  15opstelle.  HAUM-Literêr.  R29,50 

Ander  werke  van  belang 

HULDEaan  J.D.Tafelberg.  R50,00 

KRIGE,  Uys.  Morester  oor  Abruzzi.  Perskor.  R18,95 

Heruitgawes 

BAKKES,  Margaret.  Brood  en  klip.  Grootdrukuitg.  Daan  Retief.  R 16,40 

BLIGNAUT,  Toek.  Geen  genade  op  Kleinbegin.  2de  uitg.  Van  der  Walt.  R9,50 

— Gister  se  goue  strande.  Grootdrukuitg.  Makro-Boeke. 

— Jy,  prins  van  verre.  Grootdrukuitg.  Makro-Boeke. 

BOTHA,  Elize.  Hoogtepunte  in  die  Afrikaanse  verhaalkuns.  2de  hersiene 
uitg.  Academica.  (R-B;  4) 

CARROLL,  Lewis.  Die  avonture  van  Alice;  vert.  deur  André  P.  Brink.  H & R.  R18,95 

CARTWRIGHT,  Heather  en  Stephen.  My  eerste  duisend  woorde;  vert.  deur 

Nonna  de  Villiers.  Tafelberg.  R18,50 

DELPORT,  P.  Leon  die  lokvink.  Sagtebanduitg.  R7,50 

JOUBERT,  Barnie.  Diepkuil  se  dinge.  2de  uitg.  Educum. 

KIELBLOCK,  Karl.  Die  swaard  verteer.  Grootdrukuitg.  R35,00 

KONSALIK,  Heinz.  Die  erfgename.  Grootdrukuitg.  R26,50 

— Die  lied  van  die  Swart  berge.  Grootdrukuitg.  Makro-Boeke.  R27,00 

KRUGER,  Louis.  Donkerboskind.  Sagtebanduitg.  Tafelberg.  R9,95 

LE  ROUX,  Marlene.  Piroop  is  rooi.  Grootdrukuitg.  R21,50 

— Die  turkse  pyl.  Grootdrukuitg.  Makro-Boeke.  R26,50 

MARX,  Chris  L.  Waarom,  Sureta?  2de  uitg.  Klub  707.  R9,50 

MATTHEE,  Dalene.  Fiela  se  kind.  Skooluitg.  Tafelberg. 

MURRAY,  Ena.  Plekkie  in  die  son.  Tafelberg.  R14,95 

— Plekkie  in  die  son.  Grootdrukuitg.  Daan  Retief.  R 19,75 

— Vrou  uit  die  nag.  Grootdrukuitg.  Daan  Retief.  R19,75 

OPPERMAN,  D.J.  Joernaal  van  Jorik.  Sagtebanduitg.  Tafelberg.  R8,50 

PENZHORN,  Anna.  Wildebessie-gety.  Grootdrukuitg.  Makro-Boeke. 

PFAFF,  D.N.  Die  verhaal  van  die  Grosvenor.  2de  uitg.  Tafelberg.  R8,95 

PIETERSE,  Pieter.  Slagters  van  die  Limpopo.  2de  uitg.  Daan  Retief.  R7,50 

— Smokkelaars  in  die  nag.  2de  uitg.  Daan  Retief. 

SCANNELL,  Jan.  Die  berg  van  die  jong  manne.  Sagtebanduitg.  Tafelberg.  R10,95 

SCHOEMAN,  P.J.  Waarver  winde  waai.  Grootdrukuitg.  Daan  Retief.  R19,75 

SMALL,  Adam.  Kitaar  my  kruis.  HAUM-Literêr. 

SMITH,  Doris  Buchanan.  Twee  mandjies  brame.  Sagtebanduitg.  Tafelberg.  R13,95 

SOPHOCLES.  Koning  Oidipus;  in  Afrikaanse  verse  deur  Theo  Wassenaar. 

3de  uitg.  Perskor. 

VAN  DEN  HEEVER,  C.M.  Laat  vrugte.  Sagtebanduitg.  Van  Schaik.  R14,85 

VAN  DEN  HEEVER,  Es.  Skaduwees  oor  Wankelberg.  Sagtebanduitg.  Juventus.  R7,50 

VAN  SCHALKWYK,  Nickey.  Oes  van  die  najaar.  Grootdrukuitg.  Makro-Boeke. 

VILJOEN,  Lettie.  Klaaglied  vir  Koos.  2de  uitg.  Taurus.  R9,95 

WARDER,  Marié.  April  in  Portugal.  2de  uitg.  Klub  Dagbreek.  R9,50 

P.D.  van  der  Walt 

Dias  (N.P.  van  Wyk  Louw) 


1.  inleiding 

Albei  dramas  van  N.P.  van  Wyk  Louw  uit  die  jare  vyftig,  Dias  en  Germa- 
nicus,  moet  gesien  word  teen  die  agtergrond  van  dié  digter-dramaturg  se 
opvatting  van  wat  hy  genoem  het  "die  aristokratiese  ideaal",  nl.  kultuur, 
skoonheid,  die  geesteskrag  as  teenpool  van  die  aardse  en  natuurlike.  Die 
nastreef  van  die  aristokratiese  ideaal  is  'n  manifestasie  van  die  "teen- 
natuurlike".  Hierdie  grondmotief  in  Van  Wyk  Louw  se  poësie,  veral  sy 
vroeëre  verskuns,  kry  o.m.  sy  skoonste  en  treffendste  beslag  in  die  epos 
Raka:  Koki  is  die  verpersoonliking  van  die  aristokratiese  ideaal: 

" maar  dié 

wat  skoonheid  en  hoogheid  dra  as  las 
en  ver  verlange,  is  ’n  vreemde  ras 
van  mense  en  bloot  aan  veel  gevaar". 

Soos  Koki  is  beide  Van  Wyk  Louw  se  Dias  en  Germanicus  helde  van  die 
gees,  mense  wat  inbeur,  inslaan  teen  die  opvattinge  van  hul  tyd,  en  dit  is 
ook  die  raakpunt  tussen  hulle.  Hulle  verteenwoordig  elk  'n  faset  van  die 
aristokratiese  ideaal,  hoe  verskillend  hulle  ook  al  is.  Raadpleeg  in  hierdie 
verband  die  kort  opstel  in  die  bundel  Lojale  veAsef  getitel  "Die  aristokratiese 
ideaal". 

Germanicus  is  die  humanis  wat  hom  verset  teen  heers  en  geweld  en  korrup- 
sie  en  is  die  dramatiese  vergestalting  van  die  idees  wat  Van  Wyk  Louw  bere- 
deneer  in  sy  essay  onder  die  titel  "Heerser  en  humanis"  in  sy  bundel  Libe- 
rale  nasionalisme.  Sy  heldedom,  én  die  dramatiese  konflikkern  van  dié  vers- 
drama,  lê  daarin  dat  hy  nie  doen  nie  — maar  daaroor  het  ons  verlede  jaar  in 
besonderhede  gehandel. 

Dias  daarteenoor  is  die  daadmens,  maar  dan  is  dit  die  teen-natuurlike  daad, 
net  soos  Germanicus  se  dadeloosheid  ook  teen-natuurlik  is.  Dias  se  helde- 
dom  lê  in  sy  moedige,  idealistiese  daad  van  verset  teen  die  versteende 
opvattinge,  vrese,  beperkinge  van  sy  tyd  in. 

Germanicus  is  pure  oog;  Dias  slegs  hand  — hierin  lê  hul  verskil;  hierin  lê  ook 
hul  beperking,  nl.  in  hul  eensydigheid;  hierin  lê  ook  hul  tragiek,  elk  op  sy  eie 
wyse.  Daarom  ook  word  daar  in  die  drama  Germanicus  so  baie  gepraat  van 
Germanicus  se  grys  oë,  sy  helderheid,  die  sterre,  die  kristal,  die  skarabee, 
die  skaal:  hy  dink  hom  tot  stilstand. 

Dias  het  swart  oë;  op  een  plek  in  die  teks  word  daar  selfs  gepraat  van  die 
wind  wat  deur  sy  leë  oogholtes  waai.  Hy  sien  nie,  sien  nie  met  fisiese  oë  nie. 
Hy  is  blind  vir  die  stoflike  realiteit;  met  'n  innerlike  optiek,  dié  van  geloof  in 
God  en  homself,  streef  hy  resloos  sy  ideaal  na:  om  die  aarde  en  die  eeue 

oop  te  sluit,  soos  hy  dit  noem,  die  seeroete  van  Europa  na  Indië  en  die 
Ooste,  óm  die  Suidpunt  van  Afrika  te  ontdek  en  te  karteer. 

“Ek  sal  die  verstes  aan  mekaar  verbind 
en  hierdie  aarde  één  maak. 

En  my  naam 
sal  dan  nie  sterf  nie." 

Dus  verskille,  maar  'n  basiese  ooreenkoms  tussen  twee  figure  wat  'n  een- 
same  stryd  teen  gevestigde  opvattings  en  oorweldigende  magte  voer. 
Beide  die  dramas  is  op  historiese  feite  gebaseer,  maar  albei  is  Van  Wyk 
Louw-vertolkings,  ómskeppinge,  en  kan  nie  los  van  die  digter-dramaturg  se 
lewensbeskoulike  en  poëties-kulturele  opvattings  en  uitsprake  gesien  en 
vertolk  word  nie,  ook  nie  los  van  die  oeuvre-konteks  nie. 

Germanicus  speel  af  in  die  laat-Romeinse  heidense  wêreld,  met  toespelings 
op  die  komende  nuwe  era  van  die  Christendom;  Dias  speel  af  teen  die  agter- 
grond  van  die  laat-Middeleeuse  Christelike  Europa  en  die  wêreldbeeld  van 
dié  tyd,  is  deurtrokke  van  daardie  waardes  en  norme,  is  miskien  die  tref- 
fendste  verwoording  in  kunsvorm  van  die  universele  en  tydlose  ideaal  van 
Christelikheid:  Dias  wat  groei  van  oormoed,  selfs  hoogmoed,  tot  ootmoed 
en  deemoed  — die  Christelike  deemoed  wat  'n  wonderlike  vorm  van 
lewensmoed  en  sterwensbereidheid  is,  die  volkome  geloof  in  en  vertroue  op 
God,  die  aflê  van  die  self  en  die  opgaan  in  God. 

Beide  dramas  is  ook  in  versvorm,  die  onontkombare  voertuig  vir  die  bewoë 
siening  van  en  segging  oor  'n  bepaalde  soort  mens  en  werklikheid,  die  uit- 
drukking  van  'n  tema  van  dié  aard. 

Op  hierdie  aspekte  wil  ek  vervolgens  in  meer  besonderhede  terugkom. 

2.  Die  historiese  basis 

Hoewel,  soos  reeds  vlugtig  aangestip,  hierdie  drama  'n  historiese  basis  het, 
is  dit  tog  nie  primêr  'n  geskiedkundige  drama  nie:  dit  is  in  die  eerste  plek  'n 
ideespel:  die  dramaties-poëtiese  vergestalting  van  'n  bepaalde  konsepsie  — 
iets  waarop  daar  later  in  meer  besonderhede  ingegaan  sal  word. 

Maar  intussen  dien  dit  'n  doel  om  die  aard  van  die  poësiespel  Dias  te  bepaal, 
m.a.w.  die  intensie  daarvan  te  omlyn  en  so  tot  groter  begrip  daarvan  en 
waardering  daarvoor  te  kom. 

Dias  is  oorspronklik  as  geleentheidstuk  ter  viering  van  die  eerste  groot  Van 
Riebeeckfees  in  1952  gekonsipieer  en  vormgegee.  Daarom  kies  die  digter- 
dramaturg  'n  historiese  gegewe,  nl.  die  ontdekking  van  die  Kaap  en  die  see- 
roete  óm  die  Kaap,  óm  die  suidpunt  van  Afrika,  as  onderwerp  of  boustof. 
Dias  het  die  grondslag  gelê  vir  die  latere  volksplanting  deur  Van  Riebeeck  in 
1652.  Maar  die  tema,  die  hoofgedagte,  wat  deur  die  vormgewing  uit  hierdie 
primêre  feit  losgemaak  word,  nl.  die  vreemde  weë  van  die  Wil  van  God  wat 
een  mens  sy  hartsbegeerte  ontsê  om  so  Sy  groter  Plan  te  volvoer,  en  hoe 
daardie  mens  tot  insig  en  rypheid  kom  — dit  is  die  hoofdoel  van  die  drama 

en  nie  'n  herskepping  van  die  verlede  nie.  Die  drama  wil  dus  nie  'n  soort 
"life  and  times"  van  Dias,  die  historiese  Dias,  in  die  kleine  wees  nie. 

Die  onderskeidende  kenmerk  van  historiese  literatuur,  hetsy  roman,  hetsy 
drama,  is  die  rekapitulasie  van  die  verlede,  'n  periode,  'n  gebeurtenis  — of 
die  herskepping  van  'n  bepaalde  figuur  uit  die  verlede,  wat  ons  gewoonlik 
ken  as  die  sg.  "vie  romancée",  die  geromanseerde  lewensbeskrywing.  Hier- 
die  soorte  historiese  literatuur  is  'n  vermenging  van  feit  en  verbeelding  of 
inlewingsgawe,  die  produk  van  die  herskeppingsvermoë  van  die  skrywer, 
maar  die  geskiedkundige  feite  bly  tog  die  hoofsaak:  hulle  moet  ook 
kontroleerbaar  korrek  wees,  ongeag  hoe  hulle  geïnterpreteer  en  omgeskep 
word.  Vanselfsprekend:  hoe  onbekender  die  feite,  dikwels  hoe  verder  hulle 
in  die  verlede  lê,  hoe  wyer  kan  die  kunstenaar  die  vleuels  van  sy  verbeelding 
span  sonder  om  die  feitelike  waarheid  geweld  aan  te  doen. 

En  dit  is  presies  wat  Van  Wyk  Louw  in  hierdie  poëtiese  hoorspel  doen:  hy 
gebruik  die  barre  minimum  aan  historiese  feite  as  stramien  waarop  hy  sy  eie 
patroon  weef,  'n  Dias  skep  wat  die  draer  word  van  die  digter-dramaturg  se 
opvatting  en  herinterpretasie  — en  dan  wel  in  so  'n  mate  dat  dié  tema  en  die 
menslike  vergestalting  daarvan,  sowel  as  die  digterlike  verwoording,  die 
hoofsaak  word  en  nie  die  weergawe  van  die  verlede  nie.  Die  enkele  feite  wat 
Van  Wyk  Louw  as  stutpilare  vir  sy  eie  besondere  konstruksie  gebruik,  is  die 
figuur  Bartolomeus  Dias  en  sy  medestanders,  bv.  Don  Infante.  verder  die 
bepaalde  tydstip  en  omstandigheid  in  die  wêreldgeskiedenis,  nl.  die  vaart 
óm  die  Kaap  in  1487,  die  name  van  die  skepe,  Dias  se  roete  en  sy  omdraai 
by  Mosselbaai;  ook  die  feit  van  sy  dood  jare  later  soos  in  die  kort  prosa- 
aantekening  voor  die  slotgedeelte  aangegee  word.  Maar  dié  is  nugtere  resi- 
tatief  voor  die  liriese  aria  en  onderstreep  juis  die  omskeppende  en  vertol- 
kende  werkwyse  van  die  skrywer. 

Omdat  dit  dus  in  Dias  gaan  om  die  idee  en  nie  om  die  herskepping  van  die 
geskiedenis  nie,  is  dit  nie  'n  historiese  drama  nie;  dit  is  wel  'n  histories 
gefundeerde  drama.  Dit  doen  die  basiese  geskiedkundige  feite  reg  aan, 
maar  dis  ook  al;  dit  word  een  groot  herskepping  en  hervertolking. 

3.  Die  dramatiese  opset  of  grondpatroon  van  die  Woordkunswerk 
"Dias" 

Uit  die  aard  van  sy  handelende  wesensaspek  is  drama  afhanklik  van  per- 
soonskepping  en  dié  se  optrede;  hulle  is  ook  die  temadraers  en  -verwoor- 
ders.  En  omdat  die  idee  of  tema  in  die  onderhawige  werk  primêr  is,  moet 
ons  vervolgens  na  die  patroonmatige  opset  t.o.v.  die  dramatis  personae 
kyk.  Hierin  openbaar  hom  reeds  die  omskeppende  ingrype  van  die  digter- 
dramaturg  in  die  geskiedkundige  materiaal.  Soos  hy  die  historiese  persoon- 
likhede  vertolk  en  binne  die  dramatiese  konfliksituasie  rangskik,  ontstaan 
daar  'n  sinryke  ordening,  'n  singewende  patroon  in  diens  van  die  hoofidee 
van  die  drama. 

Hierdie  dramatiese  grondpatroon  t.o.v.  die  karakters  is  vierledig.  Daar  is: 

1.  Dias 

2.  Pedro 

3.  Infante 

4.  Matrose 

Hierdie  vier  geledinge  staan  in  alle  opsigte  teenoor  mekaar,  as  enkelinge 
maar  ook  in  groepe:  Dias,  die  teen-natuurlike,  teenoor  Pedro,  Infante  en  die 
matrose  wat  "natuurlik”  dink  en  handel. 

In  die  drama  ontstaan  die  volgende  karakteristiek  van  elk  van  die  vier 
genoemdes,  en  so  word  die  kern  van  die  menslike  botsing  duidelik,  en  hier- 
die  teenstelling  is  die  grondslag  van  die  dramatiese  konflik  wat  tot  span- 
ning,  selfkennis  en  die  onthullende  lewenswaarheid  van  die  slot,  dus  die 
tema,  lei. 

Dias  word  gebeeld  as  die  geïnspireerde,  onredelike,  eersugtige,  trotse  en 
idealistiese  individualis  wat  gelouter  deur  teenslae  en  teleurstellinge,  groei 
tot  selfontseggende  berusting  en  geluk  in  God  se  Wil. 

Pedro,  sy  stuurman,  is  die  roekelose  avonturier,  en  van  al  die  dramatiese 
persoonlikhede  is  hy  die  volledigste  méns.  Teenoor  die  ander  eensydig 
getekende  karakters,  elk  met  een  oorheersende  karaktertrek,  is  daar  by 
Pedro  verskillende  fasette:  behalwe  die  avontuurlus,  ook  die  grootpraterig- 
heid,  die  jag  na  stoflike  gewin,  die  oneerbiedigheid  teenoor  die  godsdiens, 
die  skoonheidservaring  en  die  poësie  van  sy  woorde,  sy  aardsheid,  sy  trou 
teenoor  Dias,  sy  nugter  oordeel. 

Don  Infante  leer  ons  ken  as  die  koel,  berekende,  berekenende,  redelike, 
nugtere,  pligsgetroue  en  verbeeldinglose  mens. 

Die  matrose  is  dom,  bygelowig,  bang,  liggaamlik. 

Raadpleeg  i.v.m.  die  dramatiese  voordele,  veral  in  die  hoorspel,  van  enkel- 
voudige  karakters  die  stuk  van  T.S.  Eliot  oor  Ben  Jonson  in  sy  Selected 
essays,  bl.  152,  212. 

4.  Dias  as  tragiese  held 

Binne  hierdie  vierledige  karakteropset  troon  Dias  uit  as  die  allesoorheer- 
sende  figuur.  Dié  hoorspel  is  in  feite  'n  eenpersoonsdrama.  Maar  Dias  is  nie 
net  held  nie;  hy  is  ook  tragiese  held,  en  wel  in  meer  as  die  geykte  sin  van  die 
woord. 

Trouens,  die  beswaar  is  al  ingebring  teen  die  betiteling  van  Dias  as  tragiese 
figuur,  omdat,  binne  die  tradisionele  denkmodel  van  die  Aristoteliaanse 
opvatting  van  tragiek  en  die  tragiese  held,  daar  in  'n  Christelike  denkwêreld 
nie  sprake  kan  wees  van  tragiek  nie,  en  veral  nie  wat  betref  Dias  nie.  Dié 
redenasie  is  soos  volg:  volgens  Aristoteles  se  vertolking  van  die  tragiese  na 
aanleiding  van  die  antieke  Griekse  dramas,  is  die  wese  van  die  tragiese  die 
ondergang  van  die  held  wat  weens  oormoed  (hubris)  en  selfverblindheid  of 
'n  karakterswakheid  'n  oordeelsfout  begaan,  so  met  die  gode  of  die  noodlot 
en  dus  die  skeppingsorde  in  botsing  kom,  en  dan  juis  deur  dié  hoër  mag  ver- 

nietig  word  sodat  die  kosmiese  orde  en  harmonie  herstel  kan  word. 

Binne  die  Christelike  leer  en  denkmodel  bestaan  daar  nie  'n  blinde  Noodlot 
wat  die  "Fremdkorper"  vernietig  nie.  Die  Christendom  leer  van  Skepping, 
Sondeval  en  Verlossing  — vir  die  gelowige  in  Christus  is  daar  redding,  hoe 
groot  sy  skuld  ook  al  is;  daar  is  vergifnis  en  ewige  saligheid  deur  die  geloof 
in  en  op  grond  van  die  soendood  van  Christus. 

En  Dias  is  juis  so  'n  gelowige.  Hy  groei  tot  insig  in  sy  sonde,  sy  siel  word 
gered,  al  gaan  sy  liggaam  verlore  met  sy  dood  tydens  die  werwelwind. 
Volgens  die  Aristoteliaanse  opvatting  (vgl.  die  "Ars  poëtica")  is  Dias  dus 
geen  ware  tragiese  held  nie,  en  wel  omdat  hy  aan  die  einde  na  sy  siel  gered 
word. 

Maar  hierdie  redenasie  doen  die  Diasfiguur  as  tragiese  held  'n  onreg  aan, 
misgun  trouens  die  Christelike  lewens-  en  wêreldbeskouing  ware  tragiek, 
ook  die  Christelike  drama  'n  volledige  tragiese  held.  Dit  berus  naamlik  op  'n 
denkfout  en  onvolledige  interpretasie  van  sowel  Aristoteles  se  "Ars 
poetica"  as  die  ou  Griekse  tragedies.  Prof.  J.P.  Louw  het  in  'n  insigge- 
wende  stuk  oor  die  wese  van  die  tragiese  in  die  antieke  Griekse  drama  daar- 
op  gewys  dat  die  wese  van  die  tragiese,  sowel  by  die  ou  Grieke  as  in  die 
gewone  lewe,  ook  vandag,  en  in  die  tragedie  as  literêre  genre,  geleë  is  in  die 
lyde  van  die  brose  en  feilbaremens  — vgl.  "In  en  om  die  letterkunde", 
onder  redaksie  van  A.P.  Grové. 

Lyde,  lyding,  is  dié  kriterium  vir  die  vasstelling  van  tragiek  en  die  tragiese 
held,  natuurlik  in  samehang  met  ander  faktore  wat  ek  aanstons  sal  noem. 
Maar  die  kern,  die  fondament,  die  eerste  voorwaarde  vir  tragiek,  is  lyde  — 
en  Dias  ly  deurgaans:  van  die  begin  af  is  daar  onbegrip  vir  sy  grootse  visie, 
teenstand  uit  elke  denkbare  oord.  Selfs  die  elemente  is  teen  hom.  En  dan 
die  muitery,  die  afsmeek  van  'n  teken,  die  swye  van  God,  die  omdraai. 
Pedro  sê: 


"Ek  het  'n  man  sien  doodgaan  voor 

my  oë 

drie  dae  lank." 
en 

"...  hy  huil  soos  iemand  wat 

'n  kind  moet  groet 

om  nooit  te  sien  weer,  in  'n  vreemde  land". 


Verydeling  dus,  gevolg  deur  miskenning,  en  die  ergste  van  alles:  om  ver- 
geet  te  word,  buite  die  lewe  te  staan  wat  vir  jou  saak  maak.  In  die  Bybelse 
woorde  het  Dias  se  son  ondergegaan  terwyl  dit  nog  dag  was.  En  dan  die 
angs  van  die  laaste  storm,  die  werwelwind,  wat  die  finale  einde  van  alle 
vonkies  hoop  beteken.  Dít  is  lyde,  dít  is  tragiek. 

Maar  tragiese  lyde  is  ingebed  in  'n  hele  mens,  en  dié  mens,  om  held  te 
wees,  tipe  van  die  ewige  mens,  openbaar  die  volgende  eienskappe,  soos 
Aristoteles  en  vele  ander  na  hom  dit  raakgesien  en  geformuleer  het,  ook 

Vondel,  in  sy  voorberig  tot  sy  drama  ''Jefta''. 

1.  In  sy  begeesterde  nastreef  van  'n  grootse  ideaal,  sy  verydeling  en 
ondergang,  is  Dias  'n  aangrypende  persoonlikheid,  maar  hy  is  daarby  'n 
grootse  mens  wat  in  hom  op  simboliese  wyse  twee  luisterryke  figure,  voor- 
gangers,  verenig,  t.w.  Prins  Hendrik  die  Seevaarder  met  sy  onverdrote 
drang  na  die  onontdekte;  en  deur  sy  opvatting  van  sy  Goddelike  roeping  as 
draer  van  die  Christendom  na  die  verste  uithoeke  van  die  aarde  is  Dias  'n 
tweede  St.  Christoforus.  Sy  skip  dra  dan  ook  die  naam  van  daardie  legen- 
dariese  heilige  wat  die  Christuskind  deur  die  stromende  rivier  sou  gedra  het. 
Christoforus  beteken  letterlik  Christusdraer. 

2.  In  die  tweede  plek  voer  Dias  'n  grootse  stryd.  Hierdie  stryd  het  'n 
uiterlike  of  sigbare  faset,  t.w.  sy  konflik  met  menslike  beperkings,  soos 
veral  verteenwoordig  deur  Don  Infante,  die  matrose  en  selfs  Pedro.  Maar 
hierdie  teenstand  is  'n  uitdrukking  van  'n  groter  mag  waarteen  Dias  te  staan 
kom,  nl.  sy  tyd,  sy  eeu,  soos  hy  dit  noem,  wat  nog  nie  ryp  is  vir  sy 
gewaagde  avontuur  nie.  En  in  die  laaste  en  wesenlikste  instansie  stry  Dias 
ten  diepste  teen  die  Raadsplan  van  God  wat  hom  nie  uitverkies  het  om  die 
seeweg  na  Indië  oop  te  stel  nie. 

Die  innerlike  aspek  van  Dias  se  stryd  kom  tot  uitdrukking  in  woorde  wat  dui 
op  'n  twyfel  in  homself,  'n  onsekerheid  wat  hy  moet  oorwin.  Die  Tweede 
Matroos  verwys  daarna  hoe  Dias  alleen  in  sy  kajuit  worstel,  die  Vierde 
Matroos  dat  hy  dof  lyk  van  nie  slaap,  en  Dias  self  sê,  na  hulle  om  die  Kaap 
deur  die  stormgeweld  gewaai  is: 


“Wees  my  genadige  God,  vergeef  my  sonde 
dat  ek  kon  dink,  dat  ek  kon  dink 

dat  U 


my  nie  ..." 


en  later  bely  hy  teenoor  Don  Infante: 


"...  ek  het  so  min  nou  van  'n  sekerheid  ..." 


3.  In  die  derde  plek  word  Dias  se  tragiek  beseël  deur  sy  ondergang:  'n 
geestelike  of  morele  ondergang,  en  dan  'n  liggaamlike  of  stoflike  ondergang 
wanneer  hy  aan  die  einde  omkom  in  die  werwelwind.  Sy  geestelike  teleur- 
gang  blyk  sterk  in  die  woorde  van  Pedro  wanneer  dié  sê  dat  hy  'n  man  sien 
doodgaan  het  voor  sy  oë,  drie  dae  lank,  dat  Dias  in  sy  skeepshut  gaan  sit  en 
stil  is  van  verdriet,  wanneer  Dias  self  sê: 


"Ons  was  nie  iets  besonders,  ek 
Pedro." 


en  jy 

en 


"Niks  sal  my  naam  dra  nie.  Want 

ek  was  niks". 


4.  Maar  Dias  sou  nie  waaragtig  tragies  gewees  het  as  hy  nie  skuld  aan  sy 
lyde  en  ondergang  gehad  het  nie.  Hierdie  skuld  lê  daarin  dat  hy  onmatig 
was:  hy  wou  die  tyd  dwing  en  het  die  swakkere  mense  gehoon.  Hy  was  oor- 
moedig,  eersugtig,  trots  — en,  soos  hy  aan  die  einde  insien,  was  selfs  sy  bid 
tot  homself  gerig.  Dit  is  sy  hubris,  en  ten  diepste  lê  sy  grootste  skuld  en 
sonde  daarin  dat  hy  in  sy  (self-)  verblindheid  in  opstand  gekom  het  teen  die 
Wil  van  God  — onwetend,  weliswaar,  maar  nietemin  tog  in  feite  wel.  Dit  is 
die  oerskuld  van  die  mens:  dat  hy  'n  god  word  in  sy  eie  oë.  Op  dié  wyse  kry 
die  lot  van  Dias,  soos  gebeeld  deur  Van  Wyk  Louw,  'n  groter  reikwydte,  'n 
universeel  menslike  en  tydlose  duiding.  So  bereik  die  tragedie  ook  sy  essen- 
siële  doel:  skrik  en  stigting  van  die  toeskouer/aanhoorder:  dat  so  'n  lot  hom 
ook  kan  tref.  Hierdie  religieus-didaktiese  intensie  van  alle  tragedie  word  in 
Dias  se  geval  onderstreep  deur  die  vyfde  faset  van  sy  besondere  tragiek, 
t.w.  sy  herkennis. 

5.  Herkennis  beteken  insig,  perspektief  verwerf.  Dias  begryp  uiteindelik, 
in  die  laaste  visionêre  helderheid  van  sy  sterwe,  sy  eie  tekortkominge,  swak- 
heid,  beperktheid,  sy  verkeerdheid  en  doemwaardigheid.  Reeds  wanneer 
hy  moet  omdraai,  sê  hy: 


"Pedro  ék  was  nie  vir  hierdie  vaart 
bestem  nie,  ek  nie,  Pedro". 


en 


"...  daar  was  'n  teken,  duidelik:  God  he\  geswyg!" 


en 


" Hy  het  Sy  eie  tyd: 

van  my,  van  my  wou  hy  die  werk  nie  hê  nie." 

Later,  net  voor  sy  dood,  sê  hy: 


" Ek  was  'n  klip; 

ek  was  nie  bouheer  nie." 

6.  Hierdie  insig  in  sy  lotswisseling  mond  uit  in  sy  duurverworwe  ver- 
soening  en  loutering.  Die  epiloog  bevat  dus  Dias  se  volledige  insig;  hy  het 
gegroei  tot  volkome  Christelike  deemoed,  en  hy  kan  God  dank  vir  sy  eie 

teennatuurlike  triomf:  hy  het  reeds  besef  dat  daar  vir  elke  daad  'n  tyd  is,  en 
streef  jy  alleen,  dan  breek  jy.  Nou,  in  sy  slotmonoloog  praat  Dias  vanuit  die 
oomblik  van  sy  insig,  soos  hy  dit  noem.  En  hy  dank  God  dat  hy  uit  die  kern 
geryp  is,  dat  hy  nou  kan  bid  omdat  sy  gebed  gesuiwer  is,  dat  hy  onvoltooi 
gelaat  is: 


"...  dat  ek  my  aan  geen  werk 
ooit  kon  versadig;  dat  ek  barre  kuste 
en  leë  lande  alleen  kon  kry." 

Nou  kan  hy  ook  bid  vir  dié  eensaam  land  wat  hy  ten  spyte  van  homself 
gevind  het,  vir  al  die  eensaam  sterwendes,  en  dat  God  by  hom  sal  wees  in 
sy  laaste  skrik. 

Nie  in  homself  lê  sy  krag  en  vertroue  nie,  maar  in  God,  sy  finale  toeverlaat. 
Dit  is  die  tragiek,  soos  Van  Wyk  Louw  aan  sy  eie  besonderse  deurskouing 
van  Dias  poëties  woordgestalte  gegee  het,  in  'n  gestruktureerde,  sinvolle 
dramatiese  handelingspatroon,  en  in  onvervangbare  taalgestalte. 
Vervolgens  moet  ons  dan  let  op  die  dramatiese  bou  van  die  hoorspel  en  die 
verskarakter  daarvan,  want  dit  is  tewens  die  versigbaring  in  die  woord  wat 
die  stuk  'n  geslaagde  hoorspel  maak,  die  konsekwente  veraanskouliking 
wat  die  versdialoog  kenmerk. 

5.  Díe  dramatíese  bou 

Die  handelingslyn  strek  oor  vyf  afdelings  of  bedrywe  wat  'n  argitektoniese 
samehang  en  balans,  gestruktureerde  gang  en  afronding  het.  Daar  is  agter- 
eenvolgens,  sonder  om  hier  die  feite  te  rekapituleer,  die  kennismaking, 
gevolg  deur  die  verwikkeling,  die  hoogtepunt,  ommekeer  en  ondergang  of 
afronding,  die  ontknoping. 

Dit  sou  goeie  oefening  vir  die  leerlinge  wees  om  heel  ten  aanvang,  voordat 
die  drama  in  besonderhede  behandel  word,  slegs  die  feitelike  hoofsake  van 
elk  van  hierdie  vyf  afdelings  op  te  som,  sodat  hulle  'n  vaste  basis  van  teks- 
kennis  het  vir  verdere  benutting  en  detailstudie. 

Hierdie  vyf  afdelings,  in  hierdie  gestruktureerde  orde,  is  die  klassieke  dra- 
matiese  boupatroon.  Dis  meer  as  'n  blote  konvensie  of  formaliteit,  'n  holle 
tradisie,  want  sinvol  toegepas  lei  dit  eerstens  tot  'n  streng  konsentrasie  in 
die  bou  van  die  drama,  'n  koers  in  die  vormgewing  van  die  stof;  dit  sorg  vir 
'n  strak  spanningslyn;  dit  waarborg  'n  eenheid  van  handeling  wat  onaf- 
wendbaar  tot  'n  hoogtepunt  en  oplossing  voer.  Dit  gee  balans  en  patroon 
aan  die  opset;  hierdie  argitektoniese  bou  beklemtoon  deur  sy  estetiese 
karakter  die  sinvolheid  van  die  handeling,  die  geldigheid  daarvan,  verplaas 
dit  in  'n  ander  orde  as  dié  van  uur  en  feit. 

6.  Die  vers  in  "Dias" 

Die  gestileerde  aanbieding  van  die  Diasgestalte  as  tragiese  held,  ook  die 
gestileerde  bou  van  die  handeling,  word  voortgesit  en  vind  sy  konkreetste 

uiting  in  die  gestileerde  taalgestalte  van  die  drama  in  sy  versmatigheid: 
geritmeerde,  gemetaforiseerde  en  emotiewe  woordreekse  versdialoog. 
Wanneer  die  tema  van  hierdie  hoorspel/luisterdrama/radiodrama  in  ag 
geneem  word,  nl.  die  verterende  drif  van  Dias  om  die  seeweg  na  Indië  te 
ontdek,  om  ''die  aarde  en  die  eeue  oop  te  sluit"  in  God  se  naam,  dan  wek 
dit  geen  verbasing  nie  dat  die  dramaturg  die  versvorm  opneem  as  voertuig 
van  sy  bewoë  siening  van  die  Diasfiguur. 

Dit  is  in  die  eerste  plek  die  bewoënheid  van  sy  taal  en  die  ordening  daarvan 
in  die  blankvers  wat  dit  tot  poësie  omskep.  In  so  'n  werk  soos  hierdie  waar 
die  Diasgestalte  meer  'n  beroep  doen  op  die  gevoel,  die  besieling,  die  intuï- 
sie,  as  op  die  intellek  en  die  rede,  hom  meer  rig  op  die  konkrete  aan- 
skoulikheid  as  op  die  verstandelike  abstraksie,  word  die  poësie  (waarvan 
konkretisering  in  beeld,  klank  en  ritme  skering  en  inslag  vorm)  die  natuurlike 
taalvorm  op  dwingende  en  onontkombare  wyse.  Vgl.  in  hierdie  verband  die 
lang  essay  van  T.S.  Eliot  getitel  "Poetry  and  drama,"  waarin  hy  wys  op  die 
voordele  van  die  poëtiese  versdialoog,  veral  die  sg.  "deursigtige"  tipe.  Baie 
van  Eliot  se  argumente  word  beaam  deur  D.J.  Opperman  in  sy  opstel  "Pro- 
bleme  van  die  versdrama"  in  sy  bundel  Wiggelstok. 

Juis  om  die  gevoelsgeladenheid  van  die  hele  stuk  bied  die  blankvers,  die 
vyfvoetige  rymlose  jambe,  'n  ryk  moontlikheid  om  elke  wisselende  stem- 
ming,  karakterskakering,  gevoelsnuanse  en  pouse  dramaties  te  verwesenlik 
binne  die  algemene  dissipline  van  versifikasie,  wat  op  sy  beurt  'n  hele  nuwe 
werklikheid,  dié  van  die  estetiese,  skep.  Daar  lê  ook  reeds  iets  dramaties  in 
die  stilering  van  die  taal,  'n  soort  indwing  in  die  vorm  van  die  blankvers.  In 
die  versvorm  met  sy  patroon  en  grense  word  die  taal  dus  met  hoogspanning 
gelaai,  word  al  die  sluimerende  moontlikhede  daarvan  geaktiveer,  word  die 
taal  gedramatiseer  en  kan  die  aanskoulikheid  daarvan  juis  die  hoorspelka- 
rakter  van  die  stuk  ten  volle  dien. 

'n  Mens  moet  steeds  in  gedagte  hou  dat  dit  'n  luisterdrama  is  hierdie  (van- 
daar  ook  die  vele  lang  monoloë),  dat  dit  slegs  steun  op  die  akoestiese,  dit 
wat  die  oor  kan  hoor.  Daarom  moet  alles  wat  gesien  behoort  te  word  (soos 
'n  gewone  toneeldrama  met  visuele  middele  kan  doen),  in  die  taalgebruik, 
die  beeldende  woord,  ingebou  word.  Op  hierdie  voortreflike  veraanskou- 
liking  het  L.J.  Malan  uitvoerig  ingegaan  in  sy  M.A.-verhandeling:  "Die 
veraanskouliking  in  N.P.  van  Wyk  Louw  se  hoorspel  DIAS." 

Die  taal  van  die  poësie  dien  die  luisterdrama  volkome,  soos  wat  dit  hom  in 
Dias  onderskei  deur  sy  wesenseienskappe  wat  hier  deur  Van  Wyk  Louw  ten 
oorvloede  en  volkome  funksioneel  aangewend  word: 

1 . Die  dramatiese  geladenheid  van  die  dikwels  doodgewone  woord  — 
vgl.  bv.  Dias  se  aanvangsmonoloog: 

" Voel  die  wind  net: 

hoe  stoot  hy  in  die  seile  dat  hulle  leun 

en  uireik  na  die  water  voor  ons." 

en 


"Ons  gooi  die  laaste  fíenter  seil  aan  al  vier  mastel 
Dit  traak  my  nie,  dan  skep  ons  water,  Pedro, 
dan  ploe  ons  in  die  branders  as  dit  moet, 
maar  voor-ry  sal  hy  nie!" 


2.  Groter  konsentrasie  in  die  sinsbou.  Vgl.  die  woorde  van  die  Jong  Offi- 
sier  aan  Dias  teen  die  einde  en  Dias  se  antwoord  daarop: 

"Nou  dreun  ons  vlote  óóp,  dat  almal  hoor, 
op  elke  water  wat  ons  wil." 

" En  hoe  onmatig 

eers  tog,  was  ek  in  begeerte;  onmatig 
in  hoon  vir  dié  wat  minder  kon  of  wou." 

3.  Beeldrykheid.  Metafore,  vergelykings  verbeeld,  veraanskoulik,  sugge- 
reer  veel  meer  as  die  letterlike  betekenis  daarvan,  is  dus  verral  in  'n  luister- 
drama  onontbeerlik. 

Vgl.  bv. 

"...  agter  die  donker  skans 
van  Afrika," 

of 

" Toé,  togte 

met  'n  dun  koord  aan  die  been,  om  trug  te  haal 
soos  kinders  met  'n  tor " 

en 

"'n  Halwe  eeu  het  ons  geplooi,  gekwansel 
met  hierdie  land:'  van  baai  tot  baai  gekruip,  " 

4.  Herhaling  van  bepaalde  woorde.  Pedro  sê: 

"Bid,  Manuel!  Jy  sit  dan  stil,  Bid  boetie: 
dis  al  wat  jy  kan  doen. 

Hier  kóm  hy: 

swart  en  wit,  swart  en  wit,  swart  en  wit, 

hier's  hy!" 


Telkens  verhoog  sulke  herhalings  die  suggestierykheid  van  die  segging 
sowel  as  die  dramatiese  spanningseffek.  En  net  soos  in  ander  van  N.P.  van 
Wyk  Louw  se  dramas  of  digwerke  is  daar  sekere  woorde,  beelde,  wat  tel- 

kens  voorkom,  as't  ware  in  die  bloedstroom  van  die  digterlike  komposisie 
sirkuleer,  met  tematiese  bindingskrag,  betekenisverdigtend. 

5.  Ongewone  rangskikking  van  die  woorde  (inversie)  om  'n  gewenste 
effek  te  bereik: 

"Nou  vaar  ons  los,  apart  van  daardie  wêreld 
wat  húlle  ken:  uit  uit  die  winter  van  Europa 
wat  sneeu  tot  in  die  see; 
uit  uit  die  loom  en  olie-swaar  waters 
van  daardie  Golf  Guinea  ..." 


en; 


" En  kyk:  dáár,  agter: 

hoe  pak  die  wolke  daar:  dis  blom  aan  blom 
bo  berge  wat  soos  Alpe  óp  moet  klim!" 

6.  Klankrykheid  en  klanksimboliek: 


"Ons  dek  is  ys  net  waar  die  water  spat." 


So  word  die  taal  ritmies,  beeldend,  klankmatig  tot  die  uiterste  ingespan, 
dramaties-poëties  gestileer  om  as  uitdrukkingsmiddel  te  dien  van  hierdie 
grootse  spel  van  Dias  wat  die  drif  Volmaaktheid  geken  en  nagestreef  het. 
Bostaande  is  maar  by  benadering  'n  ontoereikend  meganistiese  poging  om 
iets  van  die  kwiksilweragtige  wonder  van  die  woordgestalte  van  hierdie 
drama  vas  te  vat,  maar  steeds  bly  dit  'n  ontwykende  ideaal,  soos  om  die 
prag  van  die  aanvangsreël  te  definieer: 


"Hoe  gly  ons  mas  se  punt  verby  die  sterre  ..." 


Dit  ly  egter  geen  twyfel  nie  dat  Van  Wyk  Louw  met  sy  eie  en  besondere 
aanbieding  van  die  Diasgestalte  'n  aangrypende  tragiese  figuur  geskep  het, 
dat  die  hele  konsepsie  en  strukturering  van  die  drama  boeiend  en  groots  is 
en  diepsinnig  — en  dit  alles  het  'n  waardige,  funksionele  uitdrukking  gevind 
in  die  unieke  en  skone  taalvorm  daarvan. 


7.  Moontlike  vrae  (opsteltipe  antwoorde): 

1.  In  watter  mate  is  die  Diasfiguur  'n  beliggaming  van  N.P.  van  Wyk 
Louw  se  idee  van  "die  aristokratiese  ideaal"?  Beantwoord  die  vraag 
aan  die  hand  van  die  essay  met  hierdie  opskrif  in  Lojale  verset,  asook 
in  die  lig  van  sy  opvatting  van  die  "teen-natuurlike." 

2.  Noem  die  historiese  feite  waarop  die  drama  gebaseer  is,  en  bespreek 
die  vraag  of  die  hoorspel  Dias  in  die  aanvaarde  sin  van  die  woord  'n 
geskiedkundige  woordkunswerk  is. 

3.  Toon  die  dramatiese  opset  of  grondpatroon  van  die  drama  Dias  aan 
met  verwysing  na  die  karakters  en  die  handelingslyn. 

4.  Omlyn  die  begrip  "tragiek"  in  literêr-estetiese  sin  en  beredeneer  die 
vraag  of  Dias  in  hierdie  luisterdrama  'n  tragiese  held  is  al  dan  nie. 

5.  Bespreek  die  aard  en  funksionaliteit  van  die  versdialoog  in  Dias,  met 
inagneming  van  die  feit  dat  die  stuk  'n  hoorspel  is., 

Beantwoord  elke  vraag  met  konkrete  verwysings  na  en  aanhalings  uit  die 

teks. 


M.J.  Prins 

Nederlandse  Jeugverha/e  (saanngestel  deur 
J.  Haantjes) 

1.  Sietske  — F.  de  Clerq  Zubli 

Hierdie  hoofstuk  uit  De  Clerq  Zubli  se  jeugroman  vertoon  in  'n  hele  aantal 
opsigte  'n  ooreenkoms  met  die  idille  as  literêre  genre.  Aan  die  hand  van 
T.T.  Cloete  se  uiteensetting  gee  ek  eers  'n  samevatting  van  die  vernaamste 
kenmerke  van  die  idille  (Cloete,  1970:  3—6). 

Alles  in  die  idille-wêreld  is  intiem  op  sy  menslike  figure  betrokke.  Veral  jeug- 
dige  mense  hoort  tuis  in  die  idille,  maar  ook  ou  mense  wat  jeugdig  van  gees 
is.  Die  liefde  speel  'n  groot  rol  in  die  idille.  Die  menslikheid  van  die  idille- 
karakter  gaan  so  ver  dat  hy  die  nie-menslike  dinge  vermenslik.  Die  eenvou- 
dige,  goedhartige,  naïewe  mense  wat  'n  gelukkige  gemeenskap  vorm,  lewe 
in  die  idille  in  'n  afgesonderde,  klein  en  geslote  tydruimte,  weg  van  die  druk 
lewe  af.  Die  idille-karakter  word  gekenmerk  deur  'n  soort  kinderlikheid,  en 
dit  is  'n  kenmerk  van  die  kinderlikheid  om  in  'n  klein,  geslote,  beskermde  en 
veilige  ruimte  te  leef. 

Die  ruimte  is  'n  belangrike  komponent  van  die  idille.  Die  idille-karakter  leef 
in  noue  kontak  met  sy  ruimte,  gewoonlik  'n  natuurruimte.  Die  afgeslote 
ruimte  van  die  idille  is  klein.  Omdat  die  idille-karakter  in  'n  klein,  oorsigtelike 
wêreld  leef  en  byna  soos  'n  kind  sy  eng  wêreldjie  benader,  is  die  verklein- 
woord  'n  bekende  stylkenmerk  van  die  idille. 

Die  idille-karakter  leef  tydsaam,  omdat  hy  in  sy  begrensde,  afgeslote  wêreld 

afgesonder  is  van  die  tydstroom  van  die  lewe  daarbuite.  Die  tyd  in  die  idille 
verloop  rustig.  fíus  of  rustigheid  en  geluk  is  'n  grondtrek  van  die  idille,  en 
hierdie  begrippe  kom  dikwels  as  leidmotiewe  in  die  idille  voor.  Die  idille  hou 
ook  van  deelwoorde,  of  van  leidmotiewe  soos  stil/stilte.  Die  idille  is  sino- 
niem  met  'n  rustige,  vredige  en  daarom  ook  gelukkige  lewe.  As  die  ongeluk 
of  onrus  in  die  idille  ter  sprake  kom,  is  dit  meestal  iets  van  die  verlede  of  iets 
wat  weer  so  gou  verdwyn  as  wat  dit  verskyn  het.  Die  mense  in  die  idille  er- 
vaar  gewoonlik  nie  alleen  geluk  in  die  idilliese  ruimte  nie,  maar  ook  aan  die 
ruimte. 

Die  sentrale  karakter  van  Sietske  is  'n  kind.  Dit  is  dus  byna  vanselfsprekend 
dat  die  leser  'n  idilliese  wêreldbeeld  kan  verwag  — die  sentrale  karakter  van 
die  idille  is  gewoonlik  'n  kinderlike  figuur  — al  is  dit  ook  'n  volwassene. 

Die  skip,  waarop  die  verhaal  van  Sietske  afspeel,  is  'n  afgeslote,  klein  en 
vertroude  ruimte  — 'n  tipiese  idille-ruimte  dus.  En  hiervan  is  die  "voor- 
plecht"  by  uitstek  verteenwoordigend.  Soos  dikwels  in  die  idille  gebeur, 
word  die  nie-menslike  dinge  vermenslik.  Die  verteller  fokaliseer  Rekel  as  'n 
menslike  wese.  Die  brug  maak  'n  "uitnodigende  gebaar". 

Sietske  en  haar  vader  leef  in  noue  kontak  met  die  natuur.  In  en  aan  die 
natuur-ruimte  van  die  kanaal  ervaar  hulle  geluk.  Die  water  lyk  of  dit  van  ge- 
smelte  silwer  is  met  'n  diep  donkerblou  glans.  Die  skoonheid  van  die  kanaal 
is  van  'n  "verstillende  rus  wat  goed  is  vir  die  gedagtes".  Die  water  weer- 
kaats  die  wêreld  en  laat  'n  mens  nadink  oor  die  wonder  om  dit  alles  te  kan 
sien  en  in  jou  op  te  neem.  Sietske  en  haar  vader  sien  'n  "verhaal"  in  die  spel 
van  die  water.  Die  wye  hemel,  bruisende  water  en  wilde  wind  is  die  vriende 
aan  wie  Sietske  al  haar  gedagtes  kan  toevertrou. 

Die  tyd  is  oënskynlik  van  groot  belang  vir  Sietske  en  haar  vader.  Immers, 
om  tyd  te  verloor  beteken  dikwels  om  'n  goeie  vrag  te  verloor.  Tyd  is  dus 
geld.  Daarom  raak  Sietske  ongeduldig  wanneer  dit  lank  duur  voor  daar 
beweging  kom  in  die  brugwagter  se  huis.  Voor  nege-uur  moet  hulle  die  vol- 
gende  brug  haal. 

En  tog  — by  alle  oënskynlike  haas,  gebeur  dinge  langsaam.  Die  wipbrug 
verhef  homself  langsaam  en  die  brugdek  daal  weer  langsaam.  Dat  die  gol- 
fies  hulleself  "snel"  voortplant  (6),  is  'n  paradoksale  gegewe  wat  die  rustige 
tempo  waarteen  dinge  in  werklikheid  plaasvind,  aksentueer. 

Die  wyse  waarop  liefdevol  en  rustig  op  die  vertroude  dinge  (helmhout  en 
roer)  gefokus  word,  skep  ook  die  indruk  dat  die  fokalisator  die  voort- 
strydende  tyd  tydelik  heeltemal  vergeet  het.  Daarom  gebeur  dit  met  die 
leser  ook.  Die  leser  kry  die  gevoel  dat  die  tyd  tog  van  minder  belang  is  as  die 
ruimte  — soos  dit  in  die  rasegte  idille  die  geval  is. 

Maar  dan  — hierdie  idille  word  tog  deur  die  voortskrydende  tyd  bedreig. 
Vader  word  oud;  dit  raak  te  erg  vir  hom  om  so  in  weer  en  wind  aan  die  roer 
te  staan.  ’n  Stuurhut  is  noodsaaklik,  dáárvoor  is  geld  nodig,  en  dit  is  'n  rede 
tot  kommer.  Maar  let  op,  as  Sietske  haar  vader  begin  sien  as  iemand  wat 
oud  word,  iemand  wat  al  swaar  gekry  het,  dan  is  'n  ander  Sietske  aan  die 

woord,  'n  Sietske  wat  meen  dat  sy  geen  tyd  het  vir  die  verhale  van  die  water 
en  die  wind  nie,  m.a.w.  nie  die  mens  van  die  idille  nie.  Dit,  besef  sy,  is  nie 
die  egte  Sietske  nie,  die  egte  Sietske  en  die  egte  Vader  is  tydlose  figure, 
mense  wat  los  staan  van  die  tyd.  In  Sietske  se  verbeeldingswêreld  is  sy 
sowel  as  Vader  Vikings.  So  slaag  sy  tog  daarin  om  hulle  los  te  maak  van  die 
haglike  van  hier  en  nou  en  om  die  voortstromende  tyd  te  transendeer. 
Opdrag:  Die  karakters  in  'n  idille  word  gekenmerk  deur  goedhartigheid. 
Bespreek  hierdie  stelling  aan  die  hand  van  Sietske. 

2.  Loete  — Leonhard  Huizinga 

Spanning  speel  'n  belangrike  rol  in  hierdie  hoofstuk.  Oor  spanning  as  ele- 
ment  van  verhalende  tekste,  maak  Van  Luxemburg  efa/  (1982:  191  — 192)  'n 
paar  insiggewende  opmerkings,  waarvan  ek  hier  'n  samevatting  gee. 
Spanning  ontstaan  wanneer  daar  vrae  opgeroep  word  wat  nie  onmiddellik 
beantwoord  word  nie.  Hierdie  vrae  word  in  die  loop  van  die  verhaal  herhaal. 
Hulle  hoef  egter  nie  eksplisiet  gestel  te  word  nie.  Hulle  word  opgeroep  op 
grond  van  onbegrepe  gebeurtenisse  en  situasies. 

Verskillende  soorte  spanning  kan  onderskei  word  na  gelang  óf  die  leser,  óf 
die  karakter  of  albei  nog  nie  die  antwoord  op  die  vraag  ken  nie.  Wanneer 
nóg  die  leser,  nóg  die  karakter  oor  die  informasie  beskik  wat  nodig  is  om  die 
vraag  te  beantwoord,  is  daar  'r\raaisel.  Speurverhale  is  meestal  gebaseer  op 
dié  gedeelde  onwetendheid.  Wanneer  die  leser  wel,  en  die  karakter  nie  op 
die  hoogte  is  nie,  is  daar  'n  bedreiging.  Ons  weet  byvoorbeeld  dat  'n  moor- 
denaar  hom  skuilhou  in  die  bos  waar  die  onskuldige  kind  gaan  speel.  "Pas 
tog  op!"  sou  ons  wou  roep.  Wanneer  die  leser  nie  en  die  karakter  wel  op  die 
hoogte  is,  is  daar  'n  geheim.  Wanneer  sowel  die  leser  as  die  karakter  op  die 
hoogte  is,  is  daar  geen  spanning  nie. 

Die  spanning  in  'n  verhaal  kan  in  klein  dosisse  toegedien  word.  Vrae  word 
slegs  gedeeltelik  opgelos;  die  oplossing  is  onvolledig  of  onjuis;  daar  ont- 
staan  nuwe  vrae.  Die  volledige  oplossing  kom  eers  aan  die  einde. 

Loete  merk  te  laat  dat  die  sluisdeur  voor  hom  oopgegaan  het.  Spanning 
ontstaan  by  die  leser  wanneer  die  vraag  by  hom  opkom:  Wat  gaan  die 
gevolge  wees  van  Loete  se  agterlosigheid?  Karakter  en  leser  is  in  hierdie  sta- 
dium  nog  albei  bewus  van  die  gevaar.  Wanneer  Loete  egter  eers  binne  die 
hawe  is,  verloor  hy  "elk  nader  bewustzijn"  (20),  en  handel  sonder  om  te  wik 
of  te  weeg.  Die  leser  word  egter  bewus  gehou  van  die  gevaar  waaraan 
Loete  blootstaan  via  die  fokalisering  deur  die  verteller  en  die  offisier.  Die 
spanning  bestaan  dus  nou  in  die  vorm  van  'n  bedreiging.  Ook  wanneer 
Loete  na  die  hoof  en  die  vissershawe  koers,  is  dit  slegs  die  leser  wat  die 
gevaar  besef.  Loete  merk  nie  dat  'n  suigende  ebstroom  hom  meevoer  nie; 
hy  voel  trots  en  rustig. 

Wanneer  Loete  oplaas  na  die  kus  omkyk  en  verwoed  probeer  om  terug  te 
vaar  land  toe,  neem  die  spanning  die  vorm  van  'n  raaisel  aan:  Nóg  die  leser, 
nóg  die  karakter  weet  of,  en  indien  wel  hoe,  Loete  uit  sy  penarie  gaan  kom. 

Loete  ervaar  'n  "koue  angs"  (24).  Die  leser  wat  met  hom  identifiseer,  ook: 
Gaan  Loete  gered  word?  Gaan  hy  in  die  golwe  omkom?  Dit  is  die  raaisel  wat 
spanning  by  sowel  karakter  as  leser  laat  ontstaan.  Loete  se  uitputting  verhe- 
wig  die  spanning  omdat  dit  die  leser  'n  ongunstige  antwoord  op  die  raaisel 
laat  antisipeer. 

Die  verskyning  van  die  visserskuit  lei  tot  'n  plotselinge  styging  in  die  span- 
ning  omdat  leser  en  karakter  vir  'n  kort  rukkie  die  moontlikheid  van  'n  guns- 
tige  oplossing  vir  die  raaisel  antisipeer.  Uit  innerlike  krag  transendeer  Loete 
sy  vrees  vir  'n  ongunstige  oplossing  van  sy  krisis.  Sy  "koue  angs"  van 
vroeër  het  nou  'n  "koue  vreugde"  geword  (27).  Hierdeur  word  die  emosio- 
nele  spanning  by  die  leser  enigsins  verlig,  maar  die  bedreiging  bly  nog  be- 
staan:  Loete  is  nog  glad  nie  veilig  nie. 

Wanneer  die  skip  opdaag,  styg  die  spanning  tot  breekpunt.  Leser  en  karak- 
ter  is  nou  albei  intens  bewus  van  die  moontlikheid  van  'n  gunstige  oplossing 
vir  die  raaisel  van  Loete  se  lot.  Wanneer  dit  blyk  dat  Loete  egter  te  moeg  is 
om  om  hulp  te  roep,  lyk  dit  of  die  leser  se  ergste  vrees  bewaarheid  gaan 
word.  Plotseling  word  egter  vertel  dat  Loete  heerlik  warm  in  'n  smal  bed  lê. 
'n  Nuwe  raaisel  ontstaan;  Wat  het  gebeur?  Hoe  kom  hy  daar?  Gespanne 
lees  die  leser  verder. 

Humor  is  die  resultaat  wanneer  Loete,  nadat  hy  bygekom  het,  nie  die  bo- 
staande  vraag  (wat  sterkste  in  die  leser  se  gemoed  leef)  stel  nie,  maar  na  sy 
kano  verneem.  Eers  sy  tweede  vraag  formuleer  die  raaisel:  "Maar  hoe  kom 
ek  dan  hier?"  (29). 

Die  volgende  raaisel  wat  spanning  by  die  veronderstelde  (jong)  leser  skep, 
is:  Wat  gaan  oom  Roeland  se  reaksie  op  Loete  se  onbesonne  daad  wees? 
Die  dokter  formuleer  dit  só:  "Ik  hoop,  dat  zijn  vader  het  begrijpt"  (32). 
Intussen  is  die  raaisel  rondom  sy  teenwoordigheid  op  die  skip  opgelos. 
Nou  verskuif  die  fokus  egter  na  tant  Tine  en  oom  Roeland,  wat  natuurlik 
nog  nie  weet  waarom  Loete  nie  huis  toe  kom  nie.  Die  situasie  hier  behels 
nou  'n  ironiese  omkering  van  die  bedreiging:  Terwyl  die  karakters  nog  nie 
die  gunstige  antwoord  ken  nie,  is  die  leser  reeds  ten  volle  op  die  hoogte. 
Jaantje  en  Claudientje  formuleer  die  vrae  wat  aanleiding  gee  tot  tant  Tine  se 
geweldige  spanning.  Die  telefoonoproep  en  oom  Roeland  se  ontsteítenis, 
laat  die  jong  leser  nog  meer  wonder:  Wat  gaan  oom  Roeland  doen  wanneer 
hy  Loete  weer  sien?  Die  telegram  beantwoord  finaal  vir  oom  Roeland  en 
tant  Tine  die  vraag  omtrent  wat  van  Loete  geword  het. 

Loete  self  het  tant  Tine  en  oom  Roeland  teen  hierdie  tyd  vergeet.  Die 
oorblywende  spanningskeppende  vraag  (Wat  gaan  oom  Roeland  doen?) 
bestaan  dus  in  hierdie  stadium  slegs  by  die  leser.  Die  kaptein  formuleer  hier- 
die  vraag  direk:  "Ik  weet  niet  wat  je  vader  zal  zeggen  over  je  prestatie  met 
een  kano  in  volle  zee,  maar  ik  wil  je  wel  zeggen,  dat  als  je  mijn  zoon  was,  je 
met  een  eindje  touw  kreeg!"  (39). 

Ook  hierdie  laaste  vraag  word  beantwoord  wanneer  dit  blyk  dat  oom  Roe- 
land  in  werklikheid  trots  is  op  Loete.  Hiermee  is  alle  vrae  dan  beantwoord  en 

die  spanning  in  hierdie  hoofstuk  beëindig. 

Opdrag:  Bespreek  Loete  as  "tipiese"  jongmens  en  oom  Roeland  as 
"modelvader”. 

3.  Die  Wedstrijd  — Cor  Bruyn 

Wanneer  gebeurtenisse  weergegee  word,  gebeur  dit  altyd  vanuit  'n 
bepaalde  "visie"  of  fokus.  (Vergelyk  vir  die  hieropvolgende  uiteensetting: 
Bal,  1978:  108).  Die  persoon  wat  die  gebeurtenisse  weergee,  kies  'n  stand- 
punt,  stel  hom  op  'n  bepaalde  gesigspunt,  presenteer  vanuit  'n  invalshoek, 
of  dit  nou  "ware”  historiese  feite  betref,  of  uitgedinkte  (denkbeeldige) 
gebeurtenisse.  'n  Mens  kan  byvoorbeeld  probeer  om  'n  "objektiewe"  beeld 
van  die  feite  te  gee.  Jy  probeer  dan  om  uitsluitend  weer  te  gee  wat  jy  sien  of 
op  'n  ander  manier  waarneem.  Jy  onthou  jou  van  kommentaar  en  probeer 
ook  om  implisiete  interpretasie  te  vermy.  Waarneming  is  egter  'n  psigolo- 
giese  proses,  wat  sterk  afhanklik  is  van  die  posisie  van  die  waarnemende 
persoon;  'n  kind  kyk  byvoorbeeld  anders  na  dinge  as  volwassenes.  Ook  die 
mate  waarin  'n  mens  bekend  is  met  dit  wat  jy  sien,  het  invloed  op  die  waar- 
neming.  Waarneming  is  van  soveel  faktore  afhanklik,  dat  die  strewe  na 
"objektiwiteit"  onuitvoerbaar  is.  Om  maar  'n  paar  faktore  te  noem:  die  plek 
waar  'n  mens  jou  bevind  ten  opsigte  van  die  waargenome  objek,  die  ligval, 
die  afstand,  die  voorkennis,  die  psigologiese  instelling  t.o.v.  die  objek,  dit 
alles  en  nog  veel  meer  beïnvloed  die  beeld  wat  'n  mens  vir  jou  vorm  en  wat 
jy  aan  ander  kan  deurgee. 

Die  interne  waarnemers  (fokalisators)  in  "De  wedstrijd"  is  kinders  (seuns), 
Eggejan  Korse,  'n  seun  van  vyftien  jaar,  en  sy  vriend  Wessel,  albei  nog  te 
jonk  om  self  aan  die  elfstedetog  deel  te  neem,  maar  intens  belangstellende 
toeskouers.  In  'n  verhaal  kan  die  geskiedeniselemente  natuurlik  basies  deur 
twee  soorte  waarnemers  (fokalisators)  weergegee  word:  'n  eksterne  fokali- 
sator  (verteller)  en  ('n)  interne  fokalisator(s)  (karakters),  (d.w.s.  vir  sover  die 
verteller  nie  self  'n  interne  fokalisator  is  nie). 

Die  gebeure,  karakters  en  ruimte  word  in  "De  wedstrijd"  hoofsaaklik  vanuit 
'n  "kinderlike"  perspektief  weergegee.  Die  verteller  identifiseer  (as  eksterne 
fokalisator)  in  'n  groot  mate  met  die  kinderlike  perspektief  van  Eggejan  en 
Wessel.  Só  bly  die  verhaal  binne  die  denk-  en  gevoelswêreld  van  die  kind  en 
kry  ons  'n  fris,  suiwer  jeugverhaal.  Die  teks  van  die  verhaal  is  grootliks  'n 
informatiewe  teks,  geskrywe  in  'n  saaklike,  mededelende  styl  met  min  ab- 
strakte  kommentaar  of  sielkundige  motivering. 

Die  voorbereidings  vir  die  tog  word  byvoorbeeld  sonder  veel  kommentaar 
weergegee.  Van  die  bydraes  van  die  skipper  (bootshaak,  skaatse  en  wek- 
ker)  word  heel  saaklik  en  feitelik  vertel,  sonder  enige  kommentaar  van  die 
verteller  of  van  een  van  die  seuns. 

Dit  is  die  eerste  keer  dat  hierdie  seuns  die  elfstedetog  meemaak.  Dit  is  dan 
ook  funksioneel  dat  die  ruimte  daarvan  as  vreemd  gefokaliseer  word.  Die 
mense  lyk  soos  skimme,  daar  is  'n  vreemde  lawaai,  die  seuns  beweeg  soos 

twee  vreemdes  daardeur.  Gebeure  en  ruimte  word  gesien  deur  die  oë  van  'n 
fokalisator  vir  wie  alles  nuut  en  vreemd  is  — soos  dikwels  by  'n  kind  die 
geval  is. 

Verder  word  daar  ook  dikwels  op  klein  besonderhede  gefokus,  sodat  die 
leser  die  indruk  kry  dat  die  fokalisator  die  dinge  vir  die  eerste  keer  sien,  dat 
sy  waarneming  nog  nie  afgestomp  is  nie.  Kyk  byvoorbeeld  na  die  beskry- 
wing  van  die  skaatsers  (49  e.a.p.).  Let  ook  op  die  hoë  frekwensie  van  die 
voorkoms  van  kleurwoorde.  Hierdie  kinderlike  waarneming  vind  ook  'n 
neerslag  in  die  tipies  kinderlike  byname  wat  die  seuns  vir  die  skaatsers  gee. 
Die  sobere,  dog  raak  ruimtebeelding  ondersteun  die  "konkrete",  nie- 
geestelike  en  nie-psigologiese  perspektief.  Hierby  sluit  ook  aan  dat  die 
skaatsers  self  deurgaans  van  "buite"  gesien  word.  Hulle  gedagte-  en 
gevoelswêreld  word  slegs  afgelei  uit  hulle  optrede  en  gesigsuitdrukkings. 
(Vergelyk  o.a.  bladsy  55.)  Daar  is  'n  absolute  minimum  aan  psigologiese 
peiling  van  die  skaatsers.  Dit  pas  by  die  "kinderlike"  aard  van  die  fokalise- 
ring.  So  staan  daar  byvoorbeeld  op  bl.  60:  "Het  leek  wel,  of  hij  blij  was  een 
van  de  voorste  plaatsen  kwijt  te  zijn  ..."  Die  woorde  "het  leek  wel"  dui  op 
die  beperkte  perspektief  van  die  verteller.  "De  Heer"  word  slegs  van  buite 
gesien  en  die  verteller  gis  omtrent  sy  ware  gevoelens,  aangesien  hy  slegs 
afleidings  kan  maak  op  grond  van  die  karakter  se  gesigsuitdrukking  en  op- 
trede.  Nog  'n  voorbeeld:  Op  bl.  62  word  meegedeel  dat  'n  skaatser 
“blykbaar  sy  laaste  krag  (versamel)". 

Die  verteller  se  fokus  smelt  telkens  saam  met  die  van  die  seuns.  Daarom 
word  nie  dadelik  meegedeel  wat  met  Ebele  aan  die  gang  is  nie  en  is  dit  nie 
seker  of  hy  die  seuns  se  aanmoediging  gehoor  het  nie. 

Ook  tydens  die  dramatiese  gebeure  rondom  die  gebreekte  skaats  bly  die 
fokus  beperk  tot  Ebele  se  woorde,  gesigsuitdrukking  en  handelwyse.  Die 
fokus  is  dié  van  die  kinders,  wat  slegs  afleidings  kan  maak  op  grond  van  wat 
hulle  uiterlik  waarneem.  "Er  kwam  nieuwe  hoop  en  nieuwe  veerkracht  in 
Ebele,  dat  was  te  merken''  (66). 

Tot  aan  die  slot  verskuiwe  die  fokus  van  die  verteller  nie  weg  van  die  seuns 
nie.  Saam  met  hulle  verneem  die  leser  eers  "twee  dae  later"  (vertelde  tyd) 
wat  Fokje  se  pa  van  die  hele  gebeure  gedink  het. 

Opdrag;  Bespreek  die  funksie  van  die  liefdesgegewe  in  De  wedstrijd  as  'n 
spanningskeppende  element. 

4.  Hans  en  Grietje  — Rie  van  Rossum 

Baie  van  die  eienskappe  van  'n  literêre  teks  kan  verklaar  word  in  die  lig  van 
die  effek  wat  die  skrywer  daarmee  op  die  leser  wil  uitoefen.  As  ons  dus  'n 
idee  het  van  die  tipe  leser  wat  die  skrywer  in  gedagte  gehad  het,  kan  dit  ons 
help  om  die  teks  beter  te  verstaan.  Dit  beteken  dat  ons  moet  onderskei  tus- 
sen  die  werklike  en  die  implisiete  leser  van  'n  teks.  Hoewel  ek  miskien  die 
werklike  leser  van  'n  bepaalde  teks  kan  wees,  wil  dit  nie  sê  dat  ek  noodwen- 
dig  die  implisiete  leser  daarvan  is  nie. 

Die  werklike  leser  is  dié  bepaalde  persoon  wat  'n  teks  op  'n  bepaalde  tydstip 
lees.  Die  implisiete  leser,  daarenteen,  is  die  leeswyse  wat  in  die  teks  "voor- 
geskrewe"  word,  die  lesersrol  wat  in  die  teks  self  opgesluit  lê.  Dit  is  die 
geheel  van  tekstuele  aanwysings  wat  vir  die  werklike  leser  bestem  is  en 
waardeur  hy  te  wete  kan  kom  hoe  die  teks  gelees  moet  word. 

Die  implisiete  leser  van  'n  jeugverhaal  is  'n  jongmens  of  iemand  wat  met  die 
lewensiening-  en  benadering  van  'n  jongmens  kan  identifiseer.  Die  lewens- 
houding  van  'n  jongmens  word  dikwels  gekenmerk  deur  eienskappe  soos 
vitaliteit,  lewenslustigheid,  dinamiek,  optimisme,  voortvarendheid,  gees- 
drif,  ondernemingsgees  en  vrolikheid.  Veral  die  jongmens  in  die  jeugverhaal 
(met  sy  didaktiese  strekking)  vertoon  gewoonlik  hierdie  eienskappe  van  die 
"gesonde"  jeug.  Die  skrywer  van  'n  jeugverhaal  wil  dikwels  aan  sy  impli- 
siete  lesers  'n  soort  model  of  ideaalbeeld  voorhou  van  wat  'n  jongmens  is  of 
behoort  te  wees. 

Die  eienskappe  en  optrede  van  die  sentrale  karakter(s)  van  'n  verhaal  is  ge- 
woonlik  reeds  'n  goeie  aanduiding  van  wie  die  implisiete  leser  is.  Die  leser 
moet  hom  immers  met  hierdie  karakters  kan  identifiseer  — anders  gaan  die 
bedoelde  effek  van  die  verhaal  verlore.  Hans  en  Grietje  is,  as  sentrale  karak- 
ters,  tipiese  jongmense:  dinamies,  impulsief  en  geesdriftig,  vrolik  en  gees- 
tig,  vol  lewenslus  en  bravade,  'n  bietjie  voortvarend  en  roekeloos.  Die  pro- 
bleem  waarmee  hulle  te  doen  het  ('n  eie  onderdak)  is  een  waarmee  ook  talle 
hedendaagse  jongmense  sal  kan  meeleef. 

Let  byvoorbeeld  op  Grietje  se  spontane  en  dinamiese  reaksie  op  Rinus  se 
aankondiging  aan  die  etenstafel.  Haar  bravade  en  voortvarendheid  blyk  ook 
byvoorbeeld  dááruit  dat  sy  eers  skrik  vir  haar  eie  kordaatheid  nadat  sy  aan 
die  deurklok  getrek  het.  Daar  is  ook  die  bravade  wat  Hans  aan  die  dag  lê  in 
sy  konfrontasie  met  juffrou  Hoornbeek.  Hans  se  vasberadenheid  om  nie 
sommer  tou  op  te  gooi  nie,  maak  van  hom  'n  eksemplariese  jongmens. 
Tipies  jeugdig  is  ook  die  wyse  waarop  hy  en  Grietje  die  besware  van  die 
twee  ou  dames  troef.  Hans  se  galante,  selfs  swierige  optrede  ten  spyte  van 
sy  natgereënde  voorkoms  en  van  die  feit  dat  hy  om  'n  vergunning  kom  vra 
het,  stempel  hom  tot  'n  jongmens  vol  selfvertroue,  een  wat  vasberade  is  om 
sy  doel  te  bereik. 

Geestigheid  en  gevatheid  is  belangrike  kenmerke  van  hierdie  hoofstuk. 
Die  karakters  en  gebeure  word  op  'n  grappige  wyse  gefokaliseer.  Daar  is  'n 
sterk  speelse  element  in  die  styl.  Wanneer  hy  Grietje  na  binne  sien  "rol", 
dink  Hans  eers  aan  'n  "verjaarde  bominslag"  (71).  Mam  en  Suster  Ketelaar 
is  "inwoners  van  Pompeji  wat  aan  tafel  deur  die  ramp  oorval  is";  Mam  laat 
die  soplepel  bo  Hans  se  bord  "swewe";  Suster  Ketelaar  hou  "dwaas"  die 
servet  voor  haar  "plat"  boesem  (71).  Die  reën  stroom  "geesdriftig"  neer 
(72). 

Die  speelse  en  geestige  fokalisering  in  die  verhaal  vind  neerslag  in  die  taal, 
veral  die  figuurlike  taalgebruik.  Bl.  73:  "Kan  ik  de  boodschap  niet  overbren- 
gen?  vraagt  het  neusje  met  billijke  argwaan".  "Het  neusje  blijkt  het  wettig 

eigendom  van  een  mager,  nerveus  oud  dametje  ..."  Gesina  is  "higiënies 
verpak  in  'n  krakende  wit  jasskort". 

Die  geestige  wyse  waarop  die  konfrontasie  tussen  Hans  en  juffrou  Hoorn- 
beek  aangebied  word,  verleen  iets  gemoedeliks  en  speels  daaraan.  Let 
byvoorbeeld  op  die  grappige  aanwending  van  die  metonimia  in  die  vol- 
gende:  " 'Gesina,  houd  jij  je  er  nu  asjeblieft  buiten',  zegt  de  witte  jas  ge- 
streng  ..."  (75).  Grappig  is  ook  Hans  se  spitsvondige  antwoord  op  juffrou 
Hoornbeek  se  beswaar  dat  hulle  albei  nog  "ryklik  jonk"  is:  Dit  word  elke  dag 
beter  (76).  Hans  se  "vaderlike  superioriteit"  jeens  die  veel  ouer  juffrou 
Hoornbeek  is  komies  ongerymd  (77).  Lagwekkend  is  ook  Hans  se  vervor- 
mings  van  juffrou  Hoornbeek  se  van. 

5.  Erik  peilt  de  diepte  — Godfried  Bomans 

Knuvelder  (1964:  202)  skryf  dat  Bomans  in  Erik,  via  die  beelding  van  insekte 
wat  as  menslike  wesens  handel,  die  handelinge  van  die  mens  ook  in  sy 
negatiewe  aspekte  op  milde  wyse  hekelend  beskrywe  het.  In  Erik  word 
insekte  vermenslik  en  tree  hulle  soos  menslike  wesens  op.  In  die  literatuur 
gaan  dit  natuurlik  altyd  om  die  mens  — die  mens  staan  sentraal  daarin.  Dat 
die  dier,  voël  of  insek  as  karakter  vermenslik  word,  is  dus  goed  begryplik. 
Diere,  voëls  en  insekte  word  as  menslike  wesens  uitgebeeld  — hiervan 
getuig  talle  voorbeelde  in  die  wêreldliteratuur  — want  vir  die  skrywer  gaan 
dit  basies  om  die  mens  en  sy  gedraginge. 

Die  diere-  of  insekteverhaal  neem  dikwels  die  vorm  van  'n  satire  aan,  'n  teks 
waarin  met  die  minder  mooi  eienskappe  en  optredes  van  die  mens  gespot 
word.  Deur  die  vermenging  van  mens-  en  dierwêreld  verkry  die  satire  'n 
humoristiese  kwaliteit,  waardeur  die  uitbeelding  iets  milds,  iets  minder 
skerps  verkry.  Die  verobjektivering  en  parodiëring  van  menslike  dwaashede 
en  tekortkominge  in  dieregestaltes  verleen  iets  gemoedeliks  daaraan,  waar- 
deur  dit  minder  tragies  of  weersinwekkend  word. 

Wanneer  Erik  en  die  vlinder  'n  tor  of  kewer  teenkom  wat  reeds  'n  blom 
geannekseer  het,  stotter  hulle  'n  verontskuldiging  en  maak  asof  hulle  iets 
anders  soek.  Hierdeur  word  die  dikwels  kleinlike  eerstebesitsreg  van  die 
mens  belaglik  gemaak.  Erik  voel  skaam  wanneer  die  tor  hom  waarsku  dat  hy 
te  veel  heuning  eet  en  hom  vertel  van  die  "bittere  ervaring"  van  sy  broer. 
Hierdeur  word  die  vraatsigheid  van  die  mens  (en  kinders  se  oordrewe  liefde 
vir  soetigheid)  op  humoristies-groteske  wyse  gehekel. 

Die  optrede  van  die  verliefde  vlinder  herinner  Erik  dadelik  aan  die  handel- 
wyse  van  sy  oudste  broer.  So  word  'n  verband  gelê  tussen  mensewêreld  en 
"vlinderwêreld"  en  terselfdertyd  gespot  met  die  dikwels  gek  handelwyse 
van  die  verliefde  mens.  In  en  deur  die  optrede  van  die  verliefde  vlinder  word 
verliefdheid  as  menslike  verskynsel  (en  veral  die  idee  van  "liefde  met  die 
eerste  oogopslag")  gehekel.  Die  vlinder  bewe  hewig  wanneer  hy  die  meisie 
die  eerste  keer  sien  en  verklaar  dat  hy  nie  sal  weet  waaroor  om  met  haar  te 
praat  nie.  Hy  is  oortuig  daarvan  dat  sy  (al  ken  hy  haar  nog  glad  nie)  verhewe 

is  bo  vleitaal  en  geskenke  en  dat  hy  self  iets  ervaar  wat  "hoër”  is  as  enigiets 
wat  enigiemand  nog  ooit  ondervind  het. 

Die  vlinder  besluit  om  'n  gedig  aan  die  meisie  te  stuur.  Hierdeur  word  die 
opvatting  gesatiriseer  dat  die  poësie  in  diens  moet  staan  van  die  "hoër"  of 
meer  "verhewe"  gewaarwordinge  van  die  mens.  Die  vlinder  se  bewonde- 
ring  vir  die  "gesig"  wat  hy  en  Erik  saamflans,  behels  'n  satire  op  die  soort 
rymelary  wat  Jan  Alleman  gewoonlik  "mooi"  vind.  Erik  self  is  dan  ook  min- 
der  geesdriftig  oor  die  gedig. 

Die  vlinder  se  "lyding"  laat  Erik  besef  dat  "alle  skoonheid  betaal  moet 
word".  Die  feit  dat  hy  na  aanleiding  van  die  ervaringe  van  'n  vlinder  tot  hier- 
die  "tragiese"  insig  kom,  maak  dit  allesbehalwe  tragies. 

Die  houding  van  die  vlindervader  parodieer  die  aartsmaterialisme  as  lewens- 
houding.  Vir  hom  is  'n  goeie  inkomste  'n  belangriker  saak  in  die  huwelik  as 
liefde.  Sy  uiterste  materialistiese  nugterheid  kontrasteer  skerp  met  die 
dweepsiek  sentimentalisme  van  die  jong  vlinder.  Hy  vind  die  tweede  strofe 
van  die  gedig  (wat  oor  die  materiële  behoeftes  handel)  die  beste. 

Erik  of  het  klein  insectenboek  is  in  1939  gepubliseer.  Dit  is  dus  geskrywe  in 
die  jare  onmiddellik  voor  die  Tweede  Wêreldoorlog,  jare  waarin  dit  op  stof- 
like  gebied  uiters  sleg  met  die  mense  van  Europa  gegaan  het.  Die  kommer 
oor  die  materiële  dinge  word  in  hierdie  verhaal  gekarikaturiseer  en  sodoende 
besweer.  Onder  druk  van  die  besef  van  die  feit  dat  hy  nog  twaalf  dogters 
het,  plus  'n  mandjie  eiers  buite  in  die  gang,  is  die  vlindervader  heeltemal 
bereid  om  die  klaarblyklik  minder  mooi  kant  van  sy  nuwe  skoonseun  se  ver- 
lede  (waarop  Erik  in  sy  toespraak  skimp)  te  ignoreer! 

6.  Paula  — Dlet  Kramer 

Hoe  leer  ons  die  karakters  in  'n  verhaal  ken?  Watter  tegniek  gebruik  'n 
skrywer  om  sy  karakters  te  karakteriseer,  d.w.s.  aan  die  leser  te  openbaar? 
Aan  die  hand  van  J.P.  Smuts  (1977:  20—23)  se  uiteensetting  word  hierdie 
vraag  eers  beantwoord. 

Ons  moet  onderskei  tussen  karakterisering  deur  die  verteller  en  karakterise- 
ring  deur  die  karakters  self.  Ons  behandel  eerstens  die  maniere  waarp  die 
verteller  die  figure  kan  karakteriseer. 

Een  van  die  oudste  maniere  van  karakterisering  is  deur  benaming.  Die 
tekenende  naam  of  bynaam  kan  'n  persoon  soms  goed  tipeer.  'n  Ander 
redelik  elementêre  tegniek  is  die  biokkarakterisering,  wat  daaruit  bestaan 
dat  'n  karakter  voorgestel  word  in  'n  gedeelte  of  gedeeltes  waarin  sy 
uiterlike  en  aard  deur  die  verteller  beskrywe  word. 

Karakters  kan  hulleself  in  die  eerste  plek  openbaar  deur  tot  seifbeskouing 
oor  te  gaan.  Benewens  selfanalise  word  'n  karakter  ook  dikwels  ander 
karakters  gekarakteriseer.  In  so  'n  geval  moet  daar  gelet  word  op  die  in- 
geligtheid  van  die  betrokke  karakters  en  hulle  houding  teenoor  die  figuur 
oor  wie  hulle  praat.  Is  dit  positief,  negatief  of  neutraal?  Probeer  die  sprekers 
objektief  wees? 

'n  Baie  belangrike  karakteriseringstegniek  is  die  weergawe  van  'n  karakter 
se  spraak.  'n  Karakter  kan  baie  van  sy  aard  openbaar  deur  middel  van  wat 
hy  sê  en  suggereer  tydens  gesprekke  of  monoloë.  Nie  net  'n  karakter  se 
woorde  nie,  maar  ook  sy  gedagtes  kan  weergegee  word.  So  'n  rapportering 
van  gedagtes  deur  die  verteller  kan  'n  baie  indringende  en  openhartige  kyk 
in  die  binneste  van  'n  karakter  moontlik  maak. 

'n  Karakter  se  woorde  en  gedagtes  kan  op  twee  maniere  weergegee  word, 
nl.  in  die  direkte  rede  en  in  die  indirekte  rede.  Die  direkte  rede  is  die  vorm 
waarin  gesproke  taal  en  gedagtes  letterlik  weergegee  word.  (Sy  sê:  "Sal  hy 
met  my  praat?"  Sy  dink:  Sal  hy  met  my  praat?)  Die  indirekte  rede  is  die 
vorm  waarin  die  woorde  van  'n  spreker  weergegee  word  met  wysiging 
t.o.v.  persoon,  plek  en  tyd  volgens  die  standpunt  van  die  verteller.  (Sy 
wonder  of  hy  met  haar  sal  praat.) 

Dit  is  egter  ook  moontlik  om  'n  derde  vorm  te  onderskei  wat  tussen  die 
direkte  en  die  indirekte  rede  lê,  nl.  die  sg.  "erlebte  Rede".  Die  patroon  is 
dieselfde  as  by  die  direkte  rede,  maar  dit  is  in  die  derde  persoon.  (Sy  dink: 
Sal  hy  met  haar  praat?)  Af  en  toe  kom  dit  ook  in  die  tweede  persoon  voor 
wanneer  'n  persoon  só  na  homself  verwys.  (Sy  dink:  Sal  hy  met  jou  praat?) 
Deur  die  erlebte  Rede  kan  die  teenwoordigheid  van  die  alomteenwoordige 
verteller  verberg  en  die  innerlike  belewing  van  die  karakter  verwoord  word. 
Die  opskrif  Paula  laat  die  leser  dadelik  vermoed  dat  dit  om  Paula  en  háár 
karakter  sal  gaan.  Wanneer  'n  mens  die  hoofstuk  lees,  word  hierdie  ver- 
moede  bevestig. 

Ons  leer  Paula  eerstens  ken  deur  wat  Ab  en  Victor  van  haar  sê  en  dink.  Via 
hulle  dialoog  en  denke  kry  die  leser  'n  uiters  negatiewe,  onvleiende  beeld 
van  die  sentrale  karakter.  Vic  gee  egter  toe  dat  Paula  syns  insiens  darem  nie 
heeltemal  verdorwe  is  nie:  Sy  het  wel  "fut"  (102). 

Timo  verskyn  en  vertel  goedkeurend  dat  Roel  Paula  geslaan  het.  Die 
genoegdoening  wat  die  seuns  uit  hierdie  gebeure  put,  bevestig  vir  die  leser 
die  negatiewe  indruk  van  Paula  se  karakter. 

Hierna  kry  die  leser  'n  kykie  in  tant  Elsa  se  gedagtes  oor  Paula.  Van  haar  as 
ouer  persoon  verwag  ons  'n  meer  volwasse  en  objektiewer  beoordeling  as 
van  die  seuns.  Tant  Elsa  probeer  dan  ook  dieper  peil  as  uiterlike  dade  en 
woorde:  Is  Paula  werklik  so  harteloos  en  ongenaakbaar  as  wat  sy  haar  voor- 
doen?  Sy  dink  aan  die  brief  wat  sy  van  Paula  se  moeder  ontvang  het  en 
waarin  laasgenoemde  Paula  as  lastig  en  onhebbelik  beskrywe  het,  iemand 
wat  dit  vir  haar  moeilik  maak.  Tant  Elsa  self  dink  aan  Paula  as  "weerbarstig" 
en  "brutaal".  Hiermee  word  die  negatiewe  beeld  van  Paula  se  karakter 
klaarblyklik  finaal  bevestig.  Lientje  verklaar  dat  Paula  vroeër  nooit  só  was 
nie,  'n  mededeling  wat  natuurlik  ook  die  moontlikheid  van  herstel  of 
terugkeer  inhou. 

Vervolgens  openbaar  Paula  haarself  in  die  erlebte  Rede:  Sy  is  in  verset  teen- 
die  gees  van  onderlinge  hartlikheid  en  kritiek  (wat  sy  as  "verkleinering"  er- 
vaar)  in  die  Westwouts  se  huis.  Hierná  kom  die  verteller  aan  die  woord  met 

'n  verklaring  van  Paula  se  a-sosiale  gedrag:  In  haar  vorige  kring  het  sy 
daaraan  gewoond  geraak  om  as  een  van  die  knappes  beskou  te  word.  Deur 
middel  van  'n  blokkarakterisering  verskaf  die  verteller  aan  ons  insig  in  Paula 
se  ware  innerlike,  insig  waaroor  die  karakters  nie  beskik  nie,  sodat  hulle 
beoordeling  van  Paula  op  onvoldoende  kennis  en  insig  berus.  Dit  is  naamlik 
'n  narratiewe  konvensie  in  die  tradisionele  verhaal  dat  die  alwetende  vertel- 
ler  oor  volledige  en  juiste  inligting  betreffende  sy  karakters  beskik.  Deur 
middel  van  hierdie  blokkarakterisering  verkry  die  leser  ook  inligting  omtrent 
Paula  se  neiging  tot  oppervlakkigheid. 

Paula  se  minagting  vir  die  gees  in  die  huis  van  die  Westwouts  word  gegee  in 
die  erlebte  Rede  in  die  tweede  persoon.  Die  verteller  ontmasker  haar  egter 
genadeloos:  Sy  wil  eintlik  maar  nie  erken  dat  sy  die  gesprekke  van  die  ander 
jongmense  nie  begryp  nie. 

Paula  se  gekrenktheid  oor  Lientje  se  optrede  en  die  hou  wat  sy  gekry  het, 
word  deur  middel  van  die  erlebte  Rede  direk  en  fel  aan  die  leser  geopen- 
baar.  Aan  die  een  kant  besef  sy  tog  dat  sy  onbeskof  was,  as  gevolg  waar- 
van  ons  weer  iets  van  'n  beter,  mooier  kant  by  haar  vermoed.  Aan  die  ander 
kant  openbaar  sy  haar  egosentrisme  direk  deur  haar  optrede  wanneer  sy 
besluit  om  weg  te  loop  om  haar  huisgenote  te  laat  skrik. 

Hierdie  optrede  van  Paula  word  weer  op  ongenuanseerde  en  skerp  wyse 
deur  die  seuns  veroordeel,  terwyl  tant  Elsa  verward  en  magteloos  voel. 
Wanneer  Roel  Paula  agternaloop,  probeer  sy  hom  aanvanklik  op  'n  afstand 
hou.  Deur  hierdie  optrede  openbaar  sy  weer  eens  haar  afkerigheid  van  die 
wêreld  en  waardeá  van  die  Westwouts  en  iets  van  haar  hoogmoed.  Haar 
hooghartige  afsydigheid  word  ook  deur  die  erlebte  Rede  geopenbaar  wan- 
neer  sy  haarself  aanmaan  om  nie  te  huil  nie,  te  maak  asof  niks  haar  kan 
skeel  nie  en  om  "baas"  te  bly.  Terselfdertyd  belewe  sy  die  toneeltjie  as 
romanties  — waaruit  weer  eens  iets  van  haar  oppervlakkige  egosentrisme 
spreek. 

Roel  se  reguit  vrae  laat  die  harde  en  bose  plotseling  uit  Paula  se  hart  ver- 
dwyn.  In  die  daaropvolgende  gesprek  met  Roel  karakteriseer  Paula  haarself. 
Sy  beweer  dat  dit  die  gedrag  van  die  seuns  was  wat  haar  so  "onaardig" 
(117)  gemaak  het.  Hoewel  Roel  hiermee  saamstem,  voel  die  leser  dat  hier- 
die  verklaring  van  Paula  (in  die  lig  van  wat  die  verteller  vroeër  meegedeel 
het)  darem  nie  die  volle  waarheid  is  nie. 

Die  gesprek  tussen  Roel  en  Paula  verskaf  'n  belangrike  sleutel  tot  laasge- 
noemde  se  a-sosiale  gedrag.  Terwyl  sy  nog  probleme  ondervind  het  om 
haar  aan  te  pas  by  die  Westwouts,  het  Roel  haar  al  die  eerste  middag  as  ver- 
waand  bestempel.  Roel  verklaar  hierop  dat  hy  nou  glo  dat  sy  in  werklikheid 
nie  verwaand  en  aanstellerig  is  nie.  In  hierdie  stuk  karakterisering  speel  die 
dialoog  die  hoofrol. 

By  Paula  vind  úaar  karakterontwikkeling  plaas.  Deur  middel  van  die  erlebte 
Rede  verneem  die  leser  ten  slotte  van  haar  voorneme  om  "heeltemal 
anders"  (119)  te  word,  om  te  word  soos  haar  moeder  graag  wil  hê  sy  moet 

wees. 

In  die  slotparagrawe  word  die  karakters  se  innerlike  gewaarwordinge  deur- 

gaans  deur  die  verteller  gerapporteer. 

la  van  Zyl 

Die  jaar  van  die  vuur-os  (W.A.  de  Klerk) 

1.  Inleiding 

Die  jaar  van  die  vuur-os  is  'n  geleentheidstuk.  Dit  is  naamlik  geskryf  vir  die 
Van  Riebeeck-feesjaar  in  1952.  Dit  word  allerweë  beskou  as  een  van  die 
beste  — indien  nie  die  heel  beste  nie  — drama  van  W.A.  de  Klerk.  De  Klerk 
is  nie  alleen  dramaturg  nie,  maar  skryf  ook  romans,  joernalistieke  prosa, 
betogende  geskrifte  en  jeugletterkunde.  Van  sy  bekendste  romans  is  Die 
grenslose  (1946),  Die  wolkemaker  (1949)  en  Nelia  Bell  (1951).  Die  Suid- 
Afrikaanse  Akademie  vir  Wetenskap  en  Kuns  ken  in  1958  die  Scheepersprys 
vir  jeugletterkunde  aan  hom  toe  vir  sy  werk  in  dié  genre.  Van  sy  bekendste 
jeugwerke  is  Die  skarlaken  eskadril,  Die  vallei  van  die  rooi  gode,  Die  gésel 
van  Namaland  en  Agtien  man  en  'n  meisiekind. 

In  1952  ontvang  hy  die  Hertzogprys  vir  Drama.  Van  sy  bekendste  dramas  is 
Die  jaar  van  die  vuur-os  (1952),  Hellersee  (1947),  Die  sp/éë/  (1953),  Vlamme 
oor  la  Roche  (1949)  en  Die  twisappe!  (1955).  Van  sy  jonger  dramas  is  Die 
markplein  (1978)  en  Die  afgrond  (1985). 

Heelwat  van  De  Klerk  se  dramas  kan  as  probleemdramas  of  ideêdramas 
bestempel  word  in  dié  sin  dat  dit  in  die  dramas  dikwels  gaan  om  die 
naasmekaarstel  van  botsende  idees,  die  deurdink  en  die  uitspeel  van 
bepaalde  probleme  — hetsy  menslike  of  sosiale  probleme.  Dit  gaan  dikwels 
oor  selfsug  en  egoïsme  en  oor  die  onvermoë  van  mense  om  mekaar  se 
standpunte  te  begryp.  Lategan  (1982:  467)  haal  dr.  M.P.O.  Burgers  se  tipe- 
ring  van  De  Klerk  se  skryfwerk  aan:  "Hier  lê  die  kern  van  sy  siening:  die 

hoogstrewende  mens  se  grootste  gevaar  is  sy  egoïsme,  sy  geloof  in  hom  bó 
sy  geloof  in  God,  sy  selfgenoegsaamheid,  sy  drang  om  ten  alle  koste  te 
heers.  Hierdeur  raak  hy  'vervreem  van  die  Lewe  van  sy  Skepper'  en  word  hy 
'n  swakkeling,  hoe  sterk  hy  ook  al  voorkom.  Sy  redding  lê  in  "n  transenden- 
sie  van  die  drang  om  die  Self  te  red'.  Daarom  kry  ons  in  De  Klerk  se  ernstige 
dramas  'n  hele  reeks  magsmense  wat  tot  insig  gedwing  word." 

2.  Die  jaar  van  die  vuur-os  as  ideëdrama 

Reeds  die  titel  dui  op  die  simboliese  aard  van  die  drama.  Die  vuur-os  is  sim- 
bool  van  versoening  en  in  die  loop  van  die  drama  blyk  dit  dat  hierdie  simbool 
ontoereikend  word  en  dus  vernietig  word.  Die  Generaal  kom  tot  die  insig 
dat  die  blote  stuur  van  'n  geskenk  af  en  toe,  terwyl  basiese  verhoudinge  tus- 
sen  wit  en  swart  steeds  vertroebel  bly,  nutteloos  is.  Die  Generaal  stel  dit  so: 
"...  die  ongeluk  is  net  dat  ons  mekaar  nie  begryp  nie,  Em.  Elkeen  klou  maar 
net  naarstiglik  aan  sy  ou  stukkie  van  die  Waarheid  en  verbeel  hom  dis  die  Al 
— elkeen  speel  met  sy  eie  blink  klippie,  terwyl  dáár  die  onmeetlike,  grense- 
lose  oseáááán  lê  en  wag.  Dis  ons  menslike  las,  Em  — ons  bly  ges/ote  van 
mekaar.  As  ons  maar  net,  byvoorbeeld,  kan  weet  hoeveel  vrees  en  leed  en 
menslike  hunkering  ons  vyand  ook  ken,  sou  dit  ons  seker  al  'n  hele  ent 
nader  na  mekaar  toe  bring"  (p.  65). 

Dit  gaan  in  die  drama  hoofsaaklik  om  'n  botsing  tussen  die  ideale  van  die 
swart  bevolking  en  dié  van  die  blanke  bevolking  en  van  'n  onvermoë  van  die 
twee  groepe  om  mekaar  se  probleme  te  begryp.  Die  blankes  en  die  swartes 
kan  dus  op  die  eerste  vlak  as  die  antagoniste  in  die  drama  beskou  word.  In 
hierdie  verband  tree  die  sendeling  Kemp  op  as  tritagonis,  of  as  tussen- 
ganger  tussen  die  twee  groepe.  Sy  simpatie  lê  duidelik  by  die  swartes,  maar 
'n  mens  kry  tog  die  gevoel  dat  hy  graag  versoening  tussen  die  twee  groepe 
sou  wou  sien. 

Daar  is  egter  ook  sprake  van  'n  konflik  op  die  tweede  vlak.  In  die  geledere 
van  die  blankes  is  daar  ook  'n  verdeling.  Aan  die  een  kant  staan  die  meer 
konserwatiewe  groep  wat  meen  dat  die  swartes  op  hul  plek  gehou  moet 
word,  terwyl  die  meer  progressiewe  groep  van  mening  is  dat  die  blankes  in 
groot  mate  skuld  het  aan  die  onrussituasie  in  die  land.  Hierdie  skuld  kan 
teruggevoer  word  na  hul  egoïsme,  hul  onvermoë  om  die  ander  kant  van  die 
saak  te  begryp,  hul  beperktheid  van  siening  dus.  Met  die  doodskiet  van  die 
vuur-os  kom  daar  'n  wending  na  insig  by  die  Generaal,  wat  aanvanklik  tot 
die  eerste  groep  behoort  het. 

Dit  is  interessant  om  daarop  te  let  dat  hoewel  De  Klerk  se  drama  reeds  in 
1952  gepubliseer  is  (dit  is  egter  reeds  in  1951  bekroon  met  'n  eerste  prys  in 
'n  nasionale  dramawedstryd  uitgeskryf  deur  die  Afdeling  Opvoeding  van 
Volwassenes  van  die  Departement  van  Onderwys,  Kuns  en  Wetenskap)  die 
konflik  op  albei  vlakke,  soos  in  die  drama  vergestalt,  steeds  in  die  Suid- 
Afrika  van  1988  geld. 

3.  Basiese  verhaal 

Uit  elke  drama  — soos  uit  elke  kortverhaal  of  roman  — kan  die  leser/toe- 
skouer  'n  basiese  verhaal  aflei  of  rekonstrueer.  Die  basiese  verhaal  van 
Vuur-os  is  kortliks  die  volgende:  Op  die  plaas  Okonjenje  in  die  Suidwes  van 
ongeveer  1951,  is  die  sewentigjarige  dr.  Van  Niekerk,  deur  almal  die  Gene- 
raal  genoem,  die  onbetwiste  heerser.  Sy  seun  Pieter  en  dié  se  vrou  Emma 
boer  op  die  plaas.  'n  Seun,  Martin,  wat  sewe  jaar  lank  in  die  buiteland  was, 
waar  hy  gestudeer  en  skitterende  mediese  werk  in  naoorlogse  Duitsland 
gedoen  het,  het  pas  van  oorsee  teruggekom.  Hy  het  intussen  'n  aanbod 
ontvang  van  die  beste  mediese  fakulteit  in  die  V.S.A.  en  hy  moet  nou  be- 
sluit  of  hy  die  aanbod  gaan  aanvaar.  Hy  hervat  'n  vroeëre  liefdesverhouding 
met  Gillian  Hammond,  'n  jong  Engelssprekende  weduwee,  en  die  twee  be- 
sluit  ten  slotte  om  in  Suid-Afrika  te  bly  en  aan  'n  nuwe  toekoms  van  same- 
werking  met  die  swartmense  te  begin  bou. 

Die  jongste  seun,  Alexis,  vind  toestande  in  die  land  ondraaglik.  Sy  vader, 
die  Generaal,  het  geen  begrip  vir  sy  probleme  nie.  Ná  'n  verblyf  van  nege 
maande  in  die  buiteland  het  Alexis  dit  onmoontlik  gevind  om  hom  te  ver- 
soen  met  die  nepotisme,  die  korrupsie  en  die  onbekwaamheid  in  die  Trust, 
vir  wie  hy  gewerk  het.  Hy  vertrek  permanent  na  die  buiteland. 

Pieter  het  'n  onversoenlike  houding  teenoor  die  stam  van  Ngondera  en 
teenoor  die  Engelssprekende  Hammonds  van  die  buurplaas.  Hy  beskou  John 
Hammond,  Gillian  se  skoonvader,  as  'n  onhebbelike  jingo.  Hy  kan  Gillian 
om  haar  verbintenis  met  die  Hammonds  ook  nie  aanvaar  nie  en  dra  ook  'n 
wrok  teen  haar  omdat  hy  meen  dat  sy  hom  eendag  verlei  het  om  haar  te 
soen.  Hy  meen  verder  dat  John  Hammond  met  die  swartes  saamspan  om 
hom  te  saboteer.  Hy  het  twee  swartes  gevang  wat  'n  eland  geskiet  het  op  'n 
stuk  grond  wat  hulle  as  hulle  s'n  en  hy  as  syne  beskou,  en  het  hulle  by  sy 
veepos  opgesluit  met  die  doel  om  hulle  aan  die  polisie  te  oorhandig.  Hy 
neem  ook  sy  vader  kwalik  vir  die  os  wat  hy  as  soenoffer  aan  Ngondera  se 
mense  gestuur  het.  Toe  die  os  terugkom,  en  die  Baster  Twansiep,  wat  die 
os  weggebring  het,  met  'n  ingeslaande  skedel  gevind  word,  is  dit  water  op 
sy  meul.  Toe  Gillian,  ná  'n  rusie  met  hom,  op  haar  perd  wegry  en  deur  die 
swartes  aangeval  — waarskynlik  verkrag  word  — ry  hy  man-alleen  na 
Ngondera  se  kraal.  Die  swartes  neem  'n  dreigende  houding  aan  en  hy  skiet 
uit  selfverdediging  en  dood  die  leier,  Ngondera.  Hy  gee  homself  aan  die 
polisie  oor.  Sy  vrou  Emma  gaan  saam  om  hom  by  te  staan. 

Die  Generaal  besef  aanvanklik  nie  dat  hy  deur  sy  outokratiese  houding  meer 
kwaad  doen  as  wat  hy  vermoed  nie.  Hy  meen  dat  hy  met  almal  goeie 
betrekkinge  handhaaf,  maar  besef  nie  dat  hy  eintlik  baie  van  die  probleme 
van  mense  rondom  hom  nie  begryp  nie.  Hy  meen  dat  die  sendeling  Kemp  'n 
blote  opstoker  is  wat  die  swartmense  teen  die  blankes  oprui.  Hy  besef  egter 
nie  die  werklike  probleme  van  die  swartes  — te  min  grond  vir  te  veel  mense 
— en  hul  begeerte  om  van  die  grond  wat  vroeër  aan  hulle  behoort  het,  weer 
terug  te  kry  nie.  Hy  stem  saam  met  Pieter  dat  die  swartes  gestraf  moet  word 

vir  hulle  "vergrype”.  Om  voortgesette  goeie  verhoudinge  met  die  swartes  te 
handhaaf,  stuur  hy  'n  os  — die  sg.  vuur-os  — aan  Ngondera  as  geskenk. 
In  bepaalde  opsigte  is  hy  egter  minder  dogmaties  as  Pieter.  Hy  deel  bv.  nie 
Pieter  se  wrok  teen  die  Hammonds  nie  en  Pieter  neem  hom  kwalik  omdat  hy 
'n  brief  aan  die  Trust  geskryf  het  waaruit  hulle  sou  kon  aflei  dat  hy  bereid  is 
om  van  die  grond  aan  die  swartes  terug  te  gee.  Ten  slotte  besef  hy  dat  almal 
— ook  die  blankes  — skuld  het  aan  wat  gebeur  het,  en  hy  aanvaar  sy 
vyand,  Ronald  Kemp,  se  woorde  dat  almal  sal  moet  opoffer  ter  wille  van  'n 
beter  toekoms.  Sy  nuwe  insig  word  simbolies  en  konkreet  voorgestel  wan- 
neer  hy  die  vuur-os  doodskiet.  Hy  besef  die  nutteloosheid  van  hierdie  soort 
soenoffer.  Veel  meer  is  nodig  om  betrekkinge  in  die  land  te  herstel. 
Wanneer  Gillian  en  Martin  aankondig  dat  hulle  besluit  het  om  op  Okonjenje 
te  bly  en  'n  nuwe  begin  te  maak,  verwelkom  die  Generaal  dit.  Die  feit  dat  die 
Afrikaanssprekende  Martin  met  die  Engelssprekende  Gillian  gaan  trou, 
word  simbolies  van  'n  nuwe  begin  ook  tussen  die  blanke  taalgroepe. 

4.  Strukturering 

Die  basiese  verhaal  is  vergestalt  in  vier  bedrywe  wat  grotendeels  uit  ge- 
sprekke  bestaan.  Die  handeling  is  hoofsaaklik  vertelde  handeling,  d.w.s.  die 
personasies  rapporteer  dinge  wat  van  die  verhoog  af  plaasgevind  het.  Die 
handeling  wat  wel  op  die  verhoog  plaasvind,  bestaan  gewoonlik  uit  optrede 
wat  die  inhoud  van  die  gesprekke  wat  gevoer  word,  ondersteun.  Die  swar- 
tes  se  aanval  op  Gillian  word  bv.  slegs  deur  die  leser/toehoorder  afgelei  uit 
Gillian  se  gehawende  voorkoms  ná  haar  terugkeer  van  die  Hammonds  se 
opstal  en  uit  haar  onwilligheid  om  te  praat  oor  wat  gebeur  het.  Twansiep  se 
dood  bly  vertelde  handeling.  Die  doodskiet  van  die  vuur-os  word  afgelei  uit 
die  klank  van  'n  geweerskoot  en  uit  Martin  se  woorde:  "Die  dood  ...  van  die 
Vuur-os  ..."  (p.  89).  Ook  Pieter  se  konfrontasie  met  Ngondera  blyk  slegs  uit 
sy  vertelling  daarvan. 

Hierdie  gebrek  aan  handeling  op  die  verhoog  sluit  aan  by  die  aard  van  die 
drama  as  ideëdrama,  waarin  dit  hoofsaaklik  gaan  om  die  deurpráát  van 
konflikterende  standpunte. 

4.1  Tydruimte 

Die  tydruimte  waarin  die  personasies  geplaas  word,  is  'n  belangrike  struk- 
tuurelement.  'n  Mens  sou  kon  praat  van  'n  getematiseerde  tydruimte,  aan- 
gesien  die  Suid-Afrika  — of  dan  Suidwes-Afrika  — van  1951  in  groot  mate 
tema  van  die  drama  word.  Die  neweteks  van  die  eerste  bedryf  dui  die  tyd 
aan  as  "die  hede"  (hou  in  gedagte  dat  die  drama  sy  ontstaan  in  1951  gehad 
het)  en  die  ruimte  word  aangedui  as  "'n  stoepkamer  op  Okonjenje,  'n  plaas 
in  Suidwes"  (p.  1).  Die  tydruimte  kan  dus  beskryf  word  as  die  Suidwes  van 
1951.  Die  gespesifiseerde  ruimte  waarin  die  handeling  op  primêre  vlak  — 
dus  die  regstreekse  handeling  op  die  verhoog  — vergestalt  word,  is  die 
stoepkamer  op  Okonjenje.  Hierdie  ruimte  bly  staties,  d.w.s.  dit  bly  dieselfde 

dwarsdeur  die  vier  bedrywe. 

Die  gespesifiseerde  ruimte  waarin  die  handeling  op  sekondêre  vlak  — 
d.w.s.  die  handeling  soos  deur  die  personasies  vertel  — plaasvind,  wissel 
egter. 

4.1.1  Primêre  ruimte 

Die  uitvoerige  aanwysings  vir  die  inrigting  van  die  stoepkamer  soos  verskaf 
in  die  neweteks  (p.  1)  dien  'n  belangrike  doel.  Dit  skep  nl.  die  atmosfeer 
waarin  die  personasies  optree.  Die  feit  dat  daar  groen  hortjiesblindings  voor 
die  vensters  hang,  sou  gesien  kon  word  as  simbolies  van  die  beperkte  sie- 
ning  van  die  huisbewoners  — die  Generaal,  Pieter  en  Emma.  Ook  die  feit 
dat  die  kamer  "sonder  opsmuk,  maar  tog  gerieflik"  ingerig  is,  sluit  aan  by 
die  nugter  en  praktiese,  maar  ook  enigsins  beperkte  ingesteldheid  van 
hierdie  personasies.  Dit  kan  dui  op  'n  gebrek  aan  verbeelding  en  visie.  Die 
groot  versameling  jagtrofeë  beklemtoon  hierdie  enigsins  onsimpatieke  in- 
gesteldheid.  Die  afleiding  sou  gemaak  kon  word  dat  bogenoemde  persona- 
sies  wilde  diere  nie  sien  as  lewende  kreature  wat  die  reg  het  op  'n  eie  be- 
staan  in  die  natuur  nie,  maar  bloot  as  voorwerpe  om  die  eie  jaglus  en 
versamelaarsmanie  te  bevredig.  Die  feit  dat  die  indrukwekkende  geweerrak 
met  'n  altaar  vergelyk  word,  ondersteun  hierdie  lesing.  Die  feit  dat  die 
"Stoel"  van  die  Generaal  met  'n  hoofletter  aangedui  word,  dat  dit  so  mas- 
sief  is  dat  dit  die  vertrek  oorheers  en  dat  dit  met  die  "troon  van  'n  vors"  ver- 
gelyk  word,  dui  eweneens  op  'n  outoritêre,  miskien  selfgesentreerde  en 
egoïstiese  ingesteldheid. 

Dit  is  dan  die  konkrete  (fisiese)  ruimte  waarin  die  geheel  van  die  primêre 
handeling  plaasvind.  Dit  is  duidelik  dat  hierdie  ruimte  — met  die  konnota- 
sies  van  'n  beperkte  geestesgesteldheid  en  outoritêre  gesag  — steeds  'n 
voelbare  teenwoordigheid  bly. 

4.1.2  Sekondêre  ruimte 

Deur  middel  van  die  dialoog  kom  ook  ander  konkrete  ruimtes  ter  sprake.  Die 
Generaal  maak  melding  van  die  feit  dat  die  Van  Niekerks  "die  hele  wêreld 
hier"  skoongemaak  en  met  hul  lewensbloed  daarvoor  betaal  het.  Daar 
bestaan  by  hom  geen  twyfel  dat  hierdie  wêreld  die  uitsluitende  eiendom  van 
die  blanke  Van  Niekerks  is  en  dat  daar  geen  sprake  van  is  dat  dit  aan  iemand 
anders  oorgemaak  of  weggegee  sal  word  nie.  Hierdie  grond,  waarop  die 
mense  van  die  nabygeleë  reservaat  ook  aanspraak  maak,  word  dus  deur  die 
blankes  as  hul  uitsluitende  eiendom  beskou.  In  'n  gesprek  met  Gillian  stel 
die  Generaal  dit  duidelik  dat  hierdie  grond  sy  hartland  is:  "My  bokkie,  dié  ou 
oom  het  al  baie  rondgeswerf  in  sy  lewe.  Maar  waar  ok  al  — altyd  eindelik 
terug  na  Okonjenje.  Ja,  my  kind,  hier  het  ons  familie  ook  altyd  bymekaarge- 
kom,  waar  ons  ook  al  verspreid  in  die  wêreld  gewoon  het  — die  twee 
getroude  dogters,  die  drie  seuns,  ek  en  hulle  moeder"  (p.  10). 

In  die  hede  van  die  drama  is  hierdie  wêreld  egter  die  toneel  van  onrus. 

Ngondera  se  mense  beskou  die  begraafplaas,  wat  Pieter  en  die  Generaal  as 
deel  van  húlle  eiendom  beskou,  as  heilige  grond  omdat  dit  die  grafte  van  hul 
voorvaders  bevat.  Pieter  dreig  om  die  grafte  te  laat  uithaal  en  vernietig  (vgl. 
p.  16).  Dit  blyk  dat  die  swartes  ook  van  mening  is  dat  die  bakens  verskuif  is 
sodat  grond  wat  aan  hulle  behoort  nou  deur  die  blankes  vir  hulle  toegeëien 
word  (vgl.  p.  17).  Daar  bestaan  verder  'n  misverstand  oor  die  moontlike  oor- 
drag  van  grond  aan  die  Trust  (vgl.  pp.  17—18). 

Al  hierdie  dinge  lei  daartoe  dat  die  hele  distrik  "vol  moeilikheid"  is  (vgl.  p. 
19).  Van  die  swartes  wat  voor  die  kommissie  moes  verskyn,  het  die  berge 
ingevlug. 

Ná  die  Generaal  se  vertellings  oor  die  land  en  sy  karakters,  sê  Gillian:  "Dis 
die  land  self  wat  ons  saambind"  (p.  22).  Sy  verloor  — ironies  — uit  die  oog 
dat  dit  ook  die  land  is  wat  verdeeldheid  tussen  wit  en  swart  veroorsaak. 
Terwyl  Gillian  en  die  Generaal  nog  met  hul  gesprek  besig  is,  dring  'n  ander 
ruimte  hom  aan  hulle  op.  Daar  klink  die  geluid  van  naturellegesang  van 
buite  en  deur  middel  van  teichoskopie  (wanneer  'n  personasie  vertel  wat 
van  die  verhoog  af  gebeur)  word  die  ruimte  van  die  veepos  die  drama  binne- 
gebring.  Gillian  en  die  Generaal  sien  Ngondera  se  mense  by  die  veepos  (p. 
23).  In  hierdie  stadium  weet  die  leser/toeskouer  reeds  dat  twee  van  Ngon- 
dera  se  mense  deur  Pieter  by  die  veepos  gevange  gehou  word  omdat  hulle 
na  sy  mening  'n  elandbul  onwettig  daar  geskiet  het. 

Wanneer  die  sendeling  Kemp  daar  aankom  en  versoek  dat  die  twee  gevan- 
genes  vrygestel  word,  ontstaan  'n  argument.  Dit  blyk  dat  die  swartes  meen 
dat  die  grond  waarop  die  eland  geskiet  is,  aan  hulle  behoort.  Volgens  Kemp 
bestaan  daar  twyfel  omtrent  die  bakens.  Hy  wys  die  Generaal  daarop  dat 
die  grond  waarop  die  swartes  bly,  te  klein  is  vir  hul  getalle,  dat  daar  eenmaal 
die  hoop  bestaan  het  dat  die  plase  wat  vroeër  aan  die  swartes  behoort  het, 
weer  aan  hulle  teruggeskenk  sal  word  en  dat  die  verlies  van  die  grond  hul 
ganse  voortbestaan  raak  terwyl  dit  vir  die  blankes  slegs  'n  luukse  — 'n  jag- 
en  vakansieplaas  is  (vgl.  p.  26). 

Die  Generaal  en  Pieter  ontken  hierdie  aantyging.  Hulle  wys  daarop  dat  hulle 
voorsate  die  grond  met  hulle  bloed  betaal  het,  dat  hulle  'n  modelplaas  daar 
opgebou  het  en  dat  die  swartes  die  grond  wat  aan  húlle  toegeken  is,  uitroei 
en  vernietig  (vgl.  pp.  27  — 28). 

Dit  is  duidelik  dat  daar  botsende  menings  bestaan  omtrent  die  grond  waar- 
van  hier  sprake  is.  Die  gesprek  dui  op  onbegrip  en  onverdraagsaamheid  wat 
ten  nouste  in  verband  staan  met  aspekte  van  die  konkrete  ruimte.  Konkrete 
en  abstrakte  ruimte  (misverstand  en  onverdraagsaamheid)  speel  hier  op 
mekaar  in.  Hierdie  feit  word  ook  beklemtoon  deur  'n  gesprek  tussen  Alexis 
en  Martin  waartydens  dit  gaan  oor  die  feit  dat  Pieter  by  die  graftes  onder  in 
die  boslaagte,  "net  diekant  Otjitambi-kop"  was.  Na  aanleiding  van  hierdie 
besoek  sê  Alexis:  "Vanaand  ...  is  die  duiwel  op  hierdie  plaas  los"  (p.  35). 
Nog  'n  geval  van  teichoskopie  kom  voor  wanneer  Alexis  verwys  na  die 
vuur-os  wat  in  die  lusernkampie  staan  (vgl.  p.  36). 

Verwysings  na  Amerika  vorm  ook  'n  deel  van  die  konkreteruimtebeelding. 
Skaars  vier  en  twintig  uur  nadat  Martin  by  die  huis  aangekom  het,  vra 
Alexis  hom  uit  oor  die  aanbod  wat  hy  uit  Amerika  gekry  het  (vgl.  pp. 
37—38).  Uit  die  gesprek  blyk  dit  duidelik  dat  Alexis  vyandig  staan  teenoor 
die  Suidwes  van  1951:  "En  dink  jy  nog  waaragtig  dié  plek  het  'n  toekoms  ... 
as  'n  witmansland?"  Hy  meen  Martin  sal  'n  gek  wees  om  nie  van  die  aanbod 
uit  Amerika  gebruik  te  maak  nie.  Die  konkrete  ruimte  word  weer  met  die 
abstrakte  ruimte -gekoppel  as  Alexis  die  redes  vir  sy  weersin  uiteensit.  Die 
land,  sê  hy,  het  sy  ideale  vernietig.  Dit  word  gekenmerk  deur  "self- 
genoegsame  onnoselheid"  en  "'n  spul  klein,  belangrike  mensies,  so 
lawaaierig  en  grootdoenerig  soos  'n  brommerfees  op  'n  mishoop"  (p.  39). 
Hierdie  houding  teenoor  die  konkrete  ruimte  kontrasteer  opvallend  met  dié 
van  Pieter  en  die  Generaal. 

Alexis  kondig  dan  ook  sy  voorneme  aan  om  die  land  te  verruil  vir  'n  ander. 
Hy  vertrek  nog  dieselfde  aand.  Op  Martin  se  vraag  of  hy  nie  kans  sien  om 
die  saak  van  binne  aan  te  pak  nie,  d.w.s.  om  verhoudinge  te  help  verander, 
antwoord  hy  dat  hy  sat  is  daarvan  om  mense  te  probeer  "opvoed"  (hy 
verwys  na  die  blankes)  (vgl.  p.  40).  Daar  volg  'n  verdere  uitbarsting  teen  die 
mentaliteit  van  die  mense  van  die  land  met  sy  elemente  van  Boeremusiek  en 
rugby,  wat  vir  Alexis  stylloos,  middelmatig  en  kleinburgerlik  voorkom  ná  sy 
ervaring  van  Beiere,  Italië  en  Provence  (vgl.  pp.  40—41). 

Wanneer  die  Generaal  ook  binnekom,  lei  dit  tot  'n  uitbarsting  by  Alexis 
waartydens  hy  tot  die  slotvraag  kom:  "Hoe  moet  mens  aan  'n  wêreld  glo 
waaruit  alles  wat  menslik  en  fyn  was,  verdwyn  het?"  (p.  44).  Die  Generaal 
deel  nie  sy  siening  nie.  Ook  Martin  maak  dit  duidelik  dat  die  land  hom  na 
aan  die  hart  lê:  "...  dié  land,  dié  mense,  is  mý  land,  mý  mense  ..."  (p.  49). 
Dit  blyk  dat  daar  konflikterende  sienings  omtrent  die  land  as  konkrete 
ruimte  bestaan. 

Martin  grond  ook  sy  voorkeur  vir  die  land  op  die  abstrakte  ruimte,  die  "lan- 
delikheid  en  wellewendheid",  die  feit  dat  dit  'n  land  met  'n  geskiedenis  is,  'n 
land  waarvan  die  verhaal  "'n  grootse,  'n  ontroerende  en  romantiese"  is  (p. 
50).  Hy  meen  ook  dat  dit  in  die  aard  van  die  land  lê  om  botsende  elemente 
bymekaar  te  bring:  "Dis  die  iand  self,  Vader,  wat  ons  sal  saamsweis,  die 
land  self  en  sy  verhaal  — die  liefde  vir  hierdie  aarde  waaruit  ons  gemeen- 
skaplik  moet  groei"  (p.  50).  Martin  kies  dan  ook  ten  slotte  om  nie  na  Ame- 
rika  te  gaan  nie,  maar  om  met  die  Engelse  meisie,  Gillian,  te  trou  en  in  hier- 
die  land  te  bly. 

Wanneer  Martin  en  Alexis  oor  Gillian  praat,  word  nog  vreemde  ruimtes  die 
toneel  binnegebring.  Dit  blyk  dat  sy  op  'n  keer  in  Uruguay  by  'n  sirkus 
gewerk  het  en  daarna  op  'n  Finse  sendingstasie  (vgl.  p.  58K  Wanneer  Gillian 
die  aand,  ná  'n  onderonsie  met  Pieter,  spoorloos  verdwyn,  bring  Martin  se 
verslag  van  sy  en  Pieter  se  soektog  na  haar  ook  die  buurplaas  Soris  ter 
sprake.  Hulle  het  vermoed  dat  Gillian  daarheen  is.  Wanneer  sy  in  'n  geha- 
wende  toestand  tuiskom  en  weier  om  te  sê  wat  sy  oorgekom  het,  sê  die 


142 


Generaal:  "Sê  nou  maar  jy  is  daar  in  die  boslaagte  deur  die  swartgoed  aan- 
geval  ..."  (p.  68).  Die  implikasie  is  dat  die  boslaagte  wel  die  toneel  van  'n 
aanval  — miskien  selfs  'n  verkragting  op  haar  — deur  swartes  was.  Hierdie 
voorval  word  deur  Emma  in  verband  gebring  met  'n  "aaklige  ding"  (waar- 
skynlik  ook  'n  verkragting)  wat  'n  mev.  Ehlers  die  vorige  jaar  op  Rietfontein 
oorgekom  het  (vgl.  p.  75). 

Ngondera  se  kraal  word  deel  van  die  konkrete  ruimte  wanneer  Pieter  verslag 
doen  van  wat  daar  gebeur  het.  Ná  die  aanval  op  Gillian  het  hy  woedend  na 
die  kraal  vertrek.  In  die  daaropvolgende  konfrontasie  is  hy  met  vyandigheid 
begroet  en  het  hy  Ngondera  doodgeskiet.  Nog  een  het  bly  lê  (vgl.  p.  82). 
Die  lusernkampie  waarin  die  vuur-os  staan,  word  wéér  deel  van  die  kon- 
krete  ruimte  wanneer  die  Generaal  se  geweerskoot  buite  weerklink  en  Mar- 
tin  sê  "Die  dood  ...  van  die  Vuur-os  ..."  (p.  89). 

Die  komende  sonopkoms  kry  ten  slotte  'n  simboliese  waarde  wanneer  Mar- 
tin  en  Gillian  — ná  hul  besluit  om  op  Okonjenje  te  bly  — saam  na  die  ooste 
kyk.  Die  konkrete  ruimte  verwys  hier  weer  na  'n  abstrakte  ruimte  — 'n 
ruimte  waarin  die  taal-  en  die  rassegroepe  mekaar  miskien  sal  vind. 

4.2  Personasies 

Daar  is  basies  drie  groepe  personasies:  die  swartes,  die  blankes  wat  geen 
simpatie  met  die  swartes  het  nie  en  wat  meen  dat  slegs  die  swartes  skuld 
het  aan  die  onrussituasie  en  laastens,  die  blankes  wat  meen  dat  die  blankes 
ook  skuld  het  aan  die  situasie.  Die  Baster  Twansiep  beklee  'n  soort  tussen- 
posisie  tussen  die  blankes  en  die  swartes,  maar  omdat  hy  geen  aktiewe  rol 
in  die  drama  speel  nie  — hy  tree  slegs  as  boodskapper  op  — laat  ek  hom  vir 
die  doel  van  hierdie  indeling  buite  rekening.  Wat  die  ander  personasies 
betref:  hulle  neem  posisies  verder  na  links  of  na  regs  binne  'n  bepaalde 
groep  in. 

4.2.1  Die  Generaa! 

Die  Generaal  kan  as  die  hoofpersonasie  beskou  word,  nie  alleen  omdat  hy 
as  persoon  'n  oorheersende  posisie  beklee  nie,  maar  ook  omdat  sy  verhou- 
ding  tot  al  die  ander  personasies  belig  word,  omdat  dit  hy  is  wat  ten  slotte 
die  simboliek  voltrek  deur  die  doodskiet  van  die  vuur-os  en  omdat  hy  eniger- 
mate  tragiese  dimensies  aanneem. 

Aristoteles  tipeer  die  tragiese  held  as  iemand  wat  nie  uitmunt  in  deug  of  reg- 
verdigheid  nie  en  wat  nie  deur  doelbewuste  misdaad  of  gemeenheid  tot  'n 
val  kom  nie,  maar  deur  die  een  of  ander  menslik-swakheid  (ook  hamartia 
genoem).  Deel  van  die  tragiese  fout  is  dikwels  hubris  (oormoed).  In  die  een 
of  ander  stadium  is  daar  'n  wending  van  voorspoed  na  teëspoed  (peripe- 
teia)  in  die  lotgevalle  van  die  tragiese  held.  Hy  kom  tot  die  een  of  ander 
soort  insig  (anagnorisis) , maar  dit  is  gewoonlik  te  laat  om  die  katastrofe  te 
verhoed.  Die  anagnorisis  lei  egter  tot  berou  en  dit  veroorsaak  'n  katarsis 
(reiniging).  Die  tragiese  held  is  gewoonlik  iemand  van  hoë  aansien  of  eer. 


143 


Reeds  aan  die  aanvang  van  die  drama  word  die  Generaal  deur  die  neweteks 
getipeer  as  iemand  van  hoë  aansien.  Dit  blyk  selfs  uit  sy  bynaam  — die 
Generaal.  Hy  is  nie  alleen  medikus  nie,  maar  ook  vegsman,  politikus, 
godgeleerde,  grootwildjagter  en  raconteur  sonder  weerga.  Die  neweteks 
meld  ook  dat  sy  son  nog  hoog  skyn  (vgl.  p.  1).  Sy  kleredrag  laat  vermoed 
reeds  'n  mate  van  hubris.  Hy  dra  geweer,  bandelier,  kamaste  en  slap- 
randhoed  met  wuiwende  volstruisveer. 

Daar  is  in  die  loop  van  die  drama  'n  wending  in  die  lotgevalle  van  die  Gene- 
raal.  Waar  hy  aanvanklik  vol  oormoed  oortuig  is  daarvan  dat  sy  optrede  die 
regte  is,  dat  Alexis  kinderagtig  is  (vgl.  p.  9),  dat  Kemp  sy  neus  steek  in  sake 
waarvan  hy  niks  begryp  nie  (vgl.  p.  12)  en  dat  hy  Ngondera  gelukkig  kan 
hou  deur  die  jaarlikse  geskenk  van  'n  os,  is  hy  ten  slotte  in  groot  mate  'n 
ontnugterde  man.  Hy  kom  tot  die  insig  dat  Alexis  nie  meer  'n  kind  is  nie, 
maar  iemand  wat  toegelaat  moet  word  om  sy  eie  pad  te  soek  (vgl.  p.  64), 
dat  die  Waarheid  wat  hy  vroeër  as  die  enigste  gewaan  het,  slegs  'n  rela- 
tiewe  waarheid  blyk  te  wees  (vgl.  p.  65),  dat  Kemp  ook  'n  deel  van  die  waar- 
heid  beetgehad  het  toe  hy  gesê  het  dat  die  blankes  niks  sal  kan  bereik  son- 
der  om  "véél  op  te  offer  van  wat  naaste  en  dierbaarste  aan  (hulle)  is  nie"  (p. 
89),  en  dat  'n  os  nie  meer  genoeg  is  om  goeie  betrekkinge  tussen  die  rasse 
te  handhaaf  nie  (vgl.  p.  91).  Tot  hierdie  insig  kom  hy  egter  eers  nadat  hy 
veel  verloor  het.  Sy  seun  Alexis  het  hom  verlaat  — miskien  vir  goed;  Ngon- 
dera  is  dood,  soos  ook  die  vuur-os,  en  sy  seun  Pieter  is  op  pad  na  'n  kon- 
frontasie  met  die  gereg.  Die  katarsis  wat  die  vroeër  selfversekerde  ou  man 
beleef,  loop  uit  op  die  nederige  vraag:  "Waar  sal  'n  mens  nou  weer  begin?" 
(p.  91). 

Die  wending  en  insig  wat  daar  by  die  Generaal  plaasvind,  word  ook  weer- 
spieël  in  sy  verwysings  na  sy  perd  Fleur.  Aan  die  begin  van  die  drama  is  hy 
vol  selfvertroue  oor  die  mooi  bok  wat  hy  geskiet  het,  en  hy  meen  dat  Emma 
haar  onnodig  bekommer  oor  allerlei  dinge.  As  sy  perd  runnik,  vertolk  hy  dit 
as  onderskraging  van  sy  woorde:  "Fleur  sê  ook  so,  né,  my  ros?"  (p.  3).  Dit 
sluitaan  bysy  woorde  omtrentdie  swartes:  "...  asek  besluitvan  nee,  dan  is 
dit  ook  nee!"  (p.  3). 

Teen  die  einde  kom  hy  tot  die  insig  dat  'n  mens  "selfs  van  die  ou  Swart 
Nasie"  baie  kan  leer  (p.  91).  Ook  hiervoor  soek  hy  bevestiging  by  sy  perd: 
"Né,  Fleur?"  Ook  sy  insig  en  sy  ontnugtering  moet  sy  perd  met  hom  deel: 
"Die  wind  waai  ook  al  koud  van  die  garsland  af,  my  ou  perd,  en  ons  ontdek 
dit  nou  eers"  (p.  92). 

Dit  blyk  dat  die  Generaal  hom  aanvanklik  skaar  by  sy  seun  Pieter,  wat  glo 
dat  die  skuld  uitsluitend  by  die  swartes  lê  en  dat  Kemp  'n  blote  opruier  is. 
Hy  deel  egter  nie  Pieter  se  vyandigheid  teenoor  die  meisie  Gillian  met  haar 
Rooinek-konneksies  en  teen  John  Hammond  — Gillian  se  skoonvader  — 
nie.  Teenoor  Emma  spreek  hy  die  mening  uit  dat  dit  tyd  is  dat  Pieter  en  die 
Hammonds  vrede  maak  (vgl.  p.  5).  Hierdie  houding  en  die  manier  waarop 
die  Generaal  met  die  Engelse  meisie  korswel,  berei  die  weg  voor  vir  die  feit 

dat  hy  hom  ten  slotte  skaar  by  die  groep  wat  meen  dat  die  skuld  ook  by  die 
blankes  lê.  Wanneer  hy  ten  slotte  praat  oor  wat  met  Pieter  gebeur  het,  sê 
hy:  "En  glo  my,  ek  weet,  ons  het  almal  skuld  hieraan"  (p.  87). 

4.2.2  Pieter  en  Emma 

Pieter  — en  in  ondergeskikte  mate  Emma  as  sy  lojale  ondersteuner  — is  die 
belangrikste  verteenwoordiger  van  die  groep  wat  ongenaakbaar  glo  dat  al 
die  skuld  vir  die  swak  rasseverhoudings  en  vir  die  gevolglike  onrus  in  die 
land  by  die  ander  groep  lê.  Uit  Emma  se  woorde  (p.  5)  blyk  dit  dat  hy  dit 
teen  Gillian  hou  dat  sy  'n  Hammond  is.  Die  Hammonds  beskou  hy  as  jingo's 
en  hy  verdink  John  Hammond  daarvan  dat  hy  Ngondera  se  mense  aange- 
hits  het  om  sy  veld  aan  die  brand  te  steek.  Dit  blyk  later  (p.  34)  dat  hy  Gillian 
ook  een  dag  in  'n  oomblik  van  swakheid  in  die  stal  gesoen  het. 

Dit  is  reeds  van  die  begin  af  duidelik  dat  hy  geen  simpatie  met  die  swartes 
het  nie.  Wanneer  hy  die  eerste  keer  praat  (p.  16  e.v.),  verneem  ons  dat  hy 
twee  skote  geskiet  het  reg  voor  twee  swartes  wat  'n  elandbul  geskiet  het  op 
grond  wat  hulle  as  hulle  s'n  beskou,  dat  hy  hulle  daarna  by  sy  veepos 
opgesluit  het  en  van  plan  is  om  hulle  aan  die  polisie  te  oorhandig,  dat  hy  van 
voorneme  is  om  die  grafte  op  die  omstrede  stuk  grond,  wat  deur  die  swar- 
tes  as  heilig  beskou  word,  te  laat  uithaal  en  te  vernietig  en  dat  hy  Ngondera 
se  mense  daarvan  beskuldig  het  dat  hulle  met  Hammond  saamgespan  het 
om  sy  veld  aan  die  brand  te  steek.  Uit  sy  gerapporteerde  gesprek  met  Kemp 
en  Ngondera  blyk  dit  dat  hulle  die  feit  betwis  en  dat  daar  geen  onomstoot- 
like  bewyse  bestaan  dat  hy  'n  grondige  rede  vir  sy  aanname  het  nie. 

Hy  aanvaar  ook  sonder  meer  dat  Hammond  op  hom  afgunstig  is  omdat  hy 
hom  in  'n  verkiesing  "kafgeloop"  het  asook  op  die  vooruitgang  wat  hy  op 
Okonjenje  gemaak  het  (vgl.  p.  17).  Hy  meen  dat  dit  'n  nuttelose  gebaar 
gaan  wees  om  'n  os  as  soenoffer  aan  Ngondera  te  stuur;  hy  het  geloof  slegs 
in  sy  eie  saak  en  hy  maak  geen  geheim  daarvan  dat  hy  hom  as  die  meerdere 
van  die  swartes  beskou  nie  (vgl.  p.  18).  Sy  meerderwaardige  en  onversoen- 
like  houding  blyk  o.m.  uit  sy  woordgebruik  wanneer  hy  na  die  swartes 
verwys:  "die  hele  spul",  bakens  wat  "kamtig"  verskuif  is,  "astrant", 
"peperkoppe",  ens.  Wanneer  Kemp  in  alle  ordentlikheid  probeer  om  hom 
te  oorreed  om  die  twee  swartes  wat  by  die  veepos  opgesluit  is,  vry  te  stel 
soda.  die  polisie  self  die  saak  kan  hanteer,  begroet  Pieter  die  versoek  met  'n 
uitbarsting  (vgl.  p.  25—27).  Hoewel  dit  uit  sy  woordgebruik  tot  in  daardie 
stadium  duidelik  geblyk  het  dat  hy  die  swartman  as  minderwaardig  beskou, 
beskuldig  hy  Kemp  van  "vuige  laster"  omdat  hy  in  'n  tydskrifartikel  beweer 
het  dat  die  blanke  Suid-Afrikaners  die  swartes  as  "sub-human"  beskou  (p. 
27).  Later  (p.  7)  bestempel  hy  self  die  swartmense  as  "half-mense". 
Hierdie  onversoenlike  houding  duur  dwarsdeur  die  drama  voort.  Daar  is 
geen  wending  of  insig  soos  by  die  Generaal  nie.  Wanneer  Gillian  weier  om 
te  praat  oor  die  aanval  op  haar  deur  die  swartes,  beskou  Pieter  dit  weer  net 
as  een  van  haar  "grille"  (p.  72)  en  neem  hy  die  reg  in  eie  hande.  Hy  glo  tot 

aan  die  einde  aan  sy  saak  en  is  bereid  om  alles  daarvoor  op  te  offer.  Teen 
die  einde  is  daar  tog  by  hom  'n  versagting  en  'n  sekere  ootmoed  teenoor 
Gillian  te  bespeur.  Hy  spreek  haar  aan  as  "JiH"  en  vra  haar  om  verskoning 
(vgl.  p.  87).  Hy  aanvaar  haar  aanbod  om  na  sy  gesin  om  te  sien  as  Emma 
hom  na  die  polisiestasie  vergesel. 

4.2.3  GiHian 

Die  Engelse  weduwee  wie  se  pa  'n  "Rooinek"  en  haar  ma  "'n  Woltoon,  van 
die  1820-soort"  islvgl.  p.  8),  is  die  belangrikste  verteenwoordiger  van  die 
groep  wat  glo  dat  die  skuld  vir  die  onrustoestand  in  die  land  ook  by  die  blan- 
kes  lê.  Sy  besit  egter  'n  ewewigtigheid  van  oordeel  deurdat  sy  nie  die  blan- 
kes  sonder  meer  veroordeel  nie.  Sy  voel  haar  een  met  hulle,  maar  behou 
steeds  haar  onafhanklike  beginsels.  Dat  sy  geen  griewe  koester  nie,  blyk 
o.m.  uit  die  feit  dat  sy  instem  om  by  die  Van  Niekerks  te  kom  kuier  terwyl 
haar  skoonmense  weg  is,  uit  haar  gesprek  met  die  Generaal  (p.  7—12)  — sy 
spreek  hom  aan  as  "Omie"  — uit  die  feit  dat  sy  ten  slotte  aanbied  om  na 
Pieter  en  Emma  se  kinders  te  kyk  terwyl  hulle  weg  is  en  uit  haar  voor- 
genome  huwelik  met  Martin. 

Haar  simpatie  met  die  swartes  blyk  uit  die  feit  dat  sy  weier  om  'n  klag  teen 
hulle  te  lê  selfs  nadat  sy  vermoedelik  deur  hulle  aangerand,  miskien  selfs 
verkrag  is.  Sy  aanvaar  dat  die  skuld  vir  hierdie  daad  waarskynlik  ook  by  die 
blankes  lê  en  sy  beskou  haarself  as  'n  verteenwoordiger  van  hierdie  groep. 
Sy  stel  dit  so:  "Wat  gebeur  het ...  was  aaklig,  ja.  Maar  dit  sou  ook  nie  plaas- 
gevind  het  nie  as  ...  Ons  het  almal  skuld  daaraan!"  (p.  76). 

Sy  word  simbool  van  die  stem  van  die  gewete  en,  ten  slotte,  in  haar  voor- 
neme  om  saam  met  Martin  — wat  tot  'n  ander  taalgroep  behoort  — nie  weg 
te  hardloop  nie,  maar  te  werk  vir  'n  beter  toekoms  met  beter  rasse- 
verhoudinge,  ook  simbool  van  'n  nuwe  geloof.  Teenoor  die  Generaal  stel  sy 
dit  so:  "...  Maar  die  goeie  sal  terugkom.  Dit  moet!"  (p.  88). 

4.2.4  Die  ander 

Martin  skaar  hom  van  die  begin  af  by  Gillian  se  groep  deur  sy  geloof  dat  die 
land  wel  'n  toekoms  het,  ook  as  witmansland  (p.  38),  in  sy  weiering  om  weg 
te  hardloop  en  in  sy  voorneme  om  "die  saak  van  binne  aan  te  pak"  (p.  40). 
Hy  bly  steeds  ewewigtig  in  sy  uitsprake.  Sy  jare  in  die  buiteland  het  die 
liefde  vir  sy  land  steeds  sterker  gemaak  (vgl.  pp.  49—  50).  Tog  kan  'n  mens 
aflei  dat  sy  verblyf  in  die  buiteland  hom  in  staat  gestel  het  om  wyer  te  kyk  as 
net  die  belange  van  die  eie  taal-  en  velkleurgroep.  Daarom  het  hy  nou  begrip 
vir  Gillian  se  siening,  soos  veral  blyk  uit  sy  gesprek  met  Pieter:  "Ouboet,  Gil- 
lian  is  net  so  deel  van  hierdie  land  en  sy  mense  en  sy  vraagstukke  en  sy 
hoop  soos  enigeen  van  ons  ...  Sy  het  ook  maar  haar  beskouings,  ideale, 
geloof  ...  moet  nooit  vergeet  dat  sy  'n  broer  en  'n  man  verloor  het  — wat 
hulle  lewe  vir  die  land  gegee  het,  hoe  ons  ook  van  hulle  mag  verskil"  (p.  72). 
Vir  hom  kom  die  land  eerste,  nie  die  belange  van  'n  bepaalde  groep  nie. 

Alexis  staan  heel  links  binne  hierdie  groep.  Hy  sien  die  blankes  as  "vol  klein- 
like  vooroordele  wat  'n  mens  net  veldiep  laat  kyk  en  dan  afkraal  en  ver- 
doem"  (p.  45).  In  sy  gesprek  met  die  Generaal  wys  hy  daarop  dat  selfs 
Ngondera,  die  leier  van  die  swartes,  so  bewus  is  van  hierdie  vooroordeel  dat 
hy  dit  nie  waag  om  die  witmense  se  sitkamer  binne  te  kom  nie  (vgl.  p.  45). 
Hy  beskou  die  vuur-os  as  'n  simbool  van  die  steriele  denke  van  die  blanke 
Afrikaner  (vgl.  p.  45).  Hy  het  geen  geloof  meer  in  die  moontlikheid  van 
samewerking  nie  en  verlaat  daarom  die  land. 

Die  sendeling  Kemp  val  ook  in  hierdie  groep  insoverre  hy  hom  beywer  vir 
die  regstelling  van  foute  wat  hy  meen  deur  die  blankes  gemaak  is  — die  ver- 
vreemding  van  grond  wat  oorspronklik  aan  die  swartes  behoort  het  en  die 
weiering  om  hierdie  grond  aan  die  regmatige  eienaars  terug  te  gee  — in  sy 
pogings  om  deur  sy  optrede  die  stem  van  sy  gewete  te  gehoorsaam  (vgl.  p. 
24)  en  in  die  feit  dat  hy  hoop  op  die  totstandkoming  van  'n  nuwe  ver- 
houding  tussen  wit  en  swart.  Hy  stel  dit  so:  "En  wat  my  land  en  my  mense 
betref:  as  daar  iemand  is  wat  bid  om  'n  nuwe  verstandhouding  hier  tussen 
wit  en  swart,  dan  is  dit  ek.  En  ek  sal  aanhou  met  werk  ...  én  bid"  (p.  27). 
Dat  hy  wel  'n  mate  van  sukses  in  hierdie  rigting  begin  behaal  wanneer  die 
drama  eindig,  blyk  uit  die  feit  dat  die  Generaal  ten  slotte,  hoewel  hy  hom 
nog  steeds  as  sy  vyand  beskou  — tog  ook  toegee  dat  Kemp  in  bepaalde 
opsigte  gelyk  het  (vgl.  p.  89). 

4.3  Verhouding  tussen  personasies  en  konflik 

Uit  die  groepering  van  personasies  soos  hierbo  uiteengesit,  spruit  konflik 
wat  'n  klimaks  bereik  wanneer  Pieter  Ngondera  doodskiet  — volgens  sy 
verslag  uit  selfverdediging.  Tussen  Pieter  en  die  ander  groep  bly  die  konflik 
onopgelos.  Die  Generaal  vind  raakpunte  met  die  personasies  met  wie  hy 
aahvanklik  in  konflik  verkeer  het.  Daar  bestaan  dus  by  hom  ten  slotte  die 
moontlikheid  van  'n  oplossing  van  hierdie  konflik.  Die  geïmpliseerde 
skrywer  laat  selfs  die  móóntlikheid  van  die  oplossing  van  die  konflik  wat  Pie- 
ter  betref.  Lg.  toon  ten  slotte  tóg  'n  bereidheid  om  die  konflik  met  Gillian  — 
en  by  implikasie  ook  met  die  ander  taalgroep  — by  te  lê.  Dit  laat  die  weg 
oop  om  te  hoop  dat  hy  — ná  sy  terugkeer  van  die  polisiestasie  — miskien 
ook  wat  die  ander  rassegroep  betref,  tot  'n  meer  genaakbare  houding  mag 
kom. 

5.  Tema 

Uit  die  basiese  verhaal  en  die  strukturering  daarvan  tot  drama  kan  'n 
bepaalde  tema  afgelei  word.  Dit  gaan  hier  om  die  botsing  tussen  ver- 
skillende  groepe  in  Suid-Afrika,  oor  die  wyse  waarop  hierdie  botsing  ver- 
band  hou  met  egoïsme  en  met  'n  onvermoë  tot  doeltreffende  kommunika- 
sie,  asook  oor  die  moontlikheid  van  'n  oplossing  van  hierdie  konflik  deur  'n 
bereidheid  tot  groter  begrip  en  samewerking. 

Gedifferensieerde  opdragte 

A.  Makliker  opdragte 

1.  Die  personasies  se  botsende  standpunte  lei  tot  konflik.  Gaan  hierdie  konflik  dwarsdeur 
die  drama  na. 

2.  Gaan  alle  verwysings  na  die  vuur-os  na  en  bespreek  die  simboliese  drakrag  wat  die  dier 
in  die  drama  kry. 

3.  Gaan  die  hantering  van  skuld  as  motief  na.  Sê  hoe  hierdie  motief  aansluit  by  die  hoof- 
tema  soos  hierbo  geformuleer. 

B.  Moeiliker  opdragte 

1.  Gaan  die  uitbeelding  van  die  konkrete  (fisiese)  ruimte  en  die  abstrakte  (psigiese)  ruimte 
na  en  toon  hoe  hulle  op  mekaar  inspeel. 

2.  Bespreek  die  drama  as  aktualiteitsdrama,  d.w.s.  as  drama  wat  handel  oor  die  probleme 
van  die  dag.  Sê  in  watter  mate  dit  sy  aktualiteit  vir  die  Suid-Afrika  van  vandag  behou. 

3.  Lees  die  drama  Moeders  en  dogters  deur  Corlia  Fourie  en  tref  'n  tematiese  vergelyking 
met  Die  Jaar  van  die  Vuur-os.  Watter  ooreenkomste  en  verskille  is  daar  in  die  vergestal- 
ting  van  die  tema? 

